
PRATARMĖ 


Senoji Lietuvos raštija — slėpininga, lig šiolei menkai pažinta 
tikrovė - yra išausta iš daugiakalbių, daugialyčių, daugiareikšmių 
tekstų. Ši įvairovė literatūros tyrinėtoją ir džiugina, ir glumina. 
Kaip nūdienos dvasiai atverti prasmę, slypinčią dar nesurinktuose 
ir aepaskelbtuose praeities kūriniuose? Ar toji prasmė išvis at- 
skleidžiama be kruopščių, visą įvairovę aprėpiančių senosios kul- 
tūros studijų? . 

Galime guostis viltimi, jog tarp gausybės Lietuvos Didžiosios 
Kunigaikštystės raštų esama keleto, į kuriuos subėga pagrindiniai 
ba mus įsukti į opiausių praeityje gvildentų klausimų ratą — tai- 
gi valioja atliepti amžių glūdumon nukreiptą dabarties rūpestį. 

XVI šimtmetyje visą lietuvių dvasios nerimą, regis, buvo sa- 
vin sutelkusi istorinė šalies raštija. Tad ją greičiausiai ir įmanu 
paversti lieptu, siejančiu šiandieną su renesansine Lietuvos kultū- 
ra. 

Išskirtinę istorinio rašto reikšmę XVI a. dvasiniame gyvenime 
nulėmė esminiai to meto Vakarų sąmonės pokyčiai. Ontologinę 
pasaulio sampratą naujųjų amžių priešaušryje vis stipriau kultū- 
ros paribin ėmė stumti istorinis mąstymas. Netekusi ontologinės 
duotybės tvarumo, tiesa pateko faktų viešpatystėn. Vakarų protas 
vylėsi permanysiąs tikrovę, ne būtį apmąstydamas, bet žmogaus 
darbus, faktus tirdamas: pasaulis tapo pažinus vien kaip žmogaus 
kūrinys. Ne "pamąstyta būtis“, ne Absoliuti Dvasia, o žmonių 
bendrijos patirtį aprašanti istorija virto "tiesos buveine“ (113, 
210—211). Mokslo ambicijų įgijusi renesanso istorinė literatūra 
skelbėsi universaliu gyvenimo raštu — pasaulio pažinimui pamatą 
leikiančiu, asmens bei tautos buvimą Būties akivaizdoje pagrin- 
džiančiu. Istorija tapo tvariausia renesansinės pasaulėvokos lytimi 
(166, 16). . 

Istorinis mintijimas — tai dramatiškos, gyvenimo sukrėstos są- 
monės raiška: istorijos mūza kaip Minervos pelėda pasirodo pu- 
siaunaktį (166, 19). XVI a. Lietuvą ištikęs valstybingumo nuo- 

puolis įstūmė tautą dramatiškon gyvensenon. To meto istorinė li- 
teratūra radosi kaip valinga pastanga pergalėti Lietuvą užklupu- 
sią nelemtį: paremti irstančią tautos dabartį idealybės nutvieksta 
praeitimi, nukreipti ją savarankion ir prasmingon ateitin. 

„ Istorijos raštas pirmasis taip nuosekliai ėmėsi grįsti eižėjančią 
lietuvio sąmonę renesansinės Vakarų minties įžvalgomis. Jis brėžė 
naują, viduramžių regratį griovusį pasaulio vaizdinį, kūrė naują 
asmens ir tautos sampratą. Renesanso istorinėje literatūroje skel- 
biamos tiesos atgulė Lietuvos pasaulėvokon, įsiliejo į tuos dvasios 
gyvenimo pamatus, kuriuos XVI a. dėjosi lietuvių tauta. 

Renesanso metais Lietuvos Didžioji Kunigaikštystė greta istori- 
nių poemų — herojinių epų įgijo keturis brandžius istoriografijos 
veikalus. Jau 1551 m. Vilniaus vaitas Augustinas Rotundas 
(1520—1582) sėdo prie "Kronikos arba Lietuvos istorijos“ (“Cro- 
nica sive Historia Lithuana“) — rankraštyje palikusio ir lig šiolei 
neatrasto darbo. Tad prieigos A. Rotundo "istoriosofijon" nūdien 
tenka ieškoti epistoliariniuose, publicistiniuose jo veikaluose. Kiti 
trys istorijos kūriniai parašyti mozūro Motiejaus Stryjkovskio 
(1547 — prieš 1593). Tai 1575—1577 m. Slucke, kunigaikščio Jur- 
gio Olelkaičio dvare eilėmis sudėta istorija "Apie garbingos lietu- 
vių,' žemaičių ir rusėnų tautos pradžią, kilmę ir narsą, karžygiš- 
kus darbus ir vidaus reikalus“ ("O początkach, wywodach, dziel- 
nosciach, sprawach rycerskich i domowych slawnego narodu li- 
tewskiego, zemojdskiego i ruskiego...“) — vadinamasis Nesvyžiaus 
rankraštis, 1582 m. Karaliaučiuje išėjusi "Lenkijos, Lietuvos, Že- 
maičių ir visos Rusios kronika“ ("Kronika polska, litewska, 
zmodzka i wszystkiej Rusi“) ir 1578 m. Krokuvoje lotyniškai pa- 
sirodęs "Europos Sarmatijos aprašymas“ ("Sarmatiae Europae 
descriptio") — šį pirmąjį, apie 1574 m. parašytą, M. Stryjkovskio 
istorinį veikalą pasigrobė ir kiek papildęs savo vardu išleido ita- 
las Aleksandras Gvagninis (1534—1614) (107, 72—78). Taigi šian- 
dien turimi Lietuvos renesansinės istoriografijos darbai priklauso 
vieno asmens rankai. M. Stryjkovskio "Kronika" iki XVII a. vi- 
durio, iki Alberto Kojalavičiaus (1609-1677) veikalų, buvo išsa- 
miausias šalies istorinių žinių sąvadas, iškiliausias istoriosofinės 
minties vainikas. Renesanso laikais lietuvių tauta daugel atzvilgių 
regėjo savo praeitį M. Stryjkovskio žvilgsniu. Kita vertus, 
"Kronika" davė stipriausią postūmį ne tik XVI, bet ir XVII a. 
Lietuvos istorinei minčiai rutuliotis. Polemikon su M. Stryjkovs- 
kiu stojo jo amžininkai — herojinio epo kūrėjai Andrius Rimša ir 

Jonas Radvanas. Baroko laikais "Kroniką" tobulino, jos "ideolo- 
gines klaidas“ taisė Samuelis Daugirdas ir Albertas Kojalavičius. 
Taigi M. Stryjkovskio istoriniai darbai mus veda XVII a. Lietu- 
vos kultūrėon, o juos perprasminę A. Kojalavičiaus raštai brėžia 
aiškią takoskyrą tarp renesanso ir baroko pasaulėvaizdžių, atsklei- 
džia pamatines permainas, ištikusias Lietuvos dvasią baroko am- 
žiuje. 

Šioje knygoje siekiama aptarti Lietuvos Didžiosios Kunigaikš- 
tystės istorinę literatūrą kultūros stiliaus požiūriu. Stilius šiuosyk 
suvokiamas ne tik kaip išorinis kultūros apipavidalinimas, bet ir 
kaip pats kultūros kūrimo principas, vienon visumon siejantis 
skirtingas tos pačios epochos dvasinio gyvenimo sritis; stiliaus 
vardikliu laikoma kuriančio asmens pasaulėvoka. 

M. Stryjkovskio raštai apžvelgiami platesnėje šalies renesansi- 
nės kultūros aplinkoje, idėjiniu ir meniniu atžvilgiu gretinami su 
A. Kojalavičiaus darbais — šitaip mėginta patirti, kaip kultūros 
stilių raidoje kito tautinė, politinė Lietuvos sąmonė, rutuliojosi 
asmens, tautos, valstybės sąvokos. 

Senuosius literatūros kūrinius stengtasi ne tiek mokslo aspektu 
apibrėžti, kiek interpretuoti — kaip atviros, neišsemiamos prasmės 
raštą. Tad siūloma knyga sudėta ne tiek iš tvarių, neginčijamų 
mokslo tiesų, kiek iš pastebėjimų, įžvalgų, svarstymų. 

Autorius širdingai dėkoja savo lituanistinių studijų vado- 
vams — istorijos mokslų kandidatei Ingei Lukšaitei ir profesoriui 
Juozui Girdzijauskui, šio darbo imtis paakinusiems. Už knygos 
rankraščiui skirtą dėmesį, vertingas pastabas nuoširdžiai ačiū pro- 
fesoriui Albinui Jovaišui. 

ASMUO IR TAUTA 
ISTORINĖJE 
RENESANSO LITERATŪUROJE 


Universalios tiesos raštas 


"Istorija veikia sielą taip pat tau- 
rinančiai, kaip žemdirbystė kūną. 
Ji — vaistas, gelbstintis kūną nuo 
mirties, ji — gyvenimo būdas“. 


Pomponijus Letas (1428—1498) 


Renesanso laikais Europos kultūron įsiveržusi laisvės dvasia iš 
pagrindų keitė Vakarų žmogaus regratį. Asmuo, sava valia pasi- 
kliovęs ir nutolęs nuo vertikalės, kreipusios jo buvimą dieviškon 
amžinybėn, įpuolė istorinio laiko pasaulin. Pirmąsyk Vakarų Zžmo- 
gui atsiskleidė istorijos laiko retrospektyva (167, 243), pirmąsyk 
jo mintis įgijo aiškią istorinės perspektyvos nuojautą (172, 
249) — gimė naujųjų laikų istorizmas. 

Dabartį imta suvokti kaip savarankią, iš praeities išsiskyrusią 
tikrovę, kurioje lemtis ir žmogaus valia brėžiančios ateities apri- 
bus. Viduramžiams būdinga abstraktų laiko išgyvenimą ir supra- 
timą renesanso pasaulėvokoje išstūmė konkretaus, nuolat negrįžta- 
mai bėgančio laiko vaizdinys (167, 245). Asmuo, atsivėręs nenu- 
maldomai laiko tėkmei, pakliuvo dabarties akimirkos valdžion. 
Buvimas istorinio laiko pasaulyje neteko savaiminio ontologinio 
pagrįstumo, tapo paties žmogaus kūrybos dariniu. Vienybės su 
amžinąja Būtimi geidusią sielą staiga persmelkė šiurpus kasdieny- 
bės rūpestis: kaip išsigelbėti iš gyvenimo pamatus plaunančios, 
nebūtin nešančios laiko srovės? Vakarų žmogaus santykis su laiku 
tapo "kova prieš laiką“ (83, 28). Šiose lemtingose grumtynėse re- 

nesanso dvasia stengėsi paversti laiką istorija — įprasminta, įbū- 
tinta praeitimi. Taip "istorijos menas“ virto išganinga priebėga, 
globojančia žmogaus sielą nuo nežinomybės ir nebūties baimės. 
Žmonių bendrijos darbus rišlion visumon suveriantis, kultūros at- 
mintin įrėžiantis istorinis raštas regėjosis esąs ir tvariausias tiesos 
būstas, ir ištikimiausias žemiškos amžinybės sargas. 

Istorinei renesanso raštijai tapo patikėtos pagrindinės kultūros 
darbo priedermės: moksliškai tikrovę pažinti, meniškai pasaulį iš- 
dailinti. Mat antikoje atskleistos skirtingos istorijos dalyko sam- 
pratos humanizmo laikais susibėgo vienin. 

Senovės Graikijoje gimusi istorija pradžių pradžioje buvo su- 
vokta kaip menas — tad ir patikėta mūzos Klėjos globai. Tačiau 
jau didieji graikų istorikai Herodotas (apie 484—apie 425 m. pr. 
Kr.) ir Tukididas (apie 460—apie 400 m. pr. Kr.) suteikė isto- 
riografijai apibrėžtą mokslo paskirtį — empiriškai tirti praeitį, 
teisingai faktus ir įvykius aprašyti. Aristotelis (384—322 m. pr. 
Kr.), supriešinęs "Poetikoje“ išmonę ir faktą, "mokslinę" istorijos 
sampratą pagrindė teoriškai. Poezijos atskleidžiama išmonės tikry- 
bė, jo nuomone, esanti nelyginamai vertesnė už istorijos mokslo 
patiriamą empirinį faktą (100, 46). Priešingo požiūrio laikėsi 
Aristotelio amžininkas Isokratas (436—338 m. pr. Kr.), skelbęs is- 
toriją esant retorika — iškalbos menu (166, 29). 

Isokrato nuostatą paveldėjusi Romos istorinė mintis dėmesį 
kreipė ne į pažinimo būdą (kaip Herodotas, Aristotelis), bet į 
pažintiną dalyką: istoriją imta suvokti kaip dailų pasakojimą 
apie praeities įvykius. Cicerono (106-43 m. pr. Kr.) ir Kvintilia- 
no (apie 35—apie 96 m.) teoriniuose svarstymuose istorija tapo 
prilyginta poezijai ir paversta literatūros sritimi. Istorinius veika- 
lus, Cicerono galva, turį rašyti poetai. Pasak Kvintiliano, "istori- 
ja yra artima poezijai ir gali būti suprantama kaip proza parašy- 
tos poemos rūšis“ (166, 29—30). 

Cicerono ir Kvintiliano duota istorijos samprata atgijo rene- 
sanso laikais. Istoriografija nūnai suvokiama kaip literatūros rūšis, 
turinti savitą paskirtį — atskleisti praeities tiesą. Poezija tampa 
istorijos rašymo lygtimi, istorija virsta poezijos sritimi (166, 31). 
Renesanso mintis ir istoriją, ir poeziją kildino iš vieno šaltinio — 
retorikos (70, 70). 

Istorija humanizmo amžiuje, kaip ir antikoje, vadinta "tiesos 
šviesa“ — lux veritatis. Tačiau šioji tiesa palenkiama nūdienos 

Vilniaus miesto panoraminis vaizdas XVI a. pab.- XVII a. pr. 


poreikiams, jai pritaikomas didaktinis vertės matas. Tai "reikalin- 
ga" teisybė. Renesanso požiūriu, istoriografijai visuomenės gyveni- 
me lemta būti dorovės ir politikos mokytoja. Istorijos kūrinys 
paverčiamas ne tik universalia pasaulio pažinimo versme, bet ir 
dedamas į ideologijos pamatus. Humanizmo istoriografija tapo 
įtakingiausia visuomeninės sąmonės kūrėja, tautinės savimonės ža- 
dintoja (188, 134). Mat ieškant vidinio pasaulio raidos priežastin- 
gumo, atsakomybė už istoriją buvo įduota Zmogaus ranko- 
sna — istorijos pažinimas privalėjo padėti šią asmenę atsakomybę 
pajusti ir suvokti (68, 72). Šitaip istoriko įžvalga praranda sava- 
rankią, mokslinę galią ir virsta literatūriniu, ideologiniu, didakti- 
niu, žmogaus ir visuomenės auklėjimui tarnaujančiu pamokymu. 
Vidųramžių metraštininkui svarbiausia buvo istorinė tiesa. Kroni- 
kų sudarinėtojui ir istoriografui, priešingai, rūpėjo ne istorinė, o 
auklėjamoji, didaktinė praeities įvykių prasmė. Renesanso istori- 
kas žvelgė visuomenės raidon literato akimis, stengdamasis at- 
skleisti pamokantį istorijos turinį ir jį retoriškai perteikti (179, 
346). 

Humanizmo grožinę literatūrą ir istorinę raštiją greton siejo 
renesansinė praeities samprata, laikiusi, jog visuomenės raidoje le- 
mianti yra subjektyviojo, asmens prado galia. To meto istoriogra- 
fija suvokė aprašomą dalyką kaip paskirų asmenybių valios veiks- 
mų grandinę. Praeitis — tai "herojų drama“. Atskleisti istorinę 
tiesą — lygu atkurti asmens sielos dramą, jo charakterį. Istorijos 
vyksmą esą aprėžiantys, determinuojantys dvasiniai ir doriniai 
pradmenys. Politinė istorija buvo suasmeninta, personifikuota. Ki- 
ta vertus, istorinio rašto erdvė tuo laiku taip išsiplėtė, jog aprė- 
pė ir epines legendas, ir liaudies padavimus, ir poeziją — iš šios 
medžiagos buvo audžiami intriguojantys "istoriniai siužetai“ (166, 
35—37). 

Taip renesanso kūrybos dvasia veik išdildė kadaise Aristotelio 
nubrėžtą takoskyrą tarp poezijos meno ir istorijos mokslo. "Tiesa, 
ir humanizmo laikais istoriografija sergėjo mokslo orumą. Greta 
Italijoje iškilusios ir renesansinėje Vakarų kultūroje įsiviešpatavu- 
sios Leonardo Brunio (1369—1444) "politinės-retorinės" istoriogra- 
fijos mokyklos, laikiusios istorijos rašymą retorikos rūšimi ir už- 
krovusios jam politinės publicistikos prievoles, gyvavo ir mažiau 
įtakinga "eruditų“ mokykla. Jos pradininkas ir pagrindėjas Flavi- 
jus Biondas (1392—1463) istoriografijai kėlė apibrėžtą mokslo už- 
duotį: atkurti praeities faktą, remiantis patikimais mokslinės ana- 
lizės metodais (172, 255). 

XVI a. Lietuvos kultūriniame gyvenime įsigalėjo "politinė-reto- 
rinė“ mokykla — perėmusi "eruditų" darbo patirtį, atsižvelgusi į 
jų reikalavimus. Mokslinė nuostata Lietuvos istorikų veikaluose 
tapo suderinta su meninės išmonės laisve, literatūrine minties 
raiška. Tad žvelgdami kultūrologiniu požiūriu, renesansinei šalies 
istoriografijai turėtume skirti "istorinės literatūros“ vardą — tiks- 
liausiai šios raštijos esmę ir pobūdį nusakantį, jos giminystę su 
to meto herojiniu epu nurodantį. 

Lietuvos kultūra XVI a. buvo kaip niekad atvira sąranga. 
Laisvas šalies dvasios gyvenimas Mikalojaus Radvilos Juodojo 
(1515-1565) ir Žygimanto Augusto (1520—1572) laikais patikliai 
vėrėsi tiek Vakarų, tiek Rytų kultūrų įtėkmėms, įsileisdamas ra- 
dikaliausias svečiose žemėse brandintas mintis. Lietuvos didikų 
dvaruose tuo metu rasdavo prieglobstį ir iš Maskvos, ir iš Vaka- 
rų Europos nuo prievartos bėgę kitamaniai. Pirmuosius prūsų 
krikštytojus stebinusi baltiška pakantumo, žmoniškumo dvasia 
XVI a. dar pleveno LDK kultūros židiniuose: 1570 m. Vilniun 

atvykęs ir čia kolegijos atidaryme dalyvavęs italas Austrijos jė- 
zuitų provinciolas Laurynas Magius ordino generolui Pranciškui 
Bordžijai, dėstydamas Lietuvos sostapilyje patirtus įspūdžius, rašė: 
"Čia nėra tokios barbarijos ir nėra taip tamsus kraštas, kaip 
daugelis mano. Čia tokį humaniškumą visur patiriame, kokio 
dažnai Italijoje neaptinkame..." (42, 170). 

Tapdama integralia Vakarų pasaulio dalimi, Lietuva prisiėmė 
ir renesansinės Europos dvasios sopulius. Negrįžtamai bėgąs laikas 
tuometinei LDK kultūrai tampa didžiuoju rūpesčiu, grumtynės su 
griaunančia laiko galia — pamatine kūrybinio darbo paskirtimi. 
Asmens ir laiko, asmens ir amžinybės “klausimai greta politikos 
reikalų gvildenami publicistiniame A. Rotundo veikale "Lenko pa- 
sikalbėjimas su lietuviu“ (“Rozmowa Polaka z Litwinem“ 1564) 
(123, 55-57), liečiami A. Rimšos "Dešimtmečio pasakojimo“ 
("Deketeros akroama, to jest dziesigcioroczna powiesc...“ 1585), 
J. Radvano "Radviliados" ("Radivilias" 1588) pratarmėse. Tačiau 
bene stipriausiai praeinamybės jausmas, nebūties nerimas yra per- 
smelkęs M. Stryjkovskio kūrybą. 

Lietuvos istoriko darbai rodo, jog jo, kaip daugumos renesan- 
so kūrėjų, gyventa konkretaus istorinio laiko pasaulyje. Atmetęs 
viduramžiais vyravusią keturių monarchijų ir šešių epochų sam- 
pratą, nepasikliaudamas predestinacijos teorija, savo metu gebėju- 
sia žmonijos istoriją suvesti darnion, objektyvaus dieviškojo prie- 
žastingumo saistomon visumon, M. Stryjkovskis Zvelgė į praeitį 
kaip į atviras galimybes turinčių tautų ir asmenybių kovos lau- 
ką. Nuolatinės tautų grumtynės dėl vietos po saule nėra aukštes- 
nės valios apibrėžtos, bet pareinančios tiek nuo pačios tautos ga- 
lių, tiek nuo žmogaus protui nesuvokiamų lemties įgeidžių: anti- 
kinė fortūna tampa svarbiu renesansinės Lietuvos istoriografijos 
herojumi. Virš žmonių darbų nūnai palinksta ne išmintimi spin- 
dįs Viešpaties veidas, bet ironijos iškreipta laiko grimasa. Praei- 
tyje M. Stryjkovskis regi vien nepaliaujamą žemiškos didybės kai- 
tą. Praradusi laisvę ir garbę kadaise "iš nieko išaugusi“ Romos 
imperija, filosofų tėvynė Graikija nūnai buvusiems klajokliams 
turkams vergaujanti: "Kas anksčiau buvo piemuo, tas šiandien 
mokslo vyrus valdo“. Rusų žygiais išgarsintą Kijevo monarchiją 
nustelbusi XIII a. šlovėn iškilusi lietuvių tauta (132, 1 215). Bet 
štai, istorijos ratas apsisukęs, ir Lietuvai atėję "apverktini laikai“ 
(133, 40). 

Praeityje regimos laiko visagalybės akivaizdoje formavosi 
M. Stryjkovskio požiūris į pasaulį ir žmogaus vietą jame. Ši ap- 
linkybė paaiškina pagrindinį jo minties siekinį — atsispirti laiko 
tekmei, rasti protui pastovią atramą akimirkos valdomame pasau- 
lyje. Iššokęs iš viduramžių tradicijos, išganymo tikrybės geidžian- 
ciai sielai, sykiu ir pamatinio pasaulio sąrangos principo, 
M. Stryjkovskis ieškojo ne transcendentinėje erdvėje, bet žmonių 
galiomis kuriamos kultūros plotmėj. Šitokia Lietuvos istoriko 
minties pakraipa atliepė bendrąją amžiaus nuostatą — renesanso 
dvasios gyvenime sustiprėjęs klasikinis pradas skatino kultūros sa- 
vimeilę, jos užsisklendimą savyje, atsitolinimą nuo josios gyvastį 
palaikančių ontologinių religijos versmių (171, 225). M. Stryjkovs- 
kio svarstymuose apie "istorijos meną“ "žemiškos amžinybės“ 
samprata išsamiai išplėtota. Istorijos vaidmuo asmens, visuomenės 
gyvenime aptariamas Nesvyžiaus rankraščio pratarmėje Slucko ku- 
nigaikšciui Jurgiui Olelkaičiui (m. 1578), "Kronikos" pratarmėse 
Lietuvos didžiajam kunigaikščiui Steponui Batorui (1533—1586), 
Vilniaus vyskupui Jurgiui Radvilai (1556—1600), Žemaičių vysku- 
pui Merkeliui Giedraičiui (apie 1536—1609), LDK kunigaikščiams, 
ponams, senatoriams ir bajorams. 

M. Stryjkovskio pažiūros į istorijos veikalo prasmę ir siekius 
didžia dalimi grįstos Cicerono mintimis. Romos filosofo kalbos 
"Apie oratorių“, "Apie poetą Archijų“ buvo M. Stryjkovskio isto- 
riosofijos šaltinis (160, 77—78). 

Istorija visų pirma esanti "gyvenimo mokytoja“, "visas žmonių 
gyvenimas turi būti ištiesintas pagal istorijų arba senųjų pasako- 
jimų įstatymus“ — teigiama Nesvyžiaus rankraščio pratarmėje 
(133, 33). "Šviesiausias ir galingiausias Karaliau Stepone! Niekas 
geriau ir išsamiau nėra nusakęs viso istorijos malonumo, garbin- 
gumo ir naudingumo, kaip tas romėnų iškalbos kunigaikštis Cice- 
ronas, pavadindamas ją gyvenimo mokytoja“, — rašoma "Kroni- 
kos“ dedikacijoje Steponui Batorui (132, 1 III). Mat istorikų pa- 
tirti ir surinkti dalykai sudarą pagrindą visai pasaulio įvairovei 
pažinti. "Žmogaus išmintis, — tvirtinama Lietuvos valdovui, — 
yra ne kas kita, kaip įvykių stebėjimas, esamų ir būsimų dalykų 
išmanymas, pasemtas iš praeities patyrimo, tarsi iš užtvenkto šal- 
tinio — todėl tarp visų mokslų pirmoji vieta tenka istorijai“ 
(132, 1 III). Skirtingai nei Aristotelis, fakto tiesą nuvertinęs, 

M. Stryjkovskis pirmenybę teikia ne vaizduotės žaismui ar iš- 
protavimui, bet empirinei gyvenimo patirčiai. Vienas istorijos 

duotas išminties pavyzdys, jo nuomone, esąs "svarbesnis nei tūks- 
tantis įžvalgiausių filosofijos svarstymų“ (133, 39). Istorinis veika- 


las — tai praktinių gyvenimo tiesų sąvadas, palaikąs Zmonišką 
visuomenės subuvimą, laiduojąs žmonių bendrijos sveikatą ir ga- 
lią. 

Istorija, M. Stryjkovskio įsitikinimu, — privalus valstybės 


ramstis. Jos teikiamos žinios ugdančios asmens pilietinę sąmonę, 
mokančios visuomenę politinio gyvenimo. Steponui Batorui prime- 
nama Tukidido mintis: istorija esanti "vertingiausias ir svarbiau- 
sias žmogaus gyvenimo lobynas, kurio niekad ir nieku būdu vals- 
tybės vadžias laikantys valdovai. ir senatoriai iš rankų neturi pa- 
leisti" (132, 1 III). Istoriniai veikalai supažindiną valdžios vyrus 


su senovės teise ir įstatymais, su protėvių papročiais — ir šitaip 
išmoką atsakingai, teisingai tvarkyti iš senolių paveldėtą šalį. 
Svarbių pamokymų istorija duodanti etmonams ir kariams — ug- 


danti jų“ drasą, lavinanti juos karo meno pavyzdžiais (133, 39; 
132, 1 III). Sunku pervertinti istorijos reikšmę valstybės valdy- 
mui, — sakoma dedikacijoje Merkeliui Giedraičiui. Nes tik ji lei- 
džianti suprasti, kokiais principais paremtas valstybės klestėjimas 
ir kokia visuomenės būklė lemianti valstybingumo pražūtį (132, 
1 25—26). 

Tačiau didžiausia istorijos kaip "gyvenimo mokytojos“ įtėkmė 
esanti dorinei žmonių kultūrai. Istoriniai darbai, teikdami tau- 
raus, sektino gyvenimo pavyzdžius ir vaizduodami smerktinus 
žmogaus nuopuolio paveikslus, visų pirma ugdą visuomenės doro- 
vę, formuoją dorinę bendrijos sąmonę. "O svarbiausia, kad istori- 
jos atgraso žmones nuo bjaurių ir nešvankių poelgių ir kviečia 
prie dorų darbų, uždegdamos vyrus neišsakomu geismu, nemaria 
šlove ir meile garbingiems žygiams, teikdamos viltį, kad jei gerai 
ir šauniai gyvens, tai apie jį taip pat kronikos palikuonims pasa- 


kos“, — rašoma Nesvyžiaus rankraščio pratarmėje (133, 39). 
"Istorija yra visokios išminties ir visų dorybių gyvas sšalti- 
nis“, — tikinama Lietuvos kunigaikščiams, ponams, senatoriams ir 


bajorams (132, 1 XXXI-XXXII). | 

Ciceronu remdamasis, M. Stryjkovskis pabrėžia istorijos ir 
poezijos giminystę. Antikos herojų žygius aprašęs Homeras "Kro- 
nikos“ pratarmėse iškyla kaip sektinas istoriko pavyzdys. Pats 
M. Stryjkovskis linkęs tituluotis "istoriku ir poetu“ — "Historicus 
et Poeta“. 

Taigi kaip diduma renesanso autorių, grindusių savo nuomonę 
antikos autoritetu, M. Stryjkovskis pripažįsta istoriją esant svar- 
biausia sritimi tarp mokslų, artimiausia poezijos giminaite, prak- 
tinio gyvenimo vadove, viso pažinimo pagrindu (160, 77-81). Su 
savojo amžiaus pasaulėvoka Lietuvos istoriką sieja ir jo minčiai 
būdinga pastanga įbūtinti kultūros gyvenimą, ontologizuoti žemės 
pasaulį — kaip vienatinį renesanso žmogaus būstą. Jo dėmesys 
teoriniams istorijos klausimams kyla ne tiek iš mokslinių paskatų, 
kiek iš egzistencinio rūpesčio. Panašiai kaip Mikalojus Daukša 
(apie 1527-1613), darnaus visuomenės subuvimo ir prigimtos pa- 
saulio sąrangos pagrindan dėjęs kalbą, M. Stryjkovskis iki univer- 
salios, ontologinės žmonių gyvenimo atramos kėlė "istorijos me- 
ną“. Jo svarstymuose ne tik ištrinama takoskyra tarp istorijos ir 
poezijos — nelieka jokios pertvaros, skiriančios istorinį darbą nuo 
Šventojo Rašto. M. Stryjkovskis pritaria italų humanisto Lorenco 
Valos (1407-1457) nuomonei, jog "ir Mozė, ir Evangelijų auto- 
riai ne kitaip, o istorikais turi būti vadinami“ (172, 269): "Kro- 
nikos“ pratarmėse Homero istorikų greton įrikiuojami ir Biblijos 
kūrėjai. Istorija, pasak M. Stryjkovskio, esanti ne tik "laisvųjų 
menų magistrė“, bet ir "Dievo pažinimo bei tikėjimo mokytoja“ 
(132, 1 XXXII). Nesvyžiaus rankraštyje pabrėžtinai kalbama apie 
"šventus istorikus“, "šventus poetus“, "šventąsias mūzas“, "šven- 
tuosius mokslus“, turint galvoje ne ką kitą, o istorikų darbus 
(133, 590). Šitoks minties vingis, apgobdamas istoriją šventumo 
skraiste, savo ruožtu supasaulietina Šventąjį Raštą — paverčia jį 
vien kultūros tekstu. Iki universalaus gyvenimo rašto iškelta isto- 
riografija stoja Biblijos vieton. Ji, o ne kas kita, turinti sergėti 
pasaulio tvarką, neleisti žmogui išklysti iš prigimties jam skirto 
kelio, kreipti jo darbus "istorinėn amžinybėn“. 

Istorinė atmintis, M. Stryjkovskio galva, esanti vienatinė ne- 
nykstanti tikrybė, taigi ir vienatinė galia, gelbstinti žmoniją nuo 
nebūtin nešančios laiko tėkmės: griūva didūs miestai, žlunga šlo- 
vingos respublikos ir karalystės, turtai į nieką pavirsta, "bet isto- 
rijos niekada nepražūva, priešingai, jos amžinybei ir nemarybei 
visus darbus ir veikalus taip perduoda, kad paprastų, nemokytų 
zmonių širdyse ir atmintyje, vien žodžiu perteiktos, gali išlikti ir 
prisimenamos būti“ (133, 42—43). Sutapatinęs užmaršties ir nebū- 
lies sąvokas, Lietuvos humanistas priskiria istoriografijai gebėjimą 
suteikti Zmogaus būčiai amžinybės matmenį. Kultūrinė atmintis 
jo svarstymuose iškyla kaip aukščiausia asmens viltį nuramdanti 

tikrovė: anapuse dieviškąja realybe pasikliauti nebeįstengiama. Ne 
Dievo Sūnus, o istorikas, poetas esąs tikrasis žmonijos išganyto- 
jas, mirties nugalėtojas. Tai. Vergilijus savo eilėmis prikėlęs su- 
griautą Troją, įpūtęs gyvybę senajai romėnų tautai (133, 591). 
Tai jis, M. Stryjkovskis, įsipareigojąs iš nebūties ūkų lietuvių 
tautos gyvenimą išplėšti, "nemirtingon šlovėn“ Lietuvą iškelti 
(133, 33). 

Istorijos pažinimas esąs būtina sąlyga žmogaus esmei išsiskleis- 
ti, Zmogiškumui reikštis. Istorija mokanti mus praeities dalykus 
atminti, dabarties reikalus tvarkyti ir ateities įvykius iš buvusių 
pavyzdžių perprasti. O šiuose trijuose laiko matavimuose "visa 
žmogaus gyvenimo ir priedermės išmintis ir tvarka slypi“ — tei- 
gia M. Stryjkovskis, pasiremdamas Senekos (apie 4 m. pr. Kr. — 
65) autoritetu. "Nes nepakanka vien dabarties laiko įsakymus 
vykdyti ir elgtis, vien į laikinus dalykus atsižvelgiant. Taip dary- 
ti tėra įpratęs neprotingas galvijas, kuriam Dievas ir gamta davė 
nudelbtas žemėn akis ir pilvą — vien valgymui ir gėrimui tar- 
naujantį. Bet žmogui, protingam gyvūnui, os sublime dedit, co- 
elum gue videre iussit..."* (132, 1 XXXV). Taigi istorijos duotas 
praeities pažinimas padarąs žmogų žmogumi — sąmoninga, pasau- 
lyje ir savo gyvenime susivokančia būtybe. 

Istorinė savižina sykiu esanti ir tautos subrendimo rodiklis 
(160, 78-79). "Kronikos" dedikacijoje Jurgiui Radvilai primena- 
mas Platono (427—347 m. pr. Kr.) pasakojimas: vienas Egipto 
žynys taręs poetui Solonui (apie 640—560 m. pr. Kr.), jog 
graikai esą tarsi kūdikiai, nes neišmaną savo tautos. istorijos 
(132, 1 VII). M. Stryjkovskio įsitikinimu, istoriografija išvedanti 
tautą iš "padūmavusios nakties“, iš vaikystės sapnų kultūros gy- 
venimo aušron, sąmoningan būvin. Apreikšdama pasauliui praeity- 
je išsiskleidusią tautos esybę, ji pagrindžianti etninės bendrijos 
teisę į savarankį, orų gyvenimą. Istorija ištikimiausiai sergstinti 
tautą nuo praeinamybės, nuo nebūties: įrašydama kultūros kny- 
gon tautos veikalus, suteikianti šiai amžiną gyvastį. 

Svarstymus apie istorinio darbo prasmę M. Stryjkovskis su- 
sklendžia nuosekliai prieita išvada: jei istorijos nebūtų, "užgriūtų 
pasaulį dideli paklydimai, visus daiktus niaurios sutemos apimtų, 
o žmogaus gyvenimas maža kuo skirtųsi nuo neprotingo gyvulio. 
Išties užgestų ir sielos nemarybė, jei mes nei praeities dalykų ne- 


* davė taurų veidą ir dangun žvelgti paliepė (lot) — citata iš 
Ovidijaus „Metamorfozių" 

atmintume, nei ateities įvykių, protingu patarimu ir senolių pa- 
vyzdžiu remdamiesi, neįspėtume“ (1323 1 XXXII). Istoriją 
M. Stryjkovskis pristato Lietuvai kaip Šventraštį — ir asmenį, ir 
tautą išganyti valiojantį tekstą. Šalies visuomenė pranašo balsu 
įspėjama: jei žmogaus "gyvenimas ir darbai nebus istorijos lobin 
įdėti, tai mirs [jis kaip nebylus žvėris — be šlovės ir atminimo 
ir apie tokį Jobas šitaip taria: "Fuissem guasi non essem, de 
utero translatus ad tumulum“* (132, 1 XXXIX). 

M. Stryjkovskio išdėstyta istorijos samprata tuometinėje Lietu- 
vos kultūroje buvo ne vieniša, išskirtinė, o tik bendrąją šalies 
dvasinio gyvenimo nuostatą atliepusi. Anuo laiku lietuvių šviesuo- 
menės jau spėta patirti, jog tarp sąmoningam gyvenimui išbudu- 
sių Europos tautų Lietuva galėsianti išlikti laisva ir nepriklauso- 
ma, tik grumdamasi dėl gyvybinės erdvės humanizmo įduotais 
ginklais — kultūros darbais. Savarankį tautos likimą pagrindžian- 
tis istorinis raštas suvoktas kaip būtinas ramstis negandų ištiktai 
Lietuvos valstybei. Pirmasis humanistinės krašto istorijos kūrėjas 
A. Rotundas, siųsdamas parašytą veikalo dalį LDK kancleriui 
Mikalojui Radvilai Juodajam, pridėtame laiške 1560 m. teigė: 
"Ne savo noru, bet dėl veikalo meldžiu jūsų nuosprendžio visam 
tam, kas, mano įsitikinimų, y ra tėvynei būtina 
(retinta cituojant — D. K.), ką buvo lemta parašyti ir ką jums 
manau parodyti“ (11, 130). 

Istorija tapo svarbiu tarptautinės politikos įnagiu. XVI a. pra- 
manytais ar laisvai interpretuotais praeities duomenimis grindė 
savo imperinius siekius LDK kaimynai — maskvėnai, lenkai, vo- 
kiečiai. Lietuvių didikai ne tik piktinosi svetimų tautų istoriogra- 
fijoje iškreiptais savo protėvių darbais (160, 85), bet ir patys 
stengėsi tarptautinės politikos reikaluose remtis tėvynės ir gretimų 
šalių istorija. Taip pries Lenkijos imperinius išpuolius nukreipta- 
me A. Rotundo darbe "Lenko pasikalbėjimas su lietuviu“ LDK 
politinis savarankiškumas, lietuvių tautos kultūros savitumas visų 
pirma paremiamas šalies istorijos įvykiais, įžvalgiai priešinant 
juos Lenkijos, Vakarų Europos ir Maskvos istorinėms gyvenimo 
sąlygoms. 

Ne tik M. Stryjkovskis, bet ir jo amžininkai žvelgė į istoriko 
darbą kaip į ontologinį žmonių gyvenimo pagrindimą. Lietuvos 
poetai Bazilijus Hiacintas, Motiejus Strelecijus, Eustachijus Tiške- 
vičius panegirinėmis eilėmis sveikino M. Stryjkovskio "Kroniką" 


* Buvau buvęs tarsi nebūčiau, iš įsčių — į kapą (lot.). 

Mikalojus Radvila Juodasis (1515—1565) 

kaip veikalą, prikėlusį lietuvių tautą iš istorinės nebūties ir atvė- 
rusį jai amžinos šlovės amžių (132, 1 XXV-XXIX). Ne pamink- 
lai, piramidės, triumfo arkos, o tik istorinius žygius aprašanti 
knyga laiduojanti asmeniui nemirtingumą, — tvirtina "Radvilia- 
dos“ pratarmėse lietuvių didikai Jonas Abramavičius ir Jonas 
Ruckis (60, 281, 283). Visi nemirtingumo geidę didieji vyrai rū- 
pinęsi, kad jų darbai būtų istorijon įrašyti, — pastebi poetas 
Andrius Rimša "Dešimtmečio pasakojimo“ dedikacijoje savo mece- 
natui Kristupui Radvilai Perkūnui (1547—1603) (117, pratarmė). 
Istorijos išmanymas, greta iškalbos meno, renesansinėje Lietu- 
voje laikytas privaloma piliečio išsilavinimo sąlyga. Venclovas Jo- 
nas Agripa (apie 1525-1597) "Laidotuvių kalboje apie šviesiojo 
kunigaikščio ir pono Jono Radvilos... gyvenimą ir mirtį...“ ("Ora- 
tio funebris de illustrissimi principis et domini Johannis Radzivi- 
li... vita et morte...“, 1553) tarp daugybės velionio teigiamybių 
nurodo didį išsimokslinimą: lietuvių kunigaikštis Italijoje studija- 
vęs iškalbą ir istoriją — valstybės vyrui būtinus dalykus (122, 
59). J. Abramavičius "Radviliados" dedikacijoje Kristupui Radvi- 
lai Perkūnui aukština šio tėvą M. Radvilą Rudąjį ir kaip gerą 
oratorių, ir kaip politinį veikėją — puikiai senąją istoriją išma- 
niusį (60, 281). "Radviliados" autorius J. Radvanas panegirikoje 
K. Radvilos Perkūno sūnui Kristupui ragina jaunuolį kuo 
greičiau susipažinti su savo senolių ir tėvų žygiais, mokytis iš is- 
torijos politinės išminties (60, 282). Istorinę A. Rimšos poemą 
"Dešimtmetis pasakojimas“ poetas Jonas Kazokas pristato kaip 
vadovėlį, skatinsiantį šalies jaunimą istorinio nemirtingumo siekti. 
Pats A. Rimša, geisdamas K. Radvilos Perkūno karo žygius ap- 
sakyti, šaukiasi pagalbon iškalbos bei epo globėją Kaliopę ir isto- 
rijos mūzą Klėją, o savo "rašinėlį" (pisaniczko) skiria kaip "pa- 
ruoštą medžiagą ir smagų paskatinimą“ išmintingesniems, "kurie 
puošniais žodžiais, dorai ir garbingai mano didžiojo kunigaikščio 
darbus išdestytų rašte palikuonims — amžinai Lietuvos Didžiosios 
Kunigaikštystės šlovei ir Respublikos gerovei“ (117, pratarmė). 
Taigi Lietuva XVI a. žvelgė į "istorijos meną“ Vakarų Euro- 
pai būdingu žvilgsniu. Jos turėta istoriografijos samprata neprieš- 
taravo pamatiniams tuometinio Vakarų mokslo teiginiams, išsa- 
miai išdėstytiems 1579 m. Bazelyje išleistame "Istorijos meno lo- 
byne“ ("Artis historicae penus“) — Johano Volfo surinktų bran- 
džiausių istorijos teorijai skirtų traktatų rinkinyje. Šio veikalo au- 

toriai kaip ir Lietuvos humanistai kartojo ir plėtojo antikos isto- 
rikų bei filosofų mintis (172, 308—312; 167, 279—280). 

XVI a. lietuvių kultūra jau gyveno bendru Vakarų pasaulio 
ritmu: kaip ir kitose renesanso palytėtose Europos šalyse (166, 
24) istorija — greta Bažnyčios - tapo Lietuvos vaikų ganytoja. 


Tarp šlovės ir doros 


“O, koks didelis Dievo Tėvo dos- 
numas, kokia didelė ir nuostabi 
žmogaus laimė! Jam leista turėti 
tai, ko pageidaus, ir tapti tuo, 
kuo panorės“. 


Džovanis Piko dela Mirandola (1463—1494) 


Vakarų kultūros posūkį nuo Būties rašto prie istorijos rašto 
lydėjo esminės doros gyvenimo permainos. Sparčiai asmenėjantis 
dvasinis Europos gyvenimas atvedė pasaulin dvilypės prigimties 
žmogų — laisvą, socialinius bei metafizinius saitus sutraukiusią ir 
sykiu vienišą, menką, laisvės naštos prislėgtą būtybę. Šisai žmo- 
gus ir bėgo nuo laisvės, paklusdamas M. Liuterio (1483—1546) 
žodžiui — ligi galo atsiduodamas rūstaus Dievo malonei (protes- 
tantiškas vokiečių pasaulis), ir drauge vaikiškai žiauriai mėgavosi 
pragaištinga egocentriškos laisvės saldybe (humanistinis italų kraš- 
tas). Vienur laisva asmens valia atmesta kaip šventvagiškas geis- 
mas prilygti Dievybei, kitur — suabsoliutinta kaip žmogaus die- 
viškumo apraiška. Atviroje XVI a. Lietuvos kultūroje humanisti- 
nis absoliučios laisvės pradas atrado palankesnę dirvą, nei patval- 
diškon Dievo valdžion lenkianti protestantizmo dvasia: net dalies 
lietuvių šviesuomenės perėjimas prie Liuterio ar Kalvino mokymo 
buvo ne tiek egzistenciškai pagrįstas bėgimas nuo laisvės, kiek 
jos išpažinimas ir išorinis demonstravimas. Renesanso laikų LDK 
istorinės literatūros sklaida patvirtina dvasinę ano meto Vilniaus 
ir Romos giminystę. . 

Asmeninėmis galiomis "būties namus“ ręsdamasi humanizmo 
asmenybė kūrėsi ir naują etiką — savo darbams, neišsitenkan- 

tiems tarp dorinių krikščionybės tiesų, pagrįsti. Ano meto minties 
akistatoje su negrįžtamai bėgančiu, žmogaus gyvenimą griaunan- 
čiu laiku gimė italų renesanso etinis mokymas, asmens šaunumą, 
prigimtą galią garbstantis. Pragaištingą laiko tėkmę renesanso 
žmogus įstengė pažaboti, įžvelgęs joje neribotas galimybes savo 
šaunumui pasireikšti, paversdamas laiką "veiklos lauku, kuriame 
mirtingas žmogus galėjo įgyti žemišką (istorinį) nemirtingumą“ 
(167, 248). 

M. Stryjkovskis, humanizmo dvasią  atliepdamas, veiklumą, 
gyvybinę energiją, gebėjimą priešintis nepalankiam likimui iškelia 
virš visų Zmogaus savybių. Viduramžiais vyravusios krikščioniškos 
doros tiesos jo darbuose yra ne tik gerokai iškreiptos, bet dažnu- 
syk ir savo priešybe paverstos. Didžiausia blogybe laikoma ne 
Dievo, drauge gėrio, tiesos, meilės išdavystė, bet žmogiškos pri- 
gimties užduoto tikslo nepaisymas. Sykiu prapuola aiški riba tarp 
pikta ir gera, tarp melo ir tiesos. Išmintis žmogui esą Dievo 
duota ne gėriui nuo blogio atskirti, ne tiesai pažinti ir jai tar- 
nauti, bet "amžiais trunkančios šlovės ieškoti ir jai pasiekti“. To- 
dėl didžiausios nuodėmės, užkertančios kelią "istorinėn amžiny- 
bėn“ — tai tinginystė ir proto aplaidumas. Prigimties priesako 
nevykdąs — aktyvios veiklos atsižadėjęs asmuo neturįs teisės ne 
tik į amžiną gyvastį kultūros rašte, bet ir į šiapusį gyvenimą. 
M. Stryjkovskio įsitikinimu, Romos imperatorius Aleksandras Se- 
veras, Egipto viešpačiai teisingai tinginius iš šalies tremdavę ir 
mirtimi bausdavę. Mat tingaus žmogaus ir gyvenimas, ir mirtis 
vienodos vertės esą — "apie jį gyvą, kaip apie mirusį, šlovė ir 
istorijos tyli, nes juk nieko dora neveikia, bet nereikalinga ir ne- 
naudinga našta žemei būdamas, gimė vien duonai gadinti...“ 
(132, 1 XXXV-XXXVI). 

Lietuvos renesanso raštuose pakinta "dorybės" sąvokos reikš- 
mė. "Dorybė" (lenk-cnota) bei lotyniškas jos atitikmuo "vir- 
tus“ — itin dažni žodžiai tuometinėje krašto istorinėje literatūro- 
je. Taciau jų reikšmė, lygų pamatinė italų humanistinės etikos 
kategorija virtu, neturi nieko bendra su tradiciškai suvokiamomis 
dorinėmis savybėmis, su gerais darbais. Virti — tai įgimtas ta- 
lentas, šaunumas, dvasios jėga, žmogaus pastanga pergalėti fortū- 
ną (172, 244). Šitokia "dorybe" grindžiama dorovė buvo iš esmės 
herojinė, žmogaus valią absoliutinanti, anapus gėrio ir blogio ve- 
danti. Vertę ji teikė ne kiekvienam savitam asmeniui, bet tik as- 
menybei — ypatingais sugebėjimais ir darbais iš žmonių būrio iš- 

siskiriančiam individui. "Dorybės numylėtiniai“ stovį virš tamsios 
minios (lenk.-czern) ir šios paprotinei teisei nesą pavaldūs. Rene- 
sanso etika išreiškė stichišką titaniškos asmenybės geismą įtvirtin- 
ti pasaulyje savąjį ego, pažaboti fortūnos — "kaprizingos moters“ 
(N. Makiavelis) — įgeidžius (181, 61). 

Etinis humanizmo mokymas asmenį kreipė į vienatinį auks- 
čiausią tikslą — į "amžiną šlovę“ žemės pasaulyje. M. Stryjkovs- 
kio teigimu, pagrindinė didaktinė istorijos užduotis — ne atgailon 
žmogų vesti, bet žadinti jo sieloje "šlovės nemarybės“ geismą. 
Taip "dorybė" atremiama žemiškos garbės siekin. Pasak "Kroni- 
kos“, kaip motina vaikus Zaisliuku, taip istoriografija šauniais 
protėvių žygiais daugel žmonių "šlovėn ir dorybėn“ priviliojan- 
ti — "nes kas gi žmogų paskatintų eiti sunkiais dorybės keliais, 
jeigu jis matytų, kad visų kitų dorybėmis garsėjusių vyrų šlovė 
ir atminimas tik-iki mirties tęsiasi, o paskui, laikinam gyvenimui 
pasibaigus, drauge su kūnu turi būti palaidojamas ir tarsi burbu- 
las lietaus vandenyje pražūti?“ (132, 1 XXXIII- XXXV). A. Rim- 
ša, aprašydamas K. Radvilos žygius, visų pirma tikisi paskatin- 
siąs savo tėvynainius "amžinos šlovės“ siekti. Pasak poeto, "kas 
turi dorybės, tam ir garbė miela“ (kto ma virtutem, honestum 
mu milo). Gražu esą ten, "kur dorybė su šlove susibičiuliauja“. 
"Dorajai šlovei" lemta žmogaus darbus tvarkyti (117, 7). 

Šitaip palenkus "dorybę" šios žemės šlovei, dorinis žmogaus 
gyvenimas virto lygstamas, santykinis. Asmens elgsena tapo ori- 
entuota ne transcendentinėn Būties tieson, ne į ontologinį gėrį, 
bet istorijos horizontan ir žemės gėrybėsna. Renesanso kultūroje 
išaugo doros ir laisvės, doros ir žemiškos šlovės įtampa. Garbėn 
"dorybės" vedamas žmogus vis labiau tolo nuo doros tiesų, nuo 
ontologinių savo gyvenimo pagrindų. Šlovei aukojami darbai ėmė 
įgyti demonišką, cinišką atspalvį — audringame renesanso gyveni- 
me atsivėrė "išvirkščioji titanizmo pusė“ (181, 120). 

1574 m. Krokuvoje išėjusioje M. Stryjkovskio poemėlėje "Do- 
rybės pasiuntinys“ ("Goniec Cnoty...“), lygu italų humanisto 
Džovanio Piko dela Mirandolos "Kalboje apie žmogaus orumą“, 
teigiama, jog Dievas suteikęs žmogui visišką valios laisvę ir as- 
mens dvasinį augimą patikėjęs jo paties galioms: "Žmogaus protą 
teikėsi Dievas taip išpuošti,/Kad žmogus savo supratimu gali da- 
ryti, ką nori“ (132, II 493). Dvi seserys, Dorybė ir Šlovė, apdo- 
vanojusios žmogų "laisva mintimi, laisva sąžine“. Tad asmuo tu- 
rįs visišką pasirinkimo laisvę ir beribio tobulėjimo galimybę 

(132, II 473, 479). Dorybė esanti ne įgimta ar Dievo duota, bet 
įgyjama asmenėmis galiomis — lavinantis, sielą prusinant. Nes 
žmogaus prigimtis — tai "tuščia lenta“, kurią išmarginti privalą 
protas ir valingas asmenybės ugdymas: "protas ją /prigimtį/ kaip 
gegužės lietus apvaisina“ (132, II 479). 

Ne Kristaus, o Sokrato asmuo keliamas poemoje kaip tobulo 
žmogaus pirmavaizdis. Ne meilė, bet protas dedamas asmens kas- 
dienio gyvenimo pamatuosna. "Viskas gerai, kur protas sveikas“, 
"protą turėdamas, viską turi“, "protas — gyvenimo  vado- 
vas" — tikina M. Stryjkovskis (132, II, 478—479, 497). Nieko pa- 
saulyje nesą pastovesnio už mokslą; be proto ir mokslo žmo- 
gus — tarsi akmuo, tarsi nepažabotas žirgas. "Karalius, imperato- 
rius, bajoras, artojas, etmonas, riteris/Be mokslo — tik žvėris“ 
(132, II 497—498). M. Stryjkovskio regimas idealus žmogus nėra 
intuityviai pasauliu ir Dievu pasikliaujantis, juos mylįs, nėra kū- 
no ir dvasios sandoros siekiantis. Tai vien savo galia besiremian- 
ti, pasaulį palenkti, Dievo valiai atsispirti geidžianti asmenybė. 
Viduramžių kultūroje puoselėta Dievo ir pasaulio, Kristuje įkūny- 
ta darni Dievo ir žmogaus jungtis ėmė eižėti. 

M. Stryjkovskio skelbiamos laisvos, valingos, šlovės geidžian- 
čios asmenybės siekinys tiesiogiai pasireiškė literatūriniuose istori- 
jos herojų portretuose. Pergalingo Algirdo žygio į Maskvą aprašy- 
me pirmon vieton iškeliama žmogaus visagalybės idėja. Kai kam 
karinė kunigaikščio sėkmė galinti atrodyti neįtikėtina, bet "žinoki, 
mielas skaitytojau, kad virtuti nihil est peruium, budraus ir stip- 
raus kario šaunumui nieko nėra sunkaus ir nepasiekiamo...“ 
(132, II 13). Asmens šaunumas yra M. Stryjkovskiui absoliutus 
herojaus vertinimo kriterijus, nepareinąs nei nuo tautinės, valsty- 
binės, nei nuo religinės žmogaus priklausomybės. Taip už narsą 
ir "širdies didybę“ "Kronikoje" šlovinami ir krikščionių kraują 
lieję lietuvių kunigaikščiai, ir Lietuvos žemes siaubę Maskvos val- 
dovai. Ivanas Vasiljevičius, XV a. išplėšęs iš LDK Naugardą ir 
kitas rusų žemes, M. Stryjkovskio liudijimu, esąs "didžios širdies 
vyras ir narsus riteris, dėl ko teisingai Didžiuoju pramintas“ 
(132, II 283). Algirdas, "nors buvo pagonių monarchas ir krikš- 
čionis sunkiais karais vargino, ir šiuo atžvilgiu yra kaltas ir peik- 
tinas, vis dėlto kaip ir kiti riteriai, kurie dėl šaunumo herojais 
vadinami, įgijo amžinos šlovės vainiką“ (132, II 56—57). "Dory- 
bė“ laužanti ir luomų sienas. Lietuvių bajorija atsiradusi ne tik 
"is italų ir narsiųjų gotų“, bet ir "iš paprastųjų žmonių bei tam- 

suomenės (czern) — mat bajorystėn vartus geba atverti vien 
"šaunūs darbai“ ir "dorybė" (132, I 80). 

Įgimtu asmens talentu M. Stryjkovskis pateisina nusikalstamą, 
krikščionies dorovei prieštaraujančią herojaus veiklą. Nesvyžiaus 
rankraštyje ir "Europos Sarmatijos aprašyme“ dėstoma lenkų is- 
toriografijoje įsigalėjusi legenda apie Gediminą — dvaro maršalą, 
nužudžiusį Lietuvos viešpatį Vytenį. M. Stryjkovskio nuomone, 
Gediminas, būdamas "šlovingos veiklos vyras“, pagrįstai valdžios 
sostą įgijęs. Didžiojo kunigaikščio kepurę fortūna jam davusi už 
"sumanumą ir įgimtą narsą“ (38, 9; 133, 226—227). Nesvyžiaus 
rankraštyje doriškai pateisinamas ne tik Vytenio, bet ir Mindau- 
go, Treniotos, Vaišvilko, Traidenio nužudymas — juos šaunesni 
priešininkai "nugalabiję dėl valstybės“ (133, 226). Taip pat ir 
Algirdas su Kęstučiu, "būdami labiau, nei kiti (broliai — D.K.), 
apdovanoti gabumais, papročiais, grožiu ir prigimtu riteriškumu“, 
teisėtai esą pamynę tėvo valią ir nuvertę nuo valdžios Jaunutį 
(132, II 2—3). Klasta, neišpasakytas žiaurumas, giminaičių žudy- 
nės nė kiek nepritemdo Vytauto asmenybės spindesio. Prigimta 
dvasios galia "įdorina“ jo piktavalius darbus (132, II 89—90). 
Nesmerkiamas "Kronikoje" ir demoniškas Mykolo Glinskio maiš- 
tas: nežabota asmenybės valia, nors ir griaunanti Lietuvos valsty- 
bingumą, atimanti gyvastį jos piliečiams, garbstoma kaip natūrali 
žmogiškumo apraiška (132, II 342—346). 

Lietuvos renesanso istorinėje literatūroje itin retas atgailaujan- 
tis asmuo. Beje, atgaila buvo svetima ir ano meto italų kultūrai. 
Mat žmogaus elgesio kriterijumi laikyta ne Dievo priesakus vyk- 
dančios visuomenės nuomonė, bet pati savo išskirtinumu besirūpi- 
nanti asmenybė (181, 136—137). M. Stryjkovskio herojus nėra 
linkęs savo darbų vertinti, dėl jų padarinių sielotis. Tad ir kan- 
čios jausmas jam lieka veik nepažįstamas. Vien šios žemės šlovė, 
tarsi kelrodė žvaigždė, nutvieskia renesanso asmenybės gyvenimo 
kelią. 

M. Stryjkovskio raštuose iškilęs tobulo žmogaus paveikslas visiš- 
kai atliepė jo paties gyvenseną, jo būties tiesą. Tai buvo asme- 
nybė, itin gyvai jautusi nepakartojamos savo esybės vertę, siekusi 
vienkartiniu gyvenimu aprėpti visą Zemės pasaulio pilnatvę. 
"M. Stryjkovskis rašė be galo skubėdamas, tarsi degte degdamas 
kažkokia vidine ugnimi, didžiuliu veiklos troškuliu“ (160, 87). 
Vos per 15 kūrybinio darbo metų jo parašyta apie 20 poezijos ir 
istorijos veikalų (107, 145), apkeliauta Lietuvos .Didžioji Kuni- 

gaikštystė ir jos kaimyninės šalys, pabuvota Artimuosiuose Ry- 
tuose. Kelionėse tyrinėti tautų papročiai, skaitytos svetimų kraštų 
knygos, lankytos istorinės vietos ir riteriškai ginklu gintasi nuo 
pakelės užpuolikų (132, II 260). "Kronikos" autoriaus būta silp- 
nos sveikatos ir menko kūno sudėjimo: vaikystėje galvą sutrenkęs 
varpas. "Tačiau jo gyvenimo darbai — tai renesansinės titanizmo 
dvasios apraiška. Mat M. Stryjkovskio kūrybinę galią buvo išbu- 
dinęs žemiškos amžinybės geismas. Istorinė šlovė — pamatinis jo 
karštligiškos veiklos tikslas. Visuose M. Stryjkovskio kūriniuose 
jaučiamas gyvas, aistringas autoriaus asmuo. Darbų pratarmėse 
Lietuvos istorikas sąmoningai rentė savo kūrybinės individualybės 
kultą — nuo jo veiklos pareinąs žmogaus ir tautos likimas. 
Drauge M. Stryjkovskio siekta palikti asmens ženklus pačiame ša- 
lies istorijos tekste: tarp praeities įvykių dažnusyk įterpiami auto- 
riaus biografijos dalykai, jo pastabos, pasvarstymai. Kūrybos dar- 
be regėta viltinga galimybė išsiveržti iš užmaršties ir nebūties 
tamsos. Tikėta, kad istorijoje liks nemirtingi ne tik didvyrių var- 
dai, bet ir jų žygius aprašęs poetas (132, I. XXXVI; 160, 88). 

M. Stryjkovskio veikalų pratarmės skatina visiškai pasikliauti 
išganančia kultūros galia: ryžtas palenkti pasaulį, parklupdyti for- 
tūną tarsi išstūmęs iš istoriko sielos menkiausią abejonę, nerimą 
dėl žmogaus būties nepagrįstumo. Tačiau kituose jo raštuose neti- 
kėtai prasimuša ir skausmas, ir žmogiškos esybės ribotumo, men- 
kumo potyris. Tai buvo jausmas, nuolat kaip šešėlis temdęs nai- 
viai giedrą, žmogaus visagalybę teigusią humanizmo mintį (181, 
61, 450, 612). 

"Kronikoje" sykiais pasigirsta pasaulio grasos, nusivylimo žmo- 
gaus galiomis motyvas. Dievop žvilgsnį kreipdamas savo būklės 
dramatizmą prieš Žalgirio mūšį išgyvena karalius Jogaila. Mat 
gindamas Viešpaties jam patikėtos tautos teises, turįs nuodėmėn 
įbristi — pralieti krikščionių kraują (132, II 129—130). Skundu 
dėl žmogaus gyvenimo nepastovumo pavirsta "vargšo Švitrigai- 
los" paveikslas. Žygimanto Kęstutaičio išguitas iš tėvynės, "kaip 
priešas išvytas iš Lenkijos“, buvęs "Lietuvos, Rusios ir Žemaičių 
didysis kunigaikštis“ tarsi biblinis karalius Nabuchodonozaras pri- 
verstas septynetą metų Valakuose avis ganyti (132, II 197). Mir- 
ties visagalybės ir žmogaus menkumo nuojauta persmelkusi di- 
džiojo kunigaikščio Aleksandro agonijos sceną. Su dviem nelygiais 
priešais turėjęs kovoti Lietuvos viešpats — totorių pulkais ir mir- 
tina liga. Nuo totorių šalį išgelbėję narsūs karvedžiai, tačiau mir- 

ties jokie aukso lobiai pergalėti nevalioję. Mat negailestingas liki- 
mas jau iš anksto buvo įspėjęs tautą apie artėjančią valdovo 
mirtį: iš dangaus kritusi kometa ir ugnies kamuolys (132, II 
337—338). 

Netikėtai rauda dėl žmogaus prigimties netobulumo baigiama 
didaktinė poema "Dorybės pasiuntinys“. Asmens didybę aukštinęs, 
šlovės geismą kurstęs kūrinys užsklendžiamas "Skundu dėl visų 
dalykų nepastovumo ir žmogaus ketinimų prieštaringumo“. Šiame 
eilėraštyje prabyla nesutaikomų gyvenimo prieštaravimų išvarginta 
būtybė — nesugebėjusi lig galo įtikėti žemiškos garbės išganančia 
galia. 

Aukso vežimu padange riedantis saulės dievas išvydęs pamiš- 
kėje vienišą žmogų — prakeikiantį gimimo dieną, raudantį ir be- 
siskundžiantį dangui nelemta savo dalia. Kokį kelią šioje, žemėje 
pasirinktum, visur tave persekiosią vargai, skriaudos ir išdavystės. 
Bėdinas esąs pirklio likimas, sunkus artojo gyvenimas, nuolatiniai 
pavojai tyką jūreivio ir kario. O senatvėje kiekvieno laukianti li- 
ga ir "siaubinga mirtis su aštriausiu dalgiu“. Negalįs žmogaus 
džiuginti nė nuobodin varąs apgailėtinas Prometėjo, Tantalo, Si- 
zifo nemirtingumas. Nuo piktų gyvenimo patyčių nesą kur slėptis. 
Jei gyvensi nusižeminęs romiai ir tvarkingai, tuojau niekingi pasi- 
pūtėliai ims tau įsakinėti. Jei būsi linksmas ir išlaidus, neišvengsi 
šlykščių apkalbų. 


“Ko besiimtum, visa žmogaus minčiai prieštarauja, 

Čia blogai, čia dar blogiau, ten — bjauru ir pagalvoti. 
Nes protas su godžiu troškimu negali sutarti, 

Protas nenori, bet įgimtos aistros jį suvedžioja. 

Sunku prigimties geismams atsispirti, 

Natūros klaidų nevaliojame išvengti“ (132, II 561—562). 


Šis renesanso asmenybės skundas — natūrali laisvės maišto pa- 
sekmė, savita jo tąsa. M. Stryjkovskio herojų nevilties valandą 
atrandame ne Dievo namuose — maldoje suraminimo ir santarvės 
ieškantį, bet vienui vieną pamiškėje stovintį, rankas į tuščią tem- 
stantį dangų iškėlusį. Jo lūpose ne atgailos, bet kaltinimo, keiks- 
mo žodis. Į dvelktelėjusį „nebūties šaltį humanizmo žmogus atsi- 
šaukia ne malda, o skundu — susitaikyti su pasauliu ir Dievu 
neįstengiama. Ir Niekio akivaizdoje asmens būtis lieka nepažinusi 
virsmo, užsisklendusi vien istorinio laiko ir žemiškos erdvės pa- 
saulyje. Net nežinios „ištikta siela nenuvertina šlovės kaip aukš- 
čiausios gyvenimo gėrybės. Laisvos valios tiesa. taip pat. nedrįsta- 
me suabejoti. Asmens laisvė M. Stryjkovskiui — nelygstamas gė- 
ris, jokiu būdu nepalenkiamas meilės tiesai. Laisvė ir meilė — du 
pamatiniai dvasios gyvenimo principai — renesanso kultūroje taip 

ir lieka nesuderinti. Laisvės pradą suabsoliutinęs italų humaniz- 
mas paneigė žmogaus ir Dievo jungtį sergstinčią meilę. Vien mei- 
lės ir Dievo malonės tiesas išpažinęs protestantizmas kaip nuodė- 
mingą prasimanymą pasmerkė laisvą asmens valią. M. Stryjkovs- 
kio eilėraštyje nutapytas sukrėstos sielos paveikslas ženkliškai nu- 
sako humanizmo žmogaus būklę. Tai nuo mirties nebūtin bėganti 
būtybė — guosdamasi savo darbų galia, ji nujaučia šiųjų trapu- 
mą ir menkumą, tačiau atsiverti maitinančiai Būčiai nevalioja. 
Kančia šią asmenybę ne anapusėn švieson veda, bet maištingon 
neviltin įstumia. Tai aklas Prometėjo, Tantalo ir Sizifo skausmas. 

Ar renesansinė Lietuvos kultūra regėjo išeitį iš humanizmo ak- 
lavietės? Ar būta joje prieštaros M. Stryjkovskio minčiai? Pirmo- 
jo Lietuvos istoriko A. Rotundo raštuose esama nuoseklių pastan- 
gų suderinti žmogaus gyvenime laisvės ir meilės pradus. "Lenko 
pasikalbėjime su lietuviu“ humanistinė, antropocentrinė "dorybės" 
samprata siejama su krikščioniška doros ir tiesos meile. Teigda- 
mas nelygstamą asmens laisvės vertę, A. Rotundas — uolus kata- 
likybės gynėjas (11, XI 119-127) — sykiu puoselėjo asmeniuosna 
meilės santykiuosna pakylėtą žmogaus ir Dievo jungtį. Jo įsitiki- 
nimu, tik laisva, šauni asmenybė galinti visuomenės erdvėje iki 
galo Dievo apreikštą doros tiesą ginti (123, 19—20). Tikro šalies 
valdovo "dorybė" privalanti remtis jo pamaldumu ir "gerumu" 
(123, 60). Taigi A. Rotundas lenkė humanizmo tiesą Evangelijos 
dvasiai. Renesansinėje Lietuvoje jo darbai gynė dorinius asmens 
gyvenimo pagrindus, sergėjo žmogaus sielą atvirą Būties šviesai. 
Katalikybėje rymanti A. Rotundo mintis tarp Vilniun atsiritusių 
humanizmo ir protestantizmo bangų žiedė, brandino "humanistinę 
religiją" (E. Fromas) — ontologinę jungtį tarp dviejų laisvų ir 
orių būtybių: žmogaus ir Dievo. 

A. Rotundo žodis nebuvo naujas. Jis tik balsiau, nuodugniau 
atkartojo jau XVI a. pradžioje pirmųjų Lietuvos poetų humanistų 
išsakytą nuostatą. Jono Visliciečio, Mikalojaus Husoviano epinėje 
poezijoje naujieji humanizmo idealai tapo įlieti katalikiškon pa- 
saulėžiūron, suderinti su Kristaus tiesa. Erazmo Roterdamiečio 
(1469-1536) praskintas takas, jo sergėta laisva krikščionybės 
dvasia ankstyvojo renesanso Lietuvos menininkus gelbėjo iš užda- 
ro antropocentrinės pasaulėvokos rato (175, 116-117, 138, 
144—146). 

Tad M. Stryjkovskio raštuose išsakyta žmogaus samprata re- 
nesansinėje šalies kultūroje nebuvo nei visuotinė, nei vienintelė, 

Tai tėra nuoseklios, kraštutinės, aklavietėn atsidūrusios humaniz- 
mo minties apraiška. M. Stryjkovskio herojus — savosios didybės 
aprėžtas, sukaustytas žmogus. Vienatinis rūpestis, siejąs šį ego- 
centrišką asmenį su visuomenės būtimi — tai meilė tėvynei. Pat- 
riotizmas greta šaunumo M. Stryjkovskio darbuose, lygu visoje 
renesansinėje šalies literatūroje, yra pamatinis žmogaus vertinimo 
matas: teisingai gyvenančio asmens priedermė — ne vien sau, bet 
ir tėvynei "nemirtingos šlovės“ ieškoti (132, I XXXVI). Tačiau ir 
šis asmens ir tautos, asmens ir tėvų žemės ryšys nėra altruizmu 
grįstas: humanizmo laikų žmogus tautos valstybiniame gyvenime 
visų pirma regėjo dirvą asmeniam šaunumui išsiskleisti, asmenei 
šlovei pelnyti (68, 72-73). Kita vertus, kaip tik renesanso am- 
žius susiejo asmenį ir tautą sąmoningai suvokta ontologine jung- 
timi: tik tautos pasaulyje asmens buvimas darėsi prasmingas ir 
būtiškai pagrįstas. 


Tautos pasaulyje 


"Gimtoji žemė saldžiai traukia 
savęsp kiekvieną ir neleidžia savęs 
pamiršti. Todėl nė vienas sveikai 
mąstąs žmogus neįžeidinės ir nenie- 
kins savo tėvynės“. 


Motiejus Miechovita (1457—1523) 


Asmens išsiskleidimas renesansiniame Vakarų pasaulyje skatino 
tautos — savarankios sutelktinės individualybės — išbudimą. Dvi 
didžios aistros: meilė laisvei ir meilė tėvynei vedė pažinimo keliu 
ano meto politinę, istorinę mintį (45, 189). Dažnas renesanso is- 
torikas, teigdamas pasauliui laisvos valios asmenybę, sykiu sten- 
gėsi pagrįsti ir savo tautos teisę į laisvą, nepriklausomą gyveni- 
mą. Humanizmo istoriografijos pradininkai buvo pirmieji naciona- 
linių valstybių patriotai, naujos — tautinės — ideologijos kūrėjai 
(47, 16, 32-35, 76). 

Antropocentrinė renesanso mintis nudievino istorinę erdvę. Iš 
visuomeninės būties stumiamai Dievybei paliko kertelė asmenėje 

žmogaus būtyje — sielos pasaulyje, ir gamtos platybėse, kuriose 
išsiliejusi, netekusi asmeniškumo bruožų, ji pamažėl virto daiktų 
ir sudaiktintų sielų gyvenimą rikiuojančiais dėsniais. Istorija 
M. Stryjkovskio darbuose jau nėra Dievo valios raiškos laukas: 
pasaulyje nutinkantys stebuklai laikomi vien gamtos anomalijomis 
(56, 161). 

Valstybė renesanso istorikui nebeatrodė kazkas amžina, Ap- 
vaizdos globojama ir palaikoma. Ji nūnai tapo suvokiama kaip 
dirbinys (Kunstwerk) — žmonių galiomis nužiestas ir sergstimas 
(47, 22). Šitaip suprantamai — savaimingo buvimo  neteku- 
siai — valstybei ieškota atramos žmogaus kūryboje, jo proto dar- 
buose. 

XVI a. Lietuvos šviesuomenė, siedama savo meto Europos teo- 
rinę mintį su šalies politinės galvosenos tradicijomis, kūrė lietu- 
višką valstybingumo sampratą, grįsdama ją tautos prigimtimi, 
papročiais, kultūra. 

“ Tvirtesnius pamatus naujam Lietuvos politiniam mintijimui 
jau amžiaus pradžioje bus padėję LDK kanclerio Alberto Goštau- 
to (m. 1539) ir jo globotų inteligentų darbai. A. Goštautas, lygu 
renesansinė Europos mintis (115, 10), nuosekliai perskyrė tautos 
ir valstybės, tautybės ir pilietybės sąvokas (35, 154). Lietuvos 
Didžioji Kunigaikštystė, jo supratimu, esanti lietuvių suręsta ir 
šių nuo. vidaus, kitataučių gaivalų sergstima šalis. 1525 m. 
A. Goštautas rašo iš Geranainių memorialą karalienei Bonai Sfor- 
cai (1494-1557), kaltindamas „LDK didįjį etmoną rusėną Kons- 
tantiną Ostrogiškį (1461-1530), ir jo tautiečius sąmokslu prieš 
Lietuvos valstybę. Lietuvius ir rusėnus — pagrindines Kunigaiks- 
tystėje gyvenančias tautas, kanclerio įsitikinimu, dalanti ne tik 
skirtinga prigimtis, bet ir skirtingos dorinės savybės. "Jeigu Jūsų 
šviesybė pažvelgtumėte į mūsų abiejų (Ostrogiškio ir Goštauto — 
D.K.) širdis, tai tarsi Dievas sužinotumėte, kad mano priešininko 
rusėno širdis yra veidmainiška, klastinga, apsimetėliška ir neteisi, 
dėl rusėniškos prigimties ir įpročių neturinti nė lašo ištikimybės 
valdovui, — širdis to, kuris įpratęs visada viena kalbėti, o kita 
savyje paslėpęs turėti. O manąją širdį Jūsų Didenybė pamatytu- 
mėte esančią švarią, paprastą ir tiesią, ištikimą ir iš tiesų tokią 
pat viduje, kaip' ir išorėje...“ — rašo memoriale lietuvių didikas. 
Karalienei primenami ir Podolės Kameneco vyskupo Lauryno 
Mendzilevskio, patarusio A. Goštautui nerinkti kitataučio kuni- 
gaikščio Trakų vaivada, žodžiai: "rusėnai yra pratę apgaudinėti 

Bona Sforca (1494—1557) 

žmones; ateis laikas ir jis (K. Ostrogiškis — D.K.) nebepasisotins 
tavo krauju ir dėl to taps tavo valstybės didžiausiu priešu“ (36, 
246—247). 

Šalies tvarka, A. Goštauto supratimu, pereinanti nuo savitų 
tautos papročių, prigimtų jos polinkių, todėl pagrįstai kiekvienos 
valstybės vidinė sąranga esanti skirtinga. Vėlesniame, 1936 m. ra- 
šytame, memoriale Bonai Sforcai Lietuvos kancleris nusako lenkų 
ir lietuvių valstybinės, teisinės santvarkos skirtybes. "...Kadangi 
vienokia santvarka yra Lenkijos karalystės, kitokia Lietuvos Di- 
džiosios Kunigaikštystės, dėl to reikia, kad skirtingi papročiai bū- 
tų skirtingai traktuojami,“ — dėstoma karalienei. Pasak A. Goš- 
tauto, ir Lietuvos gynybos tradicijos, ir jos teismų tvarka esan- 
čios savitos, su lenkų papročiais prasilenkiančios: "Ir kas dėl gy- 
nybos, tas pat pasakytina dėl teismų: vienas būdas lenkų po- 
nams, kitas mums“. Šalies bajorų valia, skirtingai nei Lenkijoje, 
nėra absoliuti, visa lemianti: "Mūsų nutarimai toli gražu kitaip 
daromi, ir kas tik karaliaus didenybės ir ponų nutariama, mūsų 
bajorija turi tai vykdyti" (78, 141). 

Taigi A. Goštauto laiškuose valstybingumo idėja atremiama į 
tautinį pamatą. Lietuva čia iškyla kaip išskirtinės sąrangos vals- 
tybė — savito tautos būdo išraiška. Šis savojo išskirtinumo Euro- 
pos tautų pasaulyje suvokimas buvo raiškus tautinės lietuvių sa- 
vimonės ženklas. A. Goštauto ir jo būrelio veikla pagrindė Lie- 
tuvos Didžiosios Kunigaikštystės savarankumą, jos tvarkos savitu- 
mą tiek teisės, tiek istorijos plotmėje. Kanclerio iniciatyva, jo 
globotų inteligentų pastangomis 1529 m. šalis įgijo pirmąjį Lietu- 
vos statutą — paprotinę tautos teisę ir ano meto Europos teisi- 
nės minties laimėjimus savin sutelkusį įstatymų rinkinį. Jis drau- 
dė svetimšaliams Lietuvoje įsigyti turtų ir užimti valstybinius 
postus. A. Goštauto aplinkoje apie 1521-1525 m. buvo parašyta 
Bychovco kronika — idėjiškai vieninga ir vientisa metraštinė Lie- 
tuvos istorija (46, 38). Tai veikalas, pagrindęs savitą tautos isto- 
rinį likimą ir, sykiu su pirmuoju Lietuvos statutu, atvėręs šaliai 
savarankios, nepriklausomos būties perspektyvą. Lietuvių valsty- 
bingumo reikmėms, lygu renesanso amžiaus galingieji Vakaruose, 
kancleris stengėsi palenkti Katalikų Bažnyčią: po ilgos kovos 
1530 m. jam pavyko įkurti atskirą, Lenkijai nepavaldžią Lietuvos 
vienuolių bernardinų provinciją (147, 10). Regis, A. Goštautas 
"pirmasis iš Lietuvos pareigūnų suvokė kultūros reikšmę tautos 
egzistencijai" (35, 154). Jis globojo pirmuosius lietuvių rašto vei- 

kėjus, rūpinosi šalies švietimo reikalais. Paties A. Goštauto rūmai 
buvo paversti įstabiu renesansinės kultūros židiniu (35, 155; 147, 
13, 23). Jų prieigose, matyt, dera ieškoti ir pirmosios lietuviškos 
Iuyuios ištakų (A. Jovaišo hipotezė). | 

XVI a. pradžioje greta A. Goštauto išsakytos a 
sampratos iškilo ir kitas, proslaviška ideologija grįstas, Lietuvos 
vaizdinys. Iš LDK kilęs poetas Jonas Vislicietis (apie 1490— apie 
1520) herojiniame epe "Prūsų karas“ ("Bellum Prutenum“, 1515) 
valstybinio lietuvių tautos savarankiškumo idėją pakeitė tuomet 
tik budusiu sarmatizmu — vieningos Jogailaičių "monarchijos 
ideologija. 

Is Herodoto ir Ptolemėjo (apie 90— apie 168 m.) darbų atėjęs 
sarmatų* šalies vardas renesanso laikais lenkų sąmonėje reiškė 
tiek Vidurio ir Rytų Europą, tiek Jogailos suręstą, jo palikuonių 
valdomą didžiąją Lenkijos imperiją — aprėpiančią ne tik lenkų, 
mozūrų, bet ir lietuvių, Zemaičių, rusėnų žemes (148, 47-51). 
Sarmatiškoji ideologija telkė bendram valstybiniam gyvenimui 
skirtingos prigimties tautas, sykiu slopino lietuvių ir rusėnų poli- 
tinio savarankiškumo siekius, lenkė juos lenkų tautos valiai. Mat 
"šauniųjų sarmatų“ palikuonimis visų pirma laikyti Lenkijos ba- 
jorai, Sarmatijos ir senosios Lenkijos sąvokos tapatintos (148, 
42). 

Jonas Vislicietis — "pirmasis Lietuvos dainius“, lotyniškomis 
hegzametro eilėmis išaukštinęs karinį lietuvių šaunumą, aprašęs 
atšiaurų jų žemės grožį (173, 234—235). Žalgirio mūšiui skirtoje 
poemoje šlovinami Vytauto ir Jogailos žygiai, apraudama nelemta 
senųjų prūsų dalia — taigi primenami Lietuvai jos sąmonę tel- 
kiantys vardai, žadinama lietuvio meilė ir pagarba tėvų žemei. 
Sykiu lietuvių tautos praeitį Jonas Vislicietis įlieja vieningon sla- 
vų istorijon, Lietuvos ateitį palenkia darnios lenkų imperijos — 
Sarmatijos — istorinei perspektyvai. Tiesa, "Prūsų kare“ Jogailai- 
čių monarchija suvokiama kaip lygiaverčių tautų politinis dari- 
nys. Poetas gina rusėnų tautinį orumą, pasisako už lygias jų tei- 
ses Sarmatijos valstybiniame gyvenime. Trečiojoje poemos knygoje 
Lenkijos, Lietuvos ir Rusios politinę vienybę įprasmina Jogailos ir 
Sofijos Alšėniškės vedybų paveikslas. Patys Olimpo dievai išrinkę 


* Sarmatai — iranėnų - kalbinės grupės gentys, nuo trečiojo amžiaus 
prieš Kr. iki ketvirtojo amžiaus po Kr. gyvenę stepėse tarp Tobalo ir 
Dunojaus. Ilgainiui šios gentys išsisklaidė Pavolgyje, pietiniame Urale, 
Kazachstane ir Vidurio Europoje. Renesanso laikais Sarmatija imta vadinti 
vidurio ir rytų Europos kraštus, gyvenamus slavų ir baltų. 

Jogailai ketvirtąją žmoną — "rusėnų nimfą“, "rusėnų Sonką“ (iš- 
ties Sofija buvo senos lietuvių giminės kunigaikštytė). Tad tritau- 
tę sarmatų monarchiją, pasak poeto, valdą lietuvio ir rusėnės 
vaikai. "Prūsų karas“ baigiamas Jogailos ir Sofijos anūko Žygi- 
manto Senojo pašlovinimu: nūdienis valstybės viešpats esąs 'len- 
kiškos tėvynės papuošalas“ (25, III 224—225; 96) Šitaip Jono 
Visliciečio poemoje Lietuvos Didžiosios Kunigaikštystės patriotiz- 
mas tapo suderintas su Sarmatijos piliečio savimone. Veikalo pra- 
tarmėje pabrėžiama: "šią knygą aš skyriau kaip pagiriamąją gies- 
mę Žygimantui, nenugalimam europinės Sarmatijos karaliui, paga- 
liau, tėvynei Lenkijai, kurios aš esu auklėtinis, ką atvirai skel- 
biu“ (175, 107). 

Jonas Vislicietis bene pirmasis taip nuosekliai stengėsi įrėzti 
ne tik lenkų, bet ir lietuvių, rusėnų sąmonėn sarmatų, Sarmatijos 
sąvokas. Politinę Vidurio Europos tautų vienybę poetas parėmė 
vieno istorinio likimo idėja: Sarmatijos vardui "Prūsų kare“ tapo 
suteikta ir bendrosios slavų protėvystės, ir Jogailaičių valdomos 
"slavų karalystės“ reikšmė (175, 106; 148, 50). Lietuvos paveiks- 
las šioje karalystėje nebeteko tvarių apribų. 

Vis dėlto vėlesniais dešimtmečiais politinė Vilniaus mintis kry- 
po ne Jono Visliciečio, bet A. Goštauto nubrėžta linkme. Žygi- 
manto Augusto ir Mikalojaus Radvilos Juodojo laikais Lietuvos 
humanistai žvelgė tėvynėn kaip laisvon, nepriklausomon šalin, 
grindė valstybinę LDK sąmonę tautinio savitumo idėja. Tai buvo 
lietuvių minties atsakas į jai mestą Europos tautų iššūkį. Mat 
renesanso amžiuje Europos etnosų grumtynės dėl vietos po saule 
persimetė kultūros ir ideologijos plotmėn. Sąmoningam gyvenimui 
išbudę Lietuvos kaimynai — lenkai, vokiečiai, maskvėnai — pasi- 
juto esą galingais pasaulio istorijos dalyviais, jos kūrėjais. Ręsda- 
mosi ateitį, atgimstančios tautos "perrašinėjo“ savo praeitį. Da- 
lindamosi antikinį Europos, pasaulio žemėlapį, jos drąsiai brėžė 
būsimų savo valdų erdves — pabusti nespėjusių kaimynų žemės 
pasiglemžiamos sąmoningųjų istoriniuose raštuose kaip šių teisėta 
„protėvynė“. Renesanso iškeltas vieningas kultūros idealas leido 
skaidyti Europos tautas į barbarus ir kultūros nešėjus. " Kultūrin- 
gasis“ etnosas jautė teisę ir pareigą primesti savo valią, savąjį 
valstybės ir visuomenės supratimą menkesniam, nesubrendusiam 
kraštui. Irstant teocentrinei pasaulėvokai, tautystė pamažėl virto 
nelygstama asmens gyvenimo gėrybe, svarbiausiu doros matu. Re- 
nesanso laikais Europa, gręždamasi antikon, suko nuo žmoniją 

vienin būrusių viduramžių idealų santykinio genties dievų ir gen- 
ties moralės pasaulio link. Antropocentrizmas ir nacionalizmas ta- 
po iškiliomis renesanso sąmonės lygtimis. 

Išbudusių tautų akivaizdoje Lietuva reiškė teisę į laisvą politi- 
nį ir kultūrinį būvį, pabrėždama savojo būdo išskirtinumą, sukur- 
tos valstybės bei visuomeninės tvarkos savitumą, atremdama nuo- 
latinius imperinės kaimynų ideologijos išpuolius. 

1548 m. Lietuvos didysis kunigaikštis Žygimantas Augustas 
paveldėjo tėvo valdytą Lenkijos karalystę ir tapo dvitautės Res- 
publikos viešpačiu. Su šiuo paskutiniuoju Jogailaičiu tautinio at- 
gimimo viltis siejo ir lietuvių, ir lenkų humanistai. Tiesa, gerokai 
anksčiau kai kurie lietuvių didikai stengėsi Žygimantą Augustą 
vainikuoti savo šalies karaliumi ir šitaip atkurti po Mindaugo 
mirties žlugusią Lietuvos karalystę. 1526 m. Vilniaus vyskupas, 
pavainikis Žygimanto Senojo sūnus, Jonas iš Lietuvos kunigaikš- 
čių (1498—1538) ir Jurgis Radvila (1480—1541) įkalbinėjo Žygi- 
mantą Senąjį išgauti kadaise lenkų ponų pagrobtą Vytauto karū- 
ną ir ja karūnuoti teisėtąjį sūnų Žygimantą Augustą (10, 45). 

Iš Rusijos kilęs lenkų publicistas Stanislovas Ožechovskis 
(1513—1566) jau Žygimanto Senojo laidotuvių kalboje išsako bū- 
simam valdovui Lenkijos bajorų požiūrį tėvynės ateitin. Lenkų 
valstybės tvarka turinti būti pagrįsta ne stipria monarcho val- 
džia, bet bajorijos laisve — prigimtąja šios šalies ypatybe. Pasak 
S. Ožechovskio, tikrieji tėvynės sūnūs privalą amžinąja neapykan- 
ta nekęsti, už dešimtosios sienos vyti visas "užkrėstas sie- 
las“ — visus romėniškosios teisės gynėjus, absoliučios monarchijos 
šalininkus. Vakarų Europos humanistų propaguojami senosios Ro- 
mos įstatymai Lenkuose buvo sutikti ir įtariai, ir priešiškai. Ba- 
Jorijos manymu, "italų teisė“ išreiškianti absoliutizmo dvasią ir 
kelianti rimtą pavojų "prigimtai“ lenkų valstybės sąrangai (30, 
196—198). 1548 m. S. Ožechovskis išleidžia traktatą "Ištikimasis 
pavaldinys“ ("Fidelis subditus“), kuriame tarno lūpomis moko 
Žygimantą Augustą, kaip šis turįs valdyti lenkų tautą ir josios 
valstybę. Esminė karaliaus priedermė — nuosekliai ginti bajorų 
laisvę, — tikinama traktate (69, 154). S. Ožechovskio nuomone, 
Romos teisė esanti vergų teisė. Ji prieštaraujanti "lenkų prigim- 
čiai, kuri jokios nelaisvės pakęsti negali“ (9, 37—38). Emocingas 
S. Ožechovskio balsas tuometinėje Lenkijoje užgožė kitos huma- 
nistų grupuotės keltą valstybės sampratą. 1542 m. Krokuvos uni- 
versitetan atvykęs ispanų teisininkas Petras Roizijus (apie 1505— 

1571) mėgino tobulinti Lenkijos įstatymus, remdamasis kaip sykis 
Romos teise (31, 10). Šios teisės gerbėjas buvo ir Italijoje moks- 
lus išėjęs, nuo 1549 m. karaliaus sekretoriumi dirbęs Augustinas 
Rotundas (11, X 76-77; XI 170). 1548 m. P. Roizijus kreipėsi į 
Žygimantą Augustą, ragindamas nepaisyti S. Ožechovskio išve- 
džiojimų — įsivesti Lenkijoje Romos įstatymus: "Ir neklausyk 
tuščiažodžio' kalbėtojo /.../, kuris drįso apšmeižti šventuosius ro- 
mėnus ir niekinti šventas Romos teisės knygas“ (30, 198). Vis 
dėlto nei P. Roizijaus, nei A. Rotundo idėjos neįsipynė lenkų ba- 
jorijos politinėn sąmonėn. Matyt, "aukso laisvės“ šlovintojai ne- 
buvo itin pakantūs šių mokslo vyrų veiklai: 1551 m. LDK sosti- 
nėn atsikelia A. Rotundas, po metų Vilniuje išvystame ir jo bi- 
čiulį P. Roizijų. Iš romėnų kildinęsi lietuvių didikai ir bajorai, 
išties "kitaip, nei lenkai, turėjo žiūrėti į Romos teisę, buvusią, 
kaip tikėta, jų protėvių teise“ (9, 36). | 

Savitu žodžiu 1550 m. į Žygimantą Augustą kreipėsi Lietuvos 
publicistas Mykolas Lietuvis — greičiausiai iš Maišiagalos kilęs 
bajoras, LDK sekretorius Venclovas Mikolajaitis (apie 1490— 
1560). Jis įteikė valdovui traktatą "Apie totorių, lietuvių ir 
maskvėnų papročius“ (“De moribus tartarorum, lituanorum et 
moschorum“), kuriame kvietė Jogailos palikuonį tvirtai suimti Di- 
džiosios Kunigaikštystės valdžią į savo rankas ir teisinėmis vals- 
tybės reformomis pažaboti pragaištingą bajorų savivalę, sutaurinti 
iškrypusį tautos gyvenimą (85, 44—49). Mykolo Lietuvio įsitikini- 
mu, "visų pirma reikia atgaivinti ir saugoti tuos papročius, ku 
riuos lietuviai paveldėjo iš senųjų — Vytauto laikų — lietuvių, 
perėmusių geruosius papročius iš tolimųjų savo senolių — romė- 
nų“ (121, 164). Centralizuota Vytauto valstybė XVI a. tapo su- 
vokta kaip siektinas tėvynės idealas. Didžiojo Kęstutaičio Lietu- 
voje įvesta tvarka regėjosi esanti tautai sava, "prigimta“, iš nū- 
dienos negandų ją išvesti valiojanti. 

Jau 1523 m. Krokuvoje išėjusioje Mikalojaus Husoviano (prieš 
1485 — apie 1533) "Giesmėje apie stumbro išvaizdą, žiaurumą ir 
medžioklę“ (“De statura feritate ac venatione bisontis carmen“) 
Vytauto valdoma Kunigaikštystė iškeliama kaip ideali valstybė. 
M. Husoviano tikinimu, tuometinis Lietuvos viešpats buvęs visa- 
galis teisingumo sargas, uolus tautos lavintojas. Tačiau skirtingai 
nei Nikolos Makiavelio (1469—1527) "Kunigaikštyje" ("II Princi- 
pe“ 1513) garbstomas savavalis valdovas, M. Husoviano Vytautas 
yra doras Dievo valios reiškėjas žemėje. Lietuvos didysis kuni- 

gaikstis ištikimai gynęs Kristaus tiesas, vedęs savo šalį Viešpaties 
globon: 

Jis virš žmonių reikalų aukščiau dangiškuosius iškėlė 

Ir nuolankia širdimi garbino Dievą karštai (41, 71-81). 

M. Husoviano, Mykolo Lietuvio išsakyta centralizuotos valsty- 
bės idėja buvo gyva ir ano meto karaliaus rūmuose. Žygimantas 
Augustas, kaip ir jo tėvas, ne sykį nusiskųsdavęs, kad dėl aprėž- 
tos savo valdžios nieko reikšminga negalįs nuveikti valstybės la- 
bui. Vienavaldžiu monarchu sūnų geidė regėti ir karalienė Bona 
Sforca, palaikiusi Lietuvos didikų valstybingumo siekį, pabrėžtinai 
gerbusi Vytauto atminimą (121, 141). 

Gilesnę takoskyrą tarp lenkų skleistos "aukos laisvės“ ideologi- 

jos ir Vytauto valstybingumo tradicijon besiremiančios lietuvių 
politinės minties išbrėžė A. Rotundas. Šis, pasak I. Lappo, "stip- 
rios valios ir didžiulės dvasinės galios žmogus“ (71, 68) trejetą 
dešimtmečių istorijos, publicistikos, teisės darbais žiedė, skelbė ir 
gynė tautinio Lietuvos valstybingumo idėją. Tarp XVI a. Vil- 
niaus „humanistų A. Rotundas bene nuosekliausiai reiškė lietuvių 
tautos valią, jos nepriklausomybės siekį, liudijo Europai esant gy- 
vą kultūrinę ir politinę Lietuvos savimonę. 
Lig šiolei mįslinga lieka A. Rotundo kilmė. Vitenbergo universite- 
to "Albume" esantis 1538 metų įrašas "Augustinus rotundus a 
velun“ neleidžia lig galo pasikliauti lenkų tyrinėtojais, kildinan- 
čiais Lietuvos humanistą iš lenkiškų žemių — Veliūnos ar Kroku- 
vos. Istoriko Ivano Lappo nuomone, užrašas "a velun“ galįs 
reikšti ir Lietuvos Veliuoną ar Vilnių, ir Italijos Avelino miestą. 
A. Rotundo tekstuose prasimušanti "perdėm - stipri... nacionalinė 
Lietuvos Didžiosios Kunigaikštystės piliečio savimonė“ verčianti 
manyti, "kad savo tautybė jis negalėjo būti lenkas“: taip karštai 
Lietuvos reikalus bus valiojęs ginti tik lietuvis ar su lietuvių že- 
me suaugęs užsienietis (71, 51—57, 80). 

Renesanso laikų mokslo kalba parašyti A. Rotundo darbai vi- 
sų pirma pagrindė kultūrinį, istorinį ir teisinį lietuvių valstybės 
savarankumą. 1552—1582 m. gyvendamas Vilniuje, būdamas mies- 
to vaitu ir Žygimanto Augusto sekretoriumi, A. Rotundas parašė 
pirmąją humanistinę Lietuvos istoriją, dalyvavo rengiant antrąjį 
(1566) ir trečiąjį (1588) Lietuvos statutus. Karaliaus Stepono Ba- 
toro palieptas, Vilniaus vaitas išvertė antrąjį statutą lotynų kal- 
bon, pridėdamas prie jo manifestinę prakalbą valdovui ir Lietu- 
vos didžiųjų kunigaikščių istorijėlę. A. Rotundo ir P. Roizijaus 

pastangomis LDK teisynas tapo paremtas humaniškai perprasta 
Romos teise (71, 89). 

A. Rotundo darbai dėjo pamatus religinei ir kultūrinei Kuni- 
gaikštystės vienovei. Reformacijos idėjiškai suskaidytą šalį Vil- 
niaus vaitas vedė Katalikų Bažnyčios globon. Būdamas didžiojo 
kontrreformatoriaus, Varmės vyskupo Stanislovo  Hozijaus 
(1504—1579) "dešiniąja ranka“, jis lenkė katalikybėn lietuvių di- 
dikus, rėmė jėzuitų veiklą, prisidėjo prie jų kolegijos įkūrimo Lie- 
tuvos sostapilyje. 1582 m. A. Rotundas, kaip Vilniaus vyskupo 
Jurgio Radvilos bendražygis, pasirašė Vilniaus dvasinės seminari- 
jos įsteigimo aktą (11, XI 118—124, 128). Religijos tiesa Lietuvos 
humanisto darbuose netapo lygstama, politikos reikmėms paauko- 
ta. Tačiau ištikimybė Katalikų Bažnyčiai ir asmeniniame A. Ro- 
tundo gyvenime, ir jo rašto veikaluose sutiko su skaidria LDK 
piliečio, Lietuvos patrioto savimone. 

Raiškiausiai Vilniaus vaito politinės pažiūros, jo siūlyta Lietu- 
vos valstybingumo samprata išsakyta publicistikos knygelėje "Len- 
ko pasikalbėjimas su lietuviu“. Šis darbas — tai tautos istorija 
paremtas Lietuvos politinio savarankiškumo pareiškimas. A. Ro- 
tundui pavyko krūvon sutelkti ir apibendrinti XVI a. lietuvių fi- 
losofinę ir socialinę mintį, išdėstyti bendrąją tautos politinę nuo- 
statą. o 
"Lenko  pasikalbėjimas su lietuviu“ iš spaudos išėjo apie 
1564 m. — greičiausiai LDK kanclerio M. Radvilos Juodojo ini- 
ciatyva. Traktatas pasirodė nepasirašytas — kaip visos Lietuvos 
atsakymas į S. Ožechovskio paskvilyje "Piramidė" ("Guingunx“, 
1564) pareikštas imperinės Lenkijos užmačias. 

Lygųu M. Husovianas ir Mykolas Lietuvis, A. Rotundas iškėlė 
laisvą asmenį kaip tautos istorijos kūrėją. Valstybė esanti žmo- 
gaus dirbinys, tad žmogaus protas turįs nustatyti ir josios tvar- 
ką. Lietuvos publicistas atmetė S. Ožechovskio "Piramidės" teigi- 
nį, kad tėvynės laisvę ir teisingą šalies valdymą užtikriną vien 
valdovui kunigo duoti šventinimai — žemės istorijoje apsireiškian- 
ti Dievo malonė (93, 245-258). A. Rotundo nuomone, daugel Ro- 
mos popiežiaus palaimintų viešpačių laikę krikščioniškas tautas 
žiaurioje vergijoje, atnešę joms didžių skriaudų ir nelaimių. Todėl 
karalių privaląs valdyti ne tik Dievas, bet ir teisė: "kur teisės 
nėra, kur žmogus, o ne teisė įsakinėja, ten tarsi žvėris įsakinėtų“ 


(123, 10—14, 35, 50). 

Ne Dievo malonei, bet įstatymo tiesai Lietuvos ateitį patikėjo 
Mykolas Lietuvis. Vilniaus publicistas Andrius Volanas (apie 
1530—1610), pritardamas savo bičiulio A. Rotundo požiūriui, 
1572 m. Krokuvoje išėjusiame veikale "Apie politinę arba pilieti- 
nę laisvę“ ("De libertate politica sive civili“) tvirtino: valdovas 
galįs elgtis tik taip, kaip siūlo įstatymai, teisė esanti visų piliečių 
ir karaliaus valdovė (79, 70). P. Roizijaus, kaip ir Mykolo Lietu- 
vio, nuomone,, tik teisė duodanti tautai valstybės būvį, tačiau 
įstatymų vykdymą turįs prižiūrėti šalies viešpats. Ispanų teisinin- 
kas Žygimantui Augustui teigė: "juk respublika tampa ne toji vi- 
suomenė, kuriai įduoti įstatymai ir teisinga teisė, bet toji, kuri 
įstatymais ir teisinga teise esti valdoma“ (31, 62). Taigi A. Ro- 
tundo traktatas išreiškė bendrąjį Lietuvos politinės minties sie- 
kį — suderinti teisės galią su stipria didžiojo kunigaikščio val- 
džia. 

Visuomeninio teisingumo pagrindu renesansinėje Lietuvoje buvo 
laikoma ne tik įstatymo raidė, bet ir piliečių dorovė. Šalies pub- 
licistai pirminiu veiksniu tautos buvime manė esant ne politiką, 
bet moralę. Teisingi įstatymai privalą sutaurinti visuomenės pa- 
pročius, nuskaidrinti dorinį gyvenimą — svarbiausią valstybės ga- 
lios šaltinį, — tikino Mykolas Lietuvis. A. Rotundo manymu, tė- 
vynės gerovė tiesiogiai pareinanti nuo jos piliečių dorinės bran- 
dos. Gimtą šalį nuo svetimųjų ar savųjų viešpačių tironijos galį 
apginti tik išmintingi, laisvos sielos žmonės, drąsiai sergstintys 
tiesą šio pasaulio didžiūnų akivaizdoje (123, 19—20). 

Laisvė A. Rotundui — nelygstama gėrybė. Ji valstybės saugu- 
mo ir gerovės pamatas. Ji — būtina piliečių narsumo ir dorybių 
sąlyga. Lietuvos publicistas nekvestionuoja laisvę sšlovinančių 
S. Ožechovskio teiginių: "gerą mintį turi tik laisvas žmogus"; "be 
laisvės negalį būti nei meilės, nei tikėjimo, nes netikėjimas visuo- 
met vaikšto paskui vergiją, kaip paskui laisvę vaikšto tikėjimas“; 
"kaip vergija žmogaus mintį slopina, naikina, gesina (tai ir žmo- 
gaus veide atsispindėti turi), taip laisvė išsyk žmogaus mintį iš- 
augina, širdį pakylėja, jo veidą linksmą, žvilgsnį drąsų, išvaizdą, 
eiseną gyvą, džiugią padaro“ (93, 231, 233, 243). Tačiau A. Ro- 
tundas nesutinka su "Piramidės" mintimi, jog laisvė galinti būti 
prigimta vienos ar kitos tautos ypatybė. Orų ir laisvą būvį tau- 
tos turinčios susikurti pačios. Mat laisvė nėra tobulos politinės 
santvarkos duotybė, kaip manąs S. Ožechovskis. Tai ne karalys- 

čių savybė (wlasnosc), bet jų įgyjamas ir prarandamas bruožas 
(przypadek) (123,16). 

Tėvynės laisvė, A. Rotundo nuomone, pareinanti nuo piliečių 
šaunumo (virtus), lygu tautos dorovė ir laimė — nuo laisvo jo- 
sios gyvenimo. Lietuvos publicistas pritarė italų istorikų L. Bru- 
nio, F. Biondo, N. Makiavelio įsitikinimui, jog esminė Romos 
žlugimo priežastis buvusi laisvės netektis, respublikos panaikini- 
mas (172, 258, 263; 45, 184; 123, 10). Laisvė — tai kiekvieno 
asmens, pirminė savybė, — tikino Vilniaus teisininkas A. Volanas 
(79, 63). 

Kita vertus, visuomenės ir asmens laisvę Vilniaus mintis suvo- 
kė kaip prieštaringą, nevienaprasmę vertybę. Lietuvoje privengta 
aklos "aukso laisvės“ apologetikos. Kunigaikštystės poleminiai raš- 
tai brėzė aiškią ribą tarp valstybės galią palaikančios laisvės ir 
šiąją  gniuždančios savivalės. Tautos gyvenime ieškota patikimos 
atramos, neleidžiančios laisvei peraugti savo priešybėn. Didikų sa- 
vivalė — baisiausias krašto gerovės priešas, — teigė Mykolas Lie- 
tuvis. Jo galva, visi didžiojo kunigaikščio pavaldiniai turį naudo- 
tis lygiomis teisėmis, neleistina esą, kad vienas tautietis ir tos 
pačios tautos žmogus laikytų kitą savo gentainį vergijoje (85, 46, 
52; 121, 164—165). Įstatymai turį būti vienodi ir dideliems, ir 
mažiems, — teigė Venclovo Mikalojaičio sūnus Venclovas Jonas 
Agripa (apie 1525—1597) (122, 61). Teisinę visų piliečių lygybę 
savo darbuose skelbė A. Volanas. Jo požiūriu, ne tik miestelėnai, 
bet ir valstiečiai esą tautos nariai. Pačią visuomenę sudarą ne 
atskiri ir uždari luomai, bet asmenys — lygūs savo prigimtimi. 
Priklausomybę luomui lemianti ne kilmė ar paveldimumas, o do- 
rinės žmogaus savybės (79, 62-63; 81, 30-34). Šios A. Volano 
idėjos tiesiogiai atliepė lenkų publicisto Andriaus Fričiaus-Mo- 
dževskio (apie 1503—1572) skleistas tiesas. Pastebėtina, kad šio 
humanisto lotyniškai parašytas veikalas "Apie valstybės patobuli- 
nimą“ ("De Respublica emendata“, 1551), paremtas Romos teise 
ir propagavęs teisminę luomų lygybę, gąsdino lenkų skaitytojus 
absoliutizmu, žeidė bajorišką savimeilę ir deramo Lenkijos palan- 
kumo nesulaukė (114, 187—193; 9, 38). Tačiau pagarbiai ir dė- 
mesingai = A. PFričius-Modzevskis tapo išklausytas Lietuvoje. 
1577 m. Loske Polocko vaivados Mikalojaus Manvydo Dorohos- 
tajįskio (m. 1587) lėšomis lietuviai išsileido lenkišką veikalo "Apie 
valstybės patobulinimą“ vertimą, aprūpintą panegirinėmis A. Vo- 
lano, M. Stryjkovskio ir Simono Budno (1530—1593) pratarmėmis 

(86; 9, 55-56). A. Volanas, šlovindamas antikos teisę ir A. Fri- 
čiaus-Modževskio darbą, dėkojo knygos mecenatui M. Manvydui 
Dorohostajskiui, kad šio pastangomis Lietuvai nušvitę tauriausi 
įstatymai, žmonių sielas uždegusi gėrio šviesa. S. Budnas apgai- 
lestavo, kad garsaus lenkų vyro vardą nedėkinga tėvynė buvo už- 
miršusi, o jo darbus niekiu laikiusi. Tad Lietuvos didikui, 
A. Fričių-Modževskį iš nežinios pakėlusiam, per amžius dėkosianti 
visa Sarmatija. 

Visuomenė — tai atvira sąranga, kurioje asmens vieta esanti 
ne paveldima, bet šaunumu ir kilniais darbais įgyjama, — teigia 
traktatas "Apie valstybės patobulinimą“. Pasak A. Friciaus-Mo- 
dževskio, "dorybė padaro iš valstiečio bajorą“: "tie, kurie dorybe 
išgarsėjo ir dėl didžių nuopelnų valstybei šlovės sulaukė, nors ir 
nebūtų bajorų giininės, bajorais turi būti laikomi“ (86, 76). Šiam 
lenkų humanisto požiūriui pritarė ir A. Rotundas. "Lenko pasi- 
kalbėjime su lietuviu“ kaip sektinas piliečio pavyzdys iškeliamas 
"miestelėno sūnus“ Gniezno arkivyskupas Jokūbas, drįsęs pasiprie- 
šinti Lenkijos valdovui Vladislovui, prapultin valstybę stūmusiam: 
"jis — niekingos giminės, bet didingos sielos, kurią kunigaikštys- 
tėje gamta jam davė, kilnus ir garbingas vyras — prakeikė kara- 
lių“. Taurios didybės nusipelnęs ir kitas Gniezno arkivys- 
kupas Petras — obscuro genera natus (iš niekingos giminės ki- 
lęs) —, ryžęsis dėl piktadarybių prakeikti Mozūrų kunigaikštį 
Konradą (123, 20). A. Rotundo įsitikinimu, "lenkai yra vienas 
kito nelaisvėje“, nes bajorai ne tik žemuosius luomus engia, bet 
ir silpnesnius savo luomo žmones skriaudžia ir persekioja. "Pokal- 
byje“ Lietuvis Lenkui prikaišioja: "nežinau, kokia toji jūsų liber- 
tas, (...) žemuosius luomus taip prispaudėte, kad juos paprasčiau- 
siai kaip niekį turite, bemaž manote, jog miestelėnų ir artojų 
luomas žmonėmis nesą, kartais laikote juos esant niekingesnius ir 
bjauresnius už žydus, greičiau žydų, nei jų laisvę ginate“ (123, 
51—52). Taip S. Ožechovskio skelbtai visuomenės kaip uždarų 
luomų sampratai ir bajorų luomo išskirtinumo idėjai A. Rotun- 
das priešina požiūrį, kad visuomenė ir tauta esanti sudėta iš ly- 
giateisių žmonių, kurių luominę priklausomybę lemianti ne tik 
kilmė, bet ir dorinės ypatybės. A. Volano ir A. Rotundo zvilg- 
sniu žvelgė visuomenės gyveniman ir Mikalojus Daukša, vadinęs 
Lietuvos liaudį "mūsų pačių sąnariais“, "mūsų pačių krauju“, 
"mūsų broliais“ ir tvirtinęs, jog "visi mes esame vienas kūnas... 

tėvynėje". Tautai "Postilės" autorius priskyrė valstiečių ir mieste- 
lėnų luomus (72, 284). 
Regis, Mykolo Lietuvio, A. Rotundo, A. Volano, M. Daukšos 
raštuose išdėstytą visuomeninės laisvės sampratą dera vertinti 
kaip savitą Lietuvos politinio mintijimo bruožą: skirtingai nei to 
meto Lenkijos ideologija, tapatinusi tautą su bajorų luomu, Vil- 
niaus publicistai teigė platesnę demokratijos sąvoką. Šisai Lietu- 
vos išsakytas laisvės supratimas, matyt, bus turėjęs senas ištakas: 
1420 m. lapkričio 23 d. karalius Jogaila laiške popiežiui Marty- 
nu V tvirtino, jog Lietuvos valstiečiai, kol buvę pagonys, buvę 
laisvi ir naudojęsi visokia nauda bei pelnu, o kai priėmę krikšto 
malonę, netekę ir laisvės, ir turto (120, 62). Dar XV a. viduryje 
lenkų humanistai žvelgė į Lietuvą "kaip į antikine kultūra besire- 
miantį laisvės kraštą“. Ieškota jame senojo pasaulio liekanų, 
tarp jų — ir savarankesnio valstiečių gyvenimo (55, 89—90). 
XVI a. antrojoje pusėje M. Stryjkovskis, užaugęs Mozūruose tarp 
didžiausių bajoriškosios "aukso laisvės“ sergėtojų, stebėjosi arti- 
mos praeities Lietuvos tikrove: dar neseniai Žemaitija "didžią 
laisvę turėjo“: visi jos gyventojai "dėl nuolatinių karų su kry- 
žiuočiais - ir bajoras, ir valstietis — vienoda laisve džiaugėsi“ 
(132, I 355). Veikiausiai XVI a. Vilniaus ideologai įžvelgė tiesio- 
ginę priklausomybę tarp laisvo lietuvių būvio ir Lietuvos Didžio- 
sios Kunigaikštystės politinės, karinės galios (128, 22). Tuometinį 
šalies valstybingumo nuopolį tikėtasi įveikti kaip sykis sukūrus 
teisminę visų piliečių lygybę, apgynus žemdirbio ir miestelėno tei- 
ses. Bajorų savivalę, varganą žemųjų luomų padėtį ir A. Rotun- 
das, ir A. Volanas laikė atneštinėmis, ankstesniam Kunigaikštys- 
tės gyvenimui nebūdingomis ydomis. Netvarka ir anarchija plūs- 
tančios Lietuvon iš kaimyninės Lenkijos, tad ir unija su pakriku- 
sia, savivalės vergijos puolusia lenkų tauta lietuvius pražudysian- 
ti, — tikino A. Rotundas (123, 34-46). "Niekur pasaulyje nevieš- 
patauja toks didelis barbariškumas (aš gi kalbu apie tautas, ku- 
rios yra išmokytos laikytis garbingos įstatymų drausmės), kaip 
pas lenkus“, — šnekėjo A. Volanas LDK globai atsidavusiems 
Rygos miestiečiams, įspėdamas šiuos neįsileisti savo valdosna 
"pragaištingo lenkų įstatymo“. Mat jis užgniaušiąs laisvą mieste- 
lėnų dvasią, atiduosiąs nežaboton didikų valion žemdirbius, sunai- 
kinsiąs Rygos gerovę (152, 133—138). 

Lietuvių ideologijos esminė ypatybė atsiskleidžia S. Ožechovs- 
kio ir A. Rotundo duotuose tobulos valstybės apibūdinimuose. 

Pasak S. Ožechovskio, Lenkijos karalystė tarsi piramidė remiasi 
žemėn keturiais kampais: "laisvai išrinktu savo karaliumi“; kara- 
lių pašventinančiu kunigu; altoriumi, kuriam kunigas tarnauja; ti- 
kėjimu, altorių krikščionybėje laikanciu. Šitaip sutvarkyta lenkų 
valstybė esanti tobuliausia iš visų monarchijų. Lenkija — "abso- 
liučiai Dievo karalystė“, o lenkai — "išrinktoji tauta“ (lud wyb- 
rany) (93, 190—191, 217-—225). A. Rotundas, šį S. Ožechovskio 
teiginį aptardamas, pastebi, jog be Dievo palaiminimo būtina tei- 
singos santvarkos sąlyga — paties valdovo dora, taurūs jo asmens 
bruožai. "Lenko pasikalbėjime su lietuviu“ šiai tobulos valstybės 
atramai teikiama ypatinga svarba: "be visų karalystės požymių: 
bažnyčios, altoriaus kunigo, tikėjimo, t. y. Dievo, dar ir valdovas 
privalo turėti šias savybes: pamaldumą, gerumą, dorybę (cnota), 
išmintį, meilę valstybei ir pavaldiniams...“ (123, 60). Toks šalies 
viešpats galįs rastis tik tėvynėje — seniausioje ir kilmingiausioje 
tautos giminėje, kurioje iš kartos karton buvo perduodama pagar- 
ba valstybei ir doros meilė. Tik gimtojoje žemėje užaugęs valdo- 
vas turįs "įgimtą kraują ir namų pavyzdžius, kurie jam nuo pro- 
tėvių nutolti ir išsigimti neleidžia“. S. Ožechovskio išaukštintam 
"laisvai renkamam“ lenkų karaliui A. Rotundas priešina paveldi- 
mą, tėvų šalyje išaugusį lietuvių valdovą. Vilniaus humanistas re- 
miasi itališkai skaitytu N. Makiavelio "Kunigaikščiu“, kurio ant- 
rajame skyriuje įrodinėjamas paveldimo valdovo pranašumas pries 
svetimą, iš svetur atvykusį asmenį. Mat kitakilmis viešpats, savo 
tėvynės ilgėdamasis, niekados nemylės valdomos šalies ir jos pilie- 
čių tikra meile: "visados kiekvienas zmogus is prigimties labiau 
savus, nei svetimus myli, kiekvienam žmogui mielesnė sava, nei 
svetima tauta“ (123, 61—62). Į Lenko pastabą, kad tiek jo tėvy- 
nėje, tiek Lietuvoje šiandien labiau mėgstami svetimi dalykai, 
Lietuvis atsako: "Iškreipta mūsų prigimtis, jei svetima labiau, nei 
sava" (123, 63). O sveika prigimtis lemianti, kad ne tik valdovas 
"labiau myli tuos pavaldinius, tarp kurių gimė“, bet ir pavaldi- 
niai labiau myli "tą valdovą, su kuriuo vienoje tėvynėje sykiu 
gimė, iš to aiškiai matome, kad valstybei naudingiausias tas val- 
dovas, kuris joje gimęs, nei iš svetur įgytas, nes charitas civium, 
t. y. meilė skatina susivienijimą, o valstybė ir yra susivienijimas 
(...) taigi, kur susivienijimo, iš meilės plaukiančio nėra, ten vals- 
tybė žūva“ (123, 65). 

Valdžios paveldimumo idėją A. Rotundas grindžia ne tik Pla- 
tono, Aristotelio, Cicerono, Ovidijaus, Šventojo Rašto autoritetu, 

bet ir ypatingomis lietuvių tautos būdo savybėmis. Traktate Lie- 
tuvis oponentui tvirtina: "Savo viešpačius mes mylėjome ne tik 
dėl krikščionybės mokslo, bet mūsų tauta ir iš prigimties turėjo 
ypatingą geismą (chuc) ir meilę vadovams“. Tiesa, piktavalius 
kunigaikščius, tironus savo laisvę gindama Lietuva žudžiusi, "bet 
mus valdžiusius pamaldžius, gerus, kuklius ir teisingus viešpacius 
lietuviai tarsi sūnūs tėvą amore filiali, non timore servili (sūnaus 
meile, o ne iš vergo baimės) visuomet mylėjo ir valstybę gerbė“ 
(123, 47-48). Šitokios lietuviams būdingos "meilės valdovui, kaip 
tėvynės tėvui“ pavyzdys esąs Katkevičių giminės protėvis Choc- 
ka — mūšyje išgelbėjęs ir ant pečių per girias išnešęs Lietuvos 
didįjį kunigaikštį. Taip ištikimybę valdančiai Gediminaičių dina- 
stijai A. Rotundas iškėlė kaip tautinę lietuvių valstybę integruo- 
jantį veiksnį. Paveldima šalies valdovo valdžia esanti tvirčiau- 
sias — dorinis — Lietuvos valstybingumo pagrindas. 

"Lenko pasikalbėjime su lietuviu“ savitai įveikiama renesanso 
apnuoginta laisvės ir meilės prieštara. Tik iš dalies A. Rotundo 
remtasi N. Makiavelio požiūriu. Italų humanistas, pripažinęs lais- 
vę esant esminiu piliečių dorybės ir patriotizmo šaltiniu, žavėjęsis 
demokratine Romos respublika, vis dėlto manė, kad jo tėvynę 
nūdien galinti išgelbėti vien jokių dorovinių skrupulų nepaisanti 
tirono viešpatija (45, 184—189) A. Rotundo veikale, kaip .ir 
"Kunigaikštyje", asmens laisvė aukojama valstybės gerovei, tačiau 
nemanoma, kad tarp žmogaus ir valstybės siekių esama neįveikia- 
mos skirtybės. Vilniaus publicisto įsitikinimu, tikroji piliečio lais- 
vė suderanti su sąmoninga tarnyste tėvų šaliai. Nes, pasak Cice- 
rono, "laisvė yra gėrio siekimas“. O asmens nauda visuomet esti 
menkesnis gėris už visuomenės naudą. Tad "tikroji laisvė“ gyvuo- 
janti ten, kur žmonės, visuomeninio labo siekdami, stengiasi 
"valstybę laisvą išsaugoti, kuri, jei ne laisva, o svetimų priešų ar 
savų tironų pavergta būtų, tai joks žmogus joje laisvas būti ne- 
galėtų“. "Kas verčia tarnauti valstybei, tas nepavergia“, — teigia 
A. Rotundas. Tad ir didysis kunigaikštis, geriau už visus šalies 
reikalus suprasdamas, verčiąs pavaldinius tėvų žemei tarnauti, jų 
neengdamas ir laisvės neatimdamas (123, 37—40). 

Lietuvos humanisto manymu, sveika tautos prigimtis ir krikš- 
čioniška dorovė apsauganti visuomenę nuo politinio valdymo 
kraštutinumų: savivalės ir tironijos. Skirtingai nei N. Makiavelis, 
Vilniaus mintis nenudorino politinio gyvenimo. Priešingai — poli- 
tiniai santykiai "Lenko pasikalbėjime su lietuviu“ be jokių išlygų 

paverčiami doriniais piliečių ir valdovo, piliečių tarpusavio ryšiais. 
Dorai ir tiesiai ištikimas A. Rotundo valdovas maža bendra tetu- 
ri su bet kuriomis priemonėmis tikslo siekiančiu N. Makiavelio 
kunigaikščiu. Šiuo atžvilgiu Lietuvos mąstytojo keltas idealas ar- 
timesnis Erazmo Roterdamiečio "Pamokyme krikščionių kunigaikš- 
čiui“ nubrėžtam dorovingo monarcho paveikslu (47, 105—106). 
Tėvynė, A. Rotundo supratimu, negalinti egzistuoti už gėrio ir 
blogio ribos. Tad tiek valdovo, tiek pavaldinių paskirtis — išsau- 
goti tėvų žemę ne tik laisvą, bet ir teisingą, dorą. O tai išgalin- 
ti padaryti vien religinga, Dievuje suvienyta, dieviškąją atspirtį 
žemės darbuose jaučianti tauta. "Tikėkite manimi, kur nėra vie- 
nybės su Dievu, ten ir tarp žmonių nebus vienybės“, — tikinama 
traktate (123, 79). Dvasininkų luomas, visuomenės jungtį su Die- 
vu palaikantis, A. Rotundo nuomone, esąs "pats kilmingiausias ir 
svarbiausias“ (123, 75). Šitaip Lietuvos publicisto mintis sugrąži- 
no Dievybę tautos istorijon. Tačiau Dievas nūnai suvokiamas ne 
kaip vienatinė istorijos eigą lemianti galia, bet kaip egzistencinė 
ir ontologinė savo likimą kuriančios tautos atrama. 

Taigi polemikoje su S. Ožechovskiu A. Rotundas stiprios ku- 
nigaikščio valdžios idėją, anksčiau išbrėžtą M. Husoviano ir My- 
kolo Lietuvio darbuose, teoriškai pagrindė antikos, Šventojo Raš- 
to ir savo meto Vakarų Europos išmintimi, prigimtomis lietuvių 
tautos savybėmis ir iškėlė ją kaip išskirtinę Lietuvos valstybingu- 
mo žymę. Šią išbaigtą politinės valdžios teoriją Vilniaus publicis- 
tas išsyk meta ideologinėn kovon, nukreipia ją lietuvių tautos 
viršenybei prieš lenkus įrodyti. 

Į politines kaimyninių tautų grumtynes A. Rotundas įtraukė 
ir savo bičiulį, Vilniaus teismo tarėją P. Roizijų — jo paties pri- 
statytą, kaip "žmogų mokytą ir mūsų tautą mylintį“ (123, 71). 
S. Ožechovskio priskirtas "niekintinai Nerono gaujai“, ispanų tei- 
sininkas susilaukė pripažinimo ir pagarbos tarp Lietuvos šviesuo- 
menės. Vilniuje P. Roizijus parašė "Lietuvos tribunolo nutari- 
mus“ ("Decisiones (...) in sacro auditorio Lithuanica“, Krokuva, 
1563) — veikalą, skatinusį LDK teismuose remtis Romos įstaty- 
mais. Šią knygą, nesukėlusią jokio atgarsio to meto lenkų kultū- 
roje (31, 71—72), autorius su sveikinimais ir eiliuotais Cezario 
teisės pašlovinimais siuntė lietuvių didikams: Žemaičių seniūnui 
Jonui Jeronimui Katkevičiui (1525-1579), M. Radvilos Juodojo 
vyriausiajam sūnui Mikalojui Kristupui - Našlaitėliui (1549—1616) 

(119, 148—149). "Lietuvos tribunolo nutarimais“ A. Rotundas 
parėmė oficialiąją Vilniaus ideologiją. 

"Lenko pasikalbėjime su lietuviu“ aptariamas tuometinio val- 
dovo Žygimanto Augusto tautinės priklausomybės klausimas. Len- 
ko įsitikinimu, Jogailos palikuonis "greičiau lenkais, nei lietuviais 
turime vadinti“, nes ir Kazimieras Jogailaitis, ir Žygimantas Se- 
nasis, ir Žygimantas Augustas gimę Lenkijoje. Lietuvis šią pašne- 
kovo nuomonę neigdamas, cituoja "Lietuvos tribunolo nutarimus". 
Pasak P. Roizijaus, žmogus "turi būti laikomas ir suprantamas 
esąs ne tos tautos, kurioje gimė, bet tos, kurioje savo protėvius 
ir prigimtą būstą arba namus turi“. O namai esą ten, kur "sie- 
los pašaukimas“ (animi destinatio) ir "tvirtas apsisprendimas“ (fi- 
xum consilium) traukia. Tad karalius, nors Lenkijoje gimęs, bet 
"pašaukimo" tėvų žemėn lenkiamas, Lietuvio teigimu, esąs "mū- 
sų, o ne jūsų valstybės pilietis arba mūsų valstybės valdovas“ 
(123, 71—72). Lenkus nūnai valdąs lietuvis, iš romėniškos Publi- 
jaus Libono giminės kilęs ir tauriausius tautos bruožus paveldėjęs 
viešpats (123, 66—67). 

Su Jogailaičių dinastija A. Rotundas siejo savarankią Lietuvos 
ateitį. Jis, lygu A. Volanas, P. Roizijus, suvokė unijos su lenkais 
neisvengiamybę. "Unija yra būtina“, — sutinka traktate su Lenko 
nuomone Lietuvis (123, 44, 77). Tačiau būsimą "abiejų tautų 
respubliką“ lietuvių ideologai, skirtingai nei lenkai, suvokė kaip 
lygiateisių tautų sąjungą, dviejų šalių konfederaciją (9, 200). Šią 
dvitautę valstybę valdąs lietuvių kilmės monarchas laiduojąs jo- 
sios lietuvišką prigimtį ir esmę, — manė A. Rotundas. Duok- 
die, — meldžia abu knygelės pašnekovai, — "kad mes iki teismo 
dienos gimtume kaip Jogailaičių giminės pavaldiniai“ (123, 75). 
"Būčiau laimingas, — tikina Lietuvis, - kad mes visi krikščionys, 
galiausiai ir turkai su pagonimis, Kristuje susivieniję, būtume vie- 
novėje... o mūsų viešpats, jo malonybė karalius, kad būtų visų 
šitų į vieną valstybę suvienytų tautų monarchas“ (123, 77). Gre- 
ta būsimos Lietuvos idealo — galingos krikščioniškos Jogailaičių 
imperijos, A. Rotundas sykiu kūrė ir gerokai didesnį atbalsį lie- 
tuvių kultūroje turėjusį viduramžių Lietuvos, kaip: prarastojo ro- 
jaus, mitą. 

Jau didžiojo kunigaikščio „Gedimino laiškuose akivaizdi pastan- 
ga priešinti neva idealią tuometinės Lietuvos tvarką iškreiptam, 
nedarniam Vakarų pasauliui. Kviesdamas Vilniun Europos miestų 
gyventojus — "teisingus ir pasitikėjimo vertus vyrus“, dvasinin- 

kus, "kurių gyvenimas girtinas ir doras“, žemdirbius — Lietuvos 
valdovas žadėjo: "nustatysime tokią tarpusavio taiką, apie kokią 
krikščionys niekados nė negalvojo“, "mūsuose grūdas bus gauses- 
nis, negu paprastai yra kitose karalystėse“ (34, 39—43). Vėles- 
niais renesanso laikais M. Husovianas "Giesmėje apie stumbrą“ 
mėgino nusakyti išskirtinį LDK vaidmenį Europos istorijoje. Poe- 
to įsitikinimu, Lietuvos kariai, savo kūnais atremdami iš Rytų 
nukreiptas ietis, sergėjo ir sergsti krikščionišką Vakarų kultūrą 
(41, 54-57). Tiek M. Husovianas, tiek Mykolas Lietuvis vidu- 
ramžiais surestą Vytauto monarchiją laikė idealia, tobulumu kai- 
mynų šalis prašokusia valstybe. Pastebėtina, jog tolerancija ir pa- 
kantumu garsėjusi Lietuva XVI a. balsiai kvietė krauju paplūdu- 
sias Vakarų tautas eiti santarvėn ir meilėn. Kruvinais Europos 
viešpačių vaidais piktinosi M. Husovianas, melsdamas Marijos tai- 
kos ir darnos krikščionių pasauliu (41, 93—98). "Einama prieš 
prigimtį, jei žmogus žmogų turi mušti ir žudyti“, — teigė 
A. Rotundas. Šią tiesą, pasak jo, supratę jau antikos žmonės, 
darsyk ją žemei priminęs Kristus. Todėl, "kai krikščionis krikščio- 
nį žudo, elgiasi šitaip prieš prigimtį, tarsi pats save Zudytų“ 
(123, 13). 

"Lenko pasikalbėjime su lietuviu“ primenami kruviniausi krikš- 
čioniškos Vakarų Europos ir Lenkijos istorijos įvykiai. Dvasininkų 
pašventinti karaliai skerdę krikštytas savo tautas kaip baisiausi 
tironai (123, 12—14, 16—17). Žmoniškumą pamynusiam Vakarų 
pasauliui A. Rotundas priešina darnų, taurų "senosios Lietuvos“ 
gyvenimą. Vilniaus publicistas, uolus katalikas būdamas, palan- 
kiai vertina antikinius tautos laikus. Jo teigimu, lietuviai iki 
krikšto buvę narsūs ir laisvi žmonės. Mat tautų laisvė esanti 
dvejopos prigimties: sakralinė ir pasaulietinė. Šventąją, Kristaus 
malonės, laisvę šalys įgyjančios tik sykiu su krikštu, "bet šio pa- 
saulio laisvę ir pagoniškos valstybės bei kunigaikštystės turėjo ir 
gali turėti“ (123, 25, 30), nes ji pasiekiama pačios tautos galio- 
mis. 

Narsioji Lietuva, A. Rotundo manymu, tapusi idealia šalimi 
Jogailos ir Vytauto laikais — priėmusi krikščionybę ir atradusi 
naujoje religijoje tvirtą atspirtį visuomenės tvarkai. Ši sveikų pa- 
pročių, teisinga, dora, laisva viduramžių Lietuva "Lenko pasikal- 
bėjime su lietuviu“ iškeliama virš ligų pakirstos, aistringų pami- 
šėlių valdomos lenkų valstybės. "Teisybė, mūsiškiai nešėlo gatvė- 
je, nei smuklėje tos senosios Lietuvos laikais (nes tik dabar iš 

jūsų įžūlumo mokytis pradedame), kare mūsiškiai nešūkavo, savęs 
neapgaudinėjo, nesmarkavo, [nieks nevadino jų akiplėšomis, ašt- 
riakardžiais, kietarankiais, tačiau, kur reikėjo, darė tai, kas do- 
riems riteriams ir laisviems žmonėms bei tauriems vyrams pride- 
ra...“ — dėsto traktate Lietuvis savo oponentui (123, 31). Deja, 
Dievą ir valdovą ištikimai mylėjusią ir iš tos meilės galybę sė- 
musią Lietuvą nūdien baigią pražudyti lenkai — iš jų šalies at- 
ėjusi klaidatikystė, iškrypę papročiai, savivalė ir anarchija. "...Da- 
bar religija Lietuvoje pasikeitė, pasikeitė ir valstybės autoritetas, 
peržengė savo ribas visų urėdų valdžia, po ko aiškiai prapultis 
[ateina], nebegerbia kiti luomai savo viešpačių, nei jų klauso... 
(...) Pasikeitus tikėjimui, Lietuvoje pražuvo pagarba valstybei ir 
narsumas. ...Pradingo buvęs puikumas. (...) Jau ir valdovas ne 
taip gerbiamas, tarnauja jam tarsi tyčiodamiesi“, — sielojasi 
A. Rotundas (123, 29-34). Dėl tuščių ponų ambicijų 1563 m. 
praradusi Polocką, Lietuvos Didžioji Kunigaikštystė nūnai stovinti 
ties nebūties slenksčiu. "Bet visa tai iš jūsų, ponai lenkai, turi- 
me, nes ir tas naujas tikėjimas iš jūsų pas mus atėjo, ir saviva- 
lė, kurią jūs laisve vadinate...“ (123, 34). Tokiai Lietuvos būklei 
esant, tikra unija su lenkais galima, tik šiems šalyje susitvarkius: 
sugrįžus Katalikų Bažnyčios ir Dievo globon, nusilenkus karaliaus 
valiai. Lenkijos valdovas, būdamas "muta persona“ (nebylus as- 
muo), neįstengsiąs tarnauti Lietuvos Didžiosios Kunigaikštystės la- 
bui. "Kokia bus unija, koks sutarimas, koks bendrumas tarp mū- 
sų, kurie nei vienos minties neturime, nei vienų papročių, nei 
vienos valios, nei vieno įstatymo, nei vienos bažnyčios, nei vieno 
Dievo?“ "Ar gali būti vienovė iš skirtingų?“ (123, 77—79). Tad 
nūdien, A. Rotundo įsitikinimu, neišmintinga unijos geisti. Nes ji, 
būdama vien aklos lenkų savivalės vaisius, visiškai pražudytų 
Lietuvos valstybę (123, 49—50). 

Taigi būsimą abiejų tautų sąjungą Vilniaus publicistas siejo 
su "idealiosios“ lietuvių monarchijos atkūrimu. Lietuva, nors ei- 
dama ateitin drauge su Lenkija, privalanti išsaugoti jai savą Jo- 
gailos ir Vytauto laikų politinę tvarką, visuomeninę sąrangą. Vi- 
duramžių Lietuva — prarastasis rojus — A. Rotundo veikale, 
skirtingai nei vėlesniais romantikų laikais, dar buvo projektuoja- 
ma rytdienon, keliama tautos dabarčiai kaip politinis ir kultūrinis 
siekinys. 

Dėstydamas lietuvių ir lenkų valstybinių sanklodų priešybes, 
A. Rotundas atkreipia dėmesį ir į skirtingus šių tautų būdo 

bruožus, nevienodas kultūrinio gyvenimo tradicijas. Įtariai "Lenko 
pasikalbėjime su lietuviu“ žvelgiama į S. Ožechovskio pamėgtą iš- 
pūstą "lenkų retoriką“. "Iš knygų išmoktai“ dialektikai ir gražby- 
lystei traktate priešinama "Dievo protui duota“, "prigimta dialek- 
tika“, kuria ir remiąsis Lietuvis, polemizuodamas su pašnekovu 


(123, 4-5). "...Seimų retorika nepostringavome, ką jie [seimai| 
patvirtindavo, tas mūsų giriama ir buvo, o su tuo nesutikti atro- 
dė mums lyg Dievo ordinacijai priešintis“, — aiškinama Lenkui 
(123, 47). 


Pastangos idealizuoti savo tautos būdą, papročius, pabrėžti jos 
dorinį pranašumą prieš kaimynus buvo bendros visai renesanso 
laikų Europai. Lenkų tautinės individualybės tobulumą kėlė isto- 
rikas Jonas Dlugošas (1415-1480) (115, 10), iškiliausia pasaulio 
tauta germanus laikė renesansinė vokiečių istoriografija (47, 34, 
48, 56). Lietuvoje šioji atgimstančio etnoso savimonės žymė vaiz- 
di A. Goštauto laiškuose, A. Rotundo publicistikoje. Tačiau bene 
visus ano meto lietuvių autorius tautine savigyna prašoko 
V. J. Agripa. 1553 m. Vokietijoje išleistoje "Laidotuvių kalboje 
apie šviesiojo kunigaikščio ir pono Jono Radvilos... gyvenimą ir 
mirtį“ jis pristato Vakarų Europai savąją tautą kaip tobuliausią 
etninę bendriją. Pasak V. J. Agripos, lietuviai esą romėniškos 
prigimties: jie sumanūs, mylį teisybę ir laisvę, neištižę ir neištvir- 
kę, sergstintys taiką ir narsiai ginantys savo nepriklausomybę nuo 
svetimšalių užpuolikų. Lietuvos žmonės santūrūs, dori, gabūs įvai- 
riausiems darbams ir aukščiausiems mokslams. Jų menas ir litera- 
tūra maža tenusileidžią italų kūrybai. Lietuvių suręsta valsty- 
bė — tai didžiausia pasaulyje kunigaikštystė. Niekur nesą geresnės 
šalies už Lietuvą: visas šios žemės valstybes ji prasokanti savo 
santvarka, valdžia, gyvenimo šventumu ir garsenybėmis (122, 
62-63). 

Lietuvių politinė savimonė, jų turėta tėvynės samprata 
XVI a., skaidrėjo, Lietuvai galynėjantis ne tik su ekspansyvia 
Lenkijos ideologija, bet ir su imperiniais Maskvos siekiais. Tuo- 
metinėje Vilniaus ir Maskvos polemikoje skleidėsi tiek socialinės, 
politinės dviejų priešiškų tautų pažiūros, tiek ir joms savas Bū- 
ties, Tiesos suvokimas. Politiniame lietuvių ir maskvėnų ginče su- 
sirėmė skirtingos asmens, gyvenimo sampratos, viens priešais kitą 
stojo Vakarų ir Rytų pasaulėvaizdžiai. 

Jau Maskvos didysis kunigaikštis Vasilijus III (1479—1533) 
pusračiu pasuko savo valstybės užsienio politikos vairą — iš Rytų 


52 


ORATIO 
FVNEBRIS DEILLV 
STRISSIMI PRINCIPIS ET DOa 

mini Domini Iobannis Radziuili Olicie 
e7 Nefnifi Ducis, Kita G morte, 
feripta d. 


"pa Litbuanos | 


| A RBILi PPO MELANa | 


VVENCESLAO AGRIPa 


J K 
S Ma | 
2 Mikai 9. 2 
I + M (54 IS: 
$ 34 , T 
* ši 1 >. 


ADDITA EST NARRATIO SCRIa 
ptad fide digio de Vualachorum tyrannis , g46 
often, Turcicos Tyrannos non folk 
crudelitate, [ed etiū afžutia magna 

€7 Įraudibus grafJūri, 


Venclovo Agripos „Oratio funebris..." [B. v.), 1553 titulinis pusl 


53 


atsigręžė Vakaruosna. Šį valdovo mostą netrukus atliepė ir oficia- 
lioji Maskvos istorinė teorija, permetusi legendų lieptą tarp 
XVI a. rusų sosto ir antikinės Vakarų Europos praeities. Vasili- 
jaus III laikais gyvenęs vienuolis Spiridonas Sava sudėjo "Pasako- 
jimą apie Vladimiro kunigaikščius“, kuriame "įrodė", jog pasaulio 
istorijos centras, sykiu ir pasaulinės valdžios skeptras, yra perėjęs 
Maskvon ne tik iš Konstantinopolio monarchų, kaip tikino ligtoli- 
niai rusų metraščiai, bet ir is Romos imperatorių. (Šitaip rene- 
sanso minties pažadintas, istorinėmis legendomis misdamas ėmė 
keroti rytų slavų imperializmas — veik tuo pačiu metu, kai va- 
karinėje baltų pašonėje germanų teisę pasaulio viešpatystėn pra- 
dėjo grįsti vokiečių istoriografija.) 

"Pasakojimo" liudijimu, visame pasaulyje šeimininkavęs Romos 
ciesorius Augustas Oktavianas davęs savo pusbroliui Prūsui val- 
dyti kraštą palei Vislą ir Nemuną. Prūsui dovanotoji šalis "lig 
šių laikų jo vardu vadinama Prūsų žeme“. Iš to krasto kadu ka- 
dais rusai pasikvietę pirmąjį savo valdovą Riuriką — romėnų kil- 
mės Prūso palikuonį (164, 169). 

Ši S. Savos paleista legenda — tarp maskvėnų veikiai išplitusi 
ir atgulusi jų valstybės oficialiosios istorinės doktrinos pamatuos- 
na — teoriškai įteisino Vasilijaus III ir jo įpėdinių ekspansiją į 
Vakarus: senosios Prūso valdos esančios Maskvos didžiojo kuni- 
gaikščio tėvonija ir teisingumas verčiąs jas susigrąžinti. Dėl to, 
kokiuose plotuose antikinė Prūso šalis driekėsi, Maskva buvo ga- 
na lakios nuomonės. Tereikėjo 1561 m. Livonijai atsiduoti Lietu- 
vos Didžiosios Kunigaikštystės globai, ir“ Ivanas Rūstusis 
(1530—1584), ryžtingai žengęs savo tėvo Vasilijaus III numatytu 
keliu, viešai pareiškė: "Livonijos žemė — nuo neatmenamų laikų 
mūsų tėvonija“ (187, 379). 1566 m. zemskiniame susirinkime bu- 
vo visiškai pritarta Maskvos valdovo siekiui tęsti karą su Lietuva 
ir "prijungti visą Pabaltijį“ (145, 243). 1577 m. Maskvon atvy- 
kusiems Stepono Batoro pasiuntiniams Ivanas jau tvirtino, jog 
turįs iš Prūso gautą paveldėjimo teisę ne tik į estų ir latvių gy- 
venamas žemes, "bet ir į visą Prusiją, ir į Lenkijos— Lietuvos 
valstybę“ (132, II 426). 

Į vakarietiškąją Maskvos istorinę teoriją bene pirmasis atsilie- 
pė Lietuvoje A. Rotundas. Ir "Lenko pasikalbėjime su lietuviu“, 
ir karaliui Steponui Batorui įteiktame "Trumpame pasakojime 
apie Lietuvos Kunigaikščius“ ("Epitome principum  Lituaniae“) 
lietuvių ateivių vadas keičiamas Publijumi Libonu. Šioji kaita ne- 

atsitiktinė. A. Rotundo teiginys rėmėsi Livonijos pavadinimu: šio 
krašto vardas esąs kilęs nuo Publijaus Libono. Tokia vardų eti- 
mologija davė istorinį pagrindą "teisėtai" priskirti ginčijamą Li- 
vonijos žemę Lietuvos Didžiajai Kunigaikštystei (121, 79—80). 

Raiškiai ideologines Vilniaus ir Maskvos grumtynes atmušė 
Ivano Rūsčiojo Lietuvon siųsti laiškai. Rašydamas Livonijos vice- 
regentui, lietuvių kunigaikščiui Aleksandrui Polubinskiui (miręs po 
1601), Žemaičių seniūnui, Livonijos administratoriui Jonui Jeroni- 
mui Katkevičiu, karaliui Steponui Batoru, Maskvos valdovas 
"istoriniais" argumentais ramstė savo teisę Livonijos žemėn, 
šiurkščiu žodžiu smerkė 'jo tėvonijon“ su ginklu įžengusią Lietu- 
vą (187, 374—413). Nuo konkrečių Livonijos karo reikalų kiek 
nutolęs kitas Ivano Rūsčiojo laiškų pluoštas. Jame gvildenami 
klausimai aprėpia ne vien politikos, bet ir filosofijos, teologijos 
dalykus. Viena sių raštų dalis adresuota nuo Ivano rūstybės Lie- 
tuvon  pabėgusiam rusų kunigaikščiui Andrejui = Kurbskiui 
(1528—1583), kita skirta Žygimantui Augustu ir LDK didžiajam 
etmonui Grigui Katkevičiui (apie 1505—1572). Pastarieji laiškai 
atsiradę gana mįslingomis aplinkybėmis. 

1567 m. Lietuvos valdovas Žygimantas Augustas ir vyriausias 
šalies kariuomenės vadas G. Katkevičius leidosi į įžūlią tarptauti- 
nę avantiūrą, kurios idėja, matyt, buvo subrandinta pačioje 
Maskvoje. Patyrę vidaus teroro įbaugintų Ivano Rūsčiojo pavaldi- 
nių nuotaikas, Lietuvos politikai pasiūlė keturiems iškiliems 
Maskvos didikams: Algirdo palikuoniui Ivanui Bielskiui, Jaunučio 
vaikaičiui Ivanui Mstislavskiui ir kilmingų rusiškų giminių vy- 
rams Michailu Vorotynskiui bei Ivanui Fiodorovui Čeliadninui, 
išsivaduoti iš neteisėtos vergijos — nuversti esamą Maskvos di- 
džiojo kunigaikščio tironiją ir sukurti savo šalyje krikščionims 
priderančią laisvės tvarką. Būsimiems sąmokslininkams buvo pa- 
žadėta Lietuvos finansinė ir karinė parama. Šie Vilniaus pasiūly- 
mai, išdėstyti raštu kiekvienam rusų didikui, pateko Ivano Rūs- 
čiojo rankosna. Susidorojęs su neištikimais pavaldiniais, Maskvos 
valdovas kiekvieno bylon įvelto didiko vardu atrašė po porą at- 
sakymų Žygimantui Augustui ir G. Katkevičiui. Laiškų pradžioje 
Ivanas Rūstusis pagarbiai ir išsamiai išdėsto iš Vilniaus atsiųstų 
dokumentų turinį, po to sviedžia kandų savo paties atsakymą. 
Tad iš šių raštų vienu metu patiriame abiejų sostapilių — Vil- 
niaus ir Maskvos — požiūrį į idealią politinę santvarką, sužinome 
šią santvarką grindžiantį ontologinį tiesos supratimą. 

To meto Lietuvos ir Maskvos idėjinės kautynės tiesiogiai atlie- 
pė XVI a. Rytų Europoje galutinai subrendusių skirtingų visuo- 
meninių-politinių bei pasaulėžiūrinių sąrangų grumtynes: Vilniaus 
ginama Vakarų demokratija kiek įmanydama spyrėsi Maskvos ne- 
šamai Rytų despotijai. Šis renesanso metais išbaigtą teorinį ap- 
valkalą įgijęs ginčas tebuvo prieš keletą amžių tikrovėje jau su- 
loštų varžybų atspindys: Algirdo pastangos sutelkti Rytų Europą 
vieningon politinėn bendrijon demokratiniais pagrindais — palie- 
kant  kiekvietos įjungtos žemės "senovę" (starina) (22, 
292) — Žygimanto Augusto viešpatystės laikais jau nebeturėjo re- 
alaus pagrindo: tarptautinė centralizuotos Maskvos valstybės ideo- 
logija tuo metu tapo paremta svariausių argumentu — karine jė- 
ga. 

Savo laiškuose Ivanas Rūstusis pabrėžtinai priešina Maskvos ir 
Vilniaus politines sistemas. Jo nuomone, "bevaldės Lietuvos vals- 
tybės“ tvarka prieštaraujanti ir Dievui, ir žmogaus protui. Žygi- 
mantas Augustas esąs vien paniekos ir gailesčio vertas savo tarnų 
pastumdėlis. Lietuvių laisvė — doriškai puolusių ponų savivalė. Ir 
priešingai — absoliutaus viešpačio tvarkoma Maskvos kunigaikš- 
tystė tobulai atitinkanti Dievo ir sveiko proto tiesas. Laiške Žy- 
gimantui Augustui, rašytame Mstislavskio vardu 1567 m., dėsto- 
ma: "...laisva (t. y. neribota — D.K.) mūsų didžiųjų valdovų ca- 
riška patvaldystė nėra tai, kas jūsų elgetiška karalystė: mūsų di- 
diesiems valdovams nieks nieko nenurodinėja, o tau tavo ponai 
nurodinėja, ką nori. Nes mūsų valdovai — patvaldziai is Dievo 
malonės — sėdi soste be paliovos nuo didžiojo Vladimiro, Rusų 
žemę sventu krikštu apšvietusio, iki pat dabartinio viešpaties. 
Niekas jų, laisvų patvaldžių, soste nepakeičia, neiškelia ir netvir- 
tina — jie savo patvaldiškon valstybėn pasodinti visagalės Dievo 
akies" (187, 430). Kategoriškai Lietuvos politinė tvarka nusakyta 
ir Ivano laiške pabėgėliui A. Kurskiui (1564): "..jei tu tikiesi iš 
jo [Žygimanto] gauti daug laisvių, tai šitaip ir turi būti, nes jūs 
nepanorėjote gyventi Dievo ir Dievo duotų valdovų valdžioje, o 
užsimanėte savivalės. Dėl to tu ir susiradai sau tokį valdovą, ku- 
ris — kaip ir dera pagal tavo piktavalį šunišką norą — pats nie- 
ko nevaldo, bet, menkesnis už paskutinį vergą būdamas, iš visų 
gauna paliepimus, o pats gi niekam neįsakinėja. Tačiau tu nerasi 
ten paguodos, nes ten kiekvienas rūpinasi savimi“ (185, 156). 

Taigi vienatinė, teisinga, "Dievo duota" valdžia, Ivano Rūsčio- 
jo galva esanti neribota — "laisva" — monarchija. Bet kuri kita 

valdzios lytis — neteisėta, visų pirma istoriškai nepagrįsta: savo 
patvaldystės nepripažįstantys, piliečių teises ir laisves ginantys 
Gedimino palikuonys esą apsišaukę, netikri valdovai (187, 431). 

Ivano Rūsčiojo politinės paziuros nebuvo vien asmenės, bet iš- 
reiškė bendrąją tuo metu Maskvoje kurtą valdžios teoriją. 
1538 m. pabaigoje — 1539 m. pradžioje Maskvon iš Lietuvos Di- 
džiosios Kunigaikštystės persikėlė "karaliaus dvariškis“ Ivanas Pe- 
resvetovas. 1549 m. Ivanui Rūsčiajam jis įteikė socialinių ir poli- 
tinių šalies reformų projektą, kuriame skelbė absoliučios monar- 
chijos idėjas. Skirtingai nei Mykolas Lietuvis ir A. Rotundas, sie- 
kę stiprią valdovo valią suderinti su teisės tiesomis, I. Peresveto- 
vas siūlė Maskvos didžiajam kunigaikščiui pertvarkyti valstybę te- 
roro pagalba. “Neįmanoma carui be rūsties (grozy) monarchiją iš- 
laikyti“, — teigiama Ivanui Rūsčiajam. Dar daugiau, I. Peresve- 
tovo nuomone, "be tokios rūsties negalima monarchijon tiesos 
įvesti“ (191, 267). Taigi teroras (groza) Maskvos ideologo suvo- 
kiamas kaip teisės (pravdy) įtvirtinimo būdas ir jos būtinas 
ramstis. Ivanas Rūstusis skatinamas eiti Turkijos sultono Mucha- 
medo II pėdomis. Šio Rytų despoto didybę ir šlovę saugą ne sa- 
vavaliai didikai, o paklusnieji janyčarai. Jie — valdovo "rūstis“ 
ir "išmintis" (176, 228—229; 121, 170—171). Taip Ivano Rūsčiojo 
reformuojama Maskvos Didzioji Kunigaikštystė sąmoningai lygia- 
vosi į rytietiškąją visuomenės ir valstybės sąrangą. 

Priešingą politinės valdžios sampratą skelbė Žygimantas Au- 
gustas. Pasak tariamų rusų didikų laiškų, Lietuvos didysis kuni- 
gaikstis Maskvon rašęs, jog "visuomet savo pareiga laikąs duoti 
dieviškos žmonių meilės ir krikščionių tautos meilės pavyzdį“. Dėl 
to laikąs asmene priederme — "džiaugtis su besidžiaugiančiais, 
verkti su verkiančiais, dalintis nelaimėlių negaliomis, o ne savo 
įgeidžiams pataikauti“ (187, 434—435). Žygimantas Augustas iš- 
girdęs, jog kaimyninės šalies monarchas "daro prievartą“ savo 
pavaldiniams ir "pajutęs gailestį, nes krikščionims neleistina, kad 
valdovas taip elgtųsi su tauta, jam Dievo patikėta: juk pats Die- 
vas Kūrėjas, Zmogų sukūręs, ne vergijai pasmerkęs, bet priešin- 
gai — visokių gėrybių jam dovanojęs“ (187, 428). (Prisiminkime: 
ta pačia nuodėme A. Rotundas kaltino krikščioniškų Vakarų Eu- 
ropos tautų viešpačius.) 

Tad Lietuvos valdovo ginamas visuomenės idealas Ivano Rūs- 
čiojo laiškuose taip pat aiškiai nusakytas — laisvos dvasios 
krikščioniška tauta, tvarkanti savo gyvenimą demokratiniais pa- 

grindais. Didžiojo kunigaikščio priedermė — nuosekliai ginti savo 
piliečių teises ir laisves. Kitokia politinė santvarka Žygimanto 
Augusto atmetama kaip blogis, su kuriuo doram žmogui privalu 
grumtis. 

Ginčas dėl vienatinio Rytų Europos politinės vienovės kelio 
tuometinės sąmonės, dar mąsčiusios tvariomis ontologinėmis kate- 
gorijomis, tapo iškeltas metafizinėn plotmėn. Ir demokratija, ir 
despotija siekė išsiteisinti Dievo akivaizdoje, pagrįsti save ne vien 
kaip istorinę, bet ir kaip ontologinę tikrybę. Vilniaus ir Maskvos 
ideologinės varžybos netruko persimesti teologijos sritin. Laisvė ir 
Ivanui Rūsčiajam, ir Žygimantui Augustui buvo ne tiek socialinė 
problema, kiek lemtingas būties klausimas. Katalikiška Vilniaus 
mintis visų pirma teigė nelygstamą asmens vertę. Lietuvos di- 
džiojo kunigaikščio sekretoriaus A. Rotundo tikinimu, žmogus 
esąs laisvos valios būtybė, atliepianti laisvo ir visagalio savo Kū- 
rėjo atvaizdą. Tai "Dievo proto ir išminties dalyvis“. Neatsitikti- 
nai Kristus priėmęs žmogaus prigimtį — "ši prigimtis tobuliausia, 
reikšmingiausia, garbingiausia“. Remdamasis Erazmo Roterdamie- 
čio išmintimi, A. Rotundas pripažino asmeniui neriboto dvasinio 
augimo, "giedrėjimo“ (jutranie) galimybę: "...mūsų prigimties ne- 
rangumas neleidžia mums arti prieiti prie to tobulumo, kuriuo 
Dievas yra tobulas, vis „dėlto, kiek galime, privalome eiti jo lin- 
kui, nes kitaip negalėtume prie jo priartėti; veltui būtų mums 
Dievo sūnus priminęs, jog būtume tobuli, kaip tobulas yra jo tė- 
vas". A. Rotundo nuomone, "tarp žmonių turi būti ry- 
tas" — dieviškoji darna ir palaima (123, 56—57). Taip Lietuvos 
Dievas iškyla kaip meilės, globos Dievas, altruistiškai besirūpinąs 
laisva savo kūrinio dvasia. Iš Ivano Rūsčiojo laiškų žvelgiąs 
Maskvos Dievas — tai rūsties Dievas, nesiteikiąs apriboti asmenės 
visagalybės, suteikti dvasinės erdvės kūrinijos valiai. Ivano Rūs- 
čiojo požiūriu, asmens laisvė ontologiškai nėra galima; tai būtų 
pasityčiojimas iš Dievo galios, nuoseklus jos paneigimas. Gimdan- 
čią Būtį netobula, pirmapradės nuodėmės sugniuzdyta būtybė ga- 
linti garbinti, tik visiškai išsižadėjusi asmenės valios. Ontologinį 
žmogaus menkumą, kylantį iš jo gyvenimo atvirybės nebūčiai, 
Maskvos mintis sutapatino su egzistencine asmens niekybe ir šią- 
ja niekybe, kaip neginčytina tiesa, parėmė savąjį pasaulėvaizdį, 
visuomeninės sąrangos supratimą. 

Turimą Dievybės vaizdinį Ivano Rūsčiojo ir Žygimanto Augus- 
to raštuose atliepė ir monarcho, Dievo vietininko žemėje, paveiks- 

las. Iš Vilniaus rašė pavaldinių laisvę puoselėjantis, jų garbę 
sergstintis, teises globojantis valdovas. Iš Maskvos atitarė visiško 
pavaldinių paklusnumo reikalaujantis, už kiekvieną asmenės valios 
protrūkį pavaldinį baudžiantis viešpats. 

Štai kaip šį teologinį ginčą apsako patys Ivano laiškai. “Tu 
dar rašei, broli mūsų, — sakoma Žygimantui Augustui Bielskio 
vardu, — kad Dievas sutvėrė žmogų, dovanodamas jam laisvę ir 
garbę, bet tavo laiškas toli nuo tiesos nutolęs: jau pirmajam 
žmogui Adomui, sukurtam galingam ir laisvos valios, Dievas pri- 
sakė: nevalgyk vieno medžio vaisių (...), ir kai šis pažeidė priesa- 
ką, rūsčiai buvo nubaustas! Štai pirmoji nelaimė ir negarbė: nuo 
šviesos tamson, nuo šlovės prie kailio drapanų, nuo ramybės prie 
darbo dėl duonos, iš tvarumo nykstamybėn, iš gyvenimo mirtin. 
(...) Matai dabar, broli, kad niekad nebuvo laisvės ir kad tavo 
laiškas toli nuo teisybės nutolęs“ (187, 419). Vorotynskio žodžiais 
Lietuvos valdovui rašoma: "Viešpats visur liepia būti nuolan- 
kiems, o tu pagal antikristo priesaką šlovini išdidumą“ (187, 
433). To paties Vorotynskio balsu atrėžiama G. Katkevičiui: "O 
tu rašei savo laiške, jog jūsų valdovas seka Dievo meilės žmo- 
nėms pavyzdžiu, bet juk visiems suprantama, kad tai melas, nes 
jūsų valdovas ne tik jūsų, savo ponų nevaldo, bet ir sau val- 
džios neturi... (...) Ar tai Dievo meilės žmonėms pavyzdys — ne- 
laisvėje būti? Dievas — patvaldys; jis niekam nepavaldus ir dėl 
pasaulio išganymo leidosi nukryžiuojamas asmene valia...“ (187, 
437). Tokios Ivano Rūsčiojo teologinės pažiūros visiškai sutiko su 
Rytų krikščionybės patristika, kurioje "valios laisvės problema 
faktiškai visados buvo sprendžiama neigiamai“ (176,177). 

Iš esmės laiškuose skyrėsi asmenis pačių valdovų santykis su 
Dievybe. Lietuvos didysis kunigaikštis yra ištikimas Dievo ir tau- 
tos tarnas. Laikytis krikščionies doros tiesų jam privalu taip pat, 
kaip visiems valdomos šalies žmonėms. Šios tiesos gula valdovo 
ir pavaldinių santykių pagrindan. A. Rotundo tvirtinimu, pasi- 
priešinti nuo Dievo žodžio nutolusiam ir tironu tapusiam monar- 
chui esanti prigimta tautos teisė. Dievo balsu Lietuvoje turįs kal- 
bėti ne žemės viešpats, bet krikščioniškos „tautos valią reiškiantys 
dvasininkai (123, 47—48, 75). 

Maskvos didžiojo kunigaikščio kalboje aiškiai regima Rytų des- 
potijoms būdinga valdovo ir Dievo tapatybė. Asmenę valią Iva- 
nas Rūstusis drąsiai teigė kaip paties Dievo žodį. "Jis pametė 
pamaldumą, tyčiojosi iš popų ir vienuolių, bet išaukštino dieviš- 

kumą, iškėlęs tarsi Dievą save — patvaldį“, — neslėpdamas susi- 
žavėjimo pastebi nūdienis rusų filosofas A. Zamalejevas (176, 
184). Absoliuti Maskvos monarchija teologiškai tapo įteisinta“ 
jau Vasilijaus III laikais. Išeivis iš Lietuvos Josifas Volockis 
(g. apie 1439) Maskvos didžiajam kunigaikščiui rašytuose teologi- 
niuose laiškuose palenkė Bažnyčią pasaulietinei monarcho valdžiai, 
o patį monarchą prilygino dangaus Viešpačiui. Pasak jo Vasilijus 
III tik prigimtimi panašus į žmogų, o savo valdžia esąs Dievo 
patikėtinis ir Jo valios reiškėjas. Maskvos valdovui privalą pa- 
klusti ne tik pasauliečiai, bet ir dvasininkai: "visi pravoslavai 
krikščionys“ esą atiduoti jo "malonei ir teismui“. Šitaip geisda- 
mas pagrįsti absoliučios monarchijos sampratą, Josifas Volockis 
iškreipė pačią krikščionybę, suteikdamas jai vien ideologinio mo- 
kymo statusą (176, 176). Josifo Volockio "politinę teologiją“ 
XVI a. pirmojoje pusėje plėtojo vienuolis Filofėjus Pskoviškis, 
paskelbęs Maskvos viešpatį tolygia Dievui būtybe. "Mask- 
va — trečioji Roma“, — teigė Filofėjus, nes jos valdovas esąs 
vienatinis Romos ir Bizantijos didybės paveldėtojas. "...Pasaulyje 
tu vienintelis caras visiems krikščionims“, — tikino Filofėjus Vasi- 
lijų III, ragindamas suimti visą bažnytinę valdžią į savo rankas 
ir nešti "garbingąjį kryžių“ kitoms pasaulio tautoms (176, 
180—181). 

Josifo Volockio raštai nuolat gulėjo ant Ivano Rūsčiojo stalo, 
jo doktrina Maskvos viešpats vadovavosi kasdienėje praktikoje 
(176, 181—184). Taip nuo Ivano "rūsties“ Lietuvon pabėgęs 
A. Kurbskis visų pirma kaltinamas Dievo išdavyste. Nepaklusti 
valdovui tolygu nusikalsti Dievui. Žemės viešpatį išdavęs kuni- 
gaikštis prapuldęs savo sielą. "...Ant žmogaus supykęs prieš Die- 
vą sukilai, — rašo Ivanas Rūstusis A. Kurbskiui, — ...Kodėl gi 
tu paniekinai apaštalo Pauliaus žodžius, kuris skelbė: "Kiekviena 
siela tepaklūsta valdovui, valdžią turinčiam, nėra kitos valdžios, 
kaip tik is Dievo: tas, kas priešinasi valdžiai, priešinasi Dievo 
valiai“. (...) Bet dėl praeinančios šlovės, dėl savimeilės, dėl šio 
pasaulio džiaugsmų tu pamynei visą sielos pamaldumą sykiu su 
krikščionišku tikėjimu ir įstatymu“ (185, 124). Taigi krikščionies 
pamaldumas, Maskvos viešpaties nuomone, vertęs A. Kurbskį su- 
tikti jo "rūstį“ nuolankiai — kaip paties Dievo valią. 

Galinėdamasi su kaimynų ideologija, Lietuvos mintis XVI a. 
viduryje gebėjo nusakyti savitą, tautos valstybinio gyvenimo tra- 
dicijon atremtą, valdžios ir visuomenės tvarkos sampratą. Sudie- 

vintai Maskvos despotijai, jos gintai autokratinei ' doktrinai Vil- 
nius priešino laisvos valios asmenį ir demokratinę, žmogaus teises 
sergstinčią visuomenės gyvenimo sąrangą. Iš Lenkijos plūdusią ba- 
joriškos savivalės ("aukso laisvė“) ideologiją LDK stengėsi atrem- 
ti, teigdama stiprią, bet su teise suderančią kunigaikščio valdžią, 
gindama plačią, žemųjų luomų pilietines teises laiduojančią demo- 
kratiją. Tiesa, tuometinėje šalies tikrovėje šis lietuviškas politinės 
tvarkos vaizdinys jau neturėjo tvirtesnės atspirties. Lietuvos gyve- 
niman įsimetusi "lenkų laisvė“ XVI a. pabaigoje tapo liūdna lie- 
tuvių tautos socialinės būties tiesa (7, 242—332), kuriai pasiprie- 
šinti įstengta vien rašto žodžiu. 


* k O 
Renesanso laikais Lietuvoje formavosi tautinės — savita etnine 
kultūra pagrįstos — valstybės supratimas. 


Kultūros darbo svarbą valstybės, tautos likimui jau XV a. 
pabrėžė italų humanistai. Lorencas Vala (1405 ar 1407—1457) 
veikalo "Lotynų kalbos grožis“ ("Elegantiarum latinae linguae“) 
1448 m. redakcijos pratarmėje lotynų kalbos studijoms suteikė 
politinę paskirtį. Jo manymu, „žlugus Romos valstybei, išlikusi 
Romos kultūra. Visose šalyse, kur nunai viešpatauja romanų kal- 
bos, dar gyvuojanti ir senoji Roma. Tad atkurti ankstesnį lotynų 
kalbos grynumą tolygu atstatyti "tikrąją imperiją“. Mat kalboje 
slypintys visi romėnų tautos kultūros paminklai (172, 269). Ši- 
taip tautos kalba, kultūra dedama į valstybės pamatus. Kultūrinė 
veikla suvokiama kaip politinis ir patriotinis žygis — kaip tėvy- 
nės kūrimas. Veik tuo pačiu metu naujos — tautinės — Vokieti- 
jos paveikslą nubrėžė pirmasis vokiečių renesanso istoriografas ita- 
las Enėja Silvijus Pikolominis (1405—1464). Jo darbuose Vokietija 
Jau suprantama ne kaip įvairiatautės frankų imperijos tąsa, bet 
kaip vieningos germanų kultūros kraštas (47, 32—35). Lenkijos 
kultūrinės ir kalbinės vienovės idėją iškėlė Poznanės vaivada Ja- 
nas Ostrorogas (1436—1501). "Atsiminimuose" (“Monumentum ") 
jis pastebi skirtingas lenkų valstybėje gyvenančias etnines bendri- 
Jas, piktinasi vokiškai kalbančiais ir vokiškų papročių besilaikan- 
čiais šalies miestelėnais. Vokiečiai, J. Ostrorogo galva, jei norį 
gyventi Lenkijoje, privalą išmokti kalbėti lenkiškai (115, 10). 

Lietuvoje valstybinę kultūros darbų reikšmę bene pirmasis pa- 
brėztinai nusakė M. Husovianas — Romoje italų humanizmo idė- 
Jas perpratęs poetas. 1523 m. "Giesmės apie stumbrą“ dedikacijo- 

je karalienei Bonai Sforcai rašoma: "...Aš su didžiausiu skausmu 
ir, suprantama, kaip nuostolį valstybei matau, kad verti ir kilnūs 
tėvynės sūnūs nesusilaukia pagarbos. Jie dėl materialinio stygiaus 
(...) negali pasirodyti. Aš taip pat matau, jog yra daug ir talen- 
tų, ir turtais juos pranokstančių žmonių. Jie regi, kaip menkai 
vertinami patyrę dailininkai ir poetai, ir siekia didinti savo tur- 
tus, o ne taurinti sielą. 

O jei tu imsies globoti šiuos gabius žmones, tuomet iškils ta- 
lentai, ir jie atneš naudos (...) valstybė išliks kaip buvusi šiais 
baisiais laikais. (...) Graikai ir romėnai stengėsi sutvirtinti valsty- 
bę daugiau dvasios narsa, nei kūno galia. Ir tai įrodo jų galybės 
klestėjimas tuo metu, kol žydėjo menas. O vos pradėjus nykti 
talentams, sumenko ir jų jėgos“ (175, 140—142). Kultūros kaip 
valstybės atramos suvokimą liudija jau anksčiau aptarti A. Goš- 
tauto darbai. "Išsimokslinusių lietuvių“ teikiamą naudą šalies ge- 


rovei kėlė karalienei Bonai skirtame "Tikėjimo išpažinime“ 
("Confesio fidei“, 1543) Abraomas Kulvietis (apie 1510—1545) 
(75, 478). “ 


Renesanso saulėlydyje pranašiškai įžvalgią gimtosios kalbos 
sampratą tėvynei ir Europai pasiūlė M. Daukša. Metaforiškais 
palyginimais lietuvių mąstytojas nusakė kalbos paskirtį ne tik 
tautos, bet ir žmonijos, pasaulio buvime. 1599 'm. lenkiškoje "Po- 
stilės“ pratarmėje M. Daukša pritarė jau iki jo iškeltai italų hu- 
manistų minčiai, jog kalba esanti esminė tautos ir valstybės at- 
spirtis. Tačiau, skirtingai nei L. Vala, šalies pamatuosna jis ragi- 
no dėti ne senąją lotynų, bet nūdien vartojamą prigimtą tėvų 
kalbą: "...kuo gi išsilaikė iki šiolei ta didžioji Persijos karalystė, 
senovinė monarchija? Tiktai savo kalbos santaika. Kuo gi buvo 
šlovinga tarp kitų tautų anoji Romos valstybė? Dėl ko jų narsūs 
žygiai net tolimiausius žemės kraštus pasiekė? Vien tik išlaikymu 
gimtosios kalbos...“ (28, pratarmė). Atsiliepdamos į Tridento baž- 
nytinio susirinkimo (1545-1563) nutarimus, M. Daukša, lygu 
M. Liuteris, buvo įsitikinęs, kad gimtoji kalba turinti ypatingos 
svarbos tautos religiniam gyvenimui, jos kilimui Dievop. "Prakal- 
boje į malonųjį skaitytoją“ sielotasi, kad lietuvių tauta "vien dėl 
tėvų kalbos apleidimo“ nerandanti kelio išganyman ir Viešpaties 
malonėn. Dangaus vartus tautai galįs atverti tik aiškiai ir su- 
prantamai gimtu žodžiu išdėstytas Kristaus mokslas. Mat tėvų 
kalba esanti būtina žmogaus ir Dievo dialogo, jų metafizinės 
jungties sąlyga. Drauge kalbai M. Daukša teikė ne vien religinę 

ir politinę paskirtį. Tautos kalba lietuvių humanisto buvo suvok- 
ta kaip pamatinis visatos sąrangos rentinys. "Kalbos taika“ (zgo- 
da movy), jo nuomone, lemianti ne tik darnų, su Dievo valia 
suderantį žmonių bendrijos sugyvenimą, bet ir prigimtą, Dievo 
duotą gamtos pasaulio tvarką, visatos ramybę: "Kas per keiste- 
nybės būtų tarp gyvūnų, jeigų varnas užsimanytų suokti kaip 
lakštingala, o lakštingala — krankti kaip varnas, ožys — staugti 
kaip liūtas, o liūtas — bliauti kaip ožys? Dėl tokio savo būdo 
pakeitimo pražūtų savitumas, beveik pražūtų ir tokių įvairių gy- 
vūnų esmė ir prigimtis. Jeigu toks gyvūnų paikumas sukeltų tarp 
jų tokį sąmyšį, tai galime suprasti, koks sumišimas ir netvarka 
kyla, kai žmogus, dėl kitos tautos kalbos savo gimtąją visiškai 
paniekinęs, taip pamėgsta svetimą (pamiršdamas savąją, kuria 
kalbėti Dievas ir gamta mums linki), lyg pats būtų ne to krašto 
ir kalbos. (...) Kalba yra bendras meilės ryšys, vienybės motina, 
pilietiškumo tėvas, valstybės sargas. Sunaikink ją — sunaikinsi 
santaiką, vienybę ir visą gerovę. Sunaikink ją — užtemdysi saulę 
danguje, sumaišysi pasaulio tvarką, atimsi gyvybę ir garbę“ (28, 
pratarmė). Taigi tautą vartoti ir sergėti tėvų kalbą verčiąs ne 
tik rūpestis savo pačios dorine sveikata, politine galia, bet ir ne- 
rimas dėl žmonijos likimo, pasaulio rytdienos. Išsaugoti etninį sa- 
vitumą tautai paliepę gamta ir Dievas, puoselėti gimtąją kalbą 
ją verčianti atsakomybė prieš kitas pasaulio tautas. Šitai suvoku- 
si lietuvių tauta, M. Daukšos manymu, turinti tapti sąmoninga 
ir išmintinga pasaulio istorijos dalyve — gamtos balsą girdinčia, 
Viešpaties malonę jaučiančia. 

Žvelgdami kultūron kaip būtinon etninės bendrijos gyvenimo 
atramon, Lietuvos humanistai nesutarė, kokia turinti būti skiria- 
moji lietuvių kultūros žymė. Greta A. Kulviečio, M. Mažvydo, 
M. Giedraičio, M. Daukšos sampratos, grindusios savarankį tau- 
tos buvimą gimtąja lietuvių kalba, XVI a. nemaža šalininkų tu- 
rėjo ir teorija, tėvynės kultūrinį savitumą siejusi su lotynų — ne- 
va senosios šalies gyventojų — kalbos vartojimu. 

".„Idioma Lithuanorum olim latinum fuisse“ (lietuvių kalba 
kadaise buvusi lotynų), — 1553 m. tikino Europai J. Agripa (1, 
11). Lotynų kalba paremtos lietuvių kultūros supratimą skleidė ir 
V. J. Agripos amžininkai: Mykolas Lietuvis, A. Rotundas, 
A. Volanas, J. Radvanas. Ši Lietuvos kultūros samprata, skirtin- 
gai nei A. Kulviečio, M. Daukšos idėjos, turėjo tvirtą istorinę at- 
spirtį — metrastinę lietuvių kilmės iš romėnų teoriją. Lotyniškoji 

tautinės kultūros koncepcija atliepė savąjį valstybingumą ginan- 
čios Lietuvos politinius siekius: stiprindama tarptautinį šalies au- 
toritetą renesansinėje, antikos pasaulį garbinančioje Europoje, ji 
sykiu teikė galimybę keliatautėje LDK politiškai vyravusiam lie- 
tuvių etnosui (44, 7) išsiskirti ir konsoliduotis ne tik kilmės, bet 
ir bendros kalbos, kultūros pagrindu — taigi skynė kelią tautinei 
valstybei. 

Renesanso amžiuje Lietuvos lotynizavimo programa nebuvo 
naivi, nuo tuometinio gyvenimo tikrybės atplyšusi. Ją kūrę ir 
skelbę šalies inteligentai laikė lotynų kalbą "tautine Lietuvos kal- 
ba“ (44, 65) ir sėkmingai diegė gimtojon kultūron. Krašto huma- 
nistų manymu, piliečių dorovę stiprinančią "senąją lietuvių kal- 
bą“ tėvų žemėn turinčios sugrąžinti naujoviškos, lotynų kalbos 
meilę skiepijančios mokyklos. "Gailėtis reikia, kad mes neturime 
mokslui eiti gimnazijų. Mes mokomės maskvėnų mokslo, kuris 
neturi nieko senoviška ir negali žadinti dorybingumo, nes rusų 
kalba svetima mums, lietuviams, t. y. italams, kilusiems iš italų 
kraujo“, — teigė Mykolas Lietuvis (85, 49). 

Bene išsamiausią lotyniškosios lietuvių kultūros programą bus 
išdėstęs A. Rotundas. Pildydamas naujojo valdovo Stepono Bato- 
ro valią, Vilniaus vaitas išvertė lotynų kalbon antrąjį Lietuvos 
statutą, prie vertimo rankraščio pridėjo trumpą šalies istorijėlę ir 
1576 m. spalio 20 diena“ datuotą dedikacinį laišką karaliui. Šis 
laiškas — tai tautinės Lietuvos valstybės ir tautinės — lotynisko- 
sios — lietuvių kultūros manifestas, savo programiniu užmoju at- 
liepiąs M. Daukšos "Prakalbą į malonųjį skaitytoją“. 

Priminęs valdovui, jog naujieji jo pavaldiniai lietuviai kilę iš 
romėnų, jog tikroji jų kalba esanti lotynų, A. Rotundas pastebi: 
"Dera, kad toji kalba, kuri lietuviams yra prigimta ir pirmoji, 
viena iš tų trijų, kurias mūsų Dievas Kristus paskelbė esant ver- 
tas jo vardą garbinti, lietuviams būtų grąžinta ir sykiu visur: 
įstatymuose, privilegijose ir raštuose (ką jau turime nuo krikščio- 
nybės įvedimo), ediktuose, teismo bylose, teisminėse formulėse, 
sutartyse ir, pagaliau, jeigu tai tik įmanoma, kasdieniniame 
bendravime būtų vartojama dažniau, nei anoji — priimta barba- 
riškoji, bendra su amžinu ir nuolatiniu lietuvių priešu Maskvėnu, 
kuri iki šiolei tremtinės vietoje vertė būti lotynų kalbą...“ (5, 
XIX). Taigi A. Rotundo požiūriu, senoji lietuvių tautos kalba 
privalanti tapti Lietuvos valstybės kalba, vartojama ir oficialia- 
me, ir privačiame šalies gyvenime. 

Waleryan Protasewicz. 


Podiug portretu w zbiorach rodziunych, 


Valerijonas Protasevičius (1504-1579) 


Lotynų kalbą Lietuvoje laiminąs pats Dievas, "davęs Vilniaus 
vyskupui Valerijonui mintį įkurti kolegiją garsiajame Lietuvos 
mieste Vilniuje“. Šios mokyklos dėka Kunigaikštystėje jau esama 
jaunuolių, kurie "tiek daug pasiekė kalbėdami ir puikiai rašydami 

Steponas Batoras (1533—1586) 


lotyniškai, kad  nenusileistų net tiems, kurie didelėmis savo ir 
tėvų išlaidomis, to paties troškimo genami milžiniškus atstumus 
įveikę, kitų kraštų gimnazijas pabaigė“. Jei lietuvių jaunuomenės 
siekį tobulai lotyniškai išmokti paremsiąs ir karalius Steponas, tai 

greitai "šios nuostabios tautos garbei ir šlovei“ būsianti sugrąžin- 
ta "gimta ir nuosava lietuviams lotynų kalba“ (5, XIX). 

A. Rotundo įsitikinimu, lotynų kalbos teisės Lietuvoje esančios 
pagrįstos ne tik krašto istorine tradicija, bet ir kiekvienai tautai 
savu visuomeninio gyvenimo darnos siekiu: gimtosios lotynų kal- 
bos vartojimas palaikąs lietuvių tautos dvasinę stiprybę, lemiąs 
jos valstybės gerovę ir galią. "...Negalima nesmerkti lietuvių, nie- 
kinančių savo kalbą...“ — teigiama laiške. Juk iš Romos atvykę 
Jų protėviai šnekėję lotyniškai. Vėliau, kaip ir Italijoje, lotynų 
kalba Lietuvoje tapo sudarkyta. Nūnai šią iškreiptą kalbą tėra iš- 
saugoję "vien kaimo zZmonės“, o kilmingieji ėmę šnekėti rusiškai 
ir lenkiškai. Senąją, grynąją lotynų kalbą tautai sugrąžinę josios 
krikštytojai — Jogaila ir Vytautas. Jie davę valstybei lotyniškai 
išdėstytas privilegijas, kuriomis remdamiesi lietuviai teisingai ir 
sėkmingai gyvenę iki XVI a. — kol Žygimantas Senasis "pirmą 
kartą surašė įstatymus rusiškai“. Svetima rusėnų kalba išdėstytas 
pirmasis Lietuvos statutas (1529 m.), tapęs tautinės nesantaikos 
ir valstybės suirutės priežastimi (44, 63—64). Mat rusėnų kalba 
esanti daugiareikšmė ir gramatiškai ydinga, ja perteiktus įstaty- 
mus kiekvienas galįs suprasti ir aiškinti kaip tinkamas, sėdamas 
visuomenėje netvarką, sumaištį. Lietuvos teisė leistų tautai "pa- 
siekti didžiausią pasaulyje išminties ir teisingumo šlovę“, jei šių 
jos dorybių neužgniaužtų raštuose įsigalėjusi rusėnų šneka (5, 
XXI). 

Kritiškai vertindamas esamą LDK būklę, A. Rotundas tėvynei 
nurodo vienintelį išganingą kelią: grįzti ne tik prie Vytauto vals- 
tybinės tvarkos, bet ir prie jo kultūrinės politikos — ręsti tautinę 
Lietuvos valstybę (taip, garbindami Vytautą, šalies humanistai 
skyrė jo protui renesanso laikų idėjas). 

Lietuvių šalis, sugrįžusi lotynų kalbos prieglobstin, A. Rotun- 
do nuomone, vėlei įgysianti prarastą kultūrinę bendrystę: lietuvių 
tauton galėsią įsilieti "kilmingiausieji rusai“, kurie, nors būdami 
vienos su lietuviais kilmės, kadaise "panoro tapti graikų tikėji- 
mo“ ir lig šiolei gyveną nuo gentainių atsiskyrę. Sykiu lotyniško- 
sios lietuvių kultūros gynėjai, lygu M. Mažvydas, M. Daukša, su 
pagarba žvelgė į liaudį — ją ne tik įjungė tautos sampraton, bet 
ir pabrėžė jos išskirtinę ištikimybę lietuvystei. Pasak A. Rotundo, 
vieninteliai kaimiečiai dar esą išsaugoję tautos pamatą — protė- 
vių kalbą. Lotyniškosios lietuvių kultūros teorija nesikėsino į 
dvasios aristokratų ir liaudies santykių darną, laiduojančią tauti- 

nės kultūros sveikatą ir ilgaamžiškumą. Lotynų kalba tapo lietu- 
vystės skydu. 

Lietuvos "lotynistai" iškėlė Vytauto laikų krikščioniškus vidu- 
ramžius kaip šalies aukso amžių, kaip išganingą siekinį. Kartu jie 
gręžėsi ir į tautos antiką, stengėsi antikinį (ikikrikščionišką) Lie- 
tuvos pasaulį, greta Atėnų ir Romos, įteisinti krikščioniškame 
XVI a. krašto dvasios gyvenime. Tuometinėj Lietuvoj darniai su- 
sipynė dvi pamatinės renesanso duotos tautinės kultūros sampra- 
tos: "šiaurinė", germaniškoji, ieškojusi tautai atramos viduramžių 
dvasios darbuose, ir "pietinė“, itališkoji, tėvynės galios šaltinį 
mačiusi antikos laikų kūryboje. 


Lietuvos praeities samprata 


"Mąstydamas apie istorinę įVy- 
kių eigą, aš įsitikinu, kad pasaulis 
visad vienodas ir kad jame visados 
vienodai daug blogio ir gėrio. Ta- 
čiau šis blogis ir gėris pereina iš 
krašto į kraštą — tai mums rodo 
istorijos senųjų valstybių, kurios 
keitėsi, kintant papročiams, bet pa- 
saulis vis likdavo vienas ir tas 
pats“. 


Nikolo Makiavelis (1469—1527) 


Tautinę valstybę renesanso mintis paspyrė dviem pilioriais: 
tautos kultūrine, kalbine vienove ir jos savarankiu istoriniu liki- 
mu. Nubrėžti kultūros tekste savitą tautos istorinį kelią, dabarty- 
je įprasminti jos nugyventą praeities laiką ėmėsi humanistinė is- 
toriografija. 

Nagrinėti tautų kilmės klausimus, atskleisti etnoso gimimo, 
raidos aplinkybes bei esminius bruožus dauguma renesanso istori- 
kų laikė pamatine savo darbo priederme. Pasak prancūzų istoriko 
Žano Bodeno (1530—1596), "jokios kitos problemos istorijų rašy- 
tojai netyrinėja labiau, nei tautų kilmės: dažniau, negu valstybių 
žlugimas, negu pilietiniai karai, minimas kilmės garbingumas ir 
šlovė..." (18, 478). Tačiau esamomis, su valdančių dinastijų kilme 
tapatinamomis Europos tautų genealogijomis nederėtų pasikliauti. 
"Visi žmonės ir dėl kraustymosi, ir dėl karų bei vergijos jau nuo 
seno taip yra susimaišę, jog nieks, išskyrus hebrajus, negali girtis 
kilmės senumu. Man atrodo, kad smarkiai klysta valdovai, kurie 
savo kilmės garbę veda iš seniausių laikų...“ (18, 523) — teigė Ž. 
Bodenas veikale "Lengvo istorijos pažinimo metodas“ ("Methodus 
ad facilem historiarum cognitionem“, 1566). Istoriografijai itin 
svarbus etnogenezės klausimas turįs būti sprendžiamas ne legen- 
dų, bet mokslo pagrindu. Ž. Bodenas nurodė tris "argumentus", 
"kuriais įmanoma tautos kilmę ištirti ir iš istorijos pasakojimų 
nustatyti“. Tai "patikimas autoriaus liudijimas“, "kalbos pėdsa- 
kai“, "krašto padėtis ir aprašymas (žemėlapis)“ (18, 482). Sutei- 
kęs istoriografijai "sudėtingiausio mokslo“ statusą, Ž. Bodenas nu- 
žymėjo gaires moksliniam tautų genezės tyrinėjimui. Jo tautietis 
Lancelotas La Poplenjeras (apie 1540—1608) etnoso kilmės nagri- 
nėjimui davė aiškią politinę paskirų. Prancūzų tautos pra- 
džia — tai pamatinė tikros mokslinės istorijos problema, — tvirti- 
no La Poplenjeras. Jo įsitikinimu, šio ir kitų istorijos klausimų 
neišmanymas esąs svarbiausia prancūzų valstybės silpnumo prie- 
žastis (172, 417—418). 

Vakaruose svarstytas istorijos mokslo problemas Lietuvos rene- 
sanso mintis ne tiek gvildeno teoriškai, kiek mėgino spręsti prak- 
tiškai. Jau pirmojoje XVI a. pusėje siekta sukurti vientisą lietu- 
vių tautos istoriją. Bychovco kronikos rengėjai ne tik atsakė į 
tuomet opų tautos kilmės klausimą, bet ir pajėgė Lietuvos praei- 
ties įvykius palenkti vieningai politinei koncepcijai, susieti juos 
prasmingon visumon. Šiame metraščių sąvade tautos praeitis bu- 
vo nutvieksta laisvės rūpesčio, persmelkta politinės nepriklausomy- 
bės, valstybinio savarankiškumo idėjos — taigi tapo prasminiais 
ryšiais su dabartimi supintu istoriniu tekstu. Kita vertus, metraš- 
tinėje Lietuvos istorijoje tauta dar nebuvo virtusi savarankiu vei- 
kėju, jos kilmė, istorinis kelias liko sutapę su šalį valdančios gi- 
minės genealogija. 

Tik XVI a. viduryje M. Stryjkovskio ir, matyt, A. Rotundo 
darbuose lietuvių tauta įžengė istorijon kaip savaveiksmė sutelkti- 
nė individualybė — savitos kilmės, papročių, kalbos, savitos isto- 
rinės raidos etninė bendrija. Tuo laiku gimusi renesansinė isto- 
riografija pati jautė savo naujumą, išskirtinumą Lietuvos kultūro- 
je. Ji griežtai atsiribojo nuo metraštinės tradicijos, laikydama 
metraščius tik netobula žaliava tikrajai tautos istorijai. Ir A. Ro- 
tundas, ir M. Stryjkovskis skelbėsi esą pirmieji Lietuvos istorikai, 
pasiryžę nuveikti tai, "ko lig šiolei niekas nepadarė“ (5, XIX), 
einą be vedlio dar nepramintu taku (133, 34). Savo triūsą šie 
žmonės suvokė kaip valstybinės svarbos reikalą — jautėsi LDK 
tarnais, jos pamatų rentėjais. Beje, A. Rotundui teko vykdyti 
oficialią valstybės užduotį: jo "Kronika arba Lietuvos istorija“ 
pradėta apie 1551 m., didžiajam kunigaikščiui Žygimantui Augus- 
tui paliepus. A. Rotundo rašomą veikalą asmeniškai globojo LDK 
kancleris M. Radvila Juodasis. Deja, mirus užsakovams, o ir pa- 
čiam autoriui pasinėrus religinėn veiklon, pirmoji renesansinė ša- 
lies istorija liko spaudai neparengta (11, 130—131). Regis, A. Ro- 
tundo darbą bus kiek "sutrikdęs" ir M. Stryjkovskis, netikėtai is- 
toriniais veikalais įsiveržęs į kultūrinį šalies gyvenimą: Vilniaus 
vaitas su krikščionišku atlaidumu pirmojo Lietuvos istoriko vaini- 
ką viešai perleido jaunajam savo varžovu (133, 603). Tad ne 
kam kitam, o M. Stryjkovskiui teko pirmąsyk aprašyti Lietuvos 
praeitį pagal renesanso epochos mokslo reikalavimus, "duoti ištisi- 
nę lietuvių tautos istoriją“ (160, 84). 

M. Stryjkovskio žvilgsnis į lietuvių ir jų kaimynų senovės vei- 
kalus buvo itin savitas, nevienareikšmis. Prieštaringi yra ir šian- 
dieniniai "Kronikos" autoriaus pažiūrų vertinimai. Net trejopai 
nūnai aiškinamas Lietuvos istoriko tautinis nusistatymas. Daugu- 
ma lietuvių autorių ir kai kurie kitataučiai mokslininkai laiko 
M. Stryjkovskį Lietuvos patriotų, lietuvių tautos istoriku, LDK 
politinio savarankiškumo gynėju (49; 51; 146; 160; 161). Pasak 
J. Lebedžio, "Kronikos" autorius "būdamas lenkas, rašo taip, tar- 
si būtų lietuvis“ (73, 127). 

Nūdieniai rusų tyrinėtojai įžvelgia proslavišką M. Stryjkovskio 
darbų nuostatą. A. Robinsonas kalba apie didžiulę Lietuvos isto- 
tiko "paslaugą" rusų ir rytų slavų renesansinei istoriografijai 
(188, 104—107). A. Rogovo tvirtinimu, "Kronika" esanti "nuosta- 
bus slavų vienybės paminklas“, gynęs Lietuvos- Lenkijos valstybė- 
je ne tik lietuvių, bet ir baltarusių, ukrainiečių "separatines ten- 

dencijas“, kurių neva dažnusyk laikęsi vieni ir tie patys asmenys. 
M. Stryjkovskis "žavėjosi rusų tautos istorija“, jam "buvo bran- 
gios slavų vienybės idėjos“, — pastebi A. Rogovas (189, 17, 30, 
308). 

Dar kitokį pobūdį Lietuvos istoriko darbai įgyja, žvelgiant iš 
šiandieninės Lenkijos. Lenkų istoriko J. Bardacho įsitikinimu, 
M. Stryjkovskiui esąs svetimas ir lietuviškas, ir rusiškas "separa- 
tizmas“. "Kronika" skelbusi lietuvių, rusų žemių ir Lenkijos vie- 
nybę. Ji — "lenkiško patriotizmo“ kūrinys (10, 71—74). Pritarda- 
ma J. Bardachui, lenkų tyrinėtoja J. Radziševska pastebi, jog 
M. Stryjkovskis siekęs renesansine forma aprašyti lietuvių, žemai- 
čių ir rusėnų praeitį, kad priartintų ją prie lenkų skaitytojo, 
įjungtų lenkų kultūron (107, 12). 

Šie trys skirtingi požiūriai M. Stryjkovskio kūrybon iš esmės 
remiasi "Kronikoje" duotu istorinių įvykių aiškinimu ir asmenų, 
kuriems autorius dedikuoja atskirus veikalo skyrius, politine bei 
kultūrine orientacija. Ar nūdienos tyrinėtojų atskleista "Kronikos" 
triprasmybė atliepia paties M. Stryjkovskio pažiūrų nenuoseklu- 
mą, ar tėra tautinių ambicijų sužalota istorijos mokslo yda? Ma- 
tyt, sį klausimą padėtų išgvildenti ne tik platesnis anuo metu 
salyje vyravusio kultūrinio, ideologinio konteksto aptarimas, bet 
ir detalesnė paties M. Stryjkovskio politinių pažiūrų sklaida. 

Įsidėmėtina, jog LDK jaunas mozūrų humanistas išsyk buvo 
sutiktas kaip savas žmogus. Jo istorinę veiklą krašto šviesuomenė 
greit įvertino kaip lietuvių tautos garbę ginantį kultūrinį žygį. 
M. Stryjkovskio neištiko jo kolegos  Polidoro Virgilijaus 
(1470-1555) likimas: šis anglų monarchui tarnavęs italas, pirmo- 
sios humanistinės Anglijos istorijos ("Anglica historia“, 1533) au- 
torius, tapo amžininkų apšauktas tautos praeities niekintoju, šal- 
tinių klastotojų, pasmerktas ir ilgiems laikams naujojoje tėvynėje 
uzmirstas (172, 427—431). 

Jau pirmąjį spaudai parengtą M. Stryjkovskio ištorinį veika- 
lą — Nesvyžiaus rankraštį — pasveikino A. Rotundas, anuo laiku 
geriausiai Lietuvos praeities darbus išmanęs humanistas. Vilniaus 
vaitas eiliuotąją Lietuvos istoriją palydinčiame lotyniškame eilė- 
raštyje, dedikuotame kunigaikščio Jurgio Olelkaičio sūnums, rašė: 
"Šventas dainius Stryjkovskis, kurį pažįsta net zvaigždės,/Yra, 
Lietuvi, tavo heroldas ir tavo darbai“ (133, 603). A. Rotundas 
perdavė M. Stryjkovskiui brangų krašto istorijos šaltinį — Petro 
Dusburgiečio XVI a. parašytą kroniką, Žemaičių seniūno Jono Je- 

CHODIKWYIUŽA, 


„Hetmania Wiellai 


Wojewoia Wile 


Wieke do Nieztwa Lilews | 


Jonas Karolis Katkevičius (1560-1621) 

ronimo Katkevičiaus Livonijoje atrastą ir Vilniun pargabentą 
(132, I 253). Regis, Vilniaus vaitas bus supažindinęs jaunąjį kole- 
gą ir su savuoju Lietuvos istorijos rankraščiu (107, 36—37). 

Tarp penkių autorių, lotyniškais panegiriniais eilėraščiais aprūpi- 
nusių M. Stryjkovskio "Kroniką", esamą Bazilijaus Hiacinto Vil- 
niškio — jėzuitų poeto, Lietuvos patrioto, gynusio romėniškos 
Lietuvių kilmės teoriją (132, I XXVIII-XXIX). Stepono Batoro 
pergalės ties Polocku proga B. Hiacintas Paduvoje 1580 m. yra 
išleidęs lotynišką poemą — "Panegiriką Polocko paėmimui“ ("Pa- 
negyricus in excidium Polocense“), kurioje aukštino ne tiek kara- 
lių, kiek Lietuvos didįjį etmoną Mikalojų Radvilą Rudąjį ir kitus 
lietuvių didikus (91, 121—122). Ir Bazilijaus Hiacinto, ir Vilniaus 
poeto Motiejaus Strelecijaus (Stželeckio), ir Karaliaučiaus moksli- 
ninkų Joachimo Kimdarso „(Cimdarsus), Valentino Milijaus, ir 
Smolensko vaivadaičio Eustachijaus Tiškevičiaus epigramose “Kro- 
nikos“ autorius keliamas kaip "lietuvių Homeras“, pirmasis Lietu- 
vos garbingus darbus "iš Letos upės išgriebęs“. M. Stryjkovskio 
knyga, jo bičiulių nuomone, atliepusi senus lietuvių tautos lūkes- 
čius. "Ak! kad Lietuva nuo seno šaunių poetų būtų turėju- 
si“ — tuomet lietuviai būtų garbe prilygę graikams ir romėnams, 
Algirdas žygių šlove prašoktų ir Aleksandrą Makedonietį. Deja, 
nesuvokiama "Dievo rūstybė“ slėgusi lig šiolei lietuvių tautą. Tik 
"Kronika" pagaliau užsklendusi tuos "prakeiktus laikus“, kai "lie- 
tuvių kruvini karai ir garbingi žygiai tamsoje slypėjo“, ir atvėru- 
si Lietuvai amžinos šlovės amžių. Tad, pasak E. Tiškevičiaus, 


Kol plaukios jūroje laivai, 

Ir žvynus plukdančios upės gimdys žuvis, 

Kol tiršti bičių spiečiai dosniai medų neš, 
Medų, kurio gausa per amžius Lietuva, garsėja, 
Bus Lietuva didžiai dėkinga Stryjkovskiui 
(132, I XXIV-XXIX). 


"Kronikos" autorius ne tik bičiuliavosi su A. Rotundu, bend- 
ravo su Bazilijumi Hiacintu, bet pažinojo ir LDK raštininką, hu- 
manistą V. Agripą — uolų Lietuvos politinio ir kultūrinio sava- 
rankiškumo gynėją (122): šiam dedikavo savo veikalo XXII kny- 
gos penktąjį skyrių. Bendri kultūriniai siekiai buvo suvedę 
M. Stryjkovskį su A. Volanu ir S. Budnu: visi trys rašė pratar- 
mes 1577 m. Loske leidžiamam A. Fričiaus—Modževskio darbui 
"Apie valstybės patobulinimą“. Varniuose Lietuvos istorikui teko 

dirbti drauge su M. Giedraičiu ir M. Daukša — lietuviškos kraš- 
to kultūros puoselėtojais (72, 118). 

M. Stryjkovskį globojęs Žemaičių vyskupas buvo išsergėjęs 
skaidrią "vytautinę Lietuvos valstybingumo sąmonę“, išsamiai 
permanęs tautinės lietuvių kultūros rūpesčius. M. Giedraitis, dar- 
buodamasis Žemaičiuose, įstengė išugdyti lietuviškai šnekančios, 
tautiškai susipratusios šviesuomenės būrį, padėti pagrindus lietu- 
viškai krašto Bažnyčiai, sukurti Varniuose "naują lietuvišką 
dvasią“ (42, 288, 302—307). Vėlesniu A. Vijūko-—Kojalavičiaus 
liudijimu, Žemaitijos ganytojas, "kol gyveno, kasdienius pamoks- 
lus buvo papratęs sakyti žemaitiškai“ (63, 15). Taigi M. Stryj- 
kovskis buvo patekęs Lietuvos politinį ir kultūrinį savarankišku- 
mą gynusių humanistų ratan. Jo istorinius darbus skatino ir rė- 
mė tiek lotyniškosios, tiek lietuviškosios pakraipos krašto šviesuo- 
menė. 

Sykiu M. Stryjkovskis nebuvo laisvas nuo Lietuvos didikų va- 
lios, jų požiūrio savo tautos bei valstybės praeitin. Pats mozūrų 
humanistas veržėsi šalies galingųjų dvaruosna, ieškojo sšiųjų globos 
ir malonės. Apie 1565 m. pirmąsyk atvykęs Lietuvos Didziojon 
Kunigaikštystėn, M. Stryjkovskis tarnavo krašto kariuomenėje Vi- 
tebske ir Livonijoje. Jau tuo metu jaunas poetas pateko Pacų 
(Patsų) aplinkon (107, 20). Jį globoti ėmėsi trys broliai, senos 
lietuviškos giminės palikuonys: mūšiuose su Maskva išgarsėjęs Vi- 
tebsko vaivada Stanislovas (m. 1588), Mstislavlio ir Vilkomyro 
seniūnas, lietuvių pasiuntinybės Liublinan narys Povilas 
(m. 1595), eretiko šlove Europoje nuskambėjęs Kijevo vyskupas 
Mikalojus (m. 1585) — poetas, teologas, didis muzikos mėgėjas. 
Šie didikai artimai bičiuliavosi su Radvilomis ir rėmė Lietuvos 
nepriklausomybę gynusią jų politinę programą (157, 1, 21-35). 
Matyt, Pacų paskatintas M. Stryjkovskis tuo laiku ėmėsi pirmojo 
istorinio darbo — "Europos Sarmatijos aprašymo“. Veliau, bylinė- 
damasis dėl šio veikalo su Aleksandru Gvagniniu, Lietuvos istori- 
kas kvietėsi savo kilminguosius bičiulius pagalbon. Steponas Bato- 
ras, įtikintas M. Stryjkovskio ir Pacų, kuriems pats autorius savo 
veikalą kadaise buvo skaitęs, pripažino mozūrų humanisto auto- 
rystę (107, 73). Mikalojui, Stanislovui ir Povilui Pacams yra de- 
dikuotas "Kronikos" VII knygos pirmasis skyrius, o Mstislavlio 
vaivadai Povilui — ir pirmasis IX knygos skyrius. 

1572—1574 m. M. Stryjkovskis buvojo Lenkuose, bet su Lietu- 
va ryšių nenutraukė. 1574 m. Henriko Valua (1551-1589) karū- 

nacijos proga išleistą poemėlę "Šlovingiausio atvykimo į Kroku- 
vą... aprašymas" („Przeslawnego wjadzu do Krakowa (...) opisa- 
nie") jis skyrė Gardino seniūnui Aleksandrui Katkevičiu (1550— 
1578). "Tave silpnutė mano Mūza Mecenatu geidžia turėti,/Tavo 
šlovingai garbei per amžius trokštu dainuoti“, — sakėsi poetas 
dedikacijoje Lietuvos didikui (132, II 443). Tais pačiais metais 
Krokuvoje pasirodžiusiame "Dorybės pasiuntinyje“ esama epitafi- 
jos ir Aleksandro Katkevičiaus tėvui LDK didžiajam etmonui 
Grigui Katkevičiui (apie 1505-1572) — "Tėvynės tėvui“, "Lietu- 
vos Achilu ir Hektoru“ (132, II 558—563). Beje, velionio 
G. Katkevičiaus globotiniais yra buvę ne tik nuo Ivano Rūsčiojo 
tironijos Lietuvon atbėgę pirmieji Maskvos spaustuvininkai Ivanas 
Fiodorovas (m. 1583) ir Piotras Mstislavecas — jo rūmuose užau- 
go Vilniaus poetas Jonas Radvanas, būsimasis tautos herojinio 
epo — "Radviliados" autorius (60, 278). 

1574—1575 m. atbuvęs pasiuntiniu Turkijoje ir po to antrusyk 
atvykęs į Lietuvą, M. Stryjkovskis pateko tiesioginėn Katkevičių 
globon. Regis, is karto jo apsistota Vilniuje, Katkevičų rūmuose: 
čia naudotasi Vilniaus kašteliono, Žemaičių seniūno Jono Jeroni- 
mo Katkevičiaus (1525—1579) biblioteka, skaitytos iš Livonijos 
pargabentos knygos ir rankraščiai (132, I-282). Šiuose namuose 
pražuvo svarbūs paties M. Stryjkovskio rankraštiniai darbai (107, 
31). 

Savuoju labdariu Lietuvos istorikas Kronikoje“ vadino 
J. Katkevičių (132, II 429). Taigi M. Stryjkovskiui teko dirbti 
aplinkoje, kurioje Lietuvos valstybingumo idėja buvo sergstima 
itin akylai: žemaičių didikės Onos Šemetaitės sūnus J. Katkevi- 
čius lig paskutiniųjų gynė šalies nepriklausomybę Liublino seime, 


Lietuvos ir Lenkijos unijos klausimu laikėsi vienos minties su 
M. Radvila Ruduoju (29, 243—249). Beje, Žemaičių seniūnui stip- 
rios dvasinės įtakos tuomet turėjo A. Rotundas, atvertęs 
jų — liuteroniško Vitenbergo universiteto auklėtinį — katalikybėn 
(11, XI 119—121). 

Gyvendamas Vilniuje, M. Stryjkovskis, matyt, buvo dažnas 
svečias ne tik A. Rotundui priklausiusiuose vaito namuose, bet ir 
tuometinio Vilniaus vyskupo Valerijono Protasevičiaus (1504— 
1579) rūmuose: vėlesniais metais rašytoje "Kronikoje" prisiminta, 
kad Verkiuose, vyskupo rezidencijoje, esama senų ginklų, kuriuos 
valstiečiai išarę Šeškinėje, Vytauto ir Skirgailos mūšio lauke (132, 
II 89). Greičiausiai per Trakų kašteliono sūnų Jurgį Katkevičių 

(m. 1595), kurio velionė motina Sofija Olelkaitė (m. 1571) buvo 
kunigaikščio Jurgio Olelkaičio Sluckiškio (apie 1531—1578) sesuo, 
M. Stryjkovskis pateko į Slucką — Gediminaičio globon (156, 
331—333): čia buvodamas parašė ir 1578 m. spaudai parengė ei- 
liuotąją Lietuvos istoriją. Deja, dėl neaiškių priežasčių šis veika- 
las anuo laiku viešumon neišėjo. 

Mozūrų humanistas bendravo su senos lietuvių giminės pali- 
kuonimi (158, 11) Polocko vaivada Mikalojumi Aleknaičiu Doro- 
hostajskiu (m. po 1593), savo lėšomis parūpinusiu Lietuvai len- 
kišką A. Fričiaus—Modževskio veikalo vertimą (1577). Šio leidinio 
eiliuotoje pratarmėje M. Stryjkovskis aukštino Manvydo nuopel- 
nus valstybei (86). Polocko vaivadai yra dedikuotas ' Kronikos" 
VI knygos pirmasis skyrius. 

Tarp "Kronikos" adresatų esama Radvilų giminės vyrų, nuo- 
sekliausių Lietuvos valstybingumo gynėjų. Lotyniška dedikacija 
M. Stryjkovskis kreipėsi į Radvilos Juodojo sūnų Vilniaus vysku- 
pą Jurgį Radvilą (1556—1600), o XII knygos pirmąjį skyrių užra- 
šė šio broliui LDK maršalkai Albrechtui (1558—1592). Mozūrų 
humanistas buvo susijęs ir su kalviniškąja Radvilų atšaka. Tre- 
čioji veikalo knyga dedikuota „LDK didžiajam etmonui, Vilniaus 
vaivadai M. Radvilai Rudajam (1512-1584) ir jo sūnui lauko et- 
monui, pakancleriui Kristupui Mikalojui Perkūnui (1547—1603), 
vedusiam M. Stryjkovskio globėjo Jurgio Olelkaičio našlę Kotryną 
Tenčinską (apie 1544—1592). Net trys "Kronikos" dalys skiriamos 
antrajam didžiojo etmono sūnui Naugarduko vaivadai Mikalojui 
(1546-1589): V knygos aštuntasis skyrius, XVIII ir XXIV knygų 
pirmieji skyriai. Į M. Radvilą Rudąjį ir jo palikuonis tuometinėje 
Lietuvoje žvelgta kaip į Vytauto darbo tęsėjus.. A. Volanas, 
A. Rimša, J. Radvanas su Radvilų gimine tiesiogiai siejo krašto 
nepriklausomybės viltį (60, 283—284, 297; 117, TT). XXII knygos 
pirmasis skyrius užrašytas Lydos seniūnui Jonui Abramavičiui 
(m. 1602) — M. Radvilos Rudojo bičiuliui, Lietuvos mūzų globė- 
jui. Šio didiko pastangomis 1588 m. buvo parengta "Radvilia- 
da“ — mirusio etmono atminimui skirtas ir jo politinę mintį pra- 
tęsiantis kūrinys (60, 278—279) IV knygos pirmąjį skyrių 
M. Stryjkovskis skyrė Eustachijui Valavičiui (m. 1587) — LDK 
kancleriui, ištikimam krašto nepriklausomybės sergėtojui (29, 251, 
253). 

"Kronikos" autoriaus bičiuliautasi su žemaičių diduomene: at- 
skiros knygos dalys užrašytos Žemaitijos seniūnui Jonui Kiškai 

(IV kn., 4 sk.), Žemaitijos kaštelionui Mikalojui "Tolvaisai 
(XI kn., 1 sk.), pakamariui Mikalojui Bilevičiui (XII kn., 1 sk.), 
kaštelionaičiams Vaclovui ir Jonui Šemetoms (XX kn., 1 sk.). 
Šių dviejų tėvas Žemaitijos kaštelionas Merkelis Šemeta, regis, 
bus buvęs unijos su lenkais šalininkas: 1562 m. Vitebske vykęs 
Lietuvos bajorų seimas pasiuntė jį drauge su vėliau Žemaitijos 
seniūnu tapusiu Jonu Katkevičiumi bei Volynės bajoru Gauryla 
Bukiejumi pas Žygimantą Augustą reikalauti valstybinės sąjungos 
su Lenkija (29, 216—217). 

Atidus M. Stryjkovskis buvo ir Lietuvos rusėnų ponams. 
"Kronikoje" esama užrašų Kijevo vaivadai Konstantinui Ostrogiš- 
kiui (V kn.), Minsko vaivadai Mikalojui Sapiegai (XII kn., 
1 sk.), kitiems rusėnų kilmės didikams. Net trys knygos dalys 
skirtos Minsko kaštelionui, Anykščių seniūnui, LDK paiždininkui 
Jonui Hlebavičiui (m. 1590) — VI knygos dešimtasis, VIII knygos 
pirmasis, XVIII knygos ketvirtasis skyriai. A. Rogovo nuomone, 
šis didikas priklausęs "rusų partijai“, rėmęs laisvą rusėnų kultū- 
ros raidą Lietuvos— Lenkijos valstybėje (189, 30). Kita vertus, Jo- 
nas Hlebavičius — Vilniaus vaivados ir LDK kanclerio Jono Hle- 
bavičiaus (m. 1549) sūnus — pabrėžtinai gynė Lietuvos politinį 
savarankiškumą. 1576 m. kaip lietuvių delegacijos, vykusios į 
Stepono Batoro vainikavimo seimą, vadovas, jis pareiškė viešą 
protestą prieš Lenkiją ir paskelbė, jog LDK esanti laisva nuo 
unijos (74, IX 14—99). 

Taigi "Kronikos" adresatai — skirtingų konfesijų (katalikai, 
kalvinistai, liuteronys, pravoslavai) ir nevienodų politinių pažiūrų 
Lietuvos ponai bei bajorai. Tad is knygos dedikacijų neįmanoma 
ligi galo nusakyti paties autoriaus politinio nusistatymo, ką links- 
ta daryti kai kurie lenkų ir rusų tyrinėtojai. Regis, M. Stryjkovs- 
kis stengėsi skirtingų įsitikinimų šalies didikus suburti po viena 
lietuvybės vėliava. Įsidėmėtina, kad "Kronikoje", kurios nemaza 
dalis skirta lenkų praeičiai, nėra nė vieno užrašymo Lenkijos po- 
nams (189, 30). Lietuvos istorija buvo tiek vidujai tautą telkian- 
tis kūrinys, tiek ir viešas tautinės vienybės pareiškimas. Kitas 
klausimas - kokį pamatą tautos vienovei M. Stryjkovskio veikalas 
siūlė, kokiam siekiniui tą vienovę lenkė, kokion rytdienon Lietuvą 
vedė? 

Byloje dėl M. Stryjkovskio kūrybos ideologinės pakraipos pri- 
valu atsižvelgti ir į paties autoriaus pasiryžimą tarnauti lietuvių 
tautos labui. Nesvyžiaus rankraščio pratarmėje Jurgiui Olelkaičiui 

mozūrų humanistas sakėsi, jog istoriko plunksnos ėmęsis iš meilės 
Lietuvai — jausdamas pasirinkimo laisvę: "ne dėl užmokesčio ar 
kokių dovanų, bet iš paties mano potraukio šitai valstybei“. Re- 
gėdamas lietuvių praeities žygius "tamsioje migloje giliai pakas- 
tus“, — rašė M. Stryjkovskis, — "sumaniau šiokiu tokiu savo ta- 
lentu ir gabumais, laisvuosiuose moksluose parodytais, nemariai 
šios senovinės valstybės šlovei pasitarnauti, nes daug mokytų 
žmonių, nors dosniai lietuviška duona buvo penėti, galėdami ir 
mokėdami, tuo nesirūpino“ (133, 33—34). Tad asmeninio apsi- 
sprendimo atžvilgiu M. Stryjkovskis jautėsi esąs Lietuvos pilietis 
(9, 35). Jis širdingai dalinosi naujosios tėvynės rūpesčiais, tikėda- 
masis lietuvių žemėje įgyti amžiną šlovę ir zemišką nemarybę. 
Tokia elgsena atliepė ano meto vertybinę orientaciją: ne viena re- 
nesanso asmenybė tėvynę atrasdavo ten, kur būta dėkingų sąlygų 
jos šaunumui, prigimties galiai išsiskleisti. 

Skirtingai nei lietuviai, ano meto Lenkijos skaitytojai 
M. Stryjkovskio darbą vertino neigiamai. Jų manymu, "Kroni- 
kos“ autorius "perėjęs lietuvystėn“ (107, 12). Lenkų literatūrolo- 
gas A. Sajkovskis atkreipė dėmesį į Poznanės universiteto biblio- 
tekoje išlikusius du M. Stryjkovskio "Kronikos" egzempliorius, 
kurių paraštės išmargintos kandžiomis, autoriui ir lietuviams prie- 
šiškomis pastabomis. Šių knygų skaitytojai, gyvenę XVI-XVII a., 
apšaukė M. Stryjkovskį melagiu, istorijos klastotojų, "pagonių - sū- 
numi“, dėl lietuvių garbės išdavusiu Šventąjį Raštą (125, 
249—251). Vargu bau šitoks lenkų pasipiktinimas "Kronika" bus 
nulemtas vien jų "paviršutiniško požiūrio“, kaip tikina M. Stryj- 
kovskio tyrinėtoja J. Radziševska (107, 12). Matyt, paties mozū- 
rų humanisto žvelgta Lietuvos praeitin ne tiek iš Krokuvos, kiek 
iš Vilniaus bokštų. 

Tiesa, Nesvyžiaus rankraštyje ir "Kronikoje" kai kurie krašto 
istoriniai įvykiai yra netapačiai išdėstyti ir įvertinti, nevienodai 
šiuose veikaluose išsakyti lietuvių tautos siekiai. Vis dėlto visoje 
Lietuvai skirtoje M. Stryjkovskio kūryboje regima gana aiški pro- * 
lietuviska nuostata. 

M. Stryjkovskis, nors užglaistęs atvirai prieš Lenkiją nukreip- 
tus Lietuvos metraščių išpuolius (49, 128; 10, 81-83; 51, 
153—154), į didžią dalį istorinių įvykių, įtrauktų to laiko lietuvių 
ir lenkų politinės kovos sūkurin, žvelgė iš Lietuvos valstybingumo 
pozicijų. M. Kromerio, M. Miechovitos ir kitų lenkų istorikų pa- 
teiktas žinias jis stengėsi suderinti su Lietuvos metraščiais, siekė 


81 


duoti "lietuvišką įvykių aiškinimo koncepciją“ (51, 155). "Kroni- 
koje“, skirtingai nei tuometinėje lenkų istoriografijoje, paveldėjimo 
teisė į Podolės ir Voluinės žemes pripažįstama ne Lenkijai, bet 
Lietuvai (51, 156—157). Šiame paskutiniame darbe M. Stryjkovs- 
kis atsisakė "Europos Sarmatijos aprašyme“ (38, 9), "Dorybės 
pasiuntinyje“ (132, II 544) ir Nesvyžiaus rankraštyje (133, 226) 
kartoto tvirtinimo, jog tarnas Gediminas sėdęs didžiojo kunigaiks- 
čio sostan, nužudydamas savo valdovą Vytenį. "Kronika" argu- 
mentuotai neigė šiuos rusų metraštininkų ir lenkų istorikų prasi- 
manymus, įrodinėjo (Gediminą buvus Vytenio sūnumi (132, 
I 354). Visuose M. Stryjkovskio darbuose ypač pagarbiai kalbama 
apie Vytautą, kurio asmuo tuometinėje Lietuvoje buvo tapęs ša- 
lies valstybingumo ženklu. Tiesa, į Vytauto siekį karūnuotis 
"Kronikoje" žiūrėta jau lenkų žvilgsniu: ši didžiojo Lietuvos kuni- 
gaikščio "užgaida“ buvusi paika, sužadinta klastingo imperato- 
riaus Zigmanto, ketinusio suskaidyti lietuvių ir lenkų vienybę 
(132, II 173—174). 

Šitokios nuolaidos lenkų ideologijai nėra ankstėliau parašytoje 
eiliuotoje Lietuvos istorijoje. Čia be jokių išlygų pritarta Vytauto 
pastangai tapti šalies karaliumi, Lietuvos valstybei pripažinta tei- 
sė virsti karalyste. Vaizduodamas nesėkmingo karūnavimosi istori- 
ją, M. Stryjkovskis pateikė J. Dlugošo ir M. Miechovitos liudiji- 
mus apie tai, kaip lenkai stengęsi sulaikyti Lietuvon karūną ga- 
benusius imperatoriaus pasiuntinius. Po šių citatų pridurta: "vis 
dėlio Lietuva dėl lenkų kaltės karūnos ir karalystės garbės netū- 
ri. Jie [lenkai] geriau pažįsta ir aiškiau aprašo tai, ką patys pri- 
dirbo“ (133, 392). Kitoje Nesvyžiaus rankraščio vietoje Vytauto 
geismas karūnuotis grindžiamas Mindaugo karalystės tradicija ir 
aiškinamas kaip dorybėmis pelnytas, popiežiaus valią atliepiantis 
visos lietuvių tautos siekis: 


Taigi Mindaugo laikais Lietuvoje jau būta karalystės, 
O Danilos laikais - Rusijoje, kuo malonu pasigirti. 
Jų ainiams Lietuvoje toji garbė, kad karūną išgavo, 
buvo taip pat pripažinta, 

Nes ją [karūną] Zigmantas, Romos karalius, 

gera valia Vytautui dovanojo, 

Kam ir patsai popiežius pritarė. 

Tai šitaip, ką kiti aukso dovanomis pirkosi, 

Tas Lietuvai už narsią dorybę tapo veltui atiduota 
(133, 203). 

Teisėtus, pačios Katalikų Bažnyčios palaikomus Vytauto sieki- 
mus sužlugdę lenkai sulaukė pasmerkimo: "vargšė Lietuva“ nedo- 
rėlius savo kaimynus už didžią skriaudą praminė "liakais“ (133, 
72). Taigi Nesvyžiaus rankraštis pateikė nuosekliai prolietuvišką 
Vytauto darbų aiškinimą: didžiojo kunigaikščio pastanga karūnuo- 
tis esanti tautos Zygiais laimėta garbė, o ne piktavalio Romos 
imperatoriaus vylius, kaip tikino tuometinė lenkų ir vėlesnė Lie- 
tuvos istoriografija. Šio veikalo duotas Lietuvos valstybininko Vy- 
tauto paveikslas lietuvių kultūros raštan sugrįžo tik XIX a. — 
Simono Daukanto darbuose. 

Ne Krokuvos, bet Vilniaus žvilgsniu M. Stryjkovskis vertino 
1385 m. sudarytą Krėvos uniją. Eiliuotosios istorijos ir "Kroni- 
kos“ tvirtinimu, ši sutartis išgelbėjusi prapultin slinkusią Lenkijos 
valstybę: lenkai išsirinko karaliumi lietuvį, norėdami apsisaugoti 
nuo pragaištingų Lietuvos antpuolių; Jogaila, laimėjęs kaimynų 
šalies sostą "šaunumu, taurumu, šlove“, išsergėjo Lenkijos kara- 
lystę (132, II 191; 133, 305). 

M. Stryjkovskis vertas Lietuvos istoriko vardo ne vien dėl pa- 
lankumo lietuvių tautos valstybingumo idėjai: jo darbai įvedė ša- 
lies istoriografijon renesansinę tautos sampratą, jau spėjusią pri- 
gyti to meto publicistikoje. M. Stryjkovskis, lygu A. Goštautas, 
Mykolas Lietuvis, A. Rotundas, aiškiai skyrė tautos ir valstybės 
sąvokas. Nesvyžiaus rankraštis - ne tiek valstybės ar "politinės 
tautos“, kiek lietuvių etnoso, sukūrusio keliatautę LDK, istorija. 
LDK pabrėžtinai vadinama "lietuvių valstybe“ (133, 35). "Lietu- 
vis“ M. Stryjkovskio rašte — ne vien politinė, bet ir etninė, daž- 
nusyk etnolingvistinė sąvoka; tauta — visų pirma savitos kilmės, 
kalbos ir papročių bendrija, savarankišką istorinį likimą turinti. 
Tauta pasaulio raidoje — konstanta, ontologinė duotybė. Valsty- 
bė — politinė tautos gyvenimo sąranga — kintantis dydis. Etninė 
bendrija išliekanti tauta,-ir josios valstybei subirus. LDK patekę 
rusėnai nepraradę savo esmės: jie išsergėję ne tik savitus papro- 
čius, pravoslavybę, bet ir blaivią tautinę savimonę, valstybingumo 
idėją (132, II 346). Kita vertus, lietuvių tautos gyvenamos žemės 
nūnai prasokancios Lietuvos valstybės sienas: ir Maskvoje, ir Prū- 
suose gyveną lietuvių tautiečiai.- viena kalba kalbantys (132, 
I 148, 181). 

Renesanso žmogui būdingas religinis pliuralizmas, pakantumas 
visoms istorinėms tikėjimo formoms (181, 552—553) bus nulėmęs 
Lietuvos istoriko požiūrį į tautybės ir religijos santykį. Religija 

M. Stryjkovskiui tėra istoriška, kintanti tautos gyvenimo lytis. 
Renesansinėje Lietuvos istorijoje pirmon vieton keliama visuome- 
ninė tikybos paskirtis — stiprinti tėvynės galią. Kęstucio ir Algir- 
do laikais lietuviai kovoję prieš kryžiuočius — savo dievus ginda- 
mi ir iš tėvų religijos dvasinių galių semdamiesi (133, 273, 
283—284). Istoriškas tikybos vertinimas leido M. Stryjkovskiui iš- 
aukštinti krikščionių kraują liejusios "pagoniškos tautos“ darbus. 
Pasak "Kronikos", "pagonių monarchas“ Algirdas turįs teisę į 
amžinos šlovės vainiką. Mat "tėvynės gynimo širdingumas (upr- 
zejmosč bronienia ojczyzny) ir karo dalykai maža tepareina nuo 
tikėjimo, ir jei kokia tauta gimdama tam tikrą tikybą iš protė- 
vių gavo, tai su džiaugsmu ją iki mirties sergsti: ir Algirdas tad 
noriai išsyk gynė ir besiplečiančią valstybę, ir protėvių stabų šlo- 
vę — kaip tėvynės ir visuomenės reikalai tuomet liepė“ (132, 
II 57). Sumanaus politiko rankose, M. Stryjkovskio pastebėjimu, 
religija galinti tapti ginklu — žemiškus ir nedorus valstybės 
reikalus ginančiu: Prūsų magistrui Konradui Valenrodui, šauku- 
siam Europą į kryžiaus Zygį prieš Lietuvą, "ne tikėjimas, bet 
viešpatavimas Lietuvos Didžiojoje Kunigaikštystėjė ir Žemaitijoje 
rūpėjo“ (132, II 89). 

Taigi ikikrikščionišką Lietuvą M. Stryjkovskis garbino ne vien 
iš patriotizmo, kaip daryta metraščiuose: tautos pagonybė tapo 
"reabilituota", remiantis istoriosofine renesanso mintimi. Humanis- 
tinė italų istoriografija (L. Vala, N. Makiavelis) davė pradžią iš- 
imtinai politiniam — ne ontologiniam ar doriniam — Bažnyčios 
ir religijos vertinimui (172, 270—272, 283). Šaltas politinis požiū- 
ris į tikybos dalykus prasimuša ir Lietuvos istoriko darbuose. Čia 
stokojama ne tik asmens, bet ir tautos dorinio vertinimo. Tautos 
meilė renesansinėje šalies istoriografijoje užgožia liesos ir doros 
meilę. Tautos gerovė tampa ne tik istorinio vyksmo tikslu, bet ir 
tiesos matu. Šitaip humanizmo „mintis pamažėl skynė kelią Euro- 
pos nacijų. sudievinimui (17, 48—49). 

M. Stryjkovskio požiūriu, tauta pasaulio raidoje yra savaranki 
ir savaiminga, aukštesnėje Būtyje neįsišaknijusi būtybė. Buvimo 
prasmę ji ne anapusėje erdvėje atrandanti, bet savo galiomis ku- 
rianti. Tautos gyvenimą įprasminantys, įbūtinantys esą jos kultū- 
ros. darbai ir laisvė. 

"Laisvė tautai, kaip ir asmeniui, yra nelygstama gėrybė. Lais- 
vės neturinti ir josios nesiekianti tauta prarandanti savo esmę, 
sykiu ir teisę būti tautų pasaulyje. "Laisvi žmonės laisvoje tėvy- 

nėje“, — taip Traidenio sūnaus Rimanto lūposna įdėtais žodžiais 
M. Stryjkovskis nusako pamatinį tautos gyvenimo siekinį (132, 
I 238—239). Pilietinė etnoso istorija visų pirma esanti kovos už 
laisvę istorija. Laisvės geismas - lemtinga galia, vedanti tautą is- 
torijos Zygiuosna. Dėl "saldžios laisvės“ grūmęsi lietuviai su kry- 
žiuočiais, rusėnais, totoriais, maskvėnais (133, 174—175, 231). 

Mirtį niekinantis, sykiu krikščionies doros tiesas griaunantis, 
laisvės siekimas laiduojąs tautai "amžiną šlovę“, "istorinį nemir- 
tingumą“. Savo valia nebūtį, o ne vergiją pasirinkę jotvingiai ir 
Pilėnų gynėjai M. Stryjkovskio keliami pasaulio istorijos didvyrių 
draugėn. Net dusyk "Kronikoje" pasakojama apie paskutinįjį jot- 
vingių mūšį: 1264 m. Boleslovo Droviojo vedama didžiulė lenkų 
kariauna užpuolusi "labai kovingą“ ir "mirties nepaisančią“ lietu- 
vių gentį; su savo vadu Komatu (ar Konatu) priešakyje jotvin- 
giai grūmęsi nelygioje kovoje ligi paskutinio kario — nė vienas, 
nors galėdamas, nepuolęs gelbėtis pelkėton Poliesės girion (132, 
I 184, 301—302). Taip visi gimton protėvių žemėn sugulę, "lietu- 
vių jotvingiai — narsūs vyrai — savo laisvės ir tėvynės nepri- 
klausomybę išsyk drąsia mirtimi užantspaudavo (smiercią męžną 
zapieczgtowali)“ (132, I 302). "Laisvėj numirt geisdami“, 1336 m. 
susideginę kryžiuočių apsupti Pilėnų gynėjai. Tokį lietuvių šaunu- 
mą, "jų tvirtybę“, istoriko supratimu, turįs gerbti kiekvienas iš- 
mintingas žmogus (132, II 16; 133, 266). 

Nao vergijos ir paniekos gelbstinti asmens, tautos savižudybė, 
renesanso etikos požiūriu, yra gerbtinas ir prasmingas žygis. Šiuo 
požiūriu remdamasis, M. Stryjkovskis įrašė Lietuvos kultūros 
tekstan tvarias jotvingių ir Pilėnų gynėjų — savo valia mirtį ir 
laisvę pasirinkusių gentainių — mitologemas. 

Tautos gyvastis buvo ginama, stiprinama ir kovose dėl kultū- 
ros. Lygu V. J. Agripa ir A. Rotundas, M. Stryjkovskis siekė 
Lietuvos dvasios gyvenimą sugretinti su bendru Europos tautų iš- 
sikeltu renesansinės kultūros idealu. Jo darbai, atliepdami esmines 
Vakarų istoriografijos tendencijas, stengėsi pabrėžti lietuvių kultū- 
ros brandumą, savarankumą. Dar ankstyvojoje poemėlėje "Šlovin- 
giausio atvykimo į Krokuvą... aprašymas“, vaizduodamas lietuvių 
ir lenkų pasiuntinybę Paryžiun pas naujai išrinktą karalių Henri- 
ką Valua, poetas lig žvaigždžių kėlė Lietuvos didikus: svečioj ša- 
ly jie "tarsi gimtąja kalba“ šnekėję vokiškai, prancūziškai, itališ- 
kai, ispaniškai, lotyniškai, didžiai stebinę savo mokytumu pranciū- 
zų mokslo vyrus (132, II 445). "Kronika", pasakodama, kaip su- 

maniai XVI a. Lietuvos karvedys Mikalojus Hlebavicius Mantvy- 
daitis apgynęs Smolensko miestą, pastebi: "O čia ir iš lietuvio, 
Italijon nevažiuojant, tam tikro sumanumo galima išmokti“ (132, 
II 376). Su pasididžiavimu M. Stryjkovskis kalba apie Lietuvos 
ponų viešnagę Vienoje 1515 m.: Mikalojaus Radvilos 'ir Stanislo- 
vo (išties jo tėvo Alberto) Goštauto imperijos sostinėn atsivežti 
muzikantai "nuolat per mišias ir mišparus giedojo, didžiai stebin- 
tis kitoms tautoms — ir vokiečiams, ir italams, kurie lig tolei 
manė, kad tose lietuvių žemėse neišprususios tautos esama“ (132, 
II 386). 

Skirtingai nei Italijai, tiesioginei antikos lobių paveldėtojai, 
Šiaurės Europos tautoms, barbarų palikuonims, renesansas iškėlė 
svarbų istorijos klausimą: kada ir kaip tauta atsikratė barbarybės 
ir įžengė kultūros būvin (47, 125). Lietuviams šią gyvenimiškai 
svarbią minklę įminti mėgino padėti M. Stryjkovskio darbai. Tie- 
sa, barbarybės Lietuvos istorikas, lygu vokiečių renesansinės isto- 
riografijos pradininkas Enėja Silvijus Pikolominis, nelaikė vien gė- 
dingu ir smerktinu tautos buvimo tarpsniu. Humanistams pa- 
traukli atrodė iš antikos atėjusi mintis apie natūralios, civilizaci- 
jos nesukaustytos būklės puikumą (47, 34). M. Kromerio pėdomis 
eidamas, M Stryjkovskis vaizdžiai tapė "aukso amžius Lietuvoje“ 
— kai krašto gyventojai lindėję miško duobėse "kaip geriausiose 
skryniose“, "kaip miško satyrai be teisės gyvenę“, taisęsi Zvėrių 
kailiais ir visi panėšėję į Herkulį — vien liūto odon įsisupusį 
(133, 89, 220—221). 

Svarstydamas, kokiu keliu Lietuva kultūron atėjusi, M. Stryj- 
kovskis visiškai nuvertino kultūrinę krikšto reikšmę. "Kronika" 
kategoriškai atmetė lenkų istorijos tėvo Jano Dlugošo (1415— 
1480) nuomonę, jog lietuviai krikštytojų "lenkų pagalba išsiveržė 
iš pagoniškojo tamsumo“ (56, 156). Renesansinėje krašto istorijoje 
perėjimas krikščionybėn neįprasminamas kaip esminis lūžis tauti- 
nės kultūros raidoje. Pačios krikšto apeigos tapomos komiškomis 
spalvomis (133, 310—312; 132, II 78—80). Krikštas, M. Stryjkovs- 
kio požiūriu, jau nėra vieninteliai išganingieji vartai, pro kuriuos 
tauta įžengianti iš laukinės būklės kultūros gyveniman. "Žmoniš- 
kai“, "tauriai" galinčios buvoti ir Kristaus nepažinusios tautos. 
"Šiurkštumas", barbarystė būdinga ne tik pagonių, bet ir vidu- 
ramžinei krikščionių dvasiai (132, II 371). "Kronikoje" išbrėžiama 
aiški riba tarp "šiurkščios" viduramžių kultūros ir "aptašytos“ 
nūdienės (renesansinės). Įžvelgiami net konkretūs virsmo metai. 

Senų žmonių ir istorikų liudijimu pasiremdamas, M. Stryjkovskis 
tikino, jog po 1512 m. "lenkai siurkščių papročių atsikratė, ilgus 
ir ankštus drabužius su iškilusiomis virš galvos apykaklėmis (ku- 
rias šiandien tačiau vėl sugrįžtančias regim) pametė; plaukus, ku- 
riuos lig tolei ilgus, kason supintus nešiojo, (...) pradėjo trumpai 
kirptis, nesaikingo gėrimo bei nuolatinių įprastų pašnekesių atsi- 
sakė ir pamaldaus karaliaus pavyzdžiu ėmė laikytis blaivybės ir 
kitų dorybių: taip, kad išties nuo to laiko lenkai kiton odon įsi- 
vilko ir vėl iš šiurkščių papročių aptašytuosna atgimė“ (132, 
II 371). Taigi Europos kultūros raida Lietuvos istorijoje regėta 
renesanso Zmogaus žvilgsniu. 

M. Stryjkovskis linkęs pripažinti, jog lietuviai tapę kultūringa 
Europos tauta savo pačių galiomis: tautos prusintojai buvę vieti- 
niai josios valdovai. Pirmasis lietuvių kultūrintojas esąs Prūsijos 
karalius Vaidevutis. IV a. šis "karališko taurumo“ viešpats "daž- 
nais ir viešais pokalbiais“ išlavinęs savo gentainių laukinius pro- 
tus, sušvelninęs jų žiaurų būdą. Vaidevutis įdiegęs šalyje naują 
religinį kultą, panaikinęs daugpatystę, įvedęs visuotinę darbo prie- 
volę, ismokęs pavaldinius gaminti midų ir linksmai puotauti. Jam 
viešpataujant, lietuviai ir prūsai tapę svetinga, draugiška ir žmo- 
niška tauta (133, 82—83; 132, I 44). Be komentarų "Kronikoje" 
pateikiama ir M. Kromerio nuomonė, jog Lietuvą XIII a. kultu- 
ron atvedę jos valdovai Živinbudas ir Montvila. Tai jie iš lauki- 
nių medžiotojų subūrę sumanių žemdirbių ir narsių karių tautą 
(132, I 221). Lietuvių dvasios prusintojo garbė skiriama ir di- 
džiajam kunigaikščiui Gediminui. Tautos sostapilio Vilniaus staty- 
ba esanti įstabus kultūros žygis. Nesvyžiaus rankraštin įdėta poe- 
mėlė "Apie Senųjų Trakų ir Vilniaus įkūrimą“ šlovina Gedimino 
miestą kaip lietuvių karinės galios, kultūros ir religijos židinį 
(133, 234—237). 

Greta M. Stryjkovskio darbuose išdėstoma ir "atneštinės" lie- 
tuvių kultūros teorija. Pasak jos, laukinėn Lietuvon kultūros 
dvasią atgabenusi iš Romos Palemono“ svita: lietuvių protėviai 
"gepidai iš italų išmoko visuomeniškumo“ (133, 62). Tačiau ap- 
skritai atvykėliai romėnai perėmę vietos gyventojų papročius, įsi- 
lieję jų kultūros tradicijon (132, I 79). "Kronikoje" užsimenama 
ir apie rusėnų kultūrinį poveikį Lietuvai: iš Rusioje gautų noragų 
lietuviai kaldinęsi ietis ir strėles (132, I 221). Nesvyžiaus rankraš- 
tyje netikėtai prasimuša XVI a. vokiečių istorikų nuomonė apie 
"kultūrtrėgerišką" germanų misiją Pabaltijyje. M. Stryjkovskio ti- 

kinimu, Baltijos pakrantėn atsikėlę vokiečiai atvertę kultūron lau- 
kinę ir šiurkščią latvių tautą (133, 95). Tačiau apie vokiečių kul- 
tūros įtėkmę lietuviams renesansinė šalies istorija nekalba. Į "be- 
dievius Prūsijos kryžiuočius“ žvelgiama kaip į krašto dvasios gy- 
venimui pragaištingą, lietuvių, rusėnų ir lenkų tautoms priešišką 
jėgą (132, I 377). M. Stryjkovskis atmetė ir Lenkijos istorikų 
skleistą mintį apie kultūrinę lenkų misiją Lietuvoje. "Kronikos" 
liudijimu, pati lenkų tauta raškiusi lietuvių kultūros vaisius. "Iš- 
varginta Lenkija“ tapusi "gausiausiai gyvenama ir gyvastingiau- 
sia" tik po 1325 m., kai Gediminas paleidęs tėvynėn lenkų be- 
laisvius, kurie įvairius ūkio darbus dirbdami, "išmoko lietuvių ne- 
laisvėje šeimininkauti“ (132, II 378—379). 

Taigi renesansinėje Lietuvos istoriografijoje pirmenybė teikiama 
lietuvių tautos savarankio kultūros kelio sampratai. Pagrindiniai 
krašto dvasios ugdytojai buvę ne ateiviai, bet savi viešpačiai. 
Lietuvių kultūra, M. Stryjkovskio galva, išliekanti vertinga, tik 
savo tautines lytis sergėdama. Gimtoji kalba — tautos dvasinio 
gyvenimo savastis, jos kūrybinės galios prielaida. Dar prieš pasi- 
rodant pirmoms lietuviškoms knygoms LDK, prieš suskambant 
M. Daukšos prakalbai, mozūrų humanistas ima viešai ginti lietu- 
vių kalbos teises. Aistringu Nesvyžiaus rankraščio tikinimu, kalbą, 
kurią senovės karžygiai vartojo ir gynė, būtina gerbti ir puoselė- 
ti. Nuūdienė Lietuva didžiai klystanti, atsižadėdama protėvių kal- 
bos. Pateikęs bendrų lietuviams ir romėnams žodžių, M. Stryj- 
kovskis priduria: 


„Kitų lotyniškų žodžių vardinti daugiau nenoriu, 

Nes matau, kad jums savos lietuvių kalbos jau mokytis gėda, 
Senųjų protėvių kovos išsižadėjote 

Ir netenkate to, ką kruvinu kardu jie buvo laimėję. 

Gera būtų, jei sava kalba tarp jūsų sostui 

totorius ir maskvėnas tarnavo“ 


(133, 89). 


Lietuvių kultūrą renesansinė šalies istoriografija stengėsi at- 
skleisti kaip savitą, vertingą ir gerbtiną tikrybę. 

Lietuvos sąmonėn M. Stryjkovskis įrėžė savarankio lietuvių 
tautos istorinio likimo, jos savitos kilmės idėją. Mozūrų humanis- 
to darbuose pirmąsyk nutiesiama aiški takoskyra tarp lietuvių 
(baltų) ir slavų — skirtingos kilmės, papročių ir kalbos etnosų. 
Lietuvių protėviai ir jų giminaičiai esą kilę is Nojaus anūko Go- 

mero, Jafeto sūnaus. Visų "slaviškos kalbos ir prigimties tautų 
patriarchas buvęs kitas Jafeto sūnus — Mosochas. Lietuvių kalba 
esanti savaranki, neslaviška (38, 1—3; 132, I 19-20, 28; 133, 
45). Šis M. Stryjkovskio teiginys iš esmės koregavo Vakarų nuo- 
monę apie Lietuvą — XVI a. lenkų, vokiečių, prancūzų istorikai 
laikė lietuvius slavų kalbos ir prigimties tauta (18, 521; 87, 
1378; 148, 6-7). 

Nagrinėdamas etnogenezės klausimus, M. Stryjkovskis rėmėsi 
renesanso laikų mokslo nurodymais. Jo darbuose pirmenybė tei- 
kiama ne legendai, ne žodinei tradicijai, bet patirtiems tikrovės 
dalykams, jų analizės išvadoms. Kaip buvo raginta Ž. Bodeno, 
M. Stryjkovskis, lietuvių kilmės klausimus gvildendamas, pagal- 
bon telkėsi ne tik istorikų liudijimus, bet ir lingvistikos, etnogra- 
fijos, geografijos duomenis. Kalbos, religijos, papročių tapatumu 
renesansinė Lietuvos istoriografija pagrindė baltų etnoso — "lietu- 
vių tautos“ — kultūrinės ir politinės vienovės sampratą. 

Prie lietuviškai kalbančių genčių M. Stryjkovskis priskyrė Ze- 
maičius, latvius, prūsus, jotvingius, kuršius, sūduvius, pečenegus 
ir polovcus. Kad šios gentys esančios "vienos tautos su lietu- 
viais“, įrodą bendri lingvistikos ir etnografijos dalykai (38, 3; 
132, I 47, 80, 168, 181, 183—184, 231; 133, 55-56; 85-86, 
110—111). M. Stryjkovskio darbuose itin pabrėžiama lietuvių ir 
prūsų giminystė: „tikriausia, kad senieji prūsai buvo su lietuviais 
vienos tautos“. Nesvyžiaus rankraštyje minimi uz Karaliaučiaus 
nūnai išlikę prūsų kaimai, "kurių kalbos nieks nesupranta, tik jie 
patys“. "Aš girdėjau jų šneką, kai buvau Gdanske, — pasakoja 
istorikas, labai panašią į lietuvišką šneką tų lietuvių, kuriuos 
vadino kuršiais. Kuršiai gyvena prie didelio ežero, vadinamo Kur- 
šių ežeru. Tai sie kuršiai yra vienos tautos su senaisiais prūsais. 
(...) Todėl, kai naujieji prūsai, kryžiuočiai, kovojo su lietuviais, 
tuomet senieji prūsai visados buvo palankesni lietuviams, negu 


vokiečiams ir labai į juos [lietuvius| panėšėjo...“ (133, 74). Nema- 
za dėmesio "Kronikoje" skirta kovingai jotvingių genčiai, gyvenu- 
siai „Lietuvos miškuose (retinta cit. — D.K.) 


šalia Lenkijos“ (133, 184). Už jos išžudymą keršijęs lenkams Lie- 
tuvos didysis kunigaikštis Vaišvilkas (132, I 303). Nūdien slavų 
nukariautų jotvingių likučiai, pasak M. Stryjkovskio, dar gyveną 
prie Naugarduko, Raigardo, Prūsuose, Kuršiuose, Livonijoje ir 
prie Didžiojo Naugardo Maskvos valstybėje. Poliesę — lietuvių gi- 
minaičių tėvynę - kolonizavę lenkai ir mozūrai (132, I 184—185). 

Be dvejonių "lietuvių tautai“ priskiriamos pečenegų ir polovcų 
gentys, kovojusios dėl gyvybinės erdvės su Kijevo monarchija ir 
totoriais. "Kronikos" liudijimu, 1103 m. krikščionys rusai, Dievo 
padedami, sumušę pagonis polovcus. Tais pačiais metais "lietu- 
„ Viai, prūsai ir jotvingiai - pagonys, kurie buvo vienos tautos su 
polovcais, kariavo kitoje Rusios valstybės pusėje, k e r š y d a- 
mi už savo giminaičius (retinta cit. — 
D.K.)..." (132, I 180—181). Polovcų atšaka, pasak M. Stryjkovs- 
kio, nuo senų laikų gyvenusi ir Karelų žemėje, į šiaurę nuo Di- 
džiojo Naugardo, "kur gyventojai kalba latvių ir igų kalbomis, 
panašiomis į lietuvių (kaip patsai patyriau), o tai rodo, kad po- 
lovcai, kurie tuo metu Karelijoje gyveno, buvo vienos tautos su 
lietuviais; šiandien dar esama jų likučių, sumišusių su maskvė- 
nais, bet tarpusavyje jie šneka savo gimtąja polovcų kalba; yra 
Maskvos kunigaikščio pavaldiniai, o maskvėnai juos igovėnais ir 
voskais vadina“ (132, I 181; 133, 110—111). 

Politinės baltų vienybės idėja tapo paremta "moksline legen- 
da“ apie Prūsijos karalių Vaidevutį. Šį pasakojimą kaip mirštan- 
čios prūsų tautos palikimą ir testamentą M. Stryjkovskis pirmasis 
perdavė LDK, įrašė jos kultūros raštan. Tiesa, Vaidevučio legen- 
da Lietuvos istoriografijon pateko ne tiesiogiai iš žodinės liaudies 
tradicijos, bet iš vokiečių istoriko Erazmo Stelos (m. 1521) veika- 
lo "Apie Prūsijos senienas“ ("De Borusiae antiguitatibus libri 
duo“, 1510, 1518). Šiame darbe pasakojimas apie Vaidevutį buvo 
palenktas pangermanizmo ideologijai — grindė vokiečių pretenzijas 
į Žemaitijos ir Lietuvos žemes. E. Stela ieškojo giminystės ryšių 
tarp prūsų ir germanų, tikino, jog Vaidevučio suręsta borusų ir 
alanų (prūsų ir lietuvių) valstybė driekėsi senose germanų žemėse, 
taigi vokiečiai esą teisėti Vaidevučio valdų paveldėtojai (121, 68; 
130, 286, 292—295). Patekusi M. Stryjkovskio Lietuvos istorijon 
ši legenda tapo perprasminta: ji įteisino lietuvių tautos siekimą 
įjungti savo valstybėn Livoniją ir Prūsiją — jų tautos žmonėms 
priklausiusias šalis. 

Pasak legendos, IV a. po Vakarų Europą siautėjusius lietuvių 
protėvius alanus sumušusi galinga sikambrų gentis. Nelaimės iš- 
tiktus alanus priglaudę savoje žemėje jų giminaičiai prūsai. Ta- 
čiau įstatymų nepažįstantys žmonės nesugebėję vienoje tėvynėje 
darniai gyventi. Tėvynainių vaidams kelią užkirtęs "iš lietuvių 
tautos“ kilęs Vaidevutis. Jis pasiūlęs susitvarkyti gyvenimą bičių 
pavyzdžiu — vieno žmogaus valiai paklūstant. Šitaip buvę padėti 

pagrindai vieningai lietuvių ir prūsų vertybei, šitaip gimęs baltų 
valstybingumas. Pirmoji Prūsijos monarchija — savita religija, 
papročiais ir įstatymais sustyguota — aprėpusi visų prūsų, žemai- 
čių ir, matyt, latvių žemes. Šios valstybės nesugebėję sveikos iš- 
saugoti Vaidevučio palikuonys. Iš motinos alanės kilęs sūnus Li- 
talanas (arba Litvas), brolių spiriamas, 373 m. sugrįžęs protėvių 
lietuvių žemėn ir sukūręs bendrą lietuvių ir latvių valstybę. Sos- 
tinėje palikęs sūnus Saimas ėmęs valdyti Sembą ir Žemaitiją. Li- 
kusieji dešimt brolių išsidalinę atskiras Prūsijos sritis (132, 
I 43—47). 

M. Stryjkovskio iškelta etnolingvistinė baltų kultūrinės vieno- 
vės samprata bei legendomis paremta jų politinės vienybės idėja 
suteikė Lietuvos istorijai visiškai naują atskaitos tašką — tampa 
suprantamas ir Lietuvos kunigaikščių veržimasis rytuosna, ir jų 
pastangos įsitvirtinti senųjų prūsų žemėse. (Derėdamasis su Vaka- 
rais dėl krikšto, Algirdas reikalavo grąžinti jam kaip tėvoniją 
Kuršą, Žiemgalą ir Prūsiją; visa Rusija, jo įsitikinimu, taip pat 
turinti priklausyti Lietuvai (22, 160-161). Lietuvių tautos praeitis 
M. Stryjkovskio darbuose nutvieskiama romantiška nostalgijos 
šviesa (69, 177). Lietuvos istorinis kelias iš XVI a. žvelgiant, yra 
skaudžių, negrąžinamų praradimų kupinas: baigiami vokiečių iš- 
naikinti sūduviai, kuršiai ir prūsai, su maskvėnais sumišę polovcų 
likučiai, lenkų išžudyti jotvingiai. Net "ideali" Vytauto valstybė 
"Kronikoje" tėra antikinės Lietuvos valstybės atspindys. Beje, 
Vytautas, savo valdas plėsdamas, M. Stryjkovskio įsitikinimu, ne 
naują imperiją kūręs, bet vien pražuvusį baltų valstybingumą at- 
statyti mėginęs. Šalies viešpačiu tapęs, jis „svarstė, kaip Lietuvos 
Didžiosios Kunigaikštystės sostą ankstesnėn garbėn ir didybėn iš- 
kelti". (132, II 100). 1422 m. pasirašydamas su vokiečiais Melno 
taiką, be kitų senų Lietuvos žemių Vytautas reikalavęs ir Sūdu- 
vos. Deja, daugiau nei šimtmečiui praslinkus, M. Stryjkovskis 
priverstas su liūdesiu tarti: „kitoje Nemuno pusėje prie Žemaičių 
esanti Sūduvos kunigaikštystė, kurią nūnai Prūsų kunigaikštis tu- 
ri, buvo labai turtingas duonos ir žvėrių kraštas, o į karą pago- 
nybės laikais iš jo išeidavo 6000 raitelių ir 8000 pėstininkų, bet 
šiandien toje žemėje likę tik keliolika kaimų, nes visa kryžiuočiai 
į nieką pavertė" (132, II 163). 

Politinės ir kultūrinės baltų vienovės sampratą Lietuvos isto- 
riografija netiesiogiai priešino renesanso idėjų išbudintam vokiečių 
ir slavų mesianizmui, ekspansyviai pangermanizmo ir panslavizmo 

ideologijai, M Stryjkovskis savo darbais įsijungė Livonijos karo 
metais paaštrėjusion Maskvos ir Vilniaus bylon. Beje, mozūrų hu- 
manistui ne sykį ir tiesiogiai teko dalyvauti lietuvių ir maskvėnų 
politinėsė grumtynėse. Tarnaudamas Lietuvos kariuomenėje Vi- 
tebske, jis kūrė karo dainas, matyt, tuo laiku parašė ir eiles 
„Apie Maskvos Didžiosios Kunigaikštystės tironiją“ („De tyrani- 
dae Magni Ducacis Moschoviae") bei „Poemą apie 30 000 rusų 
(...) pralaimėjimą apie Ulos upės...“ („Poema de clades 30 mil- 
lium Russorum (..) ad fuvium Ulam...") (107, 41—42; 146, 124; 
168). Su Ivanu Rūsčiuoju Livonijos klausimais susirašinėjo 
M. Stryjkovskio mecenatas J. Katkevičius. Mūšiuose su maskvė- 
nais buvo šlovę pelnęs poeto bičiulis Vitebsko vaivada Stanislovas 
Pacas. M. Stryjkovskis draugavo su Maskvos nelaisvėje buvusiu, 
Ivano Rūsčiojo laiškuose išplūstu (187, 374—381) Livonijos vicere- 
gentu kunigaikščiu Aleksandru Polubinskiu (m. po 1601) (132, 
II 340). Taigi Lietuvos istorikas gerai pažino ir despotišką Mask- 
vos vidaus gyvenimą, ir jos oficialiąją istorinę teoriją, grindusią 
Ivano Rūsciojo teisę į pasaulinę viešpatystę, rėmusią jo valią su- 
sigrąžinti tariamas tėvų žemes: Livoniją, Prūsija, Lietuvą. „Kroni- 
koje" atmetama Maskvos valdovo paveldėjimo teisė Pabalti- 
jin — neva gauta is Romos imperatoriaus Augusto Oktaviano 
brolio Prūso. Pasak M. Stryjkovskio, tokio imperatoriaus giminai- 
čio „pasaulyje nė gyvo nėra buvę", Ivanas Rūstusis Prūso pali- 
kuonimi titulavęsis „be gėdos, melagingai, pagal išgalvotas pasa- 
kas". „Kronika“ sugriauna Maskvos teoriją, remdamasi mokslo 
argumentais: „apie tą Prūsą joks istorikas kaip gyvas nieko ne- 
mini..." (132, II 426). 

M. Stryjkovskio darbuose atsikertama ir renesansinei vokiečių 
istoriografijai, senųjų prūsų ir latvių praeitį jau spėjusiai įterpti į 
„vokiečių imperijos“ ir „vokiečių nacijos" istorinį likimą (87, 
1293—1310). Mozūrų humanistas buvo gerai susipažinęs su savo 
meto Vokietijos istorine mintimi. Jo darbuose gausu nuorodų į 
Enėjos Silvijaus Pikolominio, Erazmo Stelos, Alberto Kranco 
(m. 1517), Sebastiano Miunsterio (1489—1552), Sebastiano Branto 
(apie 1457-1521) veikalus (107, 119). To laiko vokiečių istorikai 
„mokslinėmis legendomis" ir humanizmui būdingais prigimties sa- 
vumais grindė savo tautos teisę į pasaulinę viešpatystę. Jų kūri- 
niuose išliko Italijos autorių atmestos „imperijos tęstinumo", jos 
amžinumo idėjos, viduramžinis „keturių monarchijų" vaizdinys. 
Vokiečiai buvo skelbiami esą žlugusios Romos imperijos atkūrėjai 

ir paveldėtojai, o nūdieniai jų imperatoriai — Dievo išrinktieji vi- 
so krikščionių pasaulio valdovai. Germanai — gryniausia, karin- 
giausia, seniausia, visliausia Europos tauta — turinti prigimtą tei- 
sę į kaimynų žemes (47, 34, 62—64, 110—134; 172, 317—328). 
A. Kranco „Vandalijoje" („Vandalia", 1519) primenama legenda 
apie „visų germanų tėvą“, biblinio Nojaus vaikaitį Tuiskoną. Jo 
valdytoji „didžioji Germanija" aprėpusi žemes nuo Dono iki 
Reino. Vienas iš daugio Tuiskono sūnų — Vandalas viešpatavęs 
Čekijoje, Rusioje, Lenkijoje ir kituose aplinkiniuose kraštuose. 
Germanų valdyta Vandalija, A. Kranco teigimu, esanti toji pati 
Sarmatija — nūdien slavų (sykiu ir lietuvių, prūsų) gyvenama ša- 
lis (67, pratarmė). Tiesdami kelią vokiečių ekspansijai į rytus, iš 
germaniškos gotų genties prūsus kildino Enėja Silvijus ir Erazmas 
Stela (121, 68). 

Neigdama imperinės Maskvos ir Vokietijos teorijas, XVI a. 
Lietuvos istoriografija renesanso argumentais gynė lietuvių tautos 
teises ir į Mąztančią tėvynę, Ir į svetimųjų užimtas gentainių Ze- 
mes. M. Stryjkovskis, sekdamas A. Rotundu ir vadovaudamasis 
tais pačiais ideologiniais sumetimais, tapatino ateivių romėnų va- 
dą Palemoną su Publijum Libonu ir aiškino, jog šio atsikelta ne 
tik Lietuvon, bet ir Žemaitijon bei Latvijon (132, I 64-67; 133, 
71). „Kronikos“ autoriui pavyko tautos savimonėn įaugusią legen- 
dą apie romėnišką lietuvių kilmę darniai susieti su kultūrinės 
baltų vienovės samprata ir ją remiančia Vaidevučio legenda. Jo 
teigimu, Cezario laikais Pabaltijin atsikraustę Romos didi- 
kai — Pompėjaus ir demokratinės respublikos šalininkai - įsilieję 
vietinės lietuvių tautos kultūron. Skirtingai nei Mykolo Lietuvio, 
V. J. Agripos, A. Rotundo darbai, „Kronika, tikino, jog nūdie- 
nos Lietuvoje itališkų papročių neišlikę. Mat „į svečius atėję" ro- 
mėnai laikui bėgant „savo tautybę, kalbą ir papročius" pakeitę. 
Romėnišką lietuvių kilmę, M Stryjkovskio nuomone, įtikinamai 
įrodantys lingvistikos ir geografijos duomenys: dabartinėse žemai- 
čių, lietuvių ir latvių kalbose esama „lotyniškų, bet greičiau ispa- 
niškų zodžių, kurie baigiasi in os: Dewos, viros, kielis, donos...": 
romėniški esą ir kai kurie Lietuvos vietovardžiai — Romovė, 
Ariogala. Tačiau kilmė iš romėnų neįpareigojanti lietuvių atsivers- 
ti lotynų kalbon (132, I 55—80). Metraščiuose apibrėžtą prasmę 
turėjusią legendą M. Stryjkovskis palenkė demokratinei lietuvių 
tautos kultūrinio ir pilietinio vienalytiškumo idėjai. Atliepdama 
A. Rotundo, A. Volano ginamą lietuvių politinę mintį, „Kroni- 

ka" griežtai neskaidė Lietuvos luomų kilmės atžvilgiu. Pasak isto- 
riko, senoji žemaičių ir lietuvių bajorija atsiradusi iš atvykėlių 
italų ir vietinių „narsiųjų gotų“, 0 „paprasti žmonės ir tamsuo- 
menė (czern)? susibūrusi „iš senųjų gepidų, sūduvių ir litalanų 
arba alanų“. "Tačiau amžiams slenkant bajorais tapę ir nemaža 
„paprastųjų žmonių“, nes tikrieji bajorystės požymiai — ne auks- 
ta kilmė, bet asmens dorybė ir riteriška veikla (132, I 80). Taigi 
renesansinė krašto istoriografija, nelygu metraščiai, neatplėšė bajo- 
rijos nuo liaudies — kaip skirtingos kilmės, kalbos, kultūros luo- 
mo. Visuomeninis bajorų išskirtinumas M. Stryjkovskio darbuose 
nevirto tautiniu išskirtinumu. Tuometinėje Lenkijoje sparčiai stip- 
rėjusi „bajorų tautos" sąmonė (16, I 151—152) „Kronikoje“ nėra 
igijusi aiškių apribų. Lietuvos praeitin žvelgdamas, mozūrų huma- 
nistas pastebi, kad anksčiau tarp lietuvių luominių skirtumų būta 
daug menkesnių (132, I 355). 

Taigi M. Stryjkovskio darbai senąsias baltų pasaulio legendas 
apie Vaidevutį ir Palemoną įpynė etnolingvistinės „lietuvių tau- 
tų" vienovės teorijon — Ir pavertė šią teoriją moderniu, savo am- 
žiaus reikalavimus atliepiančiu Lietuvos valstybės politiniu ginklu. 
Viduramžinei Maskvos imperinei ideologijai, teisinusiai maskvėnų 
veržimąsi Pabaltijin valdovo tėvonijos idėja, Vilnius gebėjo atsi- 
kirsti nauja renesanso kalba: prie Baltijos nuo senų amžių gyve- 
ną žmonės „vienos kalbos ir tautos su lietuviais", vienos lietuvių 
šalies tėvynainiai. Kaimynų kėslams spirdamasi, XVI a. Lietuva 
sergėjo bendrąją baltų savimonę. Savosios valstybės prieglobstyje 
buvę lietuviai jautėsi esą atsakingi už visų baltų istorinę lemtį. 
Beje, rūpestį baltų pasaulio ateitimi, jau XV a. pradžioje išreiškė 
LDK užsienio politikos teorija. 1421 m. bylinėdamasi Romos aki- 
vaizdoje su kryžiuočiais, Lietuva reikalavo Sūduvos ir Žemaitijos 
ne vien kaip didžiojo kunigaikščio Vytauto tėvonijos (taip daryta 
XIV a. Algirdo), bet ir kaip lietuvių tautos gyvenamo krašto. 
Jogailos ir Vytauto įgaliotinis popiežiaus patikėtiniu kardinolui 
Gvilermui rašė: Sūduva ir Žemaitija — tai Lietuvos kunigaikštys- 
tės „žymūs nariai"; „visų tų žemių žmonės kalbėjo ir dabar kal- 
ba lietuvių kalba. Ir jie neturi ir niekad neturėjo kitos kalbos 
kaip kad lietuvių, nes nebuvo ir šiandien bent nėra to, kad lie- 
tuviai jos nesuprastų arba nebūtų supratę..." (78, 93). 

Baltų praeitį M. Stryjkovskis įrašė pasaulio istorijon: Nojaus 
legenda įpynė lietuvių kilmę žmonių giminės pradžių pradžion, o 
pasakojimai apie pergalingas „lietuvių protėvių kimbrų" kovas su 

Vakarų Europos tautomis ir Romos imperija įjungė lietuvius kaip 
lygiateisį narį į antikon politinį pasaulį (38, 1—2; 133, 47). 

Etnolingvistinė lietuvių tautos vienovės samprata M. Stryj- 
kovskio buvo kreipiama nūdienin šalies vidaus gyveniman — pa- 
lenkta tautinės Lietuvos valstybės idėjai. Renesansinė šalies istori- 
ja telkė vienin keliatautę XVI a. LDK bajoriją lietuvių tautybės 
pagrindu. 

Ir Nesvyžiaus rankraštis, ir „Kronika“ nemaza vietos skyrė ša- 
lies didikų genealogijoms. M. Stryjkovskis surinko ir: vaizdžiai iš- 
dėstė seniausių Lietuvos giminių kilmės legendas. Įsidėmėtina, jog 
visos jos buvo vedamos iš lietuvisko kamieno, iš garbingos anti- 
kinės Lietuvos. Lygu A. Rotundas laiške Steponui Batorui, mozū- 
rų humanistas stengėsi vienon tauton suvėsti lietuvių ir rusėnų 
didikus, peržengti XVI a. juos skyrusį tikybos, papročių, kalbos 
slenkstį. Nesvyžiaus rankraštis krašto šviesuomenei aiškino, jog 
nūnai gausu esą „lietuvių giminių", gyvenančių „rusėnų cerkvėje". 
Mat dar XIII a. Lietuvoje viešpatavęs Mindaugo sūnus Vaišvil- 
kas, pats „graikų tikėjimo būdamas", daugybę „lietuvių pagonių" 
pravoslavybės atvedęs (133, 201, 243). Sykiu ir žemaičių kuni- 
gaikštis Erdvilas, 1217 m. rusėnų žemėsna atėjęs, išdalinęs jas 
lietuvių ir žemaičių riteriams — "taip kad ir šiandien veik kiek- 
viename Rusios kampe esama nuo tų laikų išlikusių Lietuvos da- 
lelių, iš kurių dažnas lietuviškai retai tesupranta" (132, I 236). 
Tenkindamas savo meto didikų poreikius, M. Stryjkovskis išrutu- 
liojo Lietuvos metraščių duotą pasakojimą apie Naugarduko val- 
dovą Erdvilą (77, 47). Nesvyžiaus rankraštis, prašokdamas išmonė 
Bychovco kroniką, kalba apie tris Erdvilo žygyje dalyvavusius 
karvedžius, kurie neva ir davę pradžią nūnai Rusioje valdas tu- 
rinčioms lietuvių giminėms. Iš Eišiškes valdžiusio Eikšio kilę Da- 
vainos, vėliau savo rankosna suėmę „visą Naugarduko ir Gardino 
žemę, Volkoviską ir Mscibovą". Antrajam karvedžiui Graužiui ku- 
nigaikštis Erdvilas skyręs valdų Žemaitijoje. Iš vieno Graužio pa- 
likuonio Manvydo išėjusios Rusion lietuviškos Dorohostajskių, 
Snovskių, Pacų, Hlebavičių šeimos. Pats Graužys tiesiogiai davęs 
pradžią žemaičių bajorams Daugirdams, Erdivydams, Kiešgailoms, 
Šemetoms. Trečiasis karvedys Grumpis, Ašmenos viešpats, pasau- 
lin leidęs nūn užgesusią Goštautų giminę. Rusią parklupdęs že- 
maitis Erdvilas davęs tautai sūnų Radvilą — šlovingos šeimos 
pirmtaką (133, 177—178). Dar neseniai pravoslavybę išpažinę 
Katkevičiai, M. Stryjkovskio liudijimu, taip pat esą tikri žemai- 

čiai. Jų kamieno pradininkas — ne Chocka, kaip tikino A. Ro- 
tundas (123, 47), bet Žemaitijos bajoras Boreika, Gedimino lai- 
kais įveikęs lemtingoje dvikovoje totorių galiūną ir šitaip išvada- 
vęs Lietuvos valdomas rusėnų Zemes nuo priklausomybės toto- 
riams. Už šį žygdarbį didysis kunigaikštis apdovanojęs Katkevičių 
protėvį Stakliškėmis, Slonimu ir Kazilkiškių kaimu. 


Tad žinok, skaitytojau, jog Katkevičiai 
Nuo seno yra lietuviai bajorai. 
Ir nelaikyk jų pagal graikų tikybą rusėnais, 


— įspėja Nesvyžiaus rankraštis (133, 242—243). Iš didžiųjų Lietu- 
vos kunigaikščių giminės „Kronika“ veda Alšėniškius ir Giedrai- 
čius. Šių protėviai Alšys ir Giedrius esą Šventaragio vaikaičiai, 
Narimanto, Daumanto ir Traidenio broliai. Iš Daumanto kilę ku- 
nigaikščiai Svirskiai. Taurus Alšėniškių kraujas tekąs Pacų, Sapie- 
gų gyslomis (132, I 314—318, 328). Su Gediminaičiais susiję Hle- 
bavičiai: jų giminės pradininkas neva esąs Algirdo sūnus Jaunutis 
(132, I 383). 

M. Stryjkovskio darbuose pabrėžtinai nurodoma veik visų ša- 
lies didikų tautinė priklausomybė, kruopščiai ištaisomos ankstes- 
nių istorikų padarytos klaidos. „Kronikos“ tvirtinimu, apsirinkąs 
lenkų autorius M. Miechovita, vadindamas kunigaikštį Joną Čar- 
toriskį rusėnu. Išties šis didikas, vadovavęs sąmokslui prieš Žygi- 
mantą Kęstutaitį, „buvo ne rusėnas, bet lietuvis Algirdaitis, tik 
turėjo Rusioje tarnybą ir laikėsi rusėnų tikėjimo" (132, II 204). 
Tokia M. Stryjkovskio pataisa įsigalėjo lenkų istoriografijoje (89, 
II 99). 

Taigi renesansinė šalies istorija liudija, jog tuo metu politinė 
bajorijos sąmonė toli gražu nebuvo atitrūkusi nuo etninės savivo- 
kos. LDK diduomenę XVI a. tautinėn bendrijon būrė ne tiek ti- 
kybos ar kalbos vienovė, kiek bendras, giliai tautos atmintin 
įrėžtas istorinis likimas — toji kilmė iš lietuvių kunigaikščių ar 
bajorų. Ja vienos giminės puikavosi pagrįstai, kitos — įtikėjusios 
savo pačių prasimanymais. Taip anuo laiku žemaičiais jau buvo 
tapę Katkevičiai — greičiausiai iš Ukrainos atklydę didikai (19, 
20), melagingai Gediminą savo protėviu - vadino Hlebavičiai ir 
Dorohostajskiai (158, 10). Nei graikų tikyba, nei rusėnų papro- 
čiai, kalba netrukdė šioms ir kitoms kilmingoms giminėms jaustis 
lietuvių etnoso nariais. Kita vertus, ir neetnografinėje Lietuvoje 
gyvenę didikai XVI a. dar nebuvo visiškai iškritę iš lietuvių kul- 

tūros ir kalbos tradicijos. LDK kanclerio Eustachijaus. Valavičiaus 
brolis Mscibovo seniūnas Grigas Valavičius (m. 1577), 1559 m. 
rusėnų kalba aprašydamas Lietuvos girias ir žvėrių takus, taisyk- 
lingai perteikia lietuviškus ūkininkų vardus, tėvavardžius: Stanis 
Petrašajtis, Jakubus Simonajtis... (149, 168). Beje, M. Stryjkovs- 
kis, nurodęs šalies bajorų kilmės bendrumą, sykiu kėlė ir jų kul- 
tūrinės, kalbinės vienovės būtinybę. Įsidėmėtina, jog lietuvius lie- 
tuviškai šnekėti mozūrų humanistas ragino Nesvyžiaus rankrašty- 
je, dedikuotame Algirdo palikuoniui Jurgiui Olelkaičiui — stačia- 
tikiui, veikiausiai jau rusėnų kultūros aplinkoje gyvenusiam Sluc- 
ko kunigaikščiui. Taigi „lietuvišką kilmę" M. Stryjkovskis siejo 
su tautine Lietuvos didikų priederme sugrįžti gimtosios kalbos 
namuosna. 

Etninės LDK vienovės idėja mozūrų humanisto raštuose neuž- 
gožė realaus tautinio valstybės dvilypumo. M. Stryjkovskiui nėra 
priimtinas A. Goštautui, Mykolui Lietuviu, A. Rotundui būdin- 
gas griežtas antirusėniškas nusistatymas. Seniausius amžius sie- 
kiančią Rusios istoriją jis pagarbiai įjungė lietuvių valstybės 
raidon. Lietuvos Didžioji Kunigaikštystė — tai ir esama rusėnų 
tautos politinio būvio lytis. Tad kertine šios valstybės atrama, 
M. Stryjkovskio įsitikinimu, turį tapti darnūs lietuvių ir rusėnų 
santykiai. Taikų nūdienį keliatautės Lietuvos piliečių sugyvenimą 
palaikanti krašto istorinė tradicija. „Kronikos“ liudijimu, lietuvių 
valstybingumas išaugęs iš senosios Rusios. 


Todėl, brolau lietuvi, neniekink rusėnų. 

Nes kiekvienas paliudyti turi nemažiau šlovingus juos esant. 
Be jų pats savo darbų negalėtum pažinti, 

Nes rusėnai, savose valstybėse nuo amžių gyventi Įpraitę, 
Turi senų įrodymų, jog iš jų Lietuva augo, 

Kai tarp Rusios kunigaikščių nesantaika ragus pakėlė 

Ir taikiai sugyvenę lietuviai jų tėviškes užvaldė... 

(132, I 218). 


Sykiu lietuvių įžengimas į Rusią M. Stryjkovskio vaizduojamas 
kaip didžio žmoniškumo veiksmas — tai buvęs ne svetimų žemių 
užgrobimas, bet jų išvadavimas. Erdvilas su lietuvių, žemaičių, 
latvių, kuršių ir prūsų kariais, kuriuos „bičiuliais ir broliais vadi- 
nęs", XIII a. atėjęs į totorių nusiaubtą rusėnų kraštą. Plikoje 
vietoje jis surentė Naugarduko miestą ir „rusėnų krikščionių jau 
daugiau nebaugino./Pripažinęs juos pavaldiniais, žmoniškai jiems 


98 


viešpatavo,/Kažkuo daugiau, nei kalaviju, jų tikėjimą palenkė". 
Traukdamas šalies gilumon, Erdvilas nežudęs „nuolankių krikščio- 
nių?" — tad ir Rusia jam „džiaugdamasi pasidavė". Totorių api- 
plėštą žemę lietuvių kunigaikštis išpuošęs naujais mūrais — greta 
Naugarduko pastatydinęs Gardiną ir Brestą: „Taip tuščių rusėnų 
kraštą vėlei sutvarkė,/Kad teisėtai šį lietuvį tėvynės tėvu galime 
vadinti,/Nes šitaip apiplėštą rusėnų tautą gyvenimui prikėlė...“ 
(133, 173—176). Taigi abiejų tautų likimus M. Stryjkovskis surišo 
kietan mazgan: rusėnai leidę iškilti Lietuvos valstybei, lietuviai 
padėję šiems atsigauti po totorių antpuolių. 

Itin santūriai „Kronikoje“ kalbama apie tautinius LDK kivir- 
čus. Nesmerkiami nei Kazimiero valdymo metais Lietuvą isdavę 
ir Maskvon perėję Algirdo palikuonys Sieviersko kunigaikščiai, nei 
Mykolas Glinskis — sukėlęs valstybėje rusėnų maištą, siekęs at- 
kurti Kijevo monarchiją (132, II 290—291, 346). Pasak M. Stryj- 
kovskio, Sieviersko kunigaikščių noras nuo Lietuvos atsimesti esąs 
suprantamas — jie „nenorėjo būti lietuvių ponų įžeisti, nes skyrė- 
si nuo jų tikėjimu ir bažnytinėmis apeigomis, o su Maskva suta- 
po" (132, II 291). A. Goštauto iškeiktas, tėvynės išdavimu apkal- 
tintas LDK didysis etmonas rusėnas Konstantinas Ostrogiškis 
„Kronikon“ pateko -kaip taurus, išmintingas, narsus Lietuvos vals- 
tybės gynėjas. Jis, M. Stryjkovskio nuomone, buvęs „antrasis ru- 
sėnų ir lietuvių Hanibalas, Piras ir Scipionas“ (132, II 365—368, 
380—381, 397). 

Taigi renesansinė krašto istoriografija, nuosekliai skirdama tau- 
tybės ir pilietybės sąvokas, reikalaudama paremti Lietuvos valsty- 
bę etnine, sykiu ir kalbine, kultūrine piliečių vienove, susidūrė su 
vargiai sutaikomais tikrovės prieštaravimais. M. Stryjkovskis ap- 
nuogino dvi priešingas tautines valias, nuo seno besigrumiančias 
Lietuvos Didžiojoje Kunigaikštystėje, atskleidė pačios prigimties 
nulemtą jųdviejų įtampą... ir skatino sergėti valstybę kaip darnią 
dviejų lygiateisių tautų — lietuvių ir rusėnų — politinę bendriją. 

Ar būta tuo laiku bent teorinių galimybių įveikti šią renesan- 
so minties apnuogintą prieštarą: suderinti tautinės lietuvių valsty- 
bės idėją su imperinė LDK sąmone? M. Stryjkovskis nuo šio 
klausimo traukėsi lenkiškon sarmatizmo ideologijon. 

Nėra abejonės — Nesvyžiaus rankraštį, „Kroniką“ rašė Lietu- 
vos patriotas, atvirai gynęs lietuvių tautos politinius ir kultūri- 
nius siekius. Vis dėlto tarp XVI a. krašto poleminių darbų 
M. Stryjkovskio kūriniai išsiskyrė savitu požiūriu į Lietuvos nū- 

dieną. Mozūrų humanisto duotas politinis valstybės brėžinys toli 
gražu nesutapo su A. Rotundo „Lenko pasikalbėjime su lietuviu" 
nužymėtomis lietuviškos ideologijos gairėmis. Kita vertus, esama 
nemaža sąlyčio taškų tarp „Kronikos“ požiūrio ir S. Ožechovskio 
publicistikoje išdėstytos lenkiškos politinės nuostatos. 

Lietuvių kultūros gyveniman M. Stryjkovskis atėjo iš lenkų 
bajorų, kurių tautinė sąmonė buvo aprėžta kelių ideologinių ak- 
siomų. Visų pirma Lenkijos bajorija laikė save išskirtiniu ir pag- 
rindiniu visuomenės luomu, tapatinosi su "lenkų tauta“. Prigimta 
laisvė esanti bajorystės esmė ir brangiausias lenkų tautos turtas. 
Laisvai renkama karalius, paklusnumas pačių nusistatytiems, o ne 
valdovo primestiems įstatymams, neribota valdžia savo dvaro 
valstiečiais - tai svarbiausios „lenkų laisvės“ ir „lenkų būdo" Zy- 
mės (16, I 151—154). Kaip sykis šitokios tiesos skelbiamos anks- 
tyvuosiuose M. Stryjkovskio kūriniuose, išsakomos „Kronikoje“. 

Iš mozūrų poeto pirmųjų darbų, rašytų dar tarnaujant Lietu- 
vos kariuomenėje, yra išlikusios eilės „Apie lenkų bajorijos laisvę, 
kurios niekur kitur pasaulyje nerasi" („O wolnosci szlachty pols- 
kiej, jakiej nie masz pod sloncem swiata,", 1572). Pasak 
M. Stryjkovskio, Lenkuose negirdėti žodžių „sic volo", „sic iubeo" 
(taip noriu, šitaip įsakau). Neišgirsi čionai nei „cuncta sub sunt 
iudicio meo“ (visa nuo mano sprendimo pareina). Tai esąs Nero- 
no ir kitų tironų balsas. Lenkijoje „joks karalius bajorų teisių 
nelaužo“, kiekvienas — ir didis, ir mažas — savo laisvą pamatą 
turi (ma swoj grunt wolny)". Laisvai, nemokėdami duoklių, len- 
kai valdą dvarus. „Kitose karališkose valstybėse“ nesą panašios 
tvarkos 


Lenkija, šaunių riterių laiminga motulė, 

Kuri nuo senų laikų lig šiolei šventoj laisvėj plauko, 
Pranoksta visas šalis, plačiam pasauly esančias 

Ir gilų okeaną supančias 


(133, 605--606). 


Greičiausiai šį kūrinėlį poetas bus sueiliavęs kaip dainą ginklo 
draugams (108, 6). Matyt, tuo metu Maskvos pasienyje stovėję 
Lietuvos kariai jautėsi esą ir „lenkų laisvės" gynėjai. Plačias Len- 
kijos bajorų teises M. Stryjkovskis šlovino 1575 m. Krokuvoje iš- 
ėjusioje poemoje „Apie Lenkijos Karalystės ir Lietuvos Didžiosios 
Kunigaikštystės laisvę..." („O wolnosci Korony Polskiej i Wielkie- 
go Ksiestwa Litewskiego..."). Lietuva šiame kūrinyje prapuolė 

kaip savitos politinės sąrangos valstybė, — tapo „tobuliausios“ 
lenkų santvarkos kraštu. M. Stryjkovskio teigimu, laisvė esanti 
„brangesnė nei auksas, nei visi brangakmeniai", o vergija — pati 
didžiausia iš visų galimų blogybių. Laisvės meilė, greta patriotiz- 
mo ir didvyriškumo, esanti svarbiausia lenkų tautos savybė (107, 
45—46). 

Bene išsamiausiai M. Stryjkovskio požiūris į visuomenės sąran- 
gos, valstybės tvarkos dalykus išdėstytas „Dorybės pasiuntinyje“. 
Lygu S. Ožechovskio darbuose, šioje poemoje skelbiama visuome- 
nės kaip uždarų luomų samprata. „Dievas kiekvienam savas pa- 
reigas skyrė" — ir nedera žmogui veržtis iš prigimties duoto so- 
cialinio būvio. Dar biblinis Nojus tris savo sūnus trim keliais nu- 
kreipęs: Semui — melstis, Jafetui — valdyti ir kariauti, o Cha- 
mui — žemę arti prisakęs. Tad „neapsimesk, Chame, Jafetu, žiū- 
rėk arimo!" — pamokslauja M. Stryjkovskis. Juolab kad nuo to, 
kaip kiekvienas luomas savas pareigas atlikęs, tiesiogiai pareinanti 
valstybės stiprybė. Sparta, Roma, Atėnai žlugę, kai juose luomai 
pradėję maišytis. Lenkai — „mielieji sarmatai", poeto manymu, 
jau iš protėvių esą :paveldėję triluomę santvarką, lėmusią jų ša- 
lies galybę ir gerovę. Tiesa, sykiais šaunumas, „šlovės meilė" galį 
kilmingųjų garbėn atvesti ir prastuolį, tačiau nieku būdu negali- 
ma pateisinti šiandieninio lenkų visuomenės sumišimo, kai „visi 
luomai vienan kamuolin susipynė": 


Jau ir asilas nūnai leopardu vadinas, 

Beždžionė nori būti liūto giminės... 

M. Stryjkovskio įsitikinimu, Lenkija pajėgsianti išlikti, tik at- 
sikračiusi iškreipto visuomeninio būvio, sugrįžusi prigimton triluo- 
mėn tvarkon (132, II 481—492, 512—514). Taigi Vilniaus huma- 
nistų A. Volano, A. Rotundo ginta teisinė luomų lygybė, atvira- 
luomė visuomenė, M. Stryjkovskiui atrodė esą pačiai prigimčiai 
prieštaraujantys, valstybei pragaištingi dalykai. . 

„Dorybės pasiuntinyje" aiškiai išsakytas ir S. Ožechovskio 
skelbtas „aukso laisvės" politinis siekinys. M. Stryjkovskio tikini- 
mu, pamatinė „lenkų laisvės" sąlyga — bajorų valia renkamas 
valdovas: 


Sarmatai tuo visą pasaulį pranoksta, 
Kad balsuoja už tą karalių, kurio geidžia. 

Drauge su bajorais Lenkijos valdovas esąs paklusnus bendriems 
įstatymams. Tad valstybę jis tvarkąs, ne savo labo paisydamas, 
bet į visuomenės gerovę atsižvelgdamas (132, II 483). 

Pamatiniai lenkiškos ideologijos teiginiai, nors ne taip katego- 
riškai išdėstyti, išliko ir vėlesniuose — Lietuvoje rašytuose, krašto 
istorijai skirtuose M. Stryjkovskio darbuose. Tiesa, mozūrų huma- 
nistui nepavyko visiškai išvengti Vilniaus politinės minties povei- 
kio: drauge su A. Volanu ir S. Budnu jis liaupsino A. Fričiaus- 
Modževskio kūrinį, diegusį visuomenės kaip teisiškai lygių asmenų 
bendrijos sampratą, „Kronikoje“ nesipiktino kitados Žemaitijoje 
buvusia luomų lygybe, lietuvių bajorus kildino ne tik iš romėnų, 
gotų, bet ir iš „prastuomenės“. Nesvyžiaus rankraštyje M. Stryj- 
kovskis, lygu A. Rotundas, pagarbiai vertino paveldimą Lietuvos 
didžiojo kunigaikščio valdžią. Pasak eiliuotosios istorijos, po 
Traidenio nužudymo 1283 m. Kernavėn susirinkę lietuvių ponai 
ketinę vainikuoti viešpačiu „teisėtą paveldėto 
ją“ (retinta cit. — D.K.) Gintvilą Giedraitį ir, tik atsižvelgdami 
į šio vaikišką amžių ir sunkią valstybės būklę, išsirinkę didžiuoju 
kunigaikščiu išmintingą rūmų maršalą Vytenį (133, 218). 
„Kaip prigimtą viešpatį" (retinta cit. — 
D.K.) 1506 m. iškėlę lietuviai Kunigaikštystės sostan ir Žygiman- 
tą Senąjį (133, 596). 

„Kronikoje", greičiausiai paskutiniame M. Stryjkovskio darbe, 
vėlei grįžtama prie lenkiškos laisvai renkamo valdovo idėjos, gin- 
tos ankstyvuosiuose raštuose. Minėtam Kernavės rinkiminiam sei- 
mui „Kronika“ suteikė visiškai priešingą politinę prasmę, nei Ne- 
svyžiaus rankraštis. Seime kalbėjusį Traidenio sūnų vienuolį Ri- 
mantą, arba Laurą, dabar M. Stryjkovskis priverčia šlovinti 
"aukso laisvę". Pasak Rimanto, lietuvių tautos laisvę nuo tironi- 
jos galinti apginti tik renkamo viešpaties valdžia. Traidenio sū- 
nus, vienuoliu būdamas, atsizada paveldėto sosto ir prisako tau- 
tiečiams: „Laisvieji žmonės, laisvai ir savo nuožiūra rinkitės savą- 
jį viešpatį, kuris vis dėlto būtų naudingas visai jūsų valstybei..." 
(132, I 328—329). 

Kaip sumaniai lenkiška ideologija įvelkama lietuviško patriotiz- 
mo kiautan rodo ir kitas „Kronikos“ paveikslas. M. Stryjkovskis, 
perrašydamas lenkų istoriko Liudviko Decijaus (apie 1485—1545) 
nupasakotą Lietuvos didžiojo kunigaikščio Aleksandro Kazimierai- 
čio vainikavimo sceną, įterpia paties sukurtą LDK maršalo Liu- 
tauro Chreptavičiaus monologą (26, 84). Šis didikas, įteikdamas 

Vilniaus katedroje naujajam valdovu „nuogą kalaviją? kalba: 
„Šviesiausias kunigaikšti, mūsų išrinktasai valdove ir vade, priim- 
ki šį kalaviją ir valdyk mus; atmink, jog Lietuvos sostan esi pa- 
sodintas. Ir jei pats narsios širdies būsi ir riteriškam šaunumui 
vadovausi, tai ši kunigaikštystė pranoks visas kitas ciesorystes bei 
karalystes. (...) Pagaliau visų šios Didžiosios Kunigaikštystės luo- 
mų vardu prašome tave valdyti ir teistine 
pagal romėnišką teisę, kuri yra 
laidinga, ne pagal čekišką ar vo- 
išką, o pagal teisingą lietuvisš- 

ą —- Vytauto pavyzdžiu (retinta cit. — 
D.K.). Jeigu taip elgsies, tai būsi lygus kiekvienam karaliui, o 
jeigų šį pamokymą ir patarimą atmesi, tapsi tiek“ savo, tiek ir 
mūsų pražūties priežastimi“ (132, II 294). Taip „Vytauto pavyz- 
džiui" M. Stryjkovskis suteikė visiškai priešingą prasmę, nei jos 
būta M. Husoviano ir Mykolo Lietuvio raštuose. XVI a. viduryje 
tvirtos monarcho valdžios ženklu buvęs Vytauto vardas „Kroniko- 
je" tapo suderintas su „aukso laisvės“ apologetika: „vytautinę", 
„lietuvišką“ valstybės tvarką M. Stryjkovskis atvirai priešino len- 
kų bajorijos nekenčiamai „romėniškai teisei", šalies centralizmo 
minčiai. 

Su panieka „Kronika“ kalba apie italų humanistą Pilypą Kali- 
machą (1437—1496) — lenkų karaliaus Albrechto dvariškį, kuris, 
Romos imperijos patirtimi remdamasis, propagavo absoliutizmą, 
stojo prieš neribotas bajorų privilegijas (151, 7). M. Stryjkovskio 
nuomone, šis mokytas, bet „pakrikusio tikėjimo", „blogai patari- 
antis" žmogus neigiamai veikęs valdovą ir pridaręs žalos Lenkijai 
(132, II 303—304). 

Taigi mozūrų humanisto požiūris Romos teisėn, sykiu ir mo- 
narcho valdžios pobūdin, gerokai nutolo nuo A. Rotundo, 
P. Roizijaus, A. Volano darbuose nusakytos „lietuviškos" politi- 
nės nuostatos. „Kronikos“ skleista ideologija iš esmės kirtosi su 
Vilniaus teisininkų pastangomis apsergėti savitą LDK valstybinę 
sąrangą, atremiant ją „iš protėvių paveldėton“ romėnų teisėn. 
M. Stryjkovskio atvirai pereita S. Ožechovskio stovyklon. 
„Kronikos“ autorius diegė Lietuvos sąmonėn panslavišką sarmatiz- 
mo ideologiją. Šios ideologijos tiesų santrauką pateikė jau „Dory- 
bės pasiuntinys“. M. Stryjkovskis perėmė iš lenkų istorikų Marty- 
no Bielskio (apie 1495—1575) ir Martyno Kromerio (apie 
1512-1589) moksliškai išbaigtą renesansinę sarmatų teorijos sam- 

pratą (148, 102—103). Sarmatais renesanso Lenkijoje laikyti ne 
tik Vidurio ir Rytų Europos gyventojai, Jogailaičių valdomos 
valstybės piliečiai — bajorai, bet ir slavų protėviai bei visos nū- 
nai slaviškai kalbančios tautos. Nuo XVI a. vidurio sarmatizmas 
ėmė įgyti imperialistinių, mesianistinių bruožų. Lenkai buvo skel- 
biami visų sarmatų viešpačiais, turinčiais teisę į senąsias „slavų 
imperijos" valdas. 1549 m. S. Ožechovskis tikino, jog Lenki- 
ja — „ipsius Sarmatiae caput est ac regina". (visos Sarmatijos 
sostinė ir karalienė) (148, 102, 105—107). Šitoks daugiaprasmis 
sarmatizmo turinys yra būdingas ir M. Stryjkovskio raštams, vė- 
lesniame — baroko — šimtmetyje formavusiems sarmatiškąją len- 
kų bajorijos savimonę (39, 6—7). 

Pasak „Dorybės pasiuntinio", „mieliems romėnams“ netekus 
šaunumo, šlovės ir Dievo malonės, „vyriausiais Dorybės numylėti- 
niai" šiandien tapę sarmatai. Nelygstamas jų narsumas buvęs at- 
lygintas „laisve, teise, amžina šlove" — kuo „nūdien taip stebisi 
prancūzai, italai, ispanai ir juodieji indai" (132, II 474—475). 
Taigi sarmatai, M. Stryjkovskio įsitikinimu, esą Dorybės ir Dievo 


Krokuvos miesto panoraminis vaizdas XVI a. pab. 

isrinktoji tauta, sarmatų Lenkija — senosios Romos respublikos 
šlovės ir laisvių paveldėtoja. . 

Pritardamas M. Bielskio „Viso pasaulio kronikai" („Kronika 
wszystkiego swiata", 1551) Lietuvos istorikas kildino sarmatus iš 
karui ir valdžiai skirto Nojaus sūnaus Jafeto. Šio palikuonys, 
„Dorybės pasiuntinio" liudijimu, surentę didžiulę Sarmatijos vals- 
tybę, plytėjusią nuo Dono ligi Reino. Tuo metu, kai Augustas 
Oktavianas valdęs iš Romos visą pasaulį, vien sarmatai ir skitai 
jo valiai nepaklusę, laisvi išlikę. Lenkų protėvio Lecho imperija 
550 m. aprėpusi ne tik Sileziją, Brandenburgą, Oderio ir Elbės 
pakrantes, bet ir Rusios bei Prūsijos žemes (132, II 514—517). Iš 
Lecho laikų Lenkijos retrospektyvos poemoje vertinami vėlesni lie- 
tuvių ir lenkų santykiai. Krokuvos sostan sėsdamas, Jogaila, 
M. Stryjkovskio teigimu, „grąžino Lenkijai (re- 
tinta cit. — D.K.) Rusią, Poliesę, Podolę“ — legendinės sarmatų 
imperijos valdas (132, II 522). Sėkmingai Sarmatiją stiprinęs ir 
Žygimantas Augustas: jo išminties dėka lietuviai ir lenkai suėję 
„šventon unijon", „amžinon brolijon". Šiandien trys „broliukai“ 
— Lenkas, Lietuvis ir Rusėnas, gyvendami dar niekad neregėtoje 
santarvėje, atkuriantys senosios Sarmatijos šlovę. Tiesa, Lenkas 
šioje šeimoje esąs vyriausias: tai iš jo Lietuva Gedimino laikais 


kultūros išmokusi (prisiminkime — visai kas kita tvirtinama 
„Kronikoje"“) (132, II 525—526, 531, 556). „Dorybės pasiuntinys" 
nedviprasmiškai nurodo lietuvių tautos istorinę priedermę — „šlo- 


vingon Sarmatijon", „sarmatų nacijon" įsilieti ir padėti lenkų va- 
liai palenkti likusias rytų slavų žemes. Kaip sykis šitokiu požiū- 
riu poemoje vertinamos lietuvių kovos su maskvėnais (132, 
II 525). 

Pamatinės lenkiškojo sarmatizmo tiesos skelbiamos ir „Europos 
Sarmatijos aprašyme" pirmajame istoriniame M. Stryjkovskio dar- 
be. Geografiniu požiūriu Europos sarmatams čia priskiriami „len- 
kai, rusai arba rutėnai, lietuviai, mozūrai, prūsai, pomeranai, 
maskvėnai, gotai, alanai, valakai ir totoriai, šiapus Dono gyve- 
nantys" (38, 1). Nuginčijęs vokiečių istorikus, M. Stryjkovskis at- 
ribojo sarmatus nuo germanų, lenkų protėviais laikė vandalų gen- 
tį. Legendinė Lecho imperija, istoriko tvirtinimu, aprėpusi žemes 
nuo Vislos iki Oderio; Silezija, Prūsija, Pomeranija, Brandenbur- 
gas, Saksonija buvę jos provincijomis. „Pirmasis lenkų valdovas" 
Lechas įkūręs Bremeno miestą ir palenkęs Lenkijai visą Germani- 
ją (38, 3—8). Išskirtinis senųjų sarmatų paprotys — laisvi valdo- 

vo rinkimai: Lenkijos karaliumi negimstama („Rex in Polonia 
non nascitur") (38, 6). Lietuviai šiame M. Stryjkovskio darbe 
įjungiami „sarmatų nacijon" ne tik geografine, bet ir politine 
prasme: jie Stepono Batoro pavaldiniai, dvitautės Sarmatijos pi- 
liečiai (148, 115—118). 

Ankstyvųjų M. Stryjkovskio raštų mintys nuosekliai rutulioja- 
mos „Kronikoje“. Lietuvių tauton čia žvelgiama kaip neatskiria- 
mon sarmatų pasaulio dalin, Lietuvos likimas įpinamas Sarmati- 
jos — lenkų valdomos slavų imperijos — raidon. Sarmatus „Kro- 
nika" visų pirma tapatino su „slovakais" — slavais (132, I 95). 
Nors etnolingvistiniu požiūriu lietuvių protėvius M. Stryjkovskis 
ir atribojo nuo „slaviškos kalbos ir prigimties tautų", tačiau bib- 
linės kilmės legenda lietuvius ir sarmatus suvedė vienin: sarmatai 
ir „alanai, gepidai — lietuvių protėviai" radęsi „visi iš 
vienos tautos (retinta cit. — D.K.), iš dviejų Jafeto 
sūnų: vieni Gomoro, kiti Mosocho pagimdyti" (132, I 21). Vėles- 
niais laikais politinėn vienovėn telkdamosi, slavų tautos kiek nu- 
tolusios nuo giminaičių lietuvių. Nojaus anūko Mosocho, sarmatų 
„tėvo ir patriarcho", valdžiai M. Stryjkovskis priskyrė tik slavis- 
kai kalbančias tautas: maskvėnus, rusėnus, lenkus, voluinėnus, če- 
kus, mozūrus, bulgarus, serbus ir chorvatus (132, I 19—20). Beje, 
legendą apie Mosochą XVII šimtmetyje perėmė iš „Kronikos“ 
Maskvos istorikai ir, perdirbę ją imperinėn „Mosocho- Maskvos 
teorijon", nukreipė prieš Lietuvos—Lenkijos valstybę. 1699 m. 
maskvėnų autorius Timofėjus Kamenevičius Rvovskis jau tikino, 
jog rusai ęsą šlovingiausia slavų tauta, sarmatų garbės palikuo- 
nys — Maskvos kunigaikštis Mosochas valdęs ne tik visas slaviš- 
kos prigimties tautas, bet ir Pabaltijo gyventojus: prūsus, Zemai- 
čius, lietuvius, estus (188, 106—107, 113). 

„Kronikoje“ net lietuvių kilmės iš romėnų teorija panaudoja- 
ma baltų ir slavų. giminystei pagrįsti. Pirmojoje knygos dalyje, 
matyt, bus radusios atgarsį Lietuvos-Lenkijos valdovo rinkimų 
nuotaikos: dalis lenkų ir lietuvių bajorų, Henrikui Valua pabėgus 
Prancūzijon, siekė iškelti valstybės sostan Maskvos didįjį kuni- 
gaikštį kaip vieningos sarmatų tautos karalių (148, 108—109). 
„Kronikos“ pirmuosiuose skyriuose M. Stryjkovskis pakančiai ap- 
tarė politines Ivano Rūsčiojo legendas. Jo nuomone, jei šiandieni- 
nis Maskvos viešpats teisingai kildinąsis iš Romos imperatorių gi- 
minės, „tuomet tie kunigaikščiai [variagų kilmės Rusios valdovų 
protėviai Riurikas, Senėjus ir Truvoras — D.K.| turėjo būti arba 

Palemono ar Publijaus Libono — Romos kunigaikščio — palikuo- 
nys, arba jo draugai, kurie į tuos šiaurės kraštus, kur šiandien 
Žemaitija, Livonija arba Latvija ir Lietuva (...) atplaukė". Mat 
rusų metraščiuose minima variagų žemė esanti ne kas kita, o - 
Varagija — šalis tarp Italijos ir Prancūzijos, kadaise buvusi Ro- 
mos provincija. Iš jos Baltijos pajūrin atvykę romėnai galėję Lat- 
viją pavadinti Varagija — savo tėvynės vardu. Tarp šių „vragų 
arba varagų“, M. Stryjkovskio spėjimu, greičiausiai rusai ir susi- 
radę sau valdovus (132, I 114). Šitaip sarmatizmo ideologija tapo 
suderinta su romėniškos lietuvių kilmės teorija: iš Romos atėję ir 
Jogailaičių, ir Riurikaičių protėviai — Sarmatijos viešpačiai. 
Sarmatų likimas „Kronika“ įrikiavo ne tik legendinius, bet ir 
istorinius Lietuvos įvykius. Nors šiame M. Stryjkovskio darbe 
Liublino unijos prasmė santūriai nutylima, tačiau visa lietuvių 
tautos praeitis kaip suykis regima unijiniu, polonocentriniu žvilgs- 


niu. Mozūrų humanisto šlovinama Lietuva — tai romantiškas 
praėjusių laikų kraštas, Vytauto ir kitų jos didvyrių Zy- 
giai — šaunumo pavyzdys „sarmatų riteriams“ (132, II 116). 


Skirtingai M. Stryjkovskis vertino lietuvių ir gimtosios lenkų 
tautos praeities darbus. Lenkijos istorija rašyta teisėjo ir kritiko, 
savo tautos likimu susirūpinusio ir už jį atsakingo Zmogaus. Tė- 
vynei nusikaltusiems lenkų valdovams „Kronikoje*“ negailima nei 
kandaus sarkastiško žodžio, nei rūsčių prakeiksmų - (132, II 28, 
47, 51, 153), lenkų tautą ištikusios nelaimės ne nutylimos, o ap- 
raudamos (132, I 377—378, II 47, 72). Lenkijos istorija buvo 
M. Stryjkovskiui sava, asmeniškai iškentėta. Lietuvių praeitį 
„Kronika“ nusako perdėm panegirine kalba. Lietuvos istorija at- 
veriama ne tiek už ją atsakingo šeimininko, kiek jai pataikaujan- 
čio kliento žvilgsniu. M. Stryjkovskio ryšys su Lietuva — tai as- 
ens ryšys su svetima istorija: ja romantiškai Zavimasi, bet joje 
būti, gyventi neišgalima. Liaupsinantis „Kronikos“ žodis tarsi su- 
kausto lietuvių tautos laiko tėkmę — savarankis jos gyvenimas 
suskliaudžiamas tarp biblinių Jafeto žygių ir istorinių Liublino 
įvykių... ir užverčiamas kaip gražių, | bet nesugrąžinamų laikų 
knyga. A. Rotundo kurtas senosios Lietuvos — prarastojo ro- 
jaus — mitas buvo atvertas rytdienon, priminė tautai jos prieder- 
mę — sergėti nepriklausomą, tobulai Vytauto suręstą valstybę. 
M. Stryjkovskis šį mitą meno kalba išdabino ir numarino poeto 
atodūsiu. Lietuvos istorinį kelią „Kronika“ suvedė su Lenkijos 
raida ir nukreipė bendron ateitin — slaviškon Sarmatų valstybėn. 

XVI a. pradžioje Jono Visliciečio permestą lieptą tarp sarmatiz- 
mo ir lietuvių kultūros M. Stryjkovskis sutvirtino istorijos mokslo 
duomenimis ir nurodė Lietuvai kaip vienintelę jos tolesnio gyve- 
nimo galimybę. 

Renesansas Lietuvos Didžiojoje Kunigaikštystėje pažadino ne 
tik lietuvių, bet ir rusėnų tautinę savimonę, subrandino politinės 
slavų vienybės idėją. Pastebėtina, kad vieni įtakingiausių sarma- 
tizmo ideologų Jogailaičių imperijoje buvo kilę ne iš etnografinės 
Lenkijos, bet iš lenkų niekintų „žemesnės kultūros" giminaičių: 
rusėnų (J. Vislicietis, S. Ožechovskis), mozūrų (M. Stryjkovskis). 
Matyt, šių tautų inteligentija iš nuolat patiriamo tautinio menka- 
vertiškumo jausmo stengėsi išsivaduoti, peršokdama imperinėn 
sarmatizmo sąmonėn. Politinės ir kultūrinės „lygiavos“ siekiantys 
rusėnai dažnusyk buvo stipria Lietuvos — Lenkijos valstybę vieni- 
jančia, ' jos tautas unifikuojančia jėga. Ši ideologinė lenkų ir ru- 
sėnų sąjunga tapo pastebėta Lietuvos patriotų. Štai 1558 m. bir- 
želio 16 dieną datuotame paskvilyje rusėnui Valerijonui Protasevi- 
čiui Šuškovskiui (1504—1579) be polinkio girtuoklystėn ir paleis- 
tuvystėn prikišama, kad Vilniaus vyskupystę jam suteikusi jį „su- 
panti lenkų gauja“. Kreipdamiesi į dabartinio vyskupo pirmtaką 
lietuvių kunigaikštį Paulių Alšėniškį (m. 1555), nežinomi paskvi- 
lio autoriai sielojasi: „Rutėnas, šventasis seneli 'Povilai, įsibrovė į 
tavo rūmus..." (118, 41—43). . 

Taigi, vertindami M. Stryjkovskio raštus ideologiniu požiūriu, 
turime sutikti su A. Rogovo teiginiu: „Kronika“ — „nuostabus 
slavų vienybės paminklas". Tik nederėtų pamiršti, jog slavų vie- 
nytoja mozūrų humanistas laikė istorijos išrinktąją lenkų tautą. 
Teisingai „Kronikos“ idėjinę kryptį yra nusakęs J. Bardachas: 
„Stryjkovskis reprezentavo Lietuvos ir Respublikos sudėtin įeinan- 
čių rusų žemių valstybinę idėją. Tai lėmė platesnis, bet vis dėlto 
iš Respublikos regos taško einąs požiūris į slaviškų Rytų reika- 
lus" (10, 74). Tačiau esama ir kitos tiesos: idėjiniu atžvilgiu 
daugiabriaunis M. Stryjkovskio veikalas Lietuvoje visų pirma Za- 
dino lietuviškąjį patriotizmą, palaikė krašto valstybingumo, kultū- 
rinio savarankumo idėją. Prolenkiška „Kronikos“ pakraipa vargu 
ar buvo išsyk Lietuvoje įžvelgta — juk jos nejuto ir tuometinis 
lenkų skaitytojas, kaltinęs autorių tėvynės įžeidimu. 

M. Stryjkovskio darbai pilnatvės siekusiai XVI a. lietuvių kul- 
tūrai turėjo ne menkesnės svarbos, nei sarmatiškajam lenkų dva- 
ios pasauliu. A. Maceinos žodį pasitelkę, galime tarti, jog 

M. Stryjkovskis, kaip pirmosios spausdintos Lietuvos istorijos au- 
torius, pergalėjo lietuvių tautos „laiko laikinumą, metafizinę jo 
slinktį nebūtin", išvadavo krašto sąmonę iš „nesugaunamos šmėk- 
los" — slegiančio chaotiško buvusio laiko. „Kronikoje“ tautos 
praeitis išties virto istorija — „sąryšingu laiku", sudabartinta, 
įprasminta tikrove (83, 32). 

M. Stryjkovskio darbai XVI a. Lietuvos kultūroje nuosekliau- 
siai kėlė antropocentrinės Vakarų dvasios idealus — laisvą, savo 
galiomis „žemiškojo išganymo" siekiančią asmenybę ir savarankią, 
istoriniais žygiais savąjį buvimą  įprasminančią tautą. Didžios 
įtakos tolesnei lietuvių politinės minties raidai, Lietuvos savimo- 
nei apskritai turėjo M. Stryjkovskio prikelta baltų tautų vienovės 
samprata. Asmenine patirtimi ir renesanso moksliniais argumen- 
tais paremta, ji prigijo ir buvo reiškiama XVI a. pabaigos, XVII, 
XVIII a. lietuvių kultūros raštuose, plėtota romantinėje XIX a. 
krašto istoriografijoje.* Jau M. Stryjkovskio laikais etninės baltų 
vienovės minčiai atitarta Prūsų Lietuvoje. Labguvos klebonas Jo- 
nas Bretkūnas (1536—1602) vokiečių kalba parašytoje „Prūsų 
krašto kronikoje" („Chronicon des Landes Preussen Colligiert 
durch Joannem Bretkium Pfarhern zu Labiau"), aukštindamas 
„Senuosius prūsus“ kaip „šaunius žmones", priešindamas jų kuklu- 
mą, dorumą, švelnumą, dosnumą „tironams ir garbėtroškoms sve- 
" timšaliams", drauge nurodė ankstesniais amžiais buvusius glau- 
džius prūsų ir lietuvių santykius (21, 29—30). 1591 m. iš spau- 
dos išėjusioje lietuviškoje J. Bretkūno „Postilėje“ „miela Lietuva" 
ir „Prūsų žemė" buvo vienaprasmės sąvokos (20, I, 63, 188; II, 
379). 

Sykiu „Kronika“ liko dalinė, neišbaigta lietuvių tautos istorija. 
Lietuvos nubūtas laikas joje tapo įdabartintas, tačiau nepaverstas 
tautos „testamentiniu palikimu" (A. Maceina) — įsipareigojimu 
eiti savarankiu lemties užduotu keliu. Iš spaudos išėjęs M. Stryj- 
kovskio darbas sugrąžino lietuviams praeitį, tačiau jų „ateities 
ateidinti" nevaliojo (83, 32, 40). Tai tebuvo vienpusis, uždaras 
tautos istorinis raštas. Jį atverti, Lietuvos laiką nepriklausomon 
ateitin nukreipti tapo anuo metu pajusta tautinės sąmonės prie- 
derme, esminiu barokan slenkančios krašto kultūros rūpesčiu. 


* Taip D. Poška, įtikėjęs M. Stryjkovskio teigta baltiška polovcų kilme, 
šių vardą tapatino su lietuvišku žodžiu „palaukis": polovcai esą laukuose 
gyvenę lietuvių giminaičiai (101. 320). „Lietuvių tautai" žemaičius, sūdu- 
vius, galindus, aisčius, jotvingius, herulus, prūsus, latvius, latgalius ir kur- 
šius skyrė S. Daukantas, (27, II 31) 

Meninis istorijos piešinys 


„„„Kas nežino, jog epiškiems 
poetams istorija pasitarnauja turi- 
nio pagrindu? Jie, nuslėpdami vie- 
na, pagražindami antra, suteikdami 
istorijai, be abejo, kitokį atvaizdą, 
sukuria iš jos poemą." 


Julijus Cezaris Skaligeris (1484—1558). 


Renesanso žmogus išvydo istoriją kaip savo paties dirbinį, 
kaip asmeninės laisvės pasaulį — taigi atrado praeitį kaip esteti- 
nę tikrovę. Mat „estetiškumas reiškiasi kaip savitas laisvės įsikū- 
nijimas": „žmogus negali grožėtis tuo, prieš ką jis bejėgis" (174, 
48). Istorija tapo suvokta kaip asmenybių drama. Tik personifi- 
kuoti, herojaus „biografijon" įrašyti istoriniai įvykiai regėjosi esą 
prasmingi (166, 37). Santykis su įasmenintu ir šitaip iš „praeities 
miglos" išplėštu faktu virto estetiniu santykiu. Istorikas kūrė pra- 
ėjusį pasaulį, vadovaudamasis ne tik apibrėžtomis politikos, eti- 
kos, bet ir estetikos nuostatomis — žiedė istoriją kaip meno kūri- 
nį. Istorinio veikalo rašymas gretintas su muzikavimo malonumu. 
M. Stryjkovskio prisipažinimu, lietuvių kovas su totoriais jis 
vaizdavęs „melancholijos pagimdytomis eilėmis, užuot liutnia 
guosdamasis" (132, II 157). „Giesme liūdesį lengvinu..." — sakėsi 
M. Husovianas istorinėje hagiografinėje poemoje „Šv. Hiacinto gy- 
venimas ir darbai" (1525) (175, 145). 

Meniškumas Lietuvos renesanso autoriams regėjosi esąs būtinas 
istorinės tiesos atributas. Poetas, iškeldamas senovės įvykius iš 
bendro, anoniminio žinojimo srities į suasmenintą, individualiai 
kuriamo meno plotmę, suteikiąs praeičiai tiesą ir prasmę. J. Vis- 
liciečio įsitikinimu, istorinė tautos savimonė nėra įmanoma be es- 
tetinės atminties. Nors kronikos, liaudies pasakojimai ir minėję 
Žalgirį, tačiau visą amžių „mūšio šlovė liko tamsos apgaubta, 
nes poeto plunksna nebuvo apdainuota", teigiama „Prūsų kare“. 
Poemos autorius jautęs pilietinę pareigą surinkti „vienon vieton 
mintis iš knygų, kronikų, iš liaudies atminties apie didįjį žygį“ ir 
hegzametro eilutėmis apsakyti visa „tiems, kas tėvynės meilę šir- 
dyje nešioja (...), kad toks garsus žygdarbis nebūtų nutylėtas ir 

dar dėl poetų nerūpestingumo" (175, 99, 109, 114). Patikima, 
vertinga tėra išgyventa, asmenine patirtimi pagrįsta tiesa, — tei- 
gė „senamadišku lietuviu" save vadinęs M. Husovianas „moky- 
tiems" Europos vyrams (41, 29; 175, 148). Lietuvos istorijon 
kaip paties sukurton ir asmeniškai išjauston tikrovėn kvietė skai- 
tytoją M. Stryjkovskis. 

Sykiu individualumo nuostata renesanso raštijoje dar išsiteko 
tradicinės retorikos ribose. Lietuvos humanistų manymu, tautos 
praeities faktai galintys įgyti vertę tik palenkti bendrajai Europos 
meno tradicijai — aprašyti pagal Vakarų kultūrą valdžiusias reto- 
rikos ir poetikos taisykles. Mat pati kultūra, renesanso žvilgsniu 
žvelgiant, prilygo uždaram retorikos ratui. „Literatūra“ (littere) 
humanistams buvo „ir jų etika, ir jų pedagogika, antropologija, 
politologija, daugiu atvejų net jų religija, (...) jų istorinis ir kri- 
tinis metodas". (169, 252). XVI a. žmogus, S. Averincevo paste- 
bėjimu, dar nepajėgė prasimušti pro taisyklingai sustyguotų žo- 
džių luobą ir atsiverti būties gelmei — jis tebebuvojo senovės re- 
toriui būdingoje „normalios topikos „plokštumoje“ (163, 151— 
152). Renesanso, lygu ankstesnių amžių, literatūroje visa, kas in- 
dividualu, : „nebendra", galėjo rastis vien „kaip išdava pastangų, 
nukreiptų į tai, kas bendra — į bendra, kaip visuotinai priimtų 
baigtinių būties prasmių teigimą“ (183, 343-344). Asmenybinis 
pradas humanizmo laikais augo kaip sykis „retorikos tankmėse“: 
„tradicinėje retorikoje renesansinės kultūros žmonės ieškojo atra- 
mos, kad galėtų būti natūralūs, kad taptų patys savimi" (169, 
46, 52). į 

XVI a. Lietuvos autoriai, kaip ir Vakarų humanistai, leidosi į 
dialogą su „klasikine“ — graikų ir romėnų — antika. Šios rene- 
sanso ir antikinio pasaulio „varžybos“, L. Batkino pastebėjimu, 
vyko „tarsi bendroje plotmėje, esant vienodiems kokybiniams kri- 
terijams, vieningai vertybių skalei" (169, 44). Tuometinė Lietuvos 
kultūra rutuliojasi kaip sąmoninga ir gana išmoninga antikos sti- 
lizacija. 

Jau 1515 m. J. Vislicietis ėmėsi kurti „nacionalinę epopėją" 
antikinio epo pavyzdžiu. „Prūsų kare" Jogailaičių istorija nukelia- 
ma antikinės mitologijos pasaulin, pagal visas poetikos taisykles 
įterpiama antikinės literatūros tradicijon. Greta Jogailos, Vytauto, 
Kazimiero, Žygimanto Senojo poemoje veikia ir istorinėms asme- 
nybėms tikrumu prilygstantys Olimpo dievai, pats poetas — ele- 
gantiškas Apolono ir mūzų pašnekovas. J. Vislicietis Sarmatijos 

istoriją rašo Marijos palaiminta, bet antikinės epo globėjos Kalio- 
pės vedžiojama plunksna (96; 175, 116—128). E. Auerbacho iš- 
brėžta takoskyra pasiremdami, galime sakyti, jog „išbaigtumą, 
aiškumą dalykams suteikiantis" „homerinis stilius" šiame kūrinyje 
nustelbia daugiaprasmį, žmogaus būties slėpinin nukreiptą, nutylė- 
jimo įtampos kupiną „biblinį? pasaulio vaizdavimo būdą (165, 
44). „Prūsų karo" personažų sielos pasaulis lieka neprasimušęs 
pro herojinę epo patetiką, horizontalią didingų vaizdų plokštumą. 
Kita vertus, J. Visliciečio dialogas su antika greičiau primena ne 
lygiaverčių pašnekovų, bet paklusnaus mokinio ir autoritetingo 
mokytojo santykius. Poetas „kultūringam" Vakarų pasauliui prisi- 
stato kaip „barbaras sarmatas" — „šiurkščiu Lietuvos vardu" (ru- 
di Lithuanam nomine) pavadintos žemės, „miškų krašte gyvenan- 
čių lietuvių" dainius. „Aš gimiau beveik barbarų viduryje" (Ego 
ipse paene in medio barbariae natus) — neslėpdamas menkystės 
jausmo išpažįsta J. Vislicietis (175, 105—106). 

Prieš Romos kultūros didybę nulenkia galvą M. Husovianas: 
„Nūn aš į šiaurės miškus, neprilygdams romėnų poetams,/Bet pa- 
sikliovęs menu, būdamas lenkas, einu" (41, 35). Sykiu „Giesmėje 
apie stumbrą" jau suvokiamas ir esminis savo kūrybos kitonišku- 
mas Vakarų atžvilgiu, pabrėžiamas savigarbos jausmas. Kreipda- 
masis į išprususį Italijos skaitytoją, Lietuvos poetas oriai taria: 
„Tu parašysi geriau, aš lanką tvirčiau dar įtempsiu, /Lygūs mes 
būsim abu, nors ir skirtingu menu./ Bet svetimšalio eilių nepul- 
kit, jei jūs neišmanot,/Skvarbūs yra, — nuostabu, — mano strėlių 
smaigaliai" (41, 29). 

Naujon plotmėn Lietuvos renesansinės literatūros ir antikinės 
kultūros jungtį pakylėjo M. Stryjkovskio tekstai. Juose nebeliko 
„šiauriečio barbaro" nusižeminimo prieš „mokytus“ Romos dvasios 
paveldėtojus. Lietuvos istorikas be menkiausio kuklumo gretina 
savo asmenį su evangelijų autoriais ir antikos poetais, bičiuliškai 
šnekučiuojasi su Platonu, Tukididu, Ciceronu, Seneka, šių mintis 
ir cituodamas, ir pateikdamas kaip savąsias. M. Stryjkovskis su- 
vokia ir nesistengia nuslėpti savo pranašumo prieš „senuosius au- 
torius": į juos Lietuvos istoriniuose veikaluose žvelgiama iš tuo- 
metinėj Europoj sukauptos dvasinės patirties aukštumų. Be anti- 
kos istorikų, poetų, geografų, filosofų rankraštinėje istorijoje ir 
„Kronikoje“ gausu nuorodų į viduramžių teologų darbus, savo 
meto enciklopedinius leidinius, pripažintų renesanso istorikų veika- 
lus. M. Stryjkovskio kūrybos tyrinėtoja J. Radziševska teigia, jog 

„Niekas iš amžininkų necitavo tokios imponuojančios bibliografi- 
jos": abiejose Lietuvos istorijose paminėtas 121 vardas ar darbas, 
leidžiąs nustatyti autorius. Tarp cituotų autorių esą nemaža to- 
kių, kurių nieks kitas be M. Stryjkovskio anuometinėje Respubli- 
koje nebuvo minėjęs (107, 106—128). Ši dažnusyk puikybės skati- 
nama „erudicija“ sudarė rimtą prielaidą gerokai laisvesniam, kū- 
rybiškesniam žvilganiui į antikinės literatūros paveldą, nei prieš 
pusamžį parašytoje J. Visliciečio poemoje. 

M. Stryjkovskio 1575—1577 m. Slucke sudėta eiliuotoji Lietu- 
vos istorija daugiu atžvilgių atliepė klasikinius antikos literatūros 
kanonus. Kaip Platono, Cicerono, Senekos darbai mozūrų huma- 
nistui atrodė esą neišsenkantis išminties šaltinis, taip Homero, 
Vergilijaus, Ovidijaus, Terencijaus eilės — neblėstantis tobulo me- 
no pavyzdys. Lietuvių tautos praeičiai aprašyti jis sąmoningai 
pasirinko iškilią herojinio epo formą: „žinau, kad didingi Homero 
poezijos dalykai reikalauja ir didingų Marono ritmų" (133, 
56—57). Sekdamas Homero ir Vergilijaus pėdom, M. Stryjkovskis 
savąjį veikalą pradeda invokacija, kviesdamasis talkon Olimpo 
dievus ir Helikono mūzas: 


Padėkite lietuviškai šauniai pašlovinti 
Tamsybėse paslėptus karingų riterių žygius!* 


Marsas, Belona, Cerera, Neptūnas, Plutonas, Apolonas, Eolas 
veikia Lietuvos herojiniame epe greta legendinių ir istorinių as- 
menybių. Iš „Iliados“ ir „Eneidos“ citatų M. Stryjkovskis kuria 
spalvingas batalines scenas, herojų dvikovų paveikslus. Eiliuotoje 
Lietuvos istorijoje esąs žemaičių bajoro Boreikos ir siaubūno toto- 
riaus „duellum" aprašymas, lenkų tyrinėtojo A. Sajkovskio paste- 
bėjimu, tiesiogiai atliepiąs Vergilijaus personažų Dareto ir Entelo 
grumtynes (125, 247—248, 133, 239—241). Iš „Eneidos“ siužeto 
ataudų sudėstyta meniškiausia lietuviško epo dalis — poemėlė 
apie Palemoną. Po pasaulį klajojantis, visą jo įvairovę patirti 
siekiąs herojus, įžvelgtas literatūriniuose Odisėjo ir Enėjo paveiks- 
luose, buvo artimas ir renesanso dvasiai, ir mozūrų poeto žmogiš- 
kai prigimčiai, jo meninei individualybei. Pasak A. Sajkovskio, 
Enėjo žygiai, „įvilkti į epinį Vergilijaus drabužį", tapo M. Stryj- 
kovskiui „antrąja evangelija", vadovėliu, iš kurio šis mokėsi, vaiz- 
duodamas analogišką Palemono odisėją. Lygu Vergilijaus Enėjas, 

* Pomėžcie slawič dziejow zakrytych ciemnošcią 
Krwawobitnych rycerzow, z litewską dzielnoscią! (133, 42) 

Lietuvon keliaujantis Palemonas patenka su savo laivais baision 
audron, karštai meldžia dievų pagalbos, užmigęs sapnuoja nuosta- 
bias žemes, o jas pasiekęs medžioja, vėliau „malone nukariauja" 
vietinius gyventojus (125, 243—246). Sykiu M. Stryjkovskio poe- 
mėlėje apie Palemoną antikinės literatūros citatos susipina su se- 
nosios lietuvių mitologijos motyvais. Krinta į akis paralelė tarp 
Nesvyžiaus rankraštyje išplėtoto literatūrinio pasakojimo apie le- 
gendinio Romos didiko kelionę ir lietuvių tautos sąmonėje įsišak- 
nijusio mito apie Vilniaus įkūrimą. M. Stryjkovskio Palemonas, 
po audros pasiekęs prie Elbės esančią Dytmarsijos žemę, kaip ku- 
nigaikštis Gediminas, susapnuoja pranašingą sapną. Nakties regėji- 
me pasirodę „namų dievai" praneša jam apie naują bėgliams 
skirtą tėvynę: 

Tai žemė, derlingais laukais išdabinta, 

Ir maisto gausa niekas jai neprilygsta, 

Regis, pati Cerera šičia gimusi būtų. 

Apsupta prūsų, rusų, mozūrų ir lenkų 

Slovinga, karinga valstybė, kurioje nuo senų laikų 

Pilna šakotų, žvėringų girių.* 

Palemono svitoje buvęs astronomas, lygu Lizdeika Gediminui, 
isaisškina sapną kaip paklusti reikalaujančios dievo valios apreiški- 
mą: 

„nors neregėtas daiktas, tuose kraštuose italams gyventi, 

Bet jei dievas mums tai per likimą teikia, 

Turime dievui paklusti, ganėtinai klajojame, 

Nedera niekinti to, ką duoda dievai.** 


Tą pačią dieną, žaidžiančių delfinų lydimi, padedami Neptūno, 
Eolo ir Febo, italai pasiekia „pažadėtąją žemę" (kaip darniai į 
antikine literatūra ir lietuvišku mitu grindžiamą siužetą įpinamas 
biblinis motyvas!): 


* Jest ziemia roztogami wdzięcznymi ozdobna, 


A hojnošcią žywnosci nie jest jej podobna, 

I sama Ceres zda się w niej byč urodzona. 

Prusy, Rusy, Mazury, Lechy ogrodzona. 

Panstwo slawne, waleczne, w -ktorym Zz dawnych czasow 

Galęzistych, zwierzami plodnych, pelno lasow. (133, 60) 

„„acz niepodobna rzecz, Wlochom ty kraje 

Osięsz, lecz iz to nam bog przez fata podaje, 

Boga w tym musim sluchač, dosyč się shuchamy, 

Przeto gardzič nie trzeba, co od bogow mamy. (133, 60) 

Iš tolo žalią -girią Palemonas išvydo, 

Atskirą nuo jūros ir kranto kuprotais kalnais. 
Balsu iš džiaugsmo sušuko: „Štai pažadėtoji žemė, 
Mačiau, žėri jinai, dievų mums duota!"* 


Vos „žemaičių krantan" išlipęs, Palemonas su vyrais, lygu ku- 
nigaikštis Gediminas, išsiruošia medžioklėn: 


„stumbrų ir elnių bandą pamatę, 

Nudžiugo italų kariai: 

Palemonas lanką išsyk su eikliomis strėlėmis nutvėrė 
Ir nukovė tris anų bandų vedlius.** 


Poemėlė apie Palemoną liudytų, jog renesansinė Lietuvos poe- 
zija gręžėsi ne tik į graikų, romėnų, bet ir savą — lietu- 
vių — antiką. M. Stryjkovskis ne tik stilizuoja antikinius Vakarų 
tekstus, bet ir meniškai rutulioja, iš mito į literatūros plotmę 
perkelia „pagoniškos Lietuvos" kūrybą. R. Batūros įsitikinimu, 
„Kronikos“ autorius greta kitų istorinių šaltinių naudojęsis ir „se- 
nais tautos padavimais" (13, 267) — jiems būdingus liaudies poe- 
tinės kūrybos elementus renesansiniame, pagal „klasikinės“ antikos 
pavyzdį sukirptame tekste išsergėdamas. Perimdamas iš Erazmo 
Stelos Vaidevučio legendą, M. Stryjkovskis palieka tautosakinę 
žmonių bendrijos ir bičių gyvenimo paralelę. Su liaudies kūrybos 
detalėmis „Kronikoje“ perteikti pasakojimai apie Velykinį Algirdo 
žygį į Maskvą, apie kunigaikščio Erdvilo kovas su totorių chanu 
Kaidanu (48, 110—113). Ištikimybė antikinės literatūros tradicijai 
M. Stryjkovskio darbuose gražiai sudera su dėmesiu lietuvių liau- 
dies buičiai, papročiams, religijai, su patikliu atsivėrimu mitologi- 
nei Lietuvos erdvei. Šitaip mitinis pasakojimas apie Gedimino 
sapną Nesvyžiaus rankraštyje papildomas gana detaliu etnografi- 
niu krašto piešiniu ir paverčiamas meniškai isšbaigta poemė- 
le „Apie senųjų Trakų ir Vilniaus įkūrimą": 


* Z daleka Palemon las obaczyl zielony 
Z morza i brzeg gorami krzywo ogrodzony. 
Krzyknie gtosen z radošci: „Onož obiecana 
iai Ziemia się, widzę, šwieci nam od bogėw dana!" (133, 61) 


Na brzeg žmodski przyszedwszy, ujrzą žubrėw stado 
I jeleni, ktoremu wojsko wloskie rado. 

Palemon wnet luk porwa! z prędkimi strzalami 

I ubil trzech, co byli onych stad wodzami. (133, 63) 


115 


O Gediminas matu savąjį miestą apeina, 

Žymėdamas sienas ir statytinų vartų vietas, 

Sykiu prekybai, pirklystei turgavietės matuoja bei permatuoja, 
Ir ramybę įstatymais tvirtina. 

Po to tamsią girią namų dievams ir Vulkano griaustiniams 
Paskyrė toj vietoj, kur dirbtuvės šiandien. 

Mat ten žalčių daugybės būta, kuriuos jie garbino, 

Ir kiekvienas pienu penėjo savo namuos. 

O drauge ir amžiną ugnį pašventė tiesiems dievams, 

Ir kunigus pristatė, kad šie ją kurstytų nuolat. 

Ir taip pat dešimtinę nuo visų dalykų paskyrė. 

Šitaip šaunų Vilnių šaunus Gediminas įkūrė.* 


M.Stryjkovskis itin dėmesingas herojinei lietuvių liaudies poezi- 
jai, istorinėms epinio pobūdžio dainoms (48, 118—128, 134). Be 
„Kronikoje“ pateiktos užuominos apie Pajautos raudą, dainų apie 
Daumantą bei Gurdą Gentvilaitį nuotrupų, Nesvyžiaus rankraštis 
duoda dar du sklandžius lietuviškus dvieilius. Poemėlėn apie 
Šventaragio laidotuves įterpiama lietuviškos gedulingos giesmės 


dalis: 


Kunigos Suntorogos Wakies Musiei iodos 
Geros buhai rycerzos musiei linkos godos. 


(133, 208) 


Šiandienos kalba persakytos šios eilutės skambėtų šitaip: "Ku- 
nige Šventaragi, mušei juodus (piktus) vokiečius,/Geras buvai ri- 
teris — mušei lenkus, gudus". Kitoje eiliuotosios istorijos poemė- 
lėje — „Triumfai ir pagoniškos aukos dievams už pergalę“ — pa- 
sakojama apie religinę iš mūšio grįžusių Kęstučio karių šventę. 
Užvedę ant laužo raitą kryžiuočių riterį, lietuviai šaukę: 


* Zaš Gedymin obwodzi rediem miasto swoje, 


Znacząc mury i gdzie bram zakladač podwoje, 

Dla targow i kupiectwa rynki tež rozmierza, 

I prawa ustawuje pokoju, przemierza. 

Las potym ciemny bogom poswigcil domowym 

W tym miescu, gdzie dzis warsztat, gromom wulkanowym, 
Bo węžow wielkošė byla tam, ktore chwalili, 

A každy w domu swoim mlekiem ich karmili. 

K“ temuž zas ogien wieczny tym bogom pošwigcil 

I kapltany przystawil, by się zawždy niecil. 

Dziesigciny od wszystkich rzeczy tež fundowal. 

Tak Wilno slawne slawny Gedymin zgruntowalt. (133, 235—236) 

„O dziewule musu, 
Plah posis sytu wakiu zinei grechu iussu! 


(133, 284) 


Šios apeiginės formulės nūdienis vertimas, regis, būtų toks: O 
dievuli  mūsų,/Plak (posis?) šitą vokietį, žinai jų nuodėmę." 
J. Tumelio manymu, šiuodu intarpus M. Stryjkovskis greičiausiai 
bus paėmęs iš jau anksčiau lietuvių kalba sukurtų eiliuotų tekstų 
(146, 127). 

XVI a. Lietuvos istorinė literatūra tarsi mėgino surinkti lietu- 
vių herojinės poezijos likučius. Iš mitinio laiko prikelta krašto se- 
novė, sykiu ir lietuvių kūrybos dvasia, M. Stryjkovskio darbuose 
pagarbiai įterpiamos į bendrąjį Vakarų kultūros raštą. Nesvy- 
žiaus rankraštyje ir „Kronikoje“ itin dažnas renesanso literatūrai 
būdingas palyginimas, brėžiąs paralelę tarp vaizduojamų įvykių, 
asmenybių ir antikinės mitologijos, literatūros, istorijos bei „su- 
kultūrinto", nušventino Biblijos teksto. Veik visiems svarbiau- 
siems lietuvių tautos praeities įvykiams, iškiliausioms istorinėms 
asmenybėms M. Stryjkovskis atranda net po keletą atliepinių an- 
tikos kultūroje ar Šventajame Rašte. Pasak eiliuotosios istorijos, 
is Italijos atvykus; Palemoną lietuvių gentis sutikusi su didžia 
meile — tarsi Didonė Enėją (133, 63). Komato vedami jotvingiai 
zuvę nelygioje kovoje su lenkais — kaip spartiečiai ties Termopi- 
lais (132, I 302). Žiauriai tarsi Neronas keršijęs Vaišvilkas tėvo 
Mindaugo žudikams (132, I 300). Senovės lietuviai taip suvokę 
savąją dievybę, „kaip atėniečiai nežinomą Dievą". Jie deginę mi- 
rusiųjų palaikus, lygu graikai ir trojėnai Homero „Iliadoje“ (132, 
I 308—309). Šventaragio slėnyje „lietuviai kunigai" kurstę amži- 
nąją ugnį, atliepdami Romoje buvusį deivės Vestos kultą (132, 
I 370). Lygu žydai prie Babilono upių sėdėdami ir verkdami Sio- 
ną minėjo, šaukęsi lietuvių pagalbos kryžiuočių pavergti žemaičiai 
(132 I 359). Gedimino sapnas primena M. Stryjkovskiui biblinį 
Egipto faraono sapną, medyje paliktas ir erelio išaugintas Lizdei- 
ka — vilkės išpenėtus Romulą ir Remą, meškos išauklėtą Priamo 
sūnų Parį, bičių globotą Saturno sūnų Jupiterį. Lietuvių Zynys 
gretinamas su Biblijos išminčiais Juozapu ir Moze, su Ciceronu ir 
kitais Romos augurais (132, I 370—373). Kaip Scipionas pergalė- 
jęs neįveikiamą Hanibalo kariuomenę, taip Algirdas su Kęstučiu 
atrėmę Lietuvon traukusius visos Europos riterius (132, II 24). 
Su Ulisu, Nestoru, Diomidu, Karpidonu, Achilu, Ajaksu lygina- 
mas Kęstutis (132, II 36, 53, 62, 65). Hanibalui, Scipionui, Pi- 

rui, Jugurtai prilygęs Algirdas (132, II 56—57). Vytautas ir Jo- 
gaila bičiuliavęsi jaunystėje tarsi Jonatanas su Dovydu (132, 
II 61). Kaip graikai Troją, taip Kęstutis, šieno vežimuose karius 
išslapstęs, užima Jogailos valdomą Vilnių (132, II 63). Šie ir kiti 
palyginimai įrašė ikikrikščionišką Lietuvą ir visą istorinį lietuvių 
tautos likimą senojon (ir tuometinėn) Europos kultūron. „Pago- 
niška Lietuva" renesanso herojiniame epe tapo antikine Lietu- 
va — kultūros atžvilgiu identifikuotu, Vakarų Europai savu pa- 
sauliu. 

M. Stryjkovskio istoriniai darbai, lygu europinė renesanso lite- 
ratūra (Bokačas, Vijonas, Rable), kaip lygiateisius kultūros teks- 
tus suliejo vienin dvi skirtingas menines tikroves — tautosaką ir 
klasikinę antiką, šiuosyk atliepusias dioniziško siautulio ir apolo- 
niškos tvarkos pradus (140, 80—81, 297). Nevaldoma slėpininga 
liaudies kūrybos stichija dažnusyk sulaužo retorinį pasaulio api- 
brėžtumą, jo semantinį uždarumą. Patetiškais potėpiais tapoma 
Lietuvos istorija susieina ir su universaliu tautos mito laiku, ir 
su kasdiene jos buitimi, tiesiogiai susiliečia su stebukline fantazi- 
jos, prasimanymo erdve. 

M. Stryjkovskio kūriniuose išliko sveika lietuviška „metraštinė 
tradicija" — ji susipina „su gyva, kartais net vulgaria liaudies 
leksika" (162, 157). Poezijon prasimuša neišdailinta anuometinės 
kalbos įvairovė: kasdienės šnektos intonacijos, tarmybės, lituaniz- 
mai, rutėnizmai, orientalizmai (58, 6, 84—85). Nevengiama 
šmaikščių, sykiais drastiškų frazeologizmų, liaudies patarlių, prie- 
žodžių, lietuviškai atpasakotų anekdotų, makaroninio kalbėjimo 
(162, 157—158). Į Gedimino įkurtą Vilnių supuolę žmonės „tarsi 
ereliai prie dvėselienos" (132, I 372). Mykolą Glinskį Maskvos di- 
dysis kunigaikštis „tuščiomis viltimis penėjo" (132, II 376). „Sena 
boba" Lenkijos karalienė Elžbieta šokusi puotose tėvynei pragaiš- 
tingų metu (132, II 51). Nors dėl žmonos Julijonos Algirdas ir 
buvo apsikrikštijęs, „vis dėlto šviežia oda, smirdančių taukų prisi- 
traukusi, senąja yda dvokė" (132, II 14). 

Prie liaudies pasaulėjautos, mitinės mąstysenos M. Stryjkovskį 
artino jo skelbiamas „renesansinis panteizmas". Istorinė tikrovė 
mozūrų humanistui atrodė esanti kupina lemtingų magiškų zenk- 
lų, visuomenės gyvenimas veikiamas slėpiningų antgamtinių galių. 
Žemėje šeimininkaujanti anapusė lemtis, beveidis Dievas kalbantys 
žmogui stebuklų kalba. Istorikas privaląs ją išgirsti ir stengtis 
perprasti. „Stebuklas" (cud) — neatskiriama vaizduojamo pasaulio 

dalis, savo kraupiu tikrumu, gluminančiu alogiškumu dažnusyk 
sutrikdanti sklandų retorinį M. Stryjkovskio kalbėjimą. Štai Šven- 
taragiui Lietuvoje viešpataujant, lenkų bajorė Margarita pagim- 
džiusi 36 vaikus, kita — net 60. Tuo pat metu pasaulį išvydęs ir 
septynių kojų, dviejų galvų veršis su šuns dantimis. Silezijoje tą- 
syk upėmis tris dienas „kraujo vanduo" tekėjęs, Micholovo kaime 
tris dienas krauju liję (132, I 307). Šiurpi žinia išmuša iš vėžių 
orų metraštinį pasakojimą apie Šventaragio vaikaičių žygius: Kro- 
kuvos žemėje tuo laiku gimęs kūdikis, kuris vos dviejų savaičių 
sulaukęs, ėmęs kalbėti apie būsimą totorių antpuolį (132, I 313). 
Apie totorių grėsmę Lietuvai praneša ir danguje sušvitusios ko- 
metos (132, II 271). Jogailai neteisėtai trečiąsyk vedus „našlę, se- 
ną Pileckių giminės bobą, savo krikštamotę" Elžbietą Granovską, 
jo vežiman kaip Dievo rūstybės ženklas trenkęs „perkūnas iš 
giedro dangaus" (132, II 156). Vilniaus vyskupo Alberto Taboro 
ištartas teisybės žodis paraližavęs didijį kunigaikštį Aleksandrą 
(132, II 325), o netrukus žemėn nukritusi kometa paskelbusi ir 
apie greitą šio valdovo mirtį (132, II 338). Šitaip už vaizduoja- 
mų Lietuvos istorinių įvykių atsiveria jokia retorika, jokia poeti- 
ka neužkalbamas grėsmingas antgamtės slėpinys. 

M. Stryjkovskis savo darbuose apsako tuo laiku Lietuvoje, Že- 
maičiuose, Livonijoje, Kuršiuose, Prūsuose regėtas senąsias religi- 
nes šventes, atkreipia dėmesį į apeigų metu liaudies atkuriamą 
maginį ryšį su gamta, su antikinėmis krašto dievybėmis. Į rene- 
sansinį Lietuvos istorijos raštą mozūrų poetas atvedė tautą, išser- 
gėjusią senąjį mito pasaulį. XVI a. lietuviai savon istorijon įžen- 
gė drauge su garbinamais žalčiais, aukojamais ožiais, „velniu 
Pušaičiu", „žemės žmonėmis Parstukais", „šventaisiais“ Ziemieni- 
ku, Pergrubriu (132, I 147-150; 133, 236—237. Palangoje 
M. Stryjkovskis matęs aukštą kalną, kurį „taip pat ir šiandien 
žemaičiai ir kuršiai vadina šventos Birutos (swigtos Birutos)" kal- 
nu, kuriame „dar lig šiolei švenčiamos jai skirtos šventos iškil- 
mės, ten, toje vietoje, kur ir katalikų kunigas užvažiuoja ir iš 
žvakių bei aukų nemažą pelną susirenka, nors nesvarsto kaip tas 
aukas Dievas priima, mat toji Biruta buvo pagonė" (132, II 44). 

Liaudies kūrybą bei papročius apimąs M. Stryjkovskio meninis 
piešinys paklūsta herojinio epo poetikai. Lygu vėlyvieji klasikiniai 
Europos epai, renesansinė Lietuvos istorija parašyta nebe mito ar 
pasakos, bet politinės istorijos kalba. Istorinius padavimus ir le- 
gendas savin suėmęs epinis pasakojimas yra įgijęs konkretų geo- 

grafinį, istorinį, etninį foną (182, 79, 288). Sykiu šiame pasakoji- 
me išlieka gyvos ir ankstyvosios mitinės struktūros. Nemaža Ne- 
svyžiaus rankraščio ir „Kronikos“ herojų turi aiškią „mito lieka- 
ną": bambagyslė, siejanti juos su mitiniais „pirmaisiais protė- 
viais — kultūriniais herojais demiurgais“ dar nėra nutrūkusi. 
Kaip M. Husovianas Vytautą, taip M. Stryjkovskis Gediminą, 
Kęstutį paverčia „tautos tėvais“, jos būties pagrindų rentė- 
jais — suteikia jiems išskirtines mito herojų priedermes. Kita ver- 
tus, Lietuvos istorijos veikėjais tampa legendų ir mitinių pasako- 
jimų personažai. Istorinės bei XVI a. asmenybės M. Stryjkovskio 
tekste natūraliai susiejamos su esminiais tautinės sąmonės žen- 
klais — mitologiniais vardais ir įvykiais. Iš erelio lizde rasto Zy- 
nio Lizdeikos išvedamos tuometinėje Lietuvoje įtakingos Astikų ir 
Radvilų giminės (133, 238), iš žemaičių galiūno Boreikos — Kat- 
kevičiai (133, 242), į mitinį Palemono, Kerniaus, Pajautos, Šven- 
taragio pasaulį atremiama krašto viešpačių Gediminaičių genealo- 
gija, istorinę galybę Lietuvai suteikęs Vytautas — pagonių žynio 
Kęstučio (133, 284) ir „šventos Birutos" sūnus. Grėsmingų mito 
antiherojų provaizdį yra išsaugoję neigiami Nesvyžiaus rankraščio 
personažai: dvikovon su lietuvių kariais stojęs totorius ar vokiečių 
riteris, savo išvaizda panešėję į Ciklopą, Sicilijos siaubūną Polife- 
mą (133, 239, 270). Šitaip M. Stryjkovskio tekstai sumitina vaiz- 
duojamą tikrovę. Istorijai ir dabarčiai tarsi suteikiamas mito uni- 
versalumo, amžinumo matmuo. 

Lietuvos istorija, lygu herojinis Europos epas, poetizuodama 
iškilią karžygio asmenybę, sykiu išsergsti darnius, neantagonisti- 
nius jos santykius su etniniu kolektyvu. Šie santykiai, pasak 
E. Meletinskio, ir „sudaro epo ypatingą savumą ir aukščiausią 
grožį" (182, 289). Herojinis pasakojimo patosas sutampa su tauti- 
niu, patriotiniu patosu. M. Stryjkovskio herojų biografijos atita- 
ria lietuvių tautos istoriją. Mat herojai — tautos likimo kūrėjai. 
Jų individuali esatis dar nėra visiškai atšlijusi nuo bendrų kolek- 
tyvo jausmų, minčių, veiksmų. Mindaugas, Vytenis, Gediminas, 
Algirdas, Vytautas veikia drauge su Lietuva — drauge nusideda 
dangui, drauge grumiasi su fortūna. 

M. Stryjkovskio kūryboje puikiai sudera individualus — heroji- 
nis ir kolektyvinis — epinis pradai. Joje, kaip ir tradiciniame 
epe, tebeviešpatauja statinis—plastinis principas. Pagrindiniu vaiz- 
davimo objektu išlieka veiksmas (182, 113). 


Taigi Lietuvos istorija savo užmoju prašoko ir įprastas tuome- 
tinės istoriografijos, ir herojinės renesanso poemos ribas, įgijo vė- 
lyvojo tautinio epo lytį. Beje, išskirtine, tautą išganyti valiojan- 
čia savo darbo galia šventai tikėjo pats M. Stryjkovskis. Kaip 
pamatinį lietuvių tautos tekstą sutiko „Kroniką“ pirmieji jos 
skaitytojai — panegirinėmis eilėmis atsišaukę Lietuvos humanistai. 
Nesvyžiaus rankraščio ir „Kronikos“ pasirodymas sutapo su kriti- 
niu lietuvių tautos gyvenimo metu — pirmuoju sąmoningai su- 
voktu valstybingumo nuopuoliu. Eižėjančios dabarties gniuždoma 
tautinė sąmonė ieškojo amžinų savo buvimo ženklų, universalių 
savo būties dimensijų. Drauge XVI šimtmetis — tai lemtingas 
kultūrinės ir politinės lietuvių tautos konsolidacijos laikas, kuriam 
būdingas siekis laimėti Lietuvai lietuvišką valstybingumo lytį. 
M. Stryjkovskio darbams kartu su kiek vėliau pasirodžiusia 
J. Radvano „Radviliada“ kaip sykis ir buvo skirta atstoti pasi- 
gestąjį herojinį tautinį epą. 

Siedama antikinės retorikos bei poetikos tradiciją su liaudies 
kūryba, Lietuvos istorija sykiu gebėjo išsergėti išskirtinį XVI a. 
teksto pobūdį: ji tapė praeities paveikslą, visų pirma remdamasi 
renesanso estetinėmis nuostatomis. M. Stryjkovskio darbuose susi- 
pynė dvi nuo J. Visliciečio ir M. Husoviano laikų Lietuvos poezi- 
Joje gyvavusios meninio tikrovės vaizdavimo tendencijos: „realisti- 
nė", siekianti perteikti gyvenimo konkretybę, išorinį pasaulio spal- 
vingumą, ir „klasicistinė“, gyvenimą schematinanti, stilizuojanti, 
mėginanti jį įsprausti į paveldėtus iš antikos literatūrinius kano- 
nus (175, 180). Savo pažiūromis į poezijos meną „Kronikos“ au- 
torius daugiu atžvilgių pritapo prie XVI a. krašto poetų, neigia- 
mai vertinusių fikciją literatūroje, retoriniam puošnumui priešinu- 
sių asmeniniu patyrimu pagrįstą gyvenimo tiesą — skelbusių savi- 
to „renesansinio realizmo" (186) principus. Ne mokytos gražbylys- 
tės, bet „girios vyrui" priderančios teisybės sakėsi poezijoje siek- 
siąs M. Husovianas: „Aš jau dalykų tikrų su pasakom čia nemai- 
šysiu" (41, 55). „Pagal savo paprastumą visiems prastuoliams", 
kurie „išmoko geriau kardu silogizmuoti, ietimi argumentuoti 
(-..), nei lotyniškai disputuoti", geidė „Dešimtmečiame pasakoji- 
me" kalbėti A. Rimša. Jis atsisakęs poemoje minėti Herkulį, 
„trojėną Hektorą", „graiką Achilą" ir kitus „svetimų kraštų vy- 
rus": „Pasakoju apie tai, ką mūsų akys matė"; „Aš rašiau kaip 
sugebėjau, bet visa teisingai" (117, 1—2, 88). Nuo poetų, rašan- 
čių fantastinėmis, tikrovės neatitinkančios mitologijos temomis, 

Andriaus Rimšos „Deketeros akroama..." (Vilnius, 1585) titulinis pusl. 

atsiribojo J. Radvanas: „Radviliados" giesmių dėl neteisybės ne- 
galėsiąs apkaltinti „joks amžius" (60, 285—287). „Realistinės poe- 
tikos" tiesas dėstė Stepono Batoro rūmų poetas „prūsas“ Danie- 
lius Hermanas: poemos „Maskvėniška Steponiada" („Stephaneis 
moschovitica", 1582) pratarmėje skelbiama, jog rašytojo pareiga 
rūpintis ne „literatūrine iškalba", ne išmone, bet vien tiesa (91, 
114—119). 

Ištikimybę realistiniams mimetizmo principams išsako ir 
M. Stryjkovskis. Poemoje „Šlovingiausias atvykimas į Krokuvą“ 
jis atstumia Apolono ir Helikono mūzų pagalbą, tariasi rašysiąs 
paprastai („s prostu"), nes „paprastumo tiesa reikalauja". Kūri- 
nyje autorius žada pasakoti ne apie antikos dievų nuotykius, bet 
apsakyti vien tai, ką savo akimis matė. Lietuvos istorikas smer- 
kia tuos poetus, kurie „žodžių puošnumui pirmenybę teikdami, iš 
kelio išklydo". Tai esą buvę „vien žodžių, o ne dalyko istorikai". 
Priešingai aniems gražbyliams, jis pats aukojąs retoriką faktui: 
„Ne eilių paisau, bet istorinės tiesos,/Nes tiesa Sarmatijoje nuo 
seno yra gerbiama“ (132, II 444). 

Šis M. Stryjkovskio išpažįstamas gyvenimo tiesos siekimas, 
nieku būdu neprieštaraudamas iš esmės retoriniam jo darbų po- 
būdžiui, konkrečiai pasireiškė stipriu asmeniniu įsijautimu į vaiz- 
duojamus įvykius, sasotišku herojinės Lietuvos praeities subuitini- 
mu, sujausminimu, suasmeninimu. 

Renesanso istorinė literatūra lygu antikinė brėžiamo praeities 
paveikslo vidurin iškėlė žmogaus asmenį. Tačiau tai buvo re is 
antikos filosofijos pažįstamas savo poelgius valdąs, intelekto galia 
likimą kuriantis žmogus. Humanizmas atvėrė ir pasaulio istorijos 
vadžias įdavė krikščionybės suformuotai asmenybei — aistringai, 
impulsyviai būtybei. Istorija nūnai tampa žmogiškų aistrų Istorija 
(177, 57). Nežabotas jausmas suvokiamas ne tik kaip būtina 
žmogaus prigimties išraiška, bet ir kaip žmogiškos pilnatvės, gro- 
žio apraiška. 


M. Stryjkovskio pasakojimas — ekspresyvus, emociškai niuan- 
suotas. Viešai rodomas jausminis autoriaus ryšys su praeities he- 
rojais — jo asmeninės simpatijos ar antipatijos. Lietuvos senovė 


apgobiama pasakotojo ilgesiu, rūpesčiu, meile. Autoriaus kalboje 
nevengiama atodūsių, tiesioginių kreipinių į istorines asmenybes. 
Gretindamas Vytauto valstybę su „apverktinus laikus" išgyvenan- 
čia XVI a. Lietuva, M. Stryjkovskis ne kartą šūkteli: „O Vytau- 
te, kad prisikeltum tu šiandieną su savo laikais!" (132, II 123, 

157). „Mielas“ (mily) — šiuo epitetu istorikas dažnusyk išsako 
savo požiūrį į antikinės Lietuvos didvyrius. Lenkų literatūros is- 
toriko J. Kžižanovskio pastebėjimu, „Kronikos“ autoriui būdingas 
„romantiškas santykis“ su krašto praeitimi (69, 177), vėliau at- 
lieptas A. Mickevičiaus, J. Kraševskio kūryboje. 

M. Stryjkovskiui, lygu ankstyvajam A. Mickevičiui, „senoji 
Lietuva" daugiu atžvilgių buvo tikrovėje pražuvęs ir vien dainoje 
atgyjantis pasaulis. Tautos šlovė ir garbė nesyk regėjosi esančios 
„visiškai praeityje“. Nesvyžiaus rankraštyje mėginama tiksliai nu- 
rodyti nykios šiandienos pradžią — tai paskutinio Kęstutaičio 
mirtis. Dramatiškas pasakojimas apie Lietuvos valdovo Žygimanto 
nužudymą 1440 m. Trakų pilyje užsklendžiamas nelinksmu api- 
bendrinimu: „Baigėsi lietuviška dinastija anų šlovingų kunigaikš- 
čių,/Kurie: nuo seniausių laikų iš eilės sostan sėdos,/Iš savos gi- 
minės kilę visad šauniai viešpatavo,/Lietuvis savo Lietuvą valdė, 
svetimų nepažino./ (...) Jogailos giminės antragymiai sūnūs/Virto 
lenkų karaliais, o kiti/Kunigaikštystės įpėdiniai tapo šių pavaldi- 
niais" (133, 422). 

M. Stryjkovskio herojai — atviros aistros žmonės, netramdan- 
tys pykčio ir įniršio, nesidrovintys ašarų. Krenta į akis nepapras- 
tas jų asaringumas. Lietuvos kunigaikščiai, buvę orūs, majestotiš- 
kų mostų ankstyvųjų metraščių didžiavyriai, M. Stryjkovskio ver- 
čiami be paliovos lieti ašaras. Štai Kęstutis, Vilnių iš Jaunučio 
atėmęs, „verkdamas, puldamas ant kelių ir meiliai prašydamas, 
skyrė Algirdui šią garbės ir šlovės pirmenybę" (132, II 3). „Verk- 
damas" „senelis Kęstutis, antras Lietuvos Ulisas ir Nestoras" 
meldžia sūnų Vytautą patikėti Jogailos klasta (132, II 62). Visko 
netekęs „vargšas Švitrigaila" vyksta Krokuvon prašyti brolio ka- 
raliaus ir Lenkijos ponų „ramaus kampelio senatvei" Lietuvoje, 
tačiau valdovas išveja jį — „ašaromis verkiantį" (132, II 197). 
Ne vien krauju, bet ir ašaromis nulaisto M. Stryjkovskio herojai 
Žalgirio lauką. Prieš mūšį karius išrikiavęs Jogaila kreipiasi į 
Dievą — „nuo verksmo dusdamas"“. Jo ašaringos maldos klausy- 
damiesi „visi taip pat verkė": „Tą patį Vytautas ir mozūrų ku- 
nigaikščiai darė" (132, II 129—130; 133, 350). Ir po kautynių 
Lenkijos karalius „verkdamas dūsavo, sumuštų kryžiuočių gailėda- 
mas" (132, II 138). „Ašaros lūpomis ir skruostais sruvo" mirties 
mūšyje išvengusiam Kazimierui Jogailaičiui (133, 486). 

Žmogaus gyvenimas humanizmo literatūroje įgyja nepakartoja- 
mos, individualios dramos pobūdį. Mat Vakarų kultūrai neten- 

kant viduramžiško būties visumos jausmo, „Kristaus drama liovė- 
si būti visuotine drama, indu, į kurį suteka visų žmonių likimai; 
istorija įgyja dramos lytį, jos esminiu mazgu virsta konkretus 


žmogaus veiksmas, iš jo drama ima savo vienovę, — dabar at- 
vertas kelias žmogaus kaip tokio tragiškam likimui vaizduoti" 
(165, 326). 

Renesansinės Lietuvos istorijos herojai — savitos lemties ir sa- 


vitos biografijos žmonės. Kiekvieno jų „šaunumas" įgauna asme- 
ninį atspalvį. Su Fortūna rungiamasi individualiai ir individualiai 
jai pralaimima. 

M. Stryjkovskis vykusiai individualizuoja herojų kalbas — iš 
antikos perimtą, renesanso istoriografijos itin pamėgtą retorinę fi- 
gūrą. (172, 253—254). Jomis ne tik išsakomi paties autoriaus 
politiniai įsitikinimai, ne tik pagrindžiama humanizmo tiesa, kad 
istorijos eiga pareinanti nuo sąmoningos vadovaujančių asmenybių 
veiklos — žodžiu išsakytos asmens valios. Gyvos, šnekos intonaci- 
jų turinčios herojų kalbos tarsi išsimuša iš beveidės antikinės ar 
viduramžių metraštinės patetikos, tampa menine konkrečių istori- 
nių asmenybių portretavimo priemone. Šmaikščiai, aforistiškai, 
liaudies išmintimi pasiremdamas, dėsto mintis Gediminas. Duoklės 
atvykusiam totorių pasiuntiniui tariama: 


O kad anksčiau Rusioj būta tokių vištų, 
Kurios totoriams aukso kiaušius dėjo, 

Tai dabar ne alavinių, geležinių galit gauti, 
Jei priseis atremti pavojumi jūsų pavojų* 


Demokratiško, tėvynei pasiaukojusio valdovo, ir sykiu glausta, 
įsakmia karo vado kalba kreipiasi prieš mūšį į lietuvių karius Al- 
girdas: 


O bičiuliai mano! Bičiuliai narsūs! 

Tėvynė su manimi kartu šaukia: nūn būkit galingi! 
Parodykit šiandieną Marso įgimtą jėgą. 

Už vaikučius, už laisves, už namų dievaičius!** 


* A iž Rusi kokoszy pierwej takie byly, 


Ktore Tatarom jajca zlote stąd nosily, 

Teraz ni olowianych, želazne byč mogą, 

Jesli przyndzie odbijač waszę trwogę trwogą. (133, 242) 
O towarzysze moi! Towarzysze męžni! 

Ojczyzna ze mną wola, bądžcie dzis potęžni! 

Kaip įtakingas tautos žynys kalbasi su bajorais Kęstutis (133, 
283). Pamaldumo, dievobaimingumo „dorybė“ švyti Žalgirio lauke 
pasakyta Jogailos kalba (133, 349—350). Ne uz tėvynei teikiamą 
labą, o už asmeninę gyvybę kaip brangiausią žemės turtą aistrin- 
gai dėkoja Viešpačiui lietuvio Valiaus (žinoma, didikų Valavičių 
protėvio) mūšyje išgelbėtas didysis kunigaikštis Kazimieras (133, 
486). Pasiaukojanti meilė tėvynei, ištikimybė protėvių atminimui, 
tėviškas rūpestis kario dalia, dvasios tvirtybė atsimuša Lietuvos 
didžiojo etmono Konstantino Ostrogiškio itin lyriškose, rutėniz- 
mais nusagstytose kalbose. Broliais, vaikais, bičiuliais vadina et- 
monas karius, jaudinančiai pasakoja apie Lietuvos patiriamas 
skriaudas, įsakmiai ir sykiu švelniai ragina stoti mūšin prieš grės- 
mingus totorių pulkus: „Ei! o gal dabar, o gal, vaikai!" („Hej! 
nuz teraz, nuz deti!") (132, II 367—368, 381). 

Renesansinei herojaus biografijai tampa svarbios buities deta- 
lės. M. Stryjkovskis stengiasi atskleisti visą išorinį asmenybės 
spalvingumą, nenutylėdamas pikantiškų jos gyvenimo smulkmenų, 
regis, kompromituojančių faktų. Į literatūrinį portretą patekę bui- 
ties dalykai nesumenkina herojaus orumo ir dvasios didybės: jie 
poetizuojami kaip neatskiriama asmens žemiškos būties dalis. 
Mat, „Kronikos“ teigimu, Dievas kaip „didžią dovaną“ davęs 
žmogui „sveiką sielą sveikame kūne“ — kūno pasaulis esąs lygiai 
gerbtinas, visokeriopo dėmesio vertas (132, I XXXV). Su Jogailos 
„šaunumu" puikiai sudera jo „prietaringumas" (išeidamas iš rūmų 
trissyk ant vienos kojos apsisukdavęs), pomėgis kasdien pirtyje 
pertis, „lietuviškai „aja, je, je" šaukiant", neišvaizdus stotas: 
„buvo menko ūgio, ištįsusio veido ir kaklo" (133, 408). Vytauto 
didybės nesugniuždo nekrologo pastaba, jog velionis turėjęs „bo- 
bos veidą", jog „pernelyg Venerai tarnavo", „meilėje saiko nepai- 
sė" — šlove Lietuvos valdovas visvien pranokęs „graikų, trojėnų, 
persų etmonus" (133, 393—394). Su atlaidžia šypsena „Kronikoje“ 
pasakojama apie tai, kaip žygio prieš Maskvą metu Vytautas 
staiga palikęs kariuomenę likimo valiai ir išskubėjęs namo pas 
žmoną — „nes jį kasdien Venera degino" (132, II 124). Su nuo- 
gu atvirumu aprašomi karališkos poros — Jogailos ir Jadvy- 
gos — santykiai. Štai meilės apakinta jaunutė nuotaka mėgina 
kirviu iškapoti rūmų spynas, kad pasimatytų su pirmuoju suzadė- 
tiniu Vilhelmu; netrukus po vestuvių karalienė apkaltinama neiš- 


Okažcie teraz sily wrodzone Marsowe. 
Za dziatki, za wolnošci, za bogi domowe! (133, 273) 

tikimybe, o ją įskundęs lenkų bajoras priverčiamas seime po suo- 
lu garsiai šuns balsu loti (132, II 73, 82—83). 

Šitaip M. Stryjkovskio tekste susilieja du planai — retoriškai 
sustyguotas panegirinis, herojinis ir tikrovėn besiremiantis buiti- 
nis. Tačiau vaizduojamas praeities pasaulis dar neįgyja psichologi- 
nės plotmės — netampa pačių herojų vertinamas, apmąstomas, iš- 
gyvenamas. Istorija Lietuvos renesanso autoriui tėra veiksmo, o 
ne charakterio drama. Tragizmas — tik išorės įvykiais išsakomo 
žmogaus likimo, o ne jo sielos savumas. Nors praeityje M. Stryj- 
kovskis „ieškojo ir mėgo visų pirma tai, kas dramatiška ir efek- 
tinga, baisias kolizijas ir nusikaltimus, žudynes, nunuodijimus, 
kerštus, išdavystes" (139, 287) vis dėlto įstengė perteikti tik iš- 
orinių gyvenimo siužetų dramatizmą. Sėkmingiausiai jo poetinis 
talentas kaip sykis atsiskleidė mūšių aprašymuose, panoraminiuose 
praeities paveiksluose, kuriuose dominuoja herojaus veiksmas, 
emocinė ekspresija. Lenkų literatūros istoriko B. Chlebovskio nuo- 
mone, M. Stryjkovskis „kaip tapytojas ir karo scenų apdainuoto- 
jas senojoje poezijoje neturi ne tik viršesnių, bet ir sau lygių". 
Mat mūšių vaizduose atsiveria asmeninė kario patirtis, „nubunda 
menininkas ir riteris drauge". M. Stryjkovskio pasakojimas šiuo- 
syk tampa itin gyvas ir plastiškas: kautynių detalės — vaizdžios, 
apčiuopiamos, mūšio veiksmas — svaiginančiai greitas, kupinas 
šurmulio, aistrų žaismes, be paliovos kintančių, kunkuliuojančių 
likimų gausos (23, 203—204). Veiksmo dramatizmu grindžimas 
vienas įspūdingiausių Lietuvos istorijos batalinių paveikslų — Vy- 
tauto mūšis su totoriais prie Vorsklos: 

O mūsų jauni ponaičiai veržiasi į mūšį. 

Nenorėjo (vyresniuosius plūsdami) taikai paklūsti. 

Visi „Mušt! Must!" šaukia, „Karas, karas" rėkia. 

Priešų neskaičiuoja. „Mušim“, kartoja, „Mušim“". 

Trimitai dusliai gaudžia, būgnai beldžia, 

Zirgai žvengia. „Hala! Hala!“ totoriai šaukia.* 

Mūsiškiai kardais, muškietomis juos kerta, 

O totoriai iš lankų be paliovos siuva. 


* Lecz mlodych paniąt naszych ochota do boju, 


Nie chcieli (z krzykiem lając starczych) wziąc pokoju. 
Wszyscy „Bie! Bic!" wolają, „Wojna, wojna" krzyczą. 
Będziem bič", powtarzają, będą bič". Nie Liczą. 
Trąby chrapliwe glosy, bębny kolat dają, 

Konie ržą. „Hala! Hala!" Tatarzy wolają. 

Dimitras Kaributas su savaisiais totorių vidurin įšoko, 

Ilgai kirtos, kol minia jį sutrypė žirgais. 

Riksmas ir triukšmas — iš visų pusių kariai 

skirtingiausiai šaukia, 

Panašūs į siaučiančias vėjyje jūros bangas, 

Kai šios ritas iš šiaurės lig kuprotų krantų, 

O Eolas jas gena savo dumplių galia. 

Strėlės, kaip lietus, iš visų pašalių švilpdamos skrieja, 

Laukuos, kaip bičių spiečiai, sukasi būriai. 

Kalavijai, kardai žvanga, šarvai braška, sužeisti vaitoja; 

Tarsi vaivorykšte apjuosė totoriai mūsiškius, 

Kad šie net ėmė alpti prieš jų galingą gausą, 

Ir vis dėlto narsiai ir šauniai totorius mušė ilgai.* 

Pasiremdami D. Lichačiovo apibendrinimais, nusakančiais seno- 
sios „rusų literatūros raidą, M. Stryjkovskio darbus priskirtume 
„ekspresyviajam-emociniam stiliui" bei „idealizuojančiam biografiz- 
mui", dar tik skynusiems meno žodžiui kelią į psichologinį žmo- 
gaus charakterį (180, 72—97). Lietuvos istoriko tapomas asmeny- 
bės paveikslas, nepaisant buitinio, išorinio jos spalvingumo, vis 
dėlto nevalioja išsiveržti iš renesanso poemai būdingos idealizuo- 
jančios herojinės patetikos. Humanizmo autoriaus regėtą vienama- 
tį pasaulį — žmogaus žemiškos didybės raiškos lauką atliepė vie- 
namatis meninis vaizdas. XVI a. antrojoje pusėje Vakarų litera- 
tūroje plitusi baroko poetika M. Stryjkovskio kūriniuose pirmiau- 
siai pasireiškė ne personažo sielos raidos, vidinio dramatizmc 
įžvalga, bet stiliaus įmantrumu, manieringa kalbėsena, keistai su- 
derančia su liaudišku teksto vulgarumu: Oršos mūšiui pasibaigus. 
„Saulė paslėpė savo veidą, nenorėdama kraujo aukso akimis regė- 
ti? (132, II 383), „iškeitė gyvenimą į mirtį“ Algirdas (132. 
II 56), „gėdinga smurto mirtimi iš pasaulio išstumtas" tapo Kęs- 


Naszi szablami, strzelbą ruszniczną ich biją, 

A Tatarowie z hikow, bez przestanku szyją. 

Dymitr Korybut w srzodek Tatar z swymi wskoczyt, 
Siek! się dlugo, až go gmin on koniami stloczyl. 
Krzyk i szym uf6w zewsząd rožnie się walących, 
Podobni morskim walom dla wiatrow burzących, 

Gdy się do krzywych brzegėow od pėnocy toczą, 

A Eolus ich pędzi blazbankow swych mocą. 

Strzaly jak deszcz šwieszczące lecą z kazdej strony, 
W polach jak roje pszczolne kręcą się zagony. 
Szable, miecze, brzmią, zbroje chrzęczczą, ranni jęczą; 
Tatarzy opasali naszych jako tęczą, 

Iž poczęli mdleč przed ich gwaltowną wielkošcią. 
Lecz dhugo męžną bili Tatarow dzielnošcią. (133, 335—336) 

tutis (132, II 65), „kūno skolą mirčiai sumokėjo" Žygimantas 
Augustas (132, II 419). 

XVI amžiaus Lietuvoje, lygu renesansinėje Europoje, literatūra 
iš sekimo reikalaujančio amato virsta individualios kūrybos daly- 
ku. Antikinė kultūra — ne imituojama, bet stilizuojama (169, 
48). Lietuvos autoriai ryžtasi stoti polemikon ir su klasikinės an- 
tikos tradicija — suliedami šią su gyva lietuvių tautosakos srove, 
1 su išpuoselėta pagal visas retorikos bei poetikos taisykles Va- 
karų humanizmo literatūra — priešindami jai tiesmukos gyvenimo 
tiesos, konkretaus tikrovės fakto meninį grožį. 

M. Stryjkovskis tuometinėn krašto raštijon renesansinį laisvės 
pradą diegė bene nuosekliausiai. Jo tekstas — tai asmeninės vaiz- 
duotės kūrinys, asmeninės išmonės pasaulis. Tikri istoriniai įvy- 
kiai čia įsukami laisvon „meno melo" erdvėn (139, 288). Mozūrų 
poeto tapomas literatūrinis piešinys pažymėtas stipria individualu- 
mo, originalumo žyme. Mat išradingai pasirenkamos pačios tapy- 
bos priemonės. Lenkų kalbininkės M. Karpluk  pastebėjimu, 
M. Stryjkovskis nuėjo tuo metu originaliausio ir moderniausio 
Lenkijos poeto Jano Kochanovskio (1530—1584) pėdomis, kaip ir 
šis pažeisdamas lenkų kalbomis kuriamose literatūrose įsigalėjusią 
silabinio trylikaskiemenio su pastovia kadencija normą: liovėsi ak- 
centuotą prasminį pasakymą dirbtinai pabaigti sykiu su kiekviena 
tryliktąja silaba. Dėl to M. Stryjkovskio sakinys tapo natūralus, 
laisvas, metro nesukaustytas: jo veiksnys dažnusyk paliekamas 
vienoje eilutėje, tarinys keliamas kiton; vienoje esti daiktavardis, 
kitoje — jį nusakantis būdvardis. Skirtingai nei tarmybių vengęs 
J. Kochanovskis, M. Stryjkovskis „semia jas pilna sauja ir be 
apribojimų vartoja rimuose“. Mozūruose ir LDK buvę fonetiniai 
dialektizmai meistriškai panaudoti rimuotose pozicijose, gerokai iš- 
plėtė poetines galimybes, padidino meninio žodžio laisvę. Tuome- 
tinėje Rytų Europos žodinėje kūryboje M. Stryjkovskis iškilo kaip 
„talentingas poetas" (58, 71-85), jau amžininkų sektas ir mėg- 
džiotas (91, 147). 

Renesansinė Lietuvos istorija buvo įgijusi individualią ir sykiu 
modernią, savo laiko estetinį skonį atliepusią poetinę lytį. Ne tik 
atvirai nepriklausomą asmens būtį gynusi jos mintis, „sava valia" 
pasikliaujančių herojų portretai, bet ir pati meninė raiška skynė 
krašto kultūroje erdvę esminiam renesansinio humanizmo laimėji- 
mui — kūrybos laisvei. 

LL. 


BAROKINĖS LIETUVOS 
ISTORIJOS PATAISOS 


Iš „tuščios šlovės" į „šventą 
paklusnumą" 


Seniai gyventa tų, kuriuos šauni dorybė 
Dangun ryžtingai kėlė, 

Nūdien visam mūsų amžiųj 

Nerasi šitokio žmogaus. 

Mes visi, absoliučiai visi, 

Kuriuos žemėje permaininga šviesa 
Apšviečia Hekatė, esame neteisūs. 

Nė vieno nėra tobulo. 

Visi klaidžiojame ir, metams slenkant, 

Vis bėgame gilyn klaidžion pasaulio girion., 


Zbignievas Morštynas (apie 1628—apie 1689) 


XVII šimtmetyje Lietuvos istorija įgyja esmiškai naują kultūri- 
nį kontekstą. Ji nūnai perskaitoma nauju - nesuderinamus būties 
prieštaravimus reginčiu žvilgsniu, suvokiama nauju — laisvės iš- 
vargintu ir autoriteto besiilginčiu protu, perrašoma nauja — 
dramatiškus pasaulio disonansus atveriančia, žmogaus sielos slėpi- 
niuosna prasismelkiančia kalba. Tautos praeitis paverčiama sudė- 
tine baroko kultūros dalimi. 

Renesansinis humanizmas suvokė asmenybę kaip „absoliučiai 
vieningą ir tikslingą“ būtybę — panašią „į geometrinį tašką, į 
tvarų senos, Demokrito fizikos atomą" (190, 190). Renesanso epo- 
chos „klasikinis žmogus" juto amžinybės dvelksmą istorijos tėk- 
mėje, „gyvenimo sraute": „laikas ir amžinybė jam nebuvo priešy- 
bės, tai, kas amžina, jau buvojo laike" (131, 7). To laikotarpio 
asmuo, suprasdamas laisvę kaip išorinę nepriklausomybę, stengėsi 
įsišaknyti socialinėje sąrangoje — kaip vienintelėje ir baigtinėje 
erdvėje. 


130 


Jau antrojoje XVI a. pusėje šis, pasak rusų literatūrologo 
A. Smirnovo, „idiliškasis““ humanizmas Lietuvoje, lygu tuometinė- 
je Vakarų Europoje, patiria pirmuosius krizės požymius. Individu- 
alistinis žmogaus maištas, dar neseniai atrodęs pats savaime ver- 
tingas, nūnai atveda sielvartingon netikrumo, abejonės, nežinios 
būsenon. Minties laisvė liaūjasi buvusi savarankia gėrybe. 
1568 m. Žemaičių seniūnas Jonas Katkevičius, tebepriklausydamas 
Kalvino bažnyčiai, laiške A. Rotundui su skausmu išpažįsta: „Vi- 
sa, kas šventa, yra suniekinta ir atiduota spręsti tamsios liaudies 
užgaidoms ir valiai, kad visiems būtų leista visa. Nebekenčiu tad 
daugiau kalvinu vadinamas. Nors ir anksčiau nebuvau visiškai tai 
sektai atsidavęs, bet vis dėlto buvau kiek geresnės apie ją nuo- 
monės, negu dabar, matydamas, kaip visa, kas žmogiška ir šven- 
ta, yra sujaukta ir sugriauta" (43, 96). Po kanclerio M. Radvilos 
Juodojo mirties radikaliausią „ereziją“ — arijonizmą,  neigusį 
Šv. Trejybės dogmą ir Kristaus dieviškumą, smerkia A. Volanas. 
Norėdamas perspėti vilniečius dėl S. Budno ir kitų arijonų moks- 
lo pragaištingumo, jis sukuria 1579 m. miesto kalvoje palaidotam 
„eretikui" Kasparui Bekešui antkapinį įrašą — parodijinį renesan- 
sinio antropocentrizmo manifestą: „Viską turiu pats. Dievu nesi- 
rūpinu, nenoriu jo dangaus, nebijau jo pragaro. Neprašau malo- 
nės, niekinu jo teismą. Nuodėmės nepripažįstu ir nepažįstu žmo- 
gaus, kuriam būčiau kuo nors kaltas. Gyvenau tik sau ir tesido- 
mėjau tik savimi. Nesirūpinu kūnu ir — visiškai siela. (...)? (43, 
103—104). 

Žemiškoji būtis, kurios džiugia absoliutaus pažinumo iliuzija 
gyventa renesanso laikais, išsprūsta iš žmogaus valios įtakos, atsi- 
veria šiapusėje erdvėje nesuderinamomis antinomijomis. „Vieninte- 
lį, geometrinį regėjimo tašką" pakeičia „daugeriopas stereometrinis 
žvilgsnis į pasaulį“ (194, 164). Vien žemiškų aistrų valdoma že- 
mės tikrovė asmenybei tampa per sunki, išorėn besiskleidžianti 
asmeninė laisvė išstumia žmogų protu neaprėpiamon gyvenimo 
įvairovėn, šiurpion pasaulio begalybėn ir užgriūva neištveriamu 
sopuliu. „Suyra išdidusis antropocentrinis pasaulėvaizdis. Visata 
ima rodytis baisi, neįveikiama ir grėsminga. (...) kosminių visatos 
galių akivaizdoje atsiskleidžia nuoga ir virpanti žmogaus esmė“ 
(159, 153). Asmuo dabar verčiamas apsispręsti nebe visuomeninės 
istorijos, bet dieviškosios transcendencijos atžvilgiu. Ir šio lemtin- 
go asmeninio apsisprendimo metu nebegalima pasikliauti jokiomis 

APTIEICES DIGITI SCRIPSERVNT FRONTIS HONOREM : 
„SCRIPTA ANIMVM.FORTEM FORTIA FACTA MANVM(G55 


Kristupas Radvila Našlaitėlis (1549—1616) 

socialinėmis struktūromis: nei šeima, nei tauta, nei valstybe, nei 
Bažnyčia. Žmogus lieka vienas su savo sąžine, visiškai vienas ke- 
lyje į išganančią tiesą. M. Radvila Juodasis, puikuodamasis asme- 
nine nepriklausomybe ir atsižvelgdamas į Lietuvos politinius inte- 
resus, nerūpestingai keitė naująsias krikščioniškas tikybas tarsi iš- 
augtus drabužius, jo vyriausiajam sūnui Mikalojui Kristupui Naš- 
laitėliui „tikrosios religijos“ pasirinkimas jau tampa ir egzistenci- 
niu, ir ontologiniu rūpesčiu, nebūties ar amžinojo gyvenimo klau- 
simų. 1567 m., paniekinęs tėvo išpažintą „klaidatikystę", jis atsi- 
verčia katalikybėn. 1573 m. Katalikų Bažnyčios globon pereina 
ir būsimasis Vilniaus vyskupas, Našlaitėlio brolis Jurgis Radvila. 
1571 m. katalikų kunigu tampa protestantiškuose universitetuose 
išsimokslinęs kunigaikštis, būsimasis Žemaičių vyskupas Merkelis 
Giedraitis, 1570 m. kalvinizmo galutinai atsisako J. Katkevičius. 
1586 m. katalikybėn atsivercia M. Radvilos Juodojo globotinis ir 
jo sūnų bendramokslis, būsimasis Lietuvos kancleris Leonas Sapie- 
ga (1557—1633). Tais metais, jėzuitų istoriko S. Rostovskio liudi- 
jimu, Romos Bažnyčion sugrįžta apie 300 iškilesnių krašto ponų 
(43, 94—98). Ši konversijos banga buvo nulemta ne tiek sociali- 
nių, politinių paskatų, kaip anksčiau per Lietuvą persiritusi Te- 
formacija, kiek psichologinių priežasčių — egzistencinio asmenybės 
nerimo, laisvės teikiamos atsakomybės už savo būtį suvokimo. 
XVI a. pabaigoje Kunigaikštystės kultūrą apima kupina vidinės 
įtampos nonkonformizmo dvasia. Dar neseniai savo žemiška didy- 
be vaikiškai besigėrėjusi asmenybė nūnai pajunta viešos išpažin- 
ties ir atgailos poreikį, Lietuvos kultūros rašte pasirodo „vidinė 
asmens biografija", vaizduojanti parpuolusio žmogaus kelią iš 
kančios, abejonės ir nerimo į pilnutinį dvasinį išsivadavimą, į 
„sielos ramybę". 1583 m. Vilniuje iš spaudos išeina Radvilų 
dvariškio,  konvertito Kasparo Vilkauskio (Wilkowski) knyga 
„Priežastys sugrįžimo visuotinėn tikybon iš atskalūniškų naujak- 
rikštų sektų" („Przyczyny nawrocenia do wiary powszechnej od 
nowokrzczencow samosatenskich“). Buvęs arijonas išsako skaityto- 
jui intymiausius asmeninio dvasios gyvenimo dalykus, viešai išpa- 
žįsta savas nuodėmes. Konformizmas, veidmainiškas susitaikymas 
su priimta visuomenės nuomone K. Vilkauskiui atrodo esąs „sun- 
kiausia nuodėmė". Kaip didžiausią blogybę jis prisimena Italijoje 
jį ištikusį dvasinį silpnumą: būdamas arijonu ir „tikėdamas, kad 
Naujojo Testamento auka tėra velnio per Antikristą, Romos po- 
piežių, išrasta ir pramanyta stabmeldystė", vadindamas stabu 

Viešpatį Jėzų Kristų, vis dėlto — „iš atsargumo" — dalyvavo ka- 
talikų mišiose ir klaupėsi prieš Kristaus kūną. Siekdamas absoliu- 
čios, su pasauliu ir Dievu sutaikančios tikėjimo tiesos, vaduoda- 
masis iš „desperacijos ir baimės“, K. Vilkauskis išsižada visų gi- 
minystės ir draugystės ryšių, atsisako buvusio dvasios vadovo ari- 
jono — „pono mielojo mano tėvo" globos, nes „dalykas lietė sie- 
lą, taigi reikėjo visa, kas kliudė, šonan atidėti" (39, 19—21). 

Jau * M. Stryjkovskio amžininkų poetiniuose tekstuose iškyla 
renesanso kultūrai nebūdingas atgailaujantis žmogus. Lietuvos ra- 
šytojai imasi tapyti kintančios asmens sielos paveikslą. Veik sy- 
kiu su „Kronika“ pasirodo nepažįstamo poeto Stanislovo Lauri- 
navičiaus (Laurentius) elegija „Rauda nelaimingo Grigaliaus Asti- 
ko, už savo nusikaltimą kilnumo netekusio ir mirties bausme nu- 
teisto 1580 m. birželio mėnesio 15 dieną Vilniuje“ („Lament 
nieszczesnego Hrehorego Oscika za jego uczynek poczciwosci odsą- 
dzonego i na gardio sądzonego r. 1580 — miesiąca czerwca 15 
dnia w Wilnie"). Šis plebėjiško pobūdžio kūrinys — visiškai lais- 
vas nuo politinės propagandos, ideologinės savojo laiko įtampos. 
Esminis jo siekinys — meno kalba nusakyti dvasinę moraliai su- 
gniuždyto žmogaus būklę. S. Laurinavičius dėmesį sutelkia į tėvy- 
nę išdavusio Lietuvos didiko išgyvenimus nebūties akivaizdo- 
je — kalėjime ir egzekucijos metu Rotušės aikštėje. Nusikaltimas 
išstumia G. Astiką iš tėvynainių bendrijos, atriboja nuo šaunumu 
ir nuopelnais Lietuvai išgarsėjusios giminės — palieka vieną su 
veriančia sielos gėla. Elegijos herojaus kančia iš sąžinės grauza- 
ties, atgailos prieš garbingus protėvius, apmaudo dėl pražudyto 
gyvenimo — bausmės vietoje perauga paniškon mirties baimėn 
(91, 129—130). A. Rimša „Dešimtmečiame pasakojime" greta ide- 
alizuotų, panegirinių Radvilų portretų gan meniškai atskleidžia 
Ivano Rūsčiojo sielos dramą. Didybės sklidiną „žiaurų tironą", po 
Žygimanto Augusto mirties drįsusį įsakinėti Lietuvai iš Maskvos 
tarsi iš paties Vilniaus, Kristupo Radvilos puolimas isbloškia iš 
dvasios pusiausvyros. „Vargšas“ Ivanas atsiduria tarp liepsnojan- 
čių Pavolgio kaimų, be gailesčio žudomų savo tautiečių. Prie jo 
veržiasi raudančios moterys ir vaikai, dejuojantys ir čia pat mirš- 


tantys sužeistieji — kaltina už asmenines nuodėmes, tuščią pui- 
kystę. Verkdamas, sopančia galva, apimtas gailesčio ir „didžio 
siaubo", Maskvos viešpats — „„nors tironas“ — puola atgailon. 


Ivanas Rūstusis prisiima asmeninę kaltę dėl valstybės ir tautos 
kančių: Kristupą sutinka kaip velnių pasiuntinį, kaip Dievo baus- 

Kristupas. Perkūnas Radvila (1547—1603) 


mę, tekusią šaliai už valdovo piktadarybes. A. Rimšos poemoje 
pergalingas K. Radvilos karo zygis tarsi veidrodyje atsimuša raiš- 
kiuose kenčiančios maskvėnų liaudies ir jos viešpačio išgyvenimuo- 
se (117, 3, 47, 72-73). 

1583 m. kovo mėnesį Dieveniškėse parašytas „Dešimtmetis pa- 
sakojimas" palydimas barokiniu atodūsiu: „Vargingi yra ir laikini 

visi mūsų darbai!" (117, 88). Lietuvos žmogus suabejoja išganan- 
čia savojo „šaunumo“ galia, „Istorinio nemirtingumo“ tikrumu. 
M. Stryjkovskio liaupsę žemiškai asmenybės šlovei kaip tvariau- 
siai gyvenimo vertybei netrunka pakeisti šlovės tuštybės išpažini- 
mas. J. Radvano „Radviliadoje" vaiką Mikalojų Radvilą Rudąjį 
auklėjantis išminčius Muzėjas sušunka: „O, tuščia žmonių puiky- 
bė! o, menkos širdys!/Ar išties suprantat, koks tai beprasmis da- 
lykas?/Niekinga žmonių šlovė — ak, gėda — tačiau šlovė — nie- 
kinga" (105 I 304—306). Šie J. Radvano žodžiai tampa esminiu 
XVII a. Lietuvos literatūros leitmotyvu. Vilniuje ir Kernavėje gy- 
venęs Radvilų dvaro poetas Danielius Naborovskis (1573—1640) 
1607 m. paskiria K. M. Radvilos Perkūno sūnui, LDK patauri- 
ninkui Jonušui Radvilai (1579—1620) eilėraštį „Šešėlis“ („Cien“). 
Žmogus, poeto teigimu, esąs vien „Permainingos Fortūnos  žais- 
liukas": „O mes, kurie maža žemės, maža jūros turim,/Bet 
skrajūne mintimi dangų pasiekiam,/Deja, šešėlį ir sapną po savęs 
tepaliksim" (99, 348—350). Pasak D. Naborovskio, žmogus — tai 
laivas ant silpno ledo, jo buvimas — tik „garsas, šešėlis, dūmas, 
vėjas, spindėjimas, balsas, taškas" (99, 354—355). Visos žmogų 
viliojančios „apgaulingo pasaulio gudrybės" tėra „niekingo šešėlio 
sapnas", — išpažįsta Radvilų dvariškis arijonas Zbignievas Morš- 
tynas. Net šlovė, „kurią didžiai klysdami vadiname nenykstan- 
čia", esanti „tik dūmas", išsisklaidąs vos vėjui papūtus. Narsūs 
kariai ir galingi etmonai, neįveikiamos valstybės, visa, kas spindi 
žemiška didybe, Z. Morštyno įsitikinimu, veikiai prapuola: „'To- 
dėl, pasauli, jau visiems/Žaidimams tavo pasakiau sudie,/Ir nusi- 
tvėriau gerokai geresnio/Ano gyvenimo" (99, 568—569). 

M. Stryjkovskio šventai tikėta žmogaus tobulumu, jo visagaly- 
be. „Budraus ir stipraus kario šaunumui nieko nėra sunkaus ir 
nepasiekiamo", — teigė skaitytojui „Kronika“. Naivaus renesansi- 
nio optimizmo dar būta ir Vilniaus jėzuitų kolegijos atidarymo 
iškilmėse. 1570 m. paskelbtas atsišaukimas į šventės dalyvius kėlė 
nelygstamą mokslinio pažinimo vertę žmonių gyvenime: „Įgijęs 
mokslo visa, kas tik užtinkama dangaus, žemės ir vandens pavir- 
šiuje ir viduje, nors būtų toli ir neregima, matys, tarsi tai gulė- 
tų po jo kojomis, be jokio pavojaus suklysti, panašiai kaip Die- 
vas, kuris negali suklysti nei būti klaidinamas; ir taip pažins 
kiekvieno daikto esmę, kad jau pats sprendimo tvirtumas rodys 
jame esant dieviškumo pėdsakus“ (104, 209). Po dviejų dešimt- 
mečių Vilniaus akademijos studentai gedulingoje poezijoje jau 

skundziasi dėl pasaulio nepažinumo ir žmogaus išminties menkys- 
tės: vienintelė mirtis atskleidžianti visas šios žemės paslaptis (52, 
182—183). D. Naborovskio manymu, pats Dievas „nenorėjo pa- 
saulyje turėti nieko tobula" (99, 355). Vilniaus vaivadai ir LDK 
didžiajam etmonui Kristupui II Radvilai (1585-1640) skirtame 
eilėraštyje „Ketvirtainis“ („Czwartak“) teigiama: „Keturis daiktus 
žmogus turi ir turi ne lig galo:/Narsą, draugystę ir protą su to- 
bulumu./Yra už narsų narsesnis, yra draugystėj išdavystė, /Išmin- 
tingame glūdi klaida, tobulame — yda“ (99, 351—354). Z. Morš- 
tyno įsitikinimu, nūnai nesama visame pasaulyje nė vieno tobulo, 
nė vieno teisaus žmogaus: „visi neteisūs", „visi klaidžiojame" (99, 
567). Vilniaus jėzuitų pamokslininko Konstantino Sirvydo (apie 
1579—1631) tvirtinimu, mūsų protas apie tikrovę nieko spręsti 
negalįs: „Išmintis tieg kūno smertis yra" (138, I 382). „Kas yra 
silpnesnio unt žmogaus?“ — klausiama K. Sirvydo „Punktuose 
sakymų" (I d. — 1629, II — 1644). Kaip kiekvienas „sutvertas 
daiktas" jis turįs savyje daugiau nebūties, nei būties. Neklydęs 
biblinis Abraomas, skelbęsis dulke ir pelenais, teisus Dovydas, 
„algojęsis" „šunimi numirusiu ir blusiu", tuštybe vadinęs kiekvie- 
ną šios žemės žmogų. Trumpas esąs žmogaus „pagyvenimas". Jo 
trumpumą rodąs ir Šv. Raštas, vadindamas mūsų metus vora- 
tinkliu, žole, žiedu, dūmais, garu, šešėliu, eldijos ant vandens 
„greita praeiga"“, paukščio praskridimu, vandens puta. Pats žmo- 
gus — vien sausas šiaudas, vien lapas. Būdamas silpnas „ant dū- 
šios ir ant kūno", .jis „privaląs ramsčio, unt kurio pasiremtų". 
Tačiau visi žemės turtai, visuomeninė asmens padėtis, „galiūnų 
to svieto" globa, K. Sirvydo supratimu, esą vien laikini ramsčiai, 
silpnesni už patį žmogų. Asmuo iš slegiančios pasaulio nežinios, 
gyvenimo tuštybės ir savo menkystės galįs išsivaduoti, tik atsida- 
vęs Dievo malonei. Mat žmogiškos būtybės esmė — „dvasas", jos 
„dvasingas prigimimas“, palaikomas Dievybės. Beribio žmogaus 
„noro“, jo sielos alkio „nė vienas daiktas sutvertas negali paso- 
tinti, tiktai pati nesutverta ir neišmatuota gėrybė Dievo" (138, 
I 80—113; II 11-12, 97-99, 184). 

M. Stryjkovskis žvelgė į kultūros tekstą kaip į Šventraštį, lai- 
duojantį  asmeniui' „istorinę amžinybę"; įsirašyti į šį teks- 
tą — aukščiausia žmogaus gyvenimo prasmė. Ir Mozė, ir evange- 
lijų autoriai M. Stryjkovskiui tebuvo istorikai, kultūrinio žmoni- 
Jos rašto kūrėjai. Baroko asmenybė jau nebevalioja pasikliauti is- 
torija kaip amžinybės buveine. Jos gyvenimo prasmė ir tobulu- 

mas skleidžiasi ne istoriškai apibrėžtame laike, bet begalybėje. 
Šiapusis buvimas žmogui tampa tik amžinybės nuoroda, tik blyš- 
kiu tobulos transcendentinės būties ženklu. Lietuvos kultūron su- 
grįžta dramatizmo kupinas krikščioniškasis laiko išgyvenimas (131, 
7-8). Kunigaikštystės žmogus persmelkiamas ne žemiškas garbės, 
bet Dievo malonės rūpesčio. M. Radvilos Juodojo anūkas, LDK 
kancleris Albrechtas Stanislovas Radvila (1593 ar 1595—1656), iš- 
vertęs lotyniškus „Šventųjų gyvenimus" lenkų kalbon, dedikuoja 
juos antrajai žmonai Kristinai Onai (1618-1667) — kad „išsaky- 
tų" savo meilę jai: „ne tik čia gyvendamas artimoje santuokos 
jungtyje, bet ir amžinybėje geisdamas gyventi ne atskirai, bet 
su Jūsų Malonybės kompanija. ... Kad Jums skaitant šiuos pa- 
vyzdžius, Dievas padarytų šitaip: kai ateis laikas, ir iš čionai gy- 
venančių Katalogo pasitrauksime, įrašytų iš savo mielaširdystės 
laimės neprarandančią Jūsų Didenybę drauge su manimi į amži- 
nąją Knygą" (111, pratarmė). 

1593 m. Vilniuje išeina iš spaudos Simono  Vysockio 
(1542—1622) „Pamokslas laidojant Šviesiausią Kunigaikštį (...) Jo- 
ną Simoną Olelkaitį" („Kazanie na pogrzebie Jasnie Oswiecone- 
go Ksiąžęcia (...) Jana Symeona Olelkowicza...") — spalvotu Vy- 
ties paveikslu padabinta knyga. Jėzuitų pamokslininkas išlydėda- 
mas paskutinį Slucko kunigaikščių palikuonį Simoną (m. 1592) 
kitan pasaulin, raiškiai nusako ir Lietuvos kultūroje pakitusį as- 
mens ir istorijos santykį. M. Stryjkovskis, dedikuodamas Simono 
tėvui Jurgiui Olelkaičiui Nesvyziaus rankraštį, skatino šį pazinti 
savo protėvių šlovę, mokytis iš istorijos praktinės gyvenimo iš- 
minties. Didžiuotis M. Stryjkovskio aprašytais senolių Zygiais, 
„atremti“ savo namus į „tėvą Algirdą", naudotis giminės „apsuk- 
rumu", „geru vardu" ir turtais kvietė jaunuolį Simoną ir jo bro- 
lius A. Rotundas (133, 603). S. Vysockis prie kunigaikščio karsto 
jau skelbia kitokią tiesą: „tai, kas is protėvių turima, yra sveti- 
ma, o ne mūsų, nes vien tai tauriam žmogui teikia garbę, ką 
pats gera ir gerbtina padarė" (155, 40). Asmuo savo gyvenimą 
turįs tvarkyti, atsižvelgdamas ne į istoriją, bet į amžinybę. Rene- 
sansinis „šaunumas", pasikliovimas savomis galiomis liaujasi bu- 
vęs dorybe. Pasak S. Vysockio, „ne tas yra iš tiesų išmintingas, 
kurį veidmainiškas pasaulis kvailu savo proteliu tokiu esant laiko 
ir iš kurio išminčių teplioja, bet tasai, kurį visokeriopos išminties 
mokytoja Šv. Dvasia šitokiu esant pripažįsta", „išmintingas bijosi 
Pono Dievo, ir priešingai, kas bijosi Pono Dievo, tas ir yra iš 

ties išmintingas" (155, 3). Nuolankumas esąs tauriausias žmogaus 
sielos bruozas, vienintelis galįs atverti kelią amžinon Viešpaties 
Knygon: „apie krikščioniškas dorybes kalbėdami, žinome, kad 
Šventas Paklusnumas yra visų kitų dorybių ir dvasinių drabužių 
(...) fundamentas, tad, jei kas be jo kitas dorybes rinko, tas, 
kaip sako šv. Jurgis, dulkes vėjyje sėja". Mat „po mirties nei 
turtai, nei giminės garsumas, nieks nepadės tikros garbės ir šven- 
tumo pasiekti, vien tik pačios dangiškos dorybės": „tikėjimas, vil- 
tis, meilė ir drąsa" (155, 41—44). S. Vysockis laidotuvių pamoks- 
le aukština ne velionio karo žygius ar politinę išmintį, bet jo pa- 
maldumą: vardina S. Olelkaičio funduotas bažnyčias, mini jo die- 
vobaimingus poelgius. Vyties herbas, M. Stryjkovskiui ir A. Ro- 
tundui ženklinęs istorinę LDK didybę ir jos valdovų šaunumą, 
nūnai aiškinamas kaip gyvenimo laikinumo ir mirties simbolis. 
Velionio katafalke išpiešta Vytis (Algirdaičių palikimas), S. Vy- 
sockio teigimu, — „mielas Pasiuntinys ant karšto žirgo", greitai 
nešąs S. Olelkaitį „per šią niekingo gyvenimo Komediją". Mirtis 
esanti pagrindinis išminties šaltinis. Jėzuitų pamokslininkas prita- 
ria Platonui: „visas išminčiaus gyvenimas turi būti ne kas kita, 
vien nuolatinis mąstymas apie mirtį". Laidotuvių kalbą užsklen- 
džia kategoriškas imperatyvas: „Bijok Viešpaties Dievo ir vykdyk 
jo įsakymus, tai daro žmogų tobulą“ (155, 45—48). Barokinė as- 
mens ir istorijos jungties samprata tuo pat metu kristalizuojasi ir 
kalvinistų raštuose. J. Radvano „Radviliadoje" nuvertinamas kil- 
mingų protėvių kultas - jam priešinama aukščiausia Dievo baimės 
dorybė. Jaunuoliui R. Radvilai Rudajam poemoje primenamas iš- 
skirtinis „Lietuvos valdovų rūmų“ paprotys: čia valdžios žmonės, 
nelygu senovės Azijoje, esti „paprastai iškilę dorybėmis, o ne kil- 
me" („Virtute solent non sanguine niti"), jų darbai prašokę titu- 
lus. Valstybės vyrui esanti būtina „pati didžiausia dorybė“ („ip- 
są... maxima Virtus“) — pamaldumas (105, 334—341). Sykiu ba- 
rokinėje Lietuvoje, kaip ir kaimynų kraštuose, garbingų senolių 
kultui rodomas ypatingas dėmesys, tačiau aukšta kilmė nūnai ne- 
tenka tikrybės tvarumo, virsta „laikino gyvenimo" teatrališka 
puošmena. 

„Garbės troškimo" nuodėmės ir „švento paklusnumo“ dorybės 
prieštarą XVII a. pradžioje Lietuvos sąmonėn nuosekliai diegia 
jėzuitai, dar prieš porą dešimtmečių nuoširdžiai baisėjęsi „pragaiš- 
tingais laikais, visišku Dievo nepaisymu, neįtikėtinu negalvojimu 
apie amžinybę" (150, 175, 180—187). Jėzaus ordino vienuoliai be- 

ne pirmieji įaudžia krašto kultūron aistringą, įtemptą religinę šv. 
Aurelijaus Augustino (354—430) mintį: jo „Išpažinimai"“ („Confes- 
siones"), Dievo akivaizdoje atliekama filosofo išpažintis, „tapo ba- 
roko literatūrai nauju pavyzdžiu" (39, 47). Atliepdamas dievobai- 
mingą laiko dvasią, šv. Augustino teologinius raštus, greičiausiai 
pirmąsyk Lietuvoje, lenkų kalbon išverčia Bobruisko seniūnaitis, 
Nesvyžiaus jėzuitų kolegijos retorikos mokinukas Petras Kazimie- 
ras Tryzna — dedikuoja juos Jono Simono Olelkaičio našlei, nū- 
nai didžiojo LDK etmono Jono Karolio Katkevičiaus (1561—1621) 
žmonai Sofijai (m. 1619) ir išleidžia Vilniuje 1617 m. Jauno jė- 
zuitų auklėtino pratarmės liudija, jog maištingas ir sykiu dievis- 
kos ramybės siekiantis šv. Augustino žodis tuometinėje Lietuvoje 
nebuvo nei iškreipiamas, nei suvulgarinamas. P. Tryzna subtiliai 
ir įžvalgiai aptaria Hipono vyskupo rašto stilių, jo religinio mąs- 
tymo ypatumus. Šv. Augustino knygose — „pati gyvenimo dva- 
sia, pamaldumo afekto saldumas": „kalbėjo veriančiais žodžiais ir 
su liepsnojančiu jausmu «.., ir šitokiu raštu nuostabiai nugali 
protus ir nutempia į Kristaus jungą". Šv. Augustinas kūręs „pa- 
prasta ir namine lotynų kalba". Mat tai esąs „senas Dievo tarnų 
paprotys su visagaliu Viešpačiu paprastai šnekėtis, ir amžiną žodį 
privalu ne gudriais, bet nuolankiais žodžiais versti. Nes ir pats 
Viešpats Dievas su prastuoliais mielai šnekasi, ir nuolanki malda 
perveria dangų. (...) religingume ne turiningos kalbos, bet nusiže- 
minusios ir paprastos dvasios reikia". Garbindamas „pamaldų 
protą", P. Tryzna pristato skaitytojui šv. Augustino darbus kaip 
neabejotinos naudos, ypatingos svarbos knygą: „čia matyti, koks 
slėpiningas ir baisus Dievo teismas žmonėms, koks bjaurus ir nie- 
kingas dabartinis gyvenimas, kokie žiaurūs velnio gundymai, koks 
apgaulingas pasaulis, kokia šlykšti nuodėmė, kokia reikalinga ir 
naudinga atgaila, kokia smagi pramoga šnekučiuotis su Ponu 
Dievu. Čia ugninga mankšta — pamaldumo, tikėjimo, vilties, 
nuolankumo, kantrumo, pasaulio paniekinimo, dėkingumo uz Die- 
vo labdarystes ir kitų aukštų dorybių" (6, 4-5). 

Dievybė atsiskleidžia baroko asmeniui įvairiais savo pavida- 
lais — įvairi, nevienalytė tampa ir asmens laikysena prieš Viešpa- 
tį. XVII a. Lietuvos žmogus sueina į tiesioginį asmenybinį santy- 
kį su Dievu. Viešpats nūnai iškyla ne tik kaip didingas, rūstus, 
visagalis pasaulio prasmingumo sergėtojas, bet visų pirma — kaip 
rūpestingas asmeninio žmogaus buvimo puoselėtojas, kaip „mano 
Dievas". Padidėjusi pagarba šv. Augustinui, egzistencialistinės pa- 

kraipos mąstytojui, deramai paliudija šiuo metu pakitusį Lietuvos 
religingumo pobūdį. Hipono vyskupo mintimi iš esmės remiasi ir 
originali lietuviška teologinė knyga: K. Sirvydo „Punktuose saky- 
mų“, lygu Vilniaus akademijoje skaitytose jo paskaitose, šv. Au- 
gustinas — dažniausiai cituojamas autorius (98, 140). Lietuvių 
teologo kaip ir šv. Augustino apmąstymų atspirties taškas — ne 
pasauliui prasmę teikiąs Kūrėjas, bet prasmės besišaukianti žmo- 
gaus siela. 

Baroko epochoje išaugusį asmeninės laisvės pradą Vakarų kul- 
tūroje atliepia suklestėjęs misticizmas, ginąs žmogaus. dvasinę ne- 
priklausomybę, jo teisę individualiai Dievą atrasti, pažinti, su juo 
bendrauti (184, 31). Vokiečių mistikai Jakobas Bemė (1575— 
1624), Angelas Silezietis (m. 1677) suvokia Viešpatį kaip trapią 
ir dramatišką būtybę, sergstinčią žmogaus laisvę ir geidžiančią jo 
laisvo kūrybinio atsako, ne rūstaujančią, bet mylinčią ir kenčian- 
čią drauge su visa nelaiminga žmonija. „Dievas negyvena be ma- 
nęs", „Aš reikalingas Dievui ir Dievas man", „Aš esu kaip Die- 
vas, o Dievas tarsi aš“, „Dievas yra manyje, o aš jame", „Kas 
myli laisvę - myli Dievą", — skelbia religinės A. Sileziečio eilės 
(153, II 49—52). Dievybės gyvastį, poeto mistiko įsitikinimu, pa- 
laikanti vien pamaldi žmogaus mintis: baroko asmenybė tampa 
Viešpaties likimo dalininke. 

Lietuvai pirmąsias misticizmo pamokas, — tiesa, gerokai dis- 
ciplinuotas, Katalikų Bažnyčios tvarkai palenktas — duoda jėzui- 
tai. Ignoto Lojolos (1491-1556) < „Dvasinės pratybos" 
(1548) — kiekvienam jėzuitui privalomas religinio gyvenimo vado- 
vas — parasytas Ispanijos mistinių srovių apsuptyje. Žmogų 
I. Lojolos mintis iškelia kaip esybę, siekiančią lygiavertės jungties 
su Kūrėjų, sekančią Kristumi ir puoselėjančią savyje Jo dorybes. 
Pratybas vainikuojančioje „Kontempliacijoje Dievo meilei įsigyti" 
medituojantis vienuolis turįs mąstyti, kad Viešpats asmeniškai 


> 


esąs kiekviename mūsų, Viešpats padaręs mane savo šventove. 
Dievas kuria ir dirba. Ir Jis dirba tam, kad užtikrintų mano lai- 
mę. Dievas dirba man! Kuo aš Jam galiu atsilyginti? Vien pasi- 
aukojimu (143, 154—155). Lietuvos žmogus ima „šnekučiuotis su 
Ponu Dievu" oriai, suvokdamas ir jausdamas nelygstamą savo 
paties vertę. Kancleris A. S. Radvila „Dienoraštyje apie įvykius 
Lenkijoje 1632—1655 m." („Memoriale rerum gestarum in Polonia 
1632—1655*) pagarbiai mini asmeninio ryšio su Dievybe ieškojusį 
Kauno kolegijos jėzuitą Mikalojų Lenčinskį (m. 1653): „man la- 

bai draugiškas, nepaprasto šventumo žmogus, nes ir apreiškimų 
turėjo, ir matė Mūsų Viešpatį Kristų bei Dievo Motiną Mariją. 
Pasakojo, kad jam rašyti laiškai, kuriuose žadėta jam aukšta vie- 
ta danguje; darė taip pat gyvenime įvairius stebuklus ir rodėsi 
jam daugybė mirusių vėlių. Iš tikrųjų didžiulė meilė Dievui pri- 
slėgė jo širdį mišių metu". Prieš mirtį, klausydamas iš dangaus 
sklindančios „dieviškos muzikos", M. Lenčinskis padiktuoja laišką, 
kuriame atsisako maldų už savo vėlę, nes ir taip esąs tikras, jog 
išsyk pateksiąs rojun. „Tuomet daug kas skaitė tą laišką, bet 
daugelis jo negyrė - mat tai prieštarauja Bažnyčiai, nes mišios ir 
maldos laikomos už visus mirusius. Pažiūrėsime, ką nutars Ro- 
ma..." — svarsto pamaldaus bičiulio mirties sujaudintas 
A. S. Radvila (110, III 382). 

Jėzuitų raštija, atskleisdama ir niekindama žmogaus „antropo- 
loginę niekybę“, pabrėžtinai aukštino iš dieviškos prigimties ky- 
lančią jo „ontologinę didybę". K. Sirvydo teigimu, kiekvienas as- 
muo — tai „mažasis svietas", kurian Viešpats visą „didį svietą“ 
sukrovęs. Stebuklingas mums atrodąs žemės pasaulis, bet žmogus 
už jį daugsyk stebuklingesnis esąs. Žmogiškoji būtybė turinti „g€- 
riausią formą“, darančią ją už visus sutvėrimus „didžiausią ir žy- 
miausią". Žmogus, — „Dievo sūnus", jo „tėvainis", kuriam "Tėvas 
dovanojęs visą pasaulį ir dangaus karalystę. Žmogaus asmenybė 
turinti „dūšią patogią unt visokių mokslų, žinios ir kiekvienos 
dailės". Apdovanota ji viltimi, meile ir kitomis didžiomis dvasios 
dovanomis. Šios „dūšios tobulybės" darančios žmogų „Dievo pri- 


gimimo bendrininkų", „dalininkų“. Zmogus — tai „sutvertas Die- 


) » 
vas", — teigia K. Sirvydas, ragindamas kiekvieną pažinti savo 
žmogišką „brangybę" (138, I 88—100, 176; II 59). Dievą ir žmo- 
gų siejąs bendras laisvės pradas: žmogaus sieloje slypįs „liuosas 
noras (laisva valia) sako ir Dievą esantį laisvą. „Punktų saky- 
mų" liudijimu, Kūrėjas, pats mėgaudamasis laisve, iš meilės ir 
pagarbos kūriniui puoselėjąs ir jo laisvą valią: „Dievas sutvėrė 
žmogų su liuosu noru, idant galėtų tai sav aprinkt, kas jam 
mėgsta. (...) Nenori tadu Dievas įžeisti jo liuosybės, perleidžia 
jam „daryti liuosai kaip jam regis ir kaip sav aprinka" (138, 
I 92—93, 324—325). Taip Viešpaties akivaizdoje būvančiam baro- 
ko žmogui atsiveria toji dvasios erdvė, kurioje jis esti laisvas ir 
Jokiems daiktų pasaulio dėsniams nepavaldus. Glaustai ši tiesa iš- 
sakoma M. Daukšos verstoje lenkų jėzuito Jokūbo Vujeko (1541— 

1597) postilėje: „Kas Dievo bijos, nieko nepasibis ir nebijosis...“ 
(28, 81). 

Laisvės rūpestis perveria visą baroko dvasią, taciau laisvė nūu- 
nai išgyvenama ne kaip savaiminis gėris, bet kaip dramatiška 
duotybė, kaip įpareigojanti našta. Laisvą asmens valią ir viską 
apimančią Dievo meilę baroko mintis suveda prieštaringon vieno- 
vėn. Z. Morštynas paskiria katalikei Kotrynai Sobieskytei Radvi- 
lienei (1634—1694) „Emblemų“ („Emblematy“) ciklą, kuriame, re- 
miantis „Giesmių giesmės" pavyzdžiu, skverbiamasi į pamaldžios 
meilės slėpinius. Poeto supratimu, vien sąmoningai puoselėjama 
meilė Dievui pajėgianti išgelbėti žmogų nuo galingų fizinių ir me- 
tafizinių priešų, vien Viešpaties akivaizdoje asmuo galįs išsaugoti 
laisvą sąžinę (39, 331—333). Eilėraštyje „Žmogaus mintis" („Mysl 
ludzka") Z. Morštynas garbina „laisvą mintį“, kaip didžiausią 
pasaulio stebuklą, kaip „dieviškos išminties ženklą“, kuris „mir- 
tingame būvyje" esančius veik priartinąs prie „tobulybės“. „Nu- 
liūdusi mano mintis“ — greitesnė už paukštį, už iššautą strė- 
lę — valioja apskrieti visus šios žemės kraštus: jai nieko nėra ne- 
pasiekiamo (99, 562—564). Visoje Z. Morštyno kūryboje pabrėžia- 
ma tiesa, kad tik vienam Viešpačiui Dievui dera valdyti „žmo- 
gaus širdį ir sązinę". 

Dievobaimingos meilės širdingumu ir tramdomos asmeninės di- 
dybės įtampa Lietuvos baroko literatūroje išsiskiria 1635 m. Vil- 
niuje išėjusi A. S. Radvilos knyga „Pamaldus diskursas is kelių 
žodžių apie Švenčiausios Panelės Dievo Motinos Marijos pašlovi- 
nimą" („Discurs nabožny z kilku slow wzigty Oo wyslawieniu 
Naswietszej Panny Bogarodzicy Mariey"). LDK kancleris savo se- 
seriai, Nesvyžiaus benediktinių vienuolyno vyresniajai Kristinai 
Eufemijai (1596—1657) dedikuotame darbe alegorijų prisodrinta 
kalba aiškina Marijos vietą ir prasmę šventojoje hierarchijoje, nu- 
sako esminius Kristaus Motinos bruožus. A. S. Radvilos „diskur- 
se" susipina religinė egzaltacija ir transcendencijos vaizdo primity- 
vumas, tačiau kiekviena mintimi siekiama vienintelio tikslo — pa- 
maldžia meile pagerbti Švenčiausiąją Mergelę. „Dangiškasis Archi- 
tektas" „pastatė Mariją“ — „kaip monarchai rūmus“: išpuošė ją 
tauriausiomis dvasinėmis gėrybėmis, tarsi freskomis, paveikslais, 
auksu ir gobelenais. Dievo Motina gretinama su saule ir brangak- 
meniais, išsamiai nusakomas ypatingas jos „kvapnumas“ ir „ska- 
numas", toli prašokąs rinktinių vynų skonį. Marija — tai „Dan- 
giškoji mūsų Kleopatra“, „dvasinė Amazonė", metafizinėj kovoj 

vien pergales skinąs „etmonas“. Tik mėgaudamasis mintimi apie 
Ją ir Kristų, Zmogus gebąs išvengti „šio pasaulio girios“, kuri 
kaip Labirintas neišbrendama. „Yra Marija laike ir pasaulyje, 
(...), ir dalyvauja dabartyje": ji veikia senovės žydų, šiandieninių 
Europos tautų istorijoje. Marija — tai „portjera"“ arba „užuolai- 
da, uždengianti mūsų nuodėmes nuo baisaus Dievo veido" ir sy- 
kiu atverianti mums, „vaitojusiems gyvenimo uoste, perėjusiems 
per mirties orlaidę", amžiną dangaus erdvę (109, H 2, K, L, O, 
P, Bb, Co, Dd, Oo). Šokiruojančios A. S. Radvilos alegorijos iš- 
trina ribą tarp transcendencijos ir žemiškojo pasaulio. Baroko 
žmogus „šnekina"“ Dievą savo namų kalba, rupiais, sakralumo sri- 
tį nužeminančiais žodžiais (141, 237—238). Danguje ieškoma ne 
tik žmogaus likimu susirūpinusio Kūrėjo asmeninių bruožų, bet ir 
moteriškos meilės, motinystės jaukumos. „Pamaldus diskursas" iš- 
dabintas meniškomis „Giesmių giesmės" citatomis, pakylėjančiomis 
ir pačią A. S. Radvilos kalbą meilės poezijos lygmenin. Stiprios 
metafizinės įtampos knygai suteikia dažnos Dovydo psalmių nuo- 
trupos. Kančioje Viešpaties besisaukiantis žydų karalius Lietuvos 
kancleriui tampa apibendrintu krikščionies pavyzdžiu. 

Taigi baroko asmenybė parpuola prieš Kūrėją, atsiduoda Jo 
valiai, gerai suvokdama žmogišką savo didybę — reikalaudama 
asmeninio Dievo atsako į savąjį sielos šauksmą. Skausmingas 
Viespaties ieskojimas dabar virsta vyraujančia religine jausena. 
Mes, Aukščiausiojo tarnai, „negalime regėti slaptųjų Dievo išmin- 
ties dekretų", — sielojasi pirmasis Vilniaus akademijos rektorius 
Petras Skarga (1536-1612) (129, 29). Pasak K. Sirvydo, pametą 
Dievą net teisūs ir šventieji: pats Dovydas kentėdamas ieško 
Viešpaties, šaukiasi Jo, budina Jį kaip užmigus;į, skundžiasi ap- 
leistas esąs ir arti prapulties. „Niekas Kristaus arba Dievo unt to 
svieto tobulai rasti negali", nes Viešpats esąs kaip didžios ma- 
rios, 0 mūsų „išmonia“ tarsi „viedrelis“ ar šaukštelis, — aiškina- 
ma „Punktuose sakymų", pasiremiant šv. Augustino palyginimu 
(138, I 117, 198, 207—209). Biblinio Dovydo paveikslas raiškiai 
nusako XVII a. Lietuvos žmogų. Galingas žydų valdovas, beribio 
pasaulio tyruose apverkiantis žmogaus būties trapumą, karys, ne- 
galįs išsižadėti laisvės ir sopulingai ieškąs jungties su dangiškąja 
Būtimi — tai esmingas baroko asmenybės ženklas. Neatsitiktinai 
Dovydo asmuo tampa itin reikšmingas rašytinei tuometinės Lietu- 
vos kultūrai. Jo psalmės, atliepusios amžiaus pasaulėjautą, su 
karštu įsijautimu verčiamos lietuvių kalbon: išskirtinę vietą jos 

užima 1646 m. Vilniuje išėjusiame Saliamono Slavočinskio gies- 
myne „Giesmės tikėjimui katolickam  priderančios" ir tarp 
1653 m. Kėdainiuose kalvinistų išleistos „Knygos nobažnystės" 
giesmių. 


Šitaip XVII a. krašto raštijoje įsigali nebe „šaunaus“, bet pa- 
maldaus žmogaus siekinys. Kaip renesanso laikais dorovinio idealo 
aukštumosna buvo keliami senieji karzygiai, nepaprastos išminties 
vyrai ir galingi valdovai, taip baroko amžiuje sektinu pavyzdžiu 
tampa šio gyvenimo šlovės išsižadėję šventieji (141, 231). Rene- 


sanso žmogaus karštligiškai bėgta nuo mirties — grumtasi su ja 
dėl žemiškos šlovės, „griebiant šiandieną“. Baroko žmogus atsigrę- 
žia į mirtį kaip į vienatinį tikrą žemiškos išminties šaltinį, — mo- 


kosi gyventi „atmindamas mirsiąs". Jis buvoja nuolatinėje mirties 
atvirybėje, išgyvendamas šiapusį gyvenimą kaip skaudų, permai- 
ningą, miglotą, neišvengiamų nuopuolių pilną ir tik atgaila nu- 
šviesti valiojamą savosios sielos išganymo kelią. Bendras pasaulio 
svetimumo ir asmeninio netikrumo Dievo akivaizdoje jausmas 
perveria XVII a. ir vaiko, ir senio širdį. Vos keturiolikos metų 
būdamas, Kristupo II sūnus Jonušas Radvila (1612-1655), būsi- 
masis LDK didysis etmonas, laiške motinai Onai Kiškaitei-Radvi- 
lienei (m. 1642) 1626 m. lapkričio 9 dieną rašo: „Dabar galutinai 
pažinau, Šviesiausioji Kunigaikštiene, kad šis vargingas pasaulis 
yra verksmo bedugnė, ašarų jūra, skausmų ganykla, kryžiaus ir 
įvairiausių rūpesčių namai. Dabar neklystamai žinau, kad ne tik 
mūsų gyvenimo pradžia, bet ir vidurys, ir pabaiga [paskendusi) 
verksme, rūpesčiuose ir neaprašomuose skausmuose. Dabar visiems 
galiu pasakyti, kad šis mūsų buvimas pries gyvenimą yra ne kas 
kita, o vien tik liūdna, iš įvairių žmogaus dejonių [kylanti], visur 
išsiliejanti MELODIJA — -apreiškė šitai pačiu skaudžiausiu būdu 
didžiausio sopulio pilna MIRTIS Jos Kunigaikštisškosios Malony- 
bės Panelės Halškos, Sesers mano mylimiausios..." (94, 45). Mir- 
čiai atvertas asmens gyvenimas virsta nepaliaujama vieša atgaila. 
Pasaulio galingieji stengiasi kasdiene elgsena išpažinti ir pabrėžti 
savo nuodėmingos būties menkystę. A. S. Radvilos tarno, Pinsko 
stalininko Stanislovo Kazimiero "Tokarskio liudijimu, Lietuvos 
kancleris didį savo pamaldumą  išsakydavęs itin raiškiomis, ap- 
linkinius stebinusiomis lytimis. Albrechtas Stanislovas dažnusyk 
gulėdavęs kryžiumi, kas Didįjį Ketvirtadienį mazgodavęs kojas 
aplinkinių kaimų ubagams, nuolat versdavęs tarnus pririšti jį prie 
suolo ir įkrėsti tai du šimtus, tai du tūkstančius rykščių: plaka- 
mas kancleris nepaprastai rėkdavęs, o nuplaktas būdavęs labai 
linksmas ir širdingai dėkodavęs tarnams, — prisimena S. K. To- 
karskis apie 1681-1695 m. surašytame „Jo Malonybės kunigaikš- 

čio memoriale" („Memorial S. P. ksiąžęcia  Jegomosci") (126, 
"-7). 

Baroko laikų didikas viliasi galįs „ištaisyti“ nuodėmingų klai- 
dų sklidiną gyvenimą dosniomis aukomis religinėms bendrijoms: 
XVII simtmetyje, kai dėl tuščio valstybės iždo vis maištauja ka- 
riuomenė, kai nuolat stinga lėšų karinėms ir politinėms krašto re- 
formoms, Lietuvos bažnyčios ir vienuolynai sulaukia renesanso 
metais neregėtų fundacijų. LDK didysis etmonas Mykolas Kazi- 
mieras Pacas (m. 1682) — ūmus, ambicingas ir sykiu didžiai die- 
vobaimingas magnatas, — užuot asmeninėmis lėšomis aplopęs 
braškantį Lietuvos valstybės laivą, apipila auksu Katalikų Bažny- 
čią. Dėkodamas Dievui, padėjusiam išvyti iš krašto maskvėnus, 
vyriausias lietuvių kariuomenės vadas statydina Vilniuje puošniau- 
sią šv. Petro ir Povilo bažnyčią, testamentu prisakydamas palai- 
doti jį šios šventovės paslenkstėje — po maldininkų kojomis, iš- 
kalant užrašą „Hic jacet peccator" („Čia guli nusidėjėlis"). Myko- 
lo Kazimiero giminaitis, LDK kancleris Kristupas Zigmantas Pa- 
cas (1621—1684) funduoja puošnią Pažaislio šventyklą, skirdamas 
ją Lietuvos atsikviestiems kamalduliams — vienuoliams atgailau- 
tojams. Šie įpareigojami kanclerio permaldauti Viešpatį už Lietu- 
vos Didžiosios Kunigaikštystės nuodėmes ir prašyti Dievo Motinos 
užtarimo nuolatinėje priešų grėsmės akivaizdoje (43, 197). Baroko 
žmogus savo sielos išganymą, anapusinį „aprinkimą“ tiesiogiai sie- 
ja su priesmirtine atgaila, gebėjimu išeiti iš gyvenimo ligi galo 
susitaikius su Dievu. Kasdienei XVII a. Lietuvos kultūrai ypatin- 
go niauraus žavesio teikia istobulintas, netikėčiausias lytis įgyjan- 


tis „menas mirti“ — „ars morienda". Maištingasis etmonas Jonu- 
šas Radvila miršta savųjų apsuptas Tykocino pilyje kaip tėvynės 
išdavikas — patirdamas stiprų dvasios sukrėtimą, atsidurdamas 


"ties beprotybės riba. „Visų kalbėta, kad sąžinė, prikaišiodama 
jam nuolatines nelaimes, kurių priežastimi buvo tapęs, įstūmė jį 
Juodon melancholijon"; „Sakoma, kad kai jį apėmė mirties bai- 
mė, pareikalavo nunešamas prie lango, pro kurį garsiai šaukė, 
kvietė velnią, o paskui tarė, kad jam dar daugiau bėdų pridary- 
siąs. Kai jo protas ir pyktis, labai ilgai trukęs, nurimo, geidė 
ministro (kalvinistų šventiko|, bet kadangi jo ten nebuvo, prašė 
vėliau kuo karščiausiai katalikų kunigo, sakydamas nenorįs plėši- 
ku numirti" — pasakoja apie paskutiniąsias J. Radvilos dienas jo 
amžininkai (57, 94, 47; 213). 

Stoišką, filosofiškai orią ir sykiu teatrališką asmens laikyseną 
nebūties akivaizdoje atskleidžia kanclerio A. S. Radvilos 1655— 
1656 m. surašytas testamentas. Paklūsdamas amžinon tarnystėn 
kviečiančio „Aukščiausiojo Karaliaus valiai": — „nusesdamas nuo 
Vyties žirgo ir gyvenimą baigdamas", lietuvių didikas skelbia: 
„As, Albrechtas Stanislovas Radvila, Lietuvos Didžiosios Kuni- 
gaikstystės kancleris, bet vis dėlto didis nusidėjėlis, gerai pažinda- 
mas šį permainingą pasaulį ir regėdamas, kad žmogaus gyveni- 
mas — ar trumpas, ar kuo ilgiausias — turi turėti savo pabaigą, 
ir kiekvieno — ir gero, ir pikto — [gyvenimas| krypsta ir bėga 
prie amžinosios ribos, nes siela tik ligi skirto meto vieši laikina- 
me bei ydingame kūno trobesy, ir paskui, mirtimi apsivaikavusi, 
paverčia savo apsiaustą kirmėlių drapanomis ir visokių nešvarumų 
indu, o pati ateina į baisųjį Dievo teismą, kur vien tik blogus 
ar gerus darbus kompanijon sau tepasiima. (...). Apie visa tai, 
kiek žmogiškasai netobulumas leido, mąsčiau, nors retai — būda- 
mas iš Dievo malonės sveiko kūno ir proto... (...) Šlykštus mano 
kūnas (...) privalo būti paguldytas, įrengus rūsį be antkapio, kad 
nuodėmingo žmogaus nė atminimo nebūtų, o auksas ten turi pri- 
klausyti Dievo garbei... (...). Laidotuvės tebūnie kuo paprasčiau- 
sios — ne pagoniškos, bet katalikiškos. Kad mano nuodėmingas 
kūnas laidotuvių dieną būtų ne arkliais vežamas, bet vargšų ne- 
samas, davus kiekvienam, kiek jų bus, po dukatą. Kūną aptaisyti 
juodais, paprastais drabužiais, įdėjus rankon krucifiksą ir rožinį, 
o ant kaklo užkabinus sškaplierių. Neštuvus užtiesti juoda gelum- 
be, panašia į paklaką Įšiurkštų, pašukinį audinį| — be herbų, be 
katafalko bažnyčioje, be vedamo žirgo ir kitų pompos atributų. 
Kūno po mirties nemazgoti, neskrosti ir vidurių neišimti, palaikus 
paprastomis vinelėmis apkalti. Šito dėl Dievo prašau, o kad me- 
džiaga kūnui būtų duota, įrengti pakylą bažnyčioje, kurioje bū- 
siancios laidotuvės, žiedelių, grandinėlių, nei jokios šilkinės me- 
džiagos nedėti, maža svetimų svečių į laidotuves tekviesti, 


daugiausiai — kunigų, vargšų, vienuolių. Pamokslo kad nebūtų, o 
jei bus, kad negirtų, nes visa, kas gera, buvo iš Dievo, o ki- 
ta — arba nuodėmėj padaryta, arba nuodėmėm suteršta, tad tuš- 


čia liaupsė, nuodėmės tenedrįstama girti, 0 žemę prašau žemei 
atiduoti ne vėliau kaip po šešių savaičių. (...) Baigdamas šį te- 
stamentą prašau, kad man visi atleistų, nes daugelį išties įžei- 
džiau ir tikrai papiktinau — ar atvirai, ar slapčia, kas dažnai 
būdavo. Puldamas ant kelių atsiprašau... (...) "Teisingai išpažįstu 

pries dangų ir žemę, jog buvau žmogus tingus, savo rūstybėje la- 
bai smarkus, keršto geidžiantis (ir Dievas regi, kad tiesą rašau) 
labiau, nei žmonės suprato, [buvau] slaptas nusidėjėlis ir pasilei- 
dėlis. Tiesa, nors retai, tačiau maniau, jog esu niekingas tvarinys 
ir bjaurių gyvulių pašaras, vis dėlto pagarba nebuvo tokia didi, 
koks didis buvo Dievo galybės įžeidimas, ko žmonės išties nežino- 
jo ir kitaip manė. Tad dėl Dievo malonės tūkstantį kartų prašau 
ponios kunigaikštienės, žmonos mano mylimiausios, giminaičių, 
draugų, tarnų, pavaldinių, pažįstamų žmonių, kad. dėl Jėzaus ir 
Švenčiausiosios Mergelės Marijos vardo atleistų, prisipažįstu esąs 
labiausiai kaltas Dievu,  Išganytojui "mano. (...)P (110, 
III 448—466). 

Įtemptas, sudėtingas baroko laikais virsta ne tik asmens ryšys 
su dangiška erdve, bet ir su visuomenės pasauliu. Šiapusis gyve- 
nimas — vien laikinas uostas, komedija, klaidus, sielai pragaištin- 
gas labirintas. Žmogus privaląs įžvelgti jo kerų apgaulę, nepasi- 
duoti „tuščių dalykų" vilionėms. Asmeninę laisvę įmanu laimėti, 
ne pasaulyje įsišaknijus ar įsiviešpatavus, bet tik jį paniekinus, 
istoriško, laikino būties apvalkalo išsizadėjus. D. Naborovskis, at- 
liepdamas baroko kultūroje išbudusią stoikų filosofinę mintį, tiki- 
na: mus gaubianti žemė — permaininga, nepažini, priešiška, joje 
laikinai buvojančiam asmeniui belieka išsergėti dvasinę nepriklau- 
somybę, būti „pačiam sau dvaru, malone ir pačiam sau ponu“ 
(39, 246). K. Sirvydo supratimu, žmogus galįs išlikti sąžiningas 
ir doras, tik nepaklusdamas primestoms gyvenimo aplinkybėms, 
nūnai iškrypusioms visuomenės taisyklėms. Nesvarbu, kur jį nu- 
blokštų likimas: „kalinėn", apleiston bevandenėn žemėn ar bekraš- 
tėn girion, žmogus visur privaląs elgtis kaip bažnyčioje, paversti 
savo laikinąjį būstą Dievo namais. Taip gyvenę Dovydas ir Jo- 
nas Krikštytojas (138, I 40—41). 

Šitaip socialinėje būtyje laimimai renesanso asmenybės laisvei 
barokas priešina vidinę asmens nepriklausomybę, kurią valiojama 
įgyti tik nusimetus slegiančių ryšių su šiuo pasauliu naštą. „9ą- 
monė, protas mūsų sykiais esti Karalius, o sykiais Tironas. Ka- 
raliumi būna, kai palenkia sau ir ramiai valdo savo afektus, o 
Tironu — kai afektai valdo žmogų ir blogio jėgos daro, ką no- 
ri", — dėsto „Pamaldžiame diskurse“ A. S. Radvila, plėtodamas 
Senekos (apie 4 pr. Kr.-65) mintį (109, S). Drauge su „žemiškos 
šlovės", „istorinio nemirtingumo" verte nublanksta ir valstybinio 
gyvenimo svarba. Pats Lietuvos kancleris A. S. Radvila nūnai 

bodisi politika kaip nešvankiu, amoraliu reikalu (109, Ee). Į neiš- 
brendamus valstybės rūpesčius įklampintas LDK lauko etmonas 
"Vincentas Korvinas Gosiauskis (m. 1662) 1662 m. spalio 10 die- 
ną rašytame laiške Kristupui Pacui, tuometiniam šalies kancleriui, 
atsidūsta: „O kad be manęs būtų tęsiamos tos beprotybės, kurias 
be manęs pradėjo" (144, 23). Baroko raštijoje nebetenka aureolės 
kario — tėvynės gynėjo paveikslas. To meto memuaruose samdy- 
tam ir krašte plėšikaujančiam kareiviui dažnusyk skiriamas nieki- 
nantis „plėšiko" vardas (110, III 434). Z. Morštynas eilėraštyje 
„Votum“ išsižada kareivystės ne tik kaip nedėkingo ir sunkaus, 
bet ir nedoro, sielos išganymą apsunkinančio amato: „O tie, ku- 
rių duona šitokia karti,/Ar bebus danguje" Poetas, „triukšmu pa- 
sisotinęs", atsisveikina su „kariauna, stovyklomis, rikiuotėmis, 
kruvinais mūšiais“ ir nori pasislėpti sešėlyje, „pulti ramybėn", 
„būti sau laisvas, niekam netarnauti, namuos įsikurti", „arti, sė- 
ti, akėti": „sugrįžtu iš karo prie arimo" (99, 572—575). Poetinę 
Z. Morstyno svajonę savame gyvenime įkūnija D. Naborovskis, 
paskutiniaisiais gyvenimo metais pasitraukdamas iš slėgusios dip- 
lomatinės tarnybos Radvilų rūmuose į nuošalų Kernavėje įsigytą 
dvarelį. 

Žvelgdamas į permainas, ištikusias Lietuvos-Lenkijos visuome- 
ninę sąmonę XVII a., lenkų literatūros istorikas S. Tarnovskis 
yra pastebėjęs: „XVI amžiuje tauta yra kupina politinių siekių ir 
jėgų (...): taip pat ir literatūra siekia, nurodo kelius, pataria, re- 
formuoja. XVII amžiuje ji mato ir supranta, kad yra blogai, bet 
nieko teisinga nepataria, tik uzlaužia rankas ir rauda: pagaliau 
prieinama iki abejonių ir abejingumo, iki skepticizmo ir bjauraus 
cinizmo, kai kalbama, kad nieko nei patarti, nei daryti nebever- 
ta..." (140, II 492). Baroko raštuose išblėsta herojinė renesanso 
patetika. Mat visuomenės istorija vis dažniau imama suvokti ne 
kaip žmogaus galių, bet kaip metafizinių jėgų kovos laukas. Isto- 
rinių įvykių baigtį nulemiąs Viešpats, o ne politiko ar kario nar- 
sa. „Dievas karą valdo" — skelbė Lietuvos sostinėje pamokslavęs 
P. Skarga (40, 340). 

A. S. Radvilos „Dienorastyje" visos istorinės XVII a. permai- 
nos sutinkamos kaip Dievo valios išraiška. Palydėdamas 1651 me- 
tus, kancleris viliasi: „Marsas viešpatavo Europoje. Te duoda 
Dievas laimingesnius ateinančius metus; jei nuodėmės nesutruk- 
dys, Dievas tai padarys". Kalbėdamas apie 1653 m. totorių ant- 
puolius, sušunka: „Raiskiai, aiškiau nei saulė, pasirodė Dievo 
pyktis už mūsų nuodėmes“ (110, III 317, 399). LDK žirgininkas 
kalvinistas Boguslovas Radvila (1620-1669), amžininkų smerktas 
kaip „šlovės geidžiantis“, „nelaimingas karys“ („avidus gloriae“, 
„fatalis žolnierz"), „Autobiografijoje“ žvelgia į savo gyvenimą tar- 
si į Dievo kūrinį, net valiukiskose dvikovose laimėtas pergales be 
dvejonės priskirdamas Aukščiausiojo rankai: „Susijojome ant ark- 
lių su pistoletais, Dievas mane palaimino — jį nugalėjau“ (112, 
127, 191). 

Mąžtant asmenybės heroizacijai, barokinės Lietuvos kultūros 
raštas netikėtai sužėri keisčiausiomis ironijos, autoironijos, kan- 
daus humoro ir geliančio sarkazmo spalvomis. Istorijos įvykių sū- 
kurin įsuktas zmogus nebesijaucia galįs asmenine valia šių įvykių 
tvarkyti - taigi nebetenka savo paties ir aplinkinių nelygstamo 
reikšmingumo, dirbamų darbų perdėto rimtumo potyrio. Jau 
A. Rimšos „Dešimtmetis pasakojimas“, daugiu atžvilgių pagal re- 
nesanso estetikos taisykles sukurptas kūrinys, išdrįsta pasišaipyti 
is Pavolgin traukiančių Lietuvos karžygių. Patetiškai keldamas 
K. Radvilos Perkūno kelionę Rusijos pelkėmis virš Hanibalo žygio 
per Alpes, poetas šia pat pažeria karius deheroizuojančių detalių: 


Nežinia buvo, kur etmonas, o kur ponaitis, 
Apsibjaurojo purvuos kaip misko paršiukai. 
Faunai, Panai, Silvanai ir Satyrai 

Tapo girioj besivoliojančių ponų giminaičiais 


(117, 37-38). 


Autoironija persmelkia karo temai skirtą Z. Morštyno poeziją: 
epinis karžygis čia nebetenka iškilios literatūrinės kaukės, atsive- 
ria kaip nelengvo likimo nustekentas, šypsena nuo gyvenimo ab- 
surdo besiginantis žmogus. Vienintelis tikras herojus mūšyje 
Z. Morštynui tėra ištikimas kario žirgas, gelbstintis jį iš mirties 
nagų (39, 320—327). 

Baroko Lietuvon atsirita griausmingas Fransua Rable (apie 
1494—1553) juokas — pasak A. Losevo, „šėtoniškas", šventumo ir 
gyvuliškumo plotmes sumaišantis, blogį pateisinantis (181, 592). 
1610 m. kovo 30 dieną D. Naborovskis siunčia is Bazelio laišką 
Lietuvon Kristupui II Radvilai, ragindamas šį įkurti savoje tėvy- 
nėje „girtuoklių valstybę" („panstwo biboszow"), kurios simbolis 
būtų neišsemiama vyno statinė, o svarbiausią gyvenimo rūpestį 
issakytų klausimas: „O ką ten gersime?" Is to paties laikotarpio 
yra išlikęs ir antras, nedatuotas, poeto laiškas K. Radvilai, para- 
šytas šio pusbroliui Jonušui paskatinus. Jame žaismingai issitycio- 
Jama is istorinės pasaulio išminties ir savo meto politinio Euro- 
pos gyvenimo. Girtuoklystei pašlovinti D. Naborovskis pasirenka 
iškilią filosofinio traktato lytį, primenančią Cicerono, Senekos, 
M. Montenio (1533—1592) veikalus. Įrodinėdamas nepaprastą vy- 
no naudą žmogaus ir valstybės gyvenime, Lietuvos poetas patei- 
kia nemaža antikos ir savo laiko autorių minčių, šias valiūkiškai 
iškreipdamas ir parodijuodamas. D. Naborovskis šaiposi pats iš 
savęs, juokiasi iš savo didžio mokytumo: „garsų filosofą Platoną", 
įrodžius; žmonijai vyno vertę, jis skaitęs „In manuscripto". Laiško 
teigimu, girtuoklystėje slypinti absoliuti gyvenimo tiesa, ji — Vi- 
suomeninės ramybės ir politinio Europos stabilumo pagrindas. 
Maskvą, Prancūziją, Ispaniją griauną vidiniai neramumai vien to- 
dėl, kad „tos tautos dažniau geria vandenį, nei vyną". Lietuvos- 
Lenkijos respublikoje, Danijoje ir Saksonijoje viešpataujanti san- 
taika ir visuomeninė darna, nes šių šalių žmonės stipraus vyno 
neniekinantys (3, 19—26). Šitaip lengvabūdiškais pokštais nuverti- 
nama ir antikos išmintis, ir savojo laiko mokslo autoritetas, pa- 
niekinama politinio, valstybinio gyvenimo svarba. Žaidžiantis 
žmogus, grakščiai atstovautas renesansinėje P. Roizijaus poezijoje 

(95), barokinėje Lietuvos kultūroje praranda nekaltą naivu: 
mą — jo veidą iškreipia skaudi, gyvenimo vertę ir prasmę kves- 
tionuojanti ironija. 

XVII šimtmečio juokas sykiu liudija ir asmenybės išsivadavim: 
iš kolektyvinės nuomonės gniaužtų, visuomenėje pripažintų autori- 
tetų valdžios. Nežinomi baroko autoriai kandžiai šaiposi iš šiC 
pasaulio galingųjų, šventvagiškai parodijuoja religinius žanrus ai 
patį Biblijos tekstą. Amžiaus pradžioje, Lietuvai nesėkmingai ko: 
vojant su švedais, pasirodo anoniminių satyros kūrinių, nukreiptų 
prieš LDK didįjį etmoną K. Radvilą Perkūną, jo karo draugus ii 
kilmingas meilužes. Iš šių paskvilių išsiskiria „Livoniška litanija' 
(„Inflandska litanija") — šmaikšti maldos parodija: 


Kristupai, nepabėk nuo mūsų, 

Kristupai, neapleisk mūsų, 

Kristupai, muškis su mumis už mus, 

Kristupai, nedrybsok namuose, bet rikiuok mus, 
Kristupai, palik privačius namų reikalus ir muškis 
su priešu už mus (92, 93—94). 


1609 m. rudenį, Lietuvos-Lenkijos valstybei kovojant su Mask: 
va dėl Smolensko, nežinomas satyrikas parašo „Evangelijos paga. 
Leoną Sapiegą pradžią“ („Początek ewanjelijej wedlug Leona Sa. 
piehy"). Smolenską prie Lietuvos prijungti nekantravęs LDK 
kancleris šiame veikale sulyginamas su Šėtonu, sprendžiančiu 
pinkles Kristui — pamaldžiam ir nerangiam karaliui Zigmantu: 
Vazai (1566-1632). „Anuo metu karalius Zigmantas išvedamas iš 
Lietuvos į girias ir Maskvos tyrus, idant būtų gundomas Leonc 
Sapiegos“, — pradeda šmaikštų, evangelijas parodijuojantį pasako- 
jJimą anonimas (92, 209). 1657 m., siaučiant Lietuvoje švedų ii 
maskvėnų kariuomenėms, nežinomas poetas, sekdamas Dovydc 
psalmėmis, lotyniškai sueiliuoja „Lenkų-švedų mišparus" („Vespe- 
rae polono-sveticae") — savotišką Lietuvos didikų, Švedijos valdo- 
vo Karolio Gustavo (1622-1660), Respublikos karaliaus Jono Ka- 
zimiero Vazos (1609-1672) maldyną.. „Nežinau, kuo pavirsiu“ 
(guo me vertam, nescio"), — priverčiamas Dievui išpažinti LDK 
žirgininkas Boguslovas Radvila (90, 223—224). Pirmojoje amžiaus 
pusėje anoniminis lietuvių bajorėlis, išliedamas savo nuoskaudą ii 
pagiežą, lenkiškomis eilėmis piktai išsišaipo Iš šalies senatorių 
„Lietuvos Didžiosios Kunigaikštystės elogijoje" („Elogium Wielkie- 
go Księstwa Litewskiego“) duodamos ironiškos įtakingiausių didi- 

kų charakteristikos, visiškai suniekinama jų politinė ir karinė 
veikla, išsityčiojama iš „šeimyninių vargų“ su neištikimomis žmo- 
nomis ir pasileidusiomis dukromis (92, 369—370). 

Satyrinių, deheroizuojančių tekstų apsuptyje gerokai iškreiptą 
prasmę įgyja pompastiški panegiriniai baroko kūriniai, kurių sty- 
giumi XVII a. Lietuvoje nesiskųsta. Asmuo nūnai šlovinamas, ge- 
rai suvokiant jo žemiškos šlovės tuštybę: panegirikas savo globė- 
jams ir labdariams rašo D. Naborovskis, Z. Morštynas, Motiejus 
Kazimieras Sarbievijus (1595—1640), asmeninėje poezijoje išpažin- 
dami visų šio pasaulio gėrybių laikinumą ir menkystę. Taigi pa- 
negirizmas dabar tėra tik „gyvenimo spektaklio" dekoracija. Baro- 
ko Lietuva atitaria Šekspyro teatro šūkiui „Totus mundus agit 
histrionem" („Visas pasaulis vaidina"). Savo buvimą žemėje kaip 
spektaklį suvokia A. S. Radvila ir didysis etmonas Jonušas Rad- 
vila, Šis, dar jaunuolis būdamas, dėsto laiškuose tėvui Kristupui 
II savo gyvenimo naujienas, pasitelkęs teatro žodyną: „ir manau, 
kad per menkas dalykas — aprašyti Jūsų Kunigaikštiškajai Malo- 
nybei galą tos mano tragedijos, kuri komedija baigėsi" (66, 313). 
Tarp 1655 m. parašytų kūrinių, smerkiančių LDK etmoną dėl 
tuo metu Lietuvos vardu sudarytos unijos su Švedija, esama ir 
lotyniškos parodijinės epitafijos „Tėvynės išdavikui" („In prodito- 
rem patriae“) 


Įvairius asmenis, Radvila, vaidinai gyvenimo scenoje: 

Sykį buvai komediantu, kitąsyk — tragiku. 

Kokius skirtingus pavidalus matai slypint už vieno vardo: 
Niekšas ir plėšikas — vienas Ir tas pats kunigaikštis Radvila 


(90, 287). 


Būties netikrumo, mirties atvirybės gniuždomas baroko žmogus 
dažnusyk mėgina slėptis teatralizuotoje minioje, paversdamas kas- 
dienybę vaidinimu, prašmatniu ir sąlygišku reginiu. Absurdiškas 
būties komizmas ir gūdžiausias tragizmas susibėga vienon ištisi- 
nėn žemiško buvimo bufonadon. „Žmonių gyvenimas panašus į 
komediją, — rašo Vilniaus kanauninkas, filosofijos, teologijos ir 
teisės daktaras Kazimieras Vaišnoravičius (m. 1677) 1644 m. Vil- 
niuje išleistame  „Politiniame  oratoriuje..."  („Orator  politycz- 
ny..."), — Dievas yra teisėjas, tos komedijos vadovas, priimti ar 
atmesti Jo asmenį, šį vadovą, ne mūsų galioms. (...) Pirmame 
veiksme pasirodo Dovydas: piemens drabužiais, o antrame veiksme 
būna jau karaliaus purpuruose. Išsiruošia scenon Dionizas kaip 

vainikuotas Sirakūzų karalius, o baigia tą sceną kaip skarmalais 
dėvįs ilgaskvernis. (...) Taigi apskritai vita est scenae similis (gy- 
venimas yra panašus į sceną)" (55, 321; 124, 139). Spalvingomis 
krikšto iškilmėmis ir pompastiška laidotuvių procesija tampa 
įrėminta žemiškoji žmogaus vaidyba. Teatralizuodamas gyvenimą, 
baroko asmuo mėgina ir harmonizuoti savo santykius su Aukš- 
čiausiąja Būtimi (dangaus pasiuntiniai — angelai ir  šventie- 
ji — virsta jutimiškai apčiuopiamais šio pasaulio misterijos daly- 
viais), ir nors tariamai užglaistyti socialines amžiaus prieštaras, 
sušvelninti įtampą tarp savęs ir visuomenės. Būties maskarade 
tarsi nebelieka nuskriaustų ir išrinktų, visi tampa lygūs vieno 
vaidinimo aktoriai. Respublikos karalius dvaro puotoje dalyvauja 


persirengęs prancūzų valstiečiu, jo dvariškiai — Mauritanijos, Tur- 
kijos valdovais, Lietuvos kancleris tampa užstalės tarnu, 0 jo 
žmona — vengrų valstiete, — pasakoja „Dienorastyje“ A. S. Rad- 


vila (39, 290). Radvilų rezidencijoje Nesvyžiuje prastuolių drabu- 
žiais persirengę šeimininkai ir svečiai prižiūri puošnaus barokinio 
parko gėlynus, augina kalakutus, grodami fleitomis ir gitaromis 
gano avis (193, 26). 

Vis dėlto iš tiesų socialinę XVII a. Lietuvos tikrovę daugiu 
atžvilgių „tvarko“ nežabojama asmens „ambicija“ — uzgožianti 
bendrus valstybinius, tautinius interesus. Renesanso laikais kancle- 
ris A. Goštautas laiškuose Bonai Sforcai kėlė meilę valdovei kaip 
tauriausią savo sielos bruožą. M. Stryjkovskis istorinius lietuvių 
didvyrius aukštino uz istikimybę didžiajam kunigaikščiui, įkūniju- 
siam visos tautos valią: Katkevičių, Valavičių protėvius Nesvy- 
žiaus rankraštis pavertė apibendrintais šitokios herojiškos istikimy- 
bės ženklais. Baroko raštuose teigiama didiko savybe tampa išti- 
kimybė ne valstybės valdovui, bet sau pačiam — savo įsitikini- 
mams ir savo naudai. Kancleris A. S. Radvila pasididžiuodamas 
„Dienoraštyje" pasakoja apie savo kivirčą su Vladislovu Vaza 
(1595—1648) (110, I 548). Kunigaikštystės žirgininkas B. Radvila 
teisinasi „potvynio“ metais „negrįžęs tėvynėn“ iš Švedijos kara- 
liaus stovyklos drauge su kitais didikais vien todėl, kad nenorėjęs 
prarasti okupuotose žemėse palikusių turtų: „bet mano pinigai ir 
visi dvarai Žemaitijoje buvo" (112, 182). Vėliau stojęs Respubli- 
kos valdovo pusėn, B. Radvila dalyvauja 1661 m. vaduojant iš 
maskvėnų Vilnių, tačiau ir toliau vadovaujasi asmenine „ambici- 
ja". „Jo Didenybė Karalius išvažiavo is Vilniaus, paliepęs man 
būtinai su kariais zygiuoti Kauno link, bet šito dėl tam tikrų 

sumetimų daryti nenorėjau, susiruošdamas paties numatyton ke- 
lionėn į Slucką", — rašoma B. Radvilos „Autobiografijoje" (112, 
148). Apie 1656 m. išeina iš' spaudos anoniminis kūrinys „Gyni- 
mas šviesiausiojo ir prakilniausiojo kunigaikščio Jonušo Radvilos 
(...) buvusio Vilniaus vaivados ir Lietuvos Didžiosios Kunigaikš- 
tystės kariuomenės didžiojo etmono" („Apologia pro Illustrissimo 
ac celsissimo Principe Janussio Duce Radivilio (...) guondam Pa- 
latino Vilnensi, et Exercituum Magni Ducatus Lithuaniae supre- 
mo Generali"). Nežinomas autorius šlovina Lietuvos ir Lenkijos 
uniją nutraukusį ir dėl to daugumos tėvynės išdavyste apkaltintą 
lietuvių didiką kaip savarankią, sugebančią istorijoje sava valia 
vadovautis asmenybę. J. Radvilos narsa priešinama „kvailos mi- 
nios kritikai", išvien veikiančios tautos klastai, daugumos pavy- 
dui. Žmogaus asmeninio apsisprendimo drąsa iškeliama virš visuo- 
menėje vyraujančios nuomonės. Ji, panegiristo įsitikinimu, „melo 
darganotą naktį palaidota" turinti „ryškiausia šviesa suspindėti“ 
(4, 2—3; 94, 13). 

„Ambicija" nūnai viešpatauja ir seimuose, ir šeimyniniuose 
santykiuose. Susikivirčiję tarpusavyje skuba stvertis kardų Kristu- 
po Perkūno anūkai Boguslovas ir Jonušas Radvilos (112, 31). 
LDK etmonas Jonušas, politinėse derybose savo nuomonę ginda- 
mas, išsitraukia ginklą net karaliaus rūmų aplinkoje (110, 
III 341). Grumdamiesi dėl valstybinių pareigybių, B. Radvila ir 
jo giminaitis, M. K. Našlaitėlio anūkas, pakancleris Mykolas Ka- 
zimieras Radvila (1635—1680) 1669 m. iškviečia dvikovon du ga- 
lingiausius valstybės pareigūnus: didįjį etmoną M. K. Pacą 1T 
kanclerį K. Pacą (112, 97). 1652 m. kovo 9 dieną Upytės bajorų 
pasiuntinys Vladislovas Sicinskis pasinaudodamas „liberum veto“ 
teise, sugriauna ir šiaip triukšmingo Varšuvos seimo darbą: „Aš 
plūdau tą blogiausią iš žmonių, kuris nenaudėliškai išvažiuoda- 
mas, išstūmė Respubliką likimo pajuokai", — rašo A. S. Radvila 
(110, III 343). Lietuvos bajorai dažnusyk, negaišdami teismuose, 
patys kardu sprendžia garbės ir turto klausimus. Didikai savo pi- 
lyse laiko privačius kalėjimus asmeninėms sąskaitoms suvedinėti. 
Tarpusavio plėšikavimuose ir žudynėse dalyvauja net moterys (7, 
242—332). Dėl asmeninių skriaudų ir įžeidimų išsyk ginklo besi- 
tveriantys Lietuvos bajorai gan abejingai žvelgia į tėvynės var- 
gus. 1648 m. rugsėjy ties Pilavcais stovinti šauktinė LDK bajorų 
kariuomenė, apsvaigusi nuo prisiplėšto aukso, „apsunkinta Cereros 
ir Bacho" jau skelbiasi įveikusi maištaujančius Bogdano Chmiel- 

nickio (apie 1595—1657) kazokus, net grasina žygiuoti Varšuvon 
su savuoju kandidatu į sostą, bet staiga, išgirdusi apie kazokams 
pagalbon ateinančius totorius, pasprunka naktį iš mūšio lauko, 
palikdama visą amuniciją: „tai todėl, kad Dievas juos apleido ir 
Viešpats taip jiems lėmė. Ambicija, savivalė, vargšų augi- 
mas — šie juos užpuolė“, — aiškina „Dienoraštyje“ A. S. Radvila 
(110, II 112—113). 1654 m. įsiveržus Lietuvon maskvėnams, val- 
dovas Jonas Kazimieras, būdamas Gardine, paskelbia visuotinį 
bajorų šaukimą, tačiau tėvynės ginti šie nesiskubina ir toliau ra- 
miai namuose sėdi (7, 361). 

Kaip atoveiksmis visuomenės būtyje įsigalinčiai savivalei, 
XVII a. raštijoje sustiprėja tendencija, lenkianti asmenybę kolek- 
tyvo valiai, primetanti jai kolektyvinės kaltės ir kolektyvinės at- 
sakomybės naštą. Jau J. Radvano „Radviliadoje“ iškeliamas nebe 
laisvės, bet sąmoningos pareigos žmogus — Dievo ir tėvynės tar- 
nas. Poemoje mokytojas Muzėjas viliasi, jog jo auklėtinis 
M. Radvila Rudasis būsiąs ištikimas „pačiai didžiajai  Dory- 
bei" — pamaldumui, jog niekad neužmiršiąs „pareigos ginti" 
krikščionybę — „garbiąją tikybą“, „ištvermingąją religiją". Kil- 
mingasis jaunuolis sykiu įpareigojamas būti tauriu „tėvynės vy- 


ru", neįsileisti savo sielon „Privataus Geismo" — to nūnai išpli- 
tusio „bendro blogio“  („commune malum, Privata  Volup- 
tas") — (105, 325—344). Kovojančio pareigos žmogaus (homo mi- 


litans) sampratą Lietuvos baroko kultūroje nuosekliai skleidžia 
P. Skarga. Vilniuje leidžiamos jo knygos grąžina krašto sąmonei 
viduramžių istorijos kaip Dievo valios lauko suvokimą. Pačioj is- 
torijos tėkmėj P. Skarga mato nebe „šaunią“, su likimu besigru- 
miančią asmenybę, bet tautą — sutelktinę individualybę, atsakin- 
gą uz visus savo darbus prieš Viešpatį. Dievas baudžiąs už nuo- 
dėmes ne tik atskirus asmenis, bet ir tautas, valstybes. Tad ir 
nuodėmė, ir atgaila virsta ne individualiu, bet bendruomeniniu 
rūpesčiu. XVII a. pradžioje išėjusiame veikale „Sujaudintas Skar- 
ga, kviečiąs Lenkijos Karalystės ir Lietuvos Didžiosios Kunigaikš- 
tystės piliečius neatidėliotinon atgailon“ („Skarga  Wzbudzony 
wzywaiący do Pokuty nieodwlocznej Obywatelow Korony Pols- 
kiey, y Wielkiego Xiestwa Litewskiego“) — savotiškoje pamoksli- 
ninko tiesų santraukoje — Senojo Testamento pranašo balsu Lie- 
tuvos-Lenkijos valstybei grasoma artėjančia Viešpaties rūstybe, 
„Dievo įsiūčiu“ („furya Boža"): „esu jums pasiuntinys iš Pono 
Dievo ir esu įpareigotas jums jūsų piktybes ir atpildą už jas, jei 

jų neatsizadėsite, parodyti" (129, 35). Pasak P. Skargos, norint 
Aukščiausiojo bausmės išvengti, būtina esą valstybės teisę sude- 
rinti su krikščioniška Dievo teise — „turi būti Dievo teisingu- 
mas". Tačiau šiandien likęs „pasaulis kaip namai be šeimininko", 
šalyje užgauliojamas ir Viešpats, ir karalius. Dangaus kerštą ir 
Lietuvai, ir Lenkijai užtraukianti bajorų savimeilė ir „savivalė", 
didi socialinė neteisybė: kilmingieji „aštrina savo kardą į vargšų 
sprandus, nekaltųjų kraują liedami", retas iš jų „važiuoja į Sei- 
mą su meile visuomenės laimei" (129, 12—20). Valstybei pražū- 
tinga nuodėmė esanti ne tik piliečių klaidatikystė, bet ir jų reli- 
ginė tolerancija. P. Skargos tikinimu, pakanta kito blogy- 
bei — tai toji pati blogybė. Kaip liudijąs šv. Paulius, „ne vien 
tas, kuris nusideda, bet ir tas, kuris nusidėti leidžia, bus bau- 
džiamas". Šitaip kolektyvinės nuodėmės ir kolektyvinės atsakomy- 
bės sąmonė įteisina kaip socialinį gėrį nepakantumą kitokiai, nuo 
bendro autoriteto nepriklausomai minčiai, savarankiai elgsenai. 
Pasak pamokslininko, valstybę prapultin stumiantys ir klaidati- 
kiai, ir „eretikų nuodėmių dalyviai" katalikai: šaliai „pavojin- 
giausi yra bailūs ir menkos širdies katalikai, kurie neužsiliepsnoja 
teisinga ir šventa neapykanta savojo Dievo garbei ginti ir pavydo 
neturi, ir stovi kaip Zvirblių kaliausė“; Viešpats atleisiąs vien 
tiems Romos tikėjimo žmonėms, „kurie eretikų, kiek ir kaip gali, 
nekenčia" (129, 5-9). 

Tautos, kaip sutelktinės asmenybės, tvarkančios savo istorinio 
likimo reikalus tik jungtyje su Dievu, samprata itin raiški kanc- 
lerio A. S. Radvilos tekstuose. Jo „Dienoraštis“ iš esmės yra tau- 
tos išganymo ir pasmerktumo dramos aprašas. Kolektyvinės nuo- 
dėmės sąmonę vaizdžiai atmuša „Pamaldus diskursas". Jo teigi- 
mu, dėl piliečių savivalės ir kitų socialinių blogybių Lietuvos-Len- 
kijos valstybė jau esanti ties prapulties riba: lig šiolei nuo teisėto 
dangaus keršto kraštą sergstinti vien Marija, tarsi skraistė sle- 
pianti „mūsų nuodėmes" nuo rūstaus Dievo žvilgsnio (109, I 3). 
Pakantumo klausimą A. S. Radvila perkelia iš socialinės į meta- 
fizinę plotmę ir sprendžia jį perdėm radikaliai. „Pamaldus diskur- 
sas", supriešinęs biblinius Piloto ir Juditos paveikslus, teiraujasi: 
„Kas geriau: ar rankas vandeniu nusiplauti, ar nužudyti girto 
sielą ir kūną?" Kas teisesnis Viešpaties akivaizdoje — Pilotas, lei- 
dęs nužudyti Kristų ir neprisiėmęs asmeninės kaltės, ar Judita, 
savo rankomis nupjovusi priešų karvedžiui galvą? A. S. Radvilos 
įsitikinimu, šiuos dalykus svarstant, būtina atsižvelgti į žmogaus 

„intenciją“. „Pilotas nusiplovė rankas, bet išleido dekretą, lei- 
džiantį pralieti nekaltą kraują — Pilotas ne itin subtilus politi- 
kas". Kanclerio požiūriu, ši „politiko nuodėmė" užverianti asme- 
niui prieigą Dievop: „Nezinau, ar danguje pažįstama tokia politi- 
ka, ir abejoju, ar ten įsileido su ja Makiavelį, veik einu lažybų, 
kad prastuolis Paulius sėdi danguje aukščiau, negu pranašiausias 
Politikas; daug sielų pražūsta dėl viską leidžiančios Politikos, į 
kurią mes nematydami žvelgiame; nusiprausė Pilotas vandeniu, 
bet, nepaisant to, paskui su Dovydu šaukė: Išvaduok mane, Die- 
ve, nes pakilo vandenys net iki sielos mano". Ir priešingai — Ju- 
ditos įvykdyta žmogžudystė esanti maloni Viešpačiui, nes ji tai 
„Su gera intencija padarė": „Judita praliejo vieno blogo žmogaus 
kraują (vengdama daugio Dievo numylėtinių kraujo praliejimo) ir 
nužudė, savo gyvybę mirties lemčiai įduodama (...). Jei pats Die- 
vas, nekaltas būdamas, norėjo numirti už daugelį kaltų, tai dar 
geriau uz daugelį nekaltų vieną kaltą nužudyti, ypac kai šitai 
liečia tikėjimą ir įstatymą". „Pamaldus diskursas" išsyk daro ir 
praktines šio sprendimo išvadas: katalikai susitepą „Piloto nuodė- 
me" ir Zudą valstybę, nuolaidžiaudami seimuose eretikams ir pra- 
voslavams, negniauždami jų pilietinių teisių (109, Ee). Taip baro- 
ko Lietuvoje nuvertinama ir politinė išmintis (A. Rotundui Ma- 
kiavelis dar buvo godonės vertas autoritetas), ir tolerancija kaip 
socialinė gėrybė. Istorijai virstant vienakrypte tautos išganymo 
drama, menkiausia pakanta šį išganymą apsunkinančiai visuome- 
ninei elgsenai darosi nepriimtina. 

Tautos — Dievo akivaizdoje atsakingos asmenybės - savivoka 
XVII a. tampa būdinga ir liaudžiai. Lietuviškose to laiko giesmė- 
se susipina pamaldus Viešpaties meilės ir baimės išgyvenimas su 
stipriu patriotizmo jausmu. Apie 1655—1667 m. jėzuitų Jono Jak- 
navičiaus (1598—1668) ar Pranciškaus Šrubauskio (1620—1680) 
sudėti kūriniai „Giesmė čėsu nepakajų", „Giesmė čėsu praėjusių 
vainų Lietuvoj" išveda atgailaujančią lietuvių liaudį politinės isto- 
rijos erdvėn, paverčia ją sąmoninga, tautiškai susipratusia istori- 


Jos dalyve. Abi šios giesmės — įėjusios į populiariausią anuo. me- 
tu P. Srubauskio giesmyną „Balsas širdies pas Viespatį Dievą“ 
(apie 1679 m.) — kreipiasi dangun visos kenčiančios, maskvėnų ir 


švedų naikinamos tautos vardu: „Tavo malonės mes griešni lau- 
kiame". Šalies valstybingumo griūtis liaudies suvokiama ne tik 
kaip didžiausia nelaimė, bet ir kaip josios nuodėmių padarinys: 
„Visi pašaliai ašaromis plūsta,/Jau regim, mūsų Karalystė žūsta"; 

„Regim ant mūsų taip sunkią koronę,/ Nupuol“ už griekus viso- 
kiame stone./Iš barstė žmonės, pavargo Ponystė,/Nupuolė labai 
mūsų Karalystė". Liaudies valioje — širdingai atgailaujant už 
valstybės nuodėmes, melsti Viešpaties, Dievo Motinos Marijos ir 
krašto globėjo šv. Kazimiero geros kloties „Lenkų, Lietuvos ir 
Žemaičių šalims". Istorinę tikrovę tvarkančios, „švedus baukšti- 
nančios" „Panos Švenčiausios" visų pirma prašoma ne dangiškos 
palaimos, bet politinių gėrybių, pagalbos valstybės vadovams: 


Tu, Motin, taisyk tarp Ponų sandarą, 
Idant tarp savęs turėtų pakarą. 

Idant tarp savęs pakajų darytų, 

O piktas misles ant gero taisytų. 


Tu pati taisyk Senatorių rodas, 
Attolink kairius Ir visokias zdrodas, 
Idanti Bažnyčia būtų paaukštinta, 
Po visas vietas Ponystė slovinta. 


Duok katalikų vierai platintisi, 

O už tėviškę tvirtai jiems stotisi 

(8, 229—234). 

Karšta „katalikų viera" baroko minties daznusyk suvokiama 
kaip būtina „tėviškės“ meilės atrama ir šios meilės liudininkė. 
Tik doras katalikas — Dievo akivaizdoje teisus, taigi savo šaliai 
dangišką malonę pelnantis asmuo — imamas laikyti tikru Lietu- 
vos patriotu. Kita vertus, XVII a. krašto kultūroje kolektyvinės 
kaltės ir atsakomybės sąmonei dar stipriai spiriasi individualistinė 
nuostata, jog visuomeniškai vertingas esąs tik laisvas asmeninis 
įsipareigojimas tautai, jos istorijai ir ją globojančiai Dievybei. 
Kai kurie Lietuvos didikai gina „sąžinės laisvę“ kaip Jogailaičių 
valdymo palikimą, kaip „prigimtinį“ šalies politinės galios šaltinį. 
„Tik Dievas valdo sąžinę", — teigia 1644 m. rašytame laiške ka- 
raliui Vladislovui Vazai ir Gniezno arkivyskupui Motiejui Lubien- 
skiui kalvinistas Jonušas Radvila, įrodinėdamas religinės toleranci- 
jos naudą valstybei. Pasak jo, senieji krašto valdovai ir viešpa- 
taujantys luomai, skirtingai nuo kaimyninių šalių, sugebėję išsau- 
goti Lietuvos—Lenkijos valstybę „laisvą ir ramią", apginti „nuo 
suskaldymo bendrą Tėvynę ne tik su didžiule teritorija, bet ir 
skirtingomis tautomis, kalbomis, papročiais ir valdytojais“ vien 
todėl, kad, puoselėdami tarp piliečių pakantumą, sujungė vienon 
politinėn bendrijon „nors ir skirtingų religijų, bet ištikimus ir pa- 

Vladislovas Vaza (1595-1648) 


klusnius pavaldinius". Sykiu J. Radvila suveda prieštaron patrio- 
tizmą ir ištikimybę Katalikų Bažnyčiai: juk Gniezno arkivysku- 
pas, paklusdamas Romai, nieko iš savo gausių pajamų negalįs 
duoti tėvynainiams, katalikiškoji krašto dvasininkija nepajėgianti 
laisvai rūpintis valstybės „mokyklomis, knygynais, spaustuvėmis, 
teismais ir seimais". Tad nevaržoma tikybų įvairovė teikianti ša- 
liai neabejotiną naudą. Laisvė, pakantumas, vadovavimasis „Die- 

vo garbe", o „ne vien žmogišku autoritetu" esą godotini Jogailai- 
čių valdomo „krašto papročiai", „protėvių savybės", „prieš dauge- 
lį šimtmečių" prisidėjusios prie valstybės sukūrimo. Taigi pasikė- 
sinimas į piliečių sąžinės laisvę griaunąs pačius tautos valstybin- 
gumo pamatus. „Jūs, paskutinysis iš Jogailaičių, Zudo- 
te..." — kaltina J. Radvila Vladislovą Vazą, Respublikos konfesi- 
nės vienovės siekusį valdovą (106, 165—171). „Lietuva niekad ne- 
pasiduos despotiškai valdžiai", - sušunka 1636 m. Vilniaus seime 
lenkų senatoriams ir karaliui Vladislovui Jonušo tėvas, LDK di- 
dysis etmonas Kristupas II Radvila (110, I 560). Laisvai prisiim- 
tą, tikybinių apribojimų nepaisančią asmeninę XVII a. zmogaus 
ištikimybę tautai ir jos istorijai gražiai patvirtina 1636 m. rug- 
pjūčio 14 dieną Vilniuje vykęs šv. Kazimiero palaikų perkėlimas 
iš jos vardo bažnyčios į naujai pastatytą koplyčią Katedroje. Ba- 
rokiškai ištaigingoje katalikų šventėje dalyvauja daugel Lietuvos 
pravoslavų ir „eretikų“, kurie, kanclerio A. S. Radvilos liudijimu, 
„aiškino, jog atiduodą pagarbą ne šventajam, bet lietuvių kuni- 
gaikščio palaikams" (110, I 555). 

Suskliausdami lig šiolei dėstytas pastabas, apibūdindami pa- 
teiktas XVII a. raštų citatas, turime pripažinti, kad tuometinėje 
Lietuvoje, lygu visoje baroko Europoje, „nėra vienos identiškos 
žmogaus sampratos pasaulio akivaizdoje, yra įvairūs variantai, 
dažnai prieštaringi" (124, 302—303). Vis dėlto barokinę krašto 
pasaulėvoką, matyt, galima nusakyti kaip dialektišką renesansinio 
antropocentrizmo ir viduramžių teocentrizmo jungtį, kurią gyveni- 
mo tikrovėje atliepia aistringas asmens veržimasis Dievop, negalįs 
lig galo paneigti žemės pasaulio vertės ir žmogaus didybės (88, 
33). Lietuvos kultūros tekstą nūnai kuria ir interpretuoja naujos 
dvasinės sąrangos žmogus — impulsyvi kraštutinumų asmenybė. 
Jos būtį veria nuolatinė įtampa — tarp blaivaus racionalumo ir 
iracionalaus jausmingumo, tarp karšto pamaldumo, nusizeminimo, 
gyvenimo tuštybės išpažinimo ir nežabotos „ambicijos“, praban- 
gos, žemiškos didybės geismo, tarp istorijos svetimumo, absurdiš- 
kumo potyrio ir tradicionalizmo, pagarbiai puoselėjamo protėvių 
kulto, tarp nuolatinio asmeninės laisvės, socialinės nepriklausomy- 
bės deklaravimo ir geismo atsiduoti anoniminės bendruomenės 
globai, paklusti kolektyvinės nuomonės diktatui. Turbūt įmanu, 
remiantis išoriniais baroko laikų dvasinio gyvenimo požymiais, 
drauge su Vytautu Kavoliu kalbėti apie „represyviosios sistemos" 
įsigalėjimą Lietuvos kultūroje: esminės šios sistemos žymės — ins- 

titucinis autoritetas ar direktyvinė kolektyvo nuomonė, ideologinių 
mažumų prievartinis slopinimas, hegemonijos teisinimas iraciona- 
liais, egzaltuotais, siaubą ir išsigelbėjimo viltį žadinančiais argu- 
mentais, rezignuoto klusnumo, „savo likimo" pasyvaus priėmimo 
įtvirtinimas, agresijos prieš „svetimuosius“  pagausėjimas — aki- 
vaizdžios (59, 104). Išties — „šlovės tuštybės“ išpažinimas ir 
„švento paklusnumo" įsigalėjimas raiškiausiai apibūdina barokinį 
krašto pasaulėvokos lūžį. Išties — veiklų, dorovės skrupulų nepai- 
santį politikos amžių nūnai pakeičia kontempliatyvus, Dievo bai- 
me grindžiamos moralės amžius. Tačiau vidinį „represyviosios sis- 
temos" turinį sudaro ne aklas laisvės siaubas, bet „tragiškojo hu- 
manizmo“ diegiama pareigos sąmonė. Vyraujanti baroko žmogaus 
egzistencinė laikysena — laisvas įsipareigojimas Dievui ir visuome- 
nei. To meto visuomeninės sąmonės sąrangą tyrinėjęs vokiečių 
kultūrologas Kornelijus Gurlitas pastebi: „Pasaulėžiūros vienybėje 
jie rasdavo dvasios laisvę" (195, 348). 

Šiame iš baroko kultūros citatų sudurstytame kontekste kiek 
adekvačiau atsiveria ir anuo laiku rašytos Lietuvos istorinės lite- 
ratūros prasmė. 


Asmens ir tautos išganymo drama 


„Jei ieškotume prasmės nuosekliame ir nuo- 
latiniame mirtingųjų garbės troskime, tai prie 
to, kas pasakyta, galėtume pridurti, jog kara- 
liai ir pasaulio kunigaikščiai nuolat kėlėsi sau 
ne tuos tikslus, kuriuos turėjo domėje Dievas. 
Jie visados rūpinosi vieno šlove, bet niekad ne- 
sirūpino kitų nelaimėmis. Mėgaudamiesi gyveni- 
mu, jie nepaisė Dievo patarimų, bet sekė artė- 
jančios mirties patarimais. Taigi mirtis, netar- 
dama nė žodžio, moko žmogų pasaulio išmin- 
ties, tuo metu Dievas nepajėgė to padaryti nei 
savo Įstatymo žodžiais, nei pažadais, nei grasi- 
nimais. Mirtimi, kuri nekenčia ir žmogų nužu- 
do, tiki, o Dievą, kuris jį sutvėrė ir myli, pa- 
meta. Tik mirtis leidžia žmogui pažinti patį 
save. O iškalbingoji, teisingoji, galingoji mirtie! 
Tu įtikini tuos, kurių nieks negalėjo įtikinti, tu 
padarai niekingus tuos, kuriems pasaulis lenkė- 


k 


S. 


Wolteris Raleigh (apie 1554—1618) 


Nepaisant esminių pasaulėžiūros permainų, istorinė baroko lite- 
ratūra išlieka tarp pamatinių savo meto kultūros tekstų. Išsizadė- 
Jusi renesansinių pretenzijų atstoti amzinybės geidziančiam zmogui 
Bibliją, gan kukliai glausdamasi greta gausių hagiografinių raštų, 
istorija vis dėlto išsergsti dar antikoje pelnytą „gyvenimo moky- 
tojos" autoritetą — tik esmiškai pakinta jos mokymo turinys. 
Nūnai istorinė literatūra diegia ne egocentrišką asmeninės šlovės 
geismą, bet bendrąsias krikščioniškos moralės tiesas. Praeities 
vaizdai, istoriko įsitikinimu, turį atskleisti istorijoje veikiančio 
Dievo visagalybę, mokyti žmogų pamaldžios išminties, Viešpaties 
meilės ir — ištikimybės tėvynei, gebėjimo asmeninius interesus su- 
derinti su aukštesniais visuomenės siekiais. Šios baroko istorijos 
pamokos netenka renesanso laikams būdingo tiesioginės polemikos 
įkarščio, įgyja objektyvaus mokslinio dėstymo pobūdį. Mat rašo- 
ma įsitikinus, jog „tiesa turi paveikti pati savimi". Istoriko pa- 

skirtis — ne vertinti, interpretuoti, o vien teisingai faktus išdėsty- 
ti, įzvalgiai psichologines universalios gyvenimo tiesos pasireiškimo 
sąlygas atskleisti (68, 57—58). Tokia Europos baroko autoriams 
būdinga nuostata spėriai prigyja Lietuvos istoriniuose raštuose. 

P. Skarga išverčia lenkų kalbon ir jau 1607 m. Krokuvoje iš- 
leidžia „vieną pagrindinių baroko istoriografijos kūrinių“ (68, 
57) — kardinolo, Vatikano bibliotekos direktoriaus Cezario Baro- 
nijaus (1538—1607) „Bažnytinius analus" („Annales ecclesiasti- 
ci...",. Roma, 1588—1593), sušelpdamas juos  naujos-baroki- 
nės — pakraipos  pratarmėmis. P. Skargos žodyje nebelieka 
M. Stryjkovskiui būdingo puikavimosi nuveiktu darbu: su skaity- 
toju intymiai dalinamasi asmenine patirtimi, įgyta verčiant 
C. Baronijaus veikalą. Kreipdamasis į knygos fundatorių Gniezno 
arkivyskupą Stanislovą Karnkovskį (1520—1603), buvęs Vilniaus 
akademijos rektorius sakosi pažinęs iš „Bažnytinių analų" katali- 
kų religijos senumą ir nepaprastą Dievo jėgą: Jis visas valstybes 
valdąs, keičiąs, dalinąs, naikinąs. „Regėdamas taip pat ne tik šei- 
mų viešpačių bei aukštų giminių, bet ir karalysčių ir karalių kai- 
tą, skaudžius jų nuopuolius, aušinu savąjį vargą ir sakau: virsta 
ąžuolas, o man — menkai Zolelei — argi skriauda! O stebėdamas 
šioje istorijoje žmonių žemiškos laimės, kuria anie pasikliovė, lai- 
kinumą ir silpnumą, galėjau tarti: O kasdienybės malone, norėjau 
tavimi pasiremti, bet tu mane savom apgavystėm sužeidei. O va- 
nitas vanitatum [O tuštybių tuštybej. Ne menkiau pasimokiau iš 
tironų ir svetimo turto plėšikų: kaip aukštai ir džiaugdamiesi 
sliuogia to pikto lobio ir žemiško išdidumo medin, tačiau niekad 
is jo laimingai ir sveiki neišsiropščia — rėkdami ir lapų stverda- 
miesi, krisdami ir smarkiai susikuldami, žūva. (...) Šią [knygą] 
skaitant, taip pat galima išmokti šventų žmonių išminties ir pro- 
to..." P. Skarga, lygų M. Stryjkovskis, prisipažįsta ėmęsis verti- 
mo „dėl tautos labo". Tačiau nūnai siekiama ne tautos darbus 
„Iš niaurių sutemų“ išplėsti ir šitaip jai „istorinį išganymą“ su- 
teikti, bet dieviskon amžinybėn žmonių mintis nukreipti, jų rū- 
pestį dangiškuoju išganymu pažadinti. P. Skarga sakosi triūsęs 
dėl stipresnio piliečių pamaldumo, geisdamas juos „geriems dar- 
bams paskatinti". Pratarmėje prašoma arkivyskupo nusiųsti „sava 
ranka šią knygą karaliui" — Zigmantui Vazai, tikimasi, jog ji at- 
kreipsianti ir „mokyčiausio"“ karalaičio Vladislovo dėmesį. Šiam 
P. Skarga išverčia ištraukų is Konstantinopolio imperatoriaus Ba- 
zilijaus I Makedoniečio (m. 886) testamento sūnui Leonui Filoso- 

Petras Skarga (1536—1612) 

fui: būsimajam baroko laikų monarchui primenama viduramžių 
ismintis. „Senųjų istorijų išties nesiliauki skaitęs, nes ten be trūso 
atrasi tai, dėl ko kiti daugel plušėjo. Iš jų pažinsi gerųjų dorybes 
ir piktųjų nusikaltimus, pažinsi žmogaus gyvenimo permainas ir 
Jo laimės kaitą, ir pasaulio nepastovumą, ir pamatysi, kaip di- 
džios viešpatystės nuopuolin slenka. Išvysi, kaip baudžiami piktie- 
Ji ir apdovanojami gerieji, pirmųjų sergėkis, kad pats tokio kerš- 
to nepatirtum, o antraisiais seki, kad ir tau atlyginta bū- 
tų", — pataria sūnui Bazilijus, perspėdamas: „Gerbk Dievo Baz- 
nyčią, kad ir ji tave gerbtų, o Kunigus gerbk kaip dvasios tėvus 
ir maldininkus mūsų pas Viespatį Dievą. Nes garbė, kurią Kuni- 
gams atiduodi, Dievą pasiekia". Atskira, 1603 m. parašyta, pra- 
tarme P. Skarga kviečia skaityti „Bažnytinius analus" kiekvieną 
luomą, kiekvieną žmogų, primindamas „senus pagonių mokslinin- 
kus", vadinusius istoriją „laiko liudininke, tiesos šviesa, atminties 
siela, gyvenimo mokytoja". „Vaikeliu vis nesusivokianciu ir nie- 
kad nesubręstančiu palieka nežinantis, kas prieš jį vyko. Tokios 
vaikystės kiekvienas privalo gėdytis ir turi ryžtis patirti tai, kas 
anksčiau darėsi", — mokomas Respublikos skaitytojas. Pasak 
P. Skargos, žmogui skirtos dienos — tai „laikas Dievo, laikas 
trumpas ir brangus“. Viešpats paliepęs „mūsų trumpomis dieno- 
mis siekti mus išganančios išminties“. Tad privalu knygų skaity- 
mu vyti šalin girtuoklystę, „tuščias kalbas", „visų nuodėmių mo- 
tiną veltėdystę", „visokio dvasios skurdo tėvą tinginiavimą“. Iš 
rašto surinktas „išminties lobis“ padedąs žmogui išvengti nuodė- 
mingų klaidų, „savo darbus ir savo gyvenimą gerai pabaigti". 
Uoliai skaitančiam nebelieka laiko nusidėti. Prie knygos sėdint, 
ismokstama ne tik Dievą, bet ir visuomenės labą gerbti: „Pamil- 
kite gerai savo tėvynę, kurios pagalbai prikimškite protus prael- 
ties istorijų ir pavyzdžių". Dievobaimingą ir patriotišką pagraude- 
nimą P. Skarga baigia baroko autoriui įprastu nusizeminimo žo- 
džiu: „Nuolankiai prašau tavęs, mieliausias ir dėkingasai Skaityto- 
jau, kad (...) senos rankos darbą, Viešpačiui Dievui ir tavo išga- 
nymo pataisymui skirtą, gera širdimi, dėkingai, su malda už nuo- 
dėmingą ir silpną Kristaus darbininkėlį ir baudžiauninkėlį priim- 
tumei" (12, pratarmė). Taip istorinė literatūra įvedama baroko 
kultūron kaip visuomenei privalus — ir valdovui, ir žemiausiam 
pavaldiniui būtinas — krikščioniškos dorovės vadovas, kaip žmogų 
su Dievu sutaikantis tekstas. C. Baronijaus veikalui parūpintos 
P. Skargos pratarmės patenka barokinėn Maskvos ir bulgarų isto- 

riografijon, jose cituotas „Testamentas arba priesakas Bazilijaus, 
graikų caro, jo sūnui Leonui Filosofui" 1607 m. išleidžiamas Ki- 
Jeve ukrainietiškai, vėliau kelissyk perspausdinamas rusų kalba 
(188, 14, 25). 

Vertybinei baroko nuostatai palenkiama Lietuvos istorija: jai 
XVII a., kaip ankstesniais renesanso laikais, rodomas pagarbus 
dėmesys. Beje, veik visa barokinė krašto istoriografija atsiremia į 
renesansinius M. Stryjkovskio veikalus, juos taisydama, perrašyda- 
ma, komentuodama. 1611 m. A. Gvagninis išleidžia Krokuvoje 
lenkų kalbon išverstą „Europinės Sarmatijos aprašymą" — kadaise 
Vitebske is savo pavaldinio M. Stryjkovskio pasisavintą veikalą. 
Knygos skyrių apie Lietuvą — „lenkiškai parašytą Lietuvos istori- 
ją" — italų humanistas dedikuoja pamaldžiajam M. Radvilos 
Juodojo sūnui, Vilniaus vaivadai M. K. Našlaitėliui. Pratarmė, su 
nostalgija minėdama renesanso etinius idealus, drauge išpažįsta ir 
graudų jų sąlygiškumą. „Vien kario šaunumas ne tik vienodą, 
bet vis didesnį prestizą turi“, — teigia A. Gvagninis, patį „šau- 
numą", kaip ir kitus žmogaus gyvenimo dalykus, jau vadindamas 
tik „žaidimu“ (zabawa). Pašlovinęs „kilnią lietuvių tautą", italų 
autorius ima aukštinti M. K. Radvilos Našlaitėlio „didžią sielą“ 
ir graziausią šios sielos puošmeną — pamaldumą. Pratarmėje pri- 
menama garsioji Vilniaus vaivados atgailos kelionė į Jeruzalę, ke- 
liami jo nuopelnai ginant katalikybę Lietuvoje. „Taip tave tarsi 
saulė Didybė anų Dieviškų dorybių apšvietė ir apsiautė", — sako- 
ma M. K. Našlaitėliui (37, pratarmė). 

1626 m. Liubčioje iš spaudos išeina Sapfo strofomis sueiliuota 
Lietuvos istorija — „Genealogija arba trumpas didžiųjų Lietuvos 
kunigaikščių ir jų didžių bei narsių karo žygių aprašymas. Kadai- 
se Motiejaus Stryjkovskio sukurtas, o dabar atnaujintas (...) Sa- 
muelio Daugirdo iš Pogovo" („Genealogija albo krotkie opisanie 
wielkich ksiąžąt litewskich i ich wielkich a męžnych spraw wojen- 
nych. Uczynione niegdys przez Matysa Stryjkowskiego, a teraz 
odnowione (...) przez S. Dowgirda z Pogowa"). Kristupui II Rad- 
vilai dedikuotas, patriotiniais eilėraščiais „LDK Vytis", „Šlovė 
LDK Sūnums"“, „Marso priesakas Vyčiui" padabintas Samuelio 
Daugirdo veikalas lig šiolei nepatekęs Lietuvos kultūros istorikų 
akiratin, nėra jo šiandien nė Lietuvos bibliotekose. Nežinia, dėl 
kokių priežasčių sis M. Stryjkovskio „Kronikos“ „iš pagrindų atl- 
iktas perdirbimas“ (58, 16) paliko XVII a. kultūros pariby- 
Jė — po dviejų dešimtmečių, atliepdamas krašto visuomenės po- 

reikius, jėzuitas Albertas Vijūkas-Kojalavičius /(1609—1677) vėlei 
imasi perrašyti M. Stryjkovskį, apie S. Daugirdą nė neužsiminda- 
mas. „Genealogijos“ sklaida, matyt, ateity atvers įdomų istorinės 
Lietuvos savivokos puslapį. Vis dėlto esminį XVII a. visuomenės 
požiūrį lietuvių tautos praeitin formavo dvitomė A. Kojalavičiaus 
„Lietuvos istorija" („Historia Lituana“, I d. — 1650 m. Gdanske, 


II d. — 1669 m. Antverpene). Ji raiškiai atmuša barokinį tautos 
istorinės sąmonės lūzį. 
A. Kojalavičius — baroko kultūros subrandintas ir ją reiškęs 


asmuo. Kilęs iš Kauno bajorų, 18 metų būdamas įstoja Jėzaus 
draugijon, studijuoja Nesvyžiaus kolegijoje (1629—1632) ir Vil- 
niaus akademijoje (1634—1638), 1643 m. tampa šios akademijos 
profesoriumi, 1644 m. dėsto teologiją Braunsberge,  1645— 
1655 m. — filosofiją ir scholastinę teologiją Vilniuje, 1654 m. be 
paskyrimo eina akademijos rektoriaus pareigas. Blaškomas Lietu- 
vos okupacijos metais, po 1661 m. tampa Vilniaus profesų namų 
prie šv. Kazimiero bažnyčios pamokslininku, 1662—1666 m. šiems 
namams vadovauja. 1668 m. iškeliamas Varšuvon — čia lig pas- 
kutinių dienų prabūva nuodėmklausiu kolegijoje ir profesų na- 
muose (162, 149—151). Miršta, palikdamas apie 40 literatūrinių 
proginių, filosofinių, teologinių, istorinių darbų. Tarp teologijai 
skirtų veikalų — knyga „Teologo pokalbiai su Politiku apie pro- 
tingą vienos krikščionių religijos pasirinkimą“ („Cologuia Theolo- 
gi cum Politice de electione prudenti unius verae christiane reli- 
gionis", Vilnius, 1640), rankraščiai „Apie meditaciją" („De Medi- 
tatione"), „Praktinis šv. T. Ignoto, Jėzaus Draugijos įkūrėjo, 
dvasinių pratybų metodas..." („Methodus practica exercitiorum 
spiritualium S. P. Ignatii Societatis Jesu fundatoris..."). „Lietuvos 
istoriją" lydi šalies Baznyčios istorijėlė — „Įvairenybės apie Baz- 
nyčios būklę Lietuvos Didžiojoje Kunigaikštystėje" („Miscellanea 
rerum ad statum Ecclesiasticum in Magno Lituaniae Ducatu per- 
tinentium", Vilnius, 1650), veikalas „Apie žygius prieš Zaporožės 
kazokus 1648-1649 m." („De rebus anno 1648 et 1649 contra 
Zaporovios cosacos gestis", Vilnius, 1651), etmonui Jonušui Rad- 
vilai dedikuota „Radvilų kronika" („Fasti Radiviliani“. Vilnius, 
1653), rankraščiuose pražuvę „Sapiegų kronikos fragmentai" 
(„Fastorum Sapiehanorum fragmentum“), „Katkevičių kronika“ 
(„Fasti Chodkieviciani") bei „Knyga, skirta Radvilų ir Katkevičių 
varžyboms" („De Radivilorum atgue Chodkieviciorum aemulatio- 
nibus liber singularis“), pagaliau — „Lietuvos Didžiosios Kuni- 

Alberto Vijūko-Kojalavičiaus „Fasti Radiviliani..." (Vilnius, 1653) 
titulinis pusl. 


gaikštystės ir jos provincijų šeimų bei herbų sąrašas“ („Nomenc- 
lator familiarum et stemmatum Magni Ducatus Lithuaniae et 
provinciarum ad eum pertinentium“, baigtas 1658 m.). Krašto is- 
torija nėra Lietuvos jėzuitų mokyklose specialiai dėstoma discipli- 

na. Tad jos studijos A. Kojalavičiui, lygu lietuvių kalbotyra 
Konstantinui Sirvydui ar Jonui Jaknavičiu,, — asmeninio apsi- 
sprendimo, laisvo įsipareigojimo tautos kultūrai dalykas. Mat gal- 
bės, įsiamžinimo siekis, skatinęs M. Stryjkovskio darbą, baroko 
laikų rašto žmogui nustoja svarbos — lieka vien įsisąmoninta 
„šventa pareiga“ triūstis „tautos labui" ir „didesnei Dievo gar- 
bei" („ad majorem Dei gloriam"). 

A. Kojalavičiui būdingas jėzuitiškas kuklumas, perdėtai santū- 
rus savo isgalių ir nuveikto darbo vertinimas. Pagarbiai „Lietu- 
vos istorijoje" įvertinamas anksčiau krašto istoriografijon sudėtas 
M. Stryjkovskio triūsas. Pasak A. Kojalavičiaus, šis „iš lenkų kil- 
ęs" autorius esąs „nepaprastai Lietuvai nusipelnęs". Skirtingai nei 
renesanso kultūros žmonės, pabrėžę savo darbo esminį naujumą, 
Jėzuitų istorikas nusižeminęs slepiasi už pirmtako vardo: „kiek 
leis mano menki gabumai ir dar menkesnis išsilavinimas, be kitų 
būtiniausių darbų, imuosi pagal rašytinio veikalo reikalavimus ir 
dėsnius tvarkyti istoriją, bet ne naujai savo triūsu sudėtą, o iš 
Motiejaus Stryjkovskio metraščių išrankiotą“ (65, 42—43). Vis 
dėlto „Lietuvos istorija", nors daugiu atžvilgių sekanti „Kronika", 
kartojanti faktografines jos klaidas (Mečislovo Jučo paskaičiavi- 
mu, 80 nuošimčių M. Stryjkovskio ir A. Kojalavičiaus tekstai su- 


tampa (50, 78) — tai esmiškai naujas kūrinys, palenkiąs krašto 
praeitį XVII a. pasaulėvokai. Įsidėmėtina, kad A. Kojalavičius 
nepritaria anuo metu gyvai nuomonei — tiesiog perleisti lotynišką 
M. Stryjkovskio knygos vertimą. Mat tuosyk, jo įsitikinimu, mo- 
zūrų autorių — „daugiu atvejų išaukštintą tarp savųjų labiau, 
negu tai atitinka istorinę tiesą", — būtų tekę „atiduoti išsilavinu- 


sio skaitytojo kritikai" (65, 43). „Tvarkydamas" tautos istoriją 
„pagal rašytinio veikalo reikalavimus ir dėsnius", A. Kojalavičius 
visų pirma suteikia jai mokslinį pobūdį. Subjektyvumo pasauliui 
priklausiusį renesansinį „istorijos meną" stengiamasi perkelti ob- 
jektyvaus mokslo lygmenin (68, 56). Gaivališkas, polemiškai išga- 
ląstas M. Stryjkovskio žodis jėzuitų istoriko rašte įgyja neutra- 
laus santūrumo, XVII a. gamtos mokslų istorijai primesto objek- 
tyvumo. „Lietuvos istorija“ paklūsta bendrai tuometinėje jėzuitų 
istoriografijoje įsigalėjusiai kritiškumo tendencijai, yra veikiama 
baroko laikais „madingų“ hiperkriticizmo ir skepticizmo srovių, 
pastangų visuomenės gyvenimą paaiškinti universaliais fizinio pa- 
saulio dėsniais (178, 123, 143—145). 1643 m. Antverpene — vie- 
name svarbiausių jėzuitų istorijos mokslo centrų — Žanas Bolan- 

das (1596—1655) pradeda leisti fundamentalų veikalą „Šventųjų 
darbai" („Acta Sanctorum“). Leidinio tikslas — patikrinus istori- 
nius šaltinius negailestinga skeptiško proto kritika, sutvirtinti ka- 
talikiškąjį šventųjų kultą. Šventųjų gyvenimus Bolandas ir jo tal- 
kininkai pateikia ne kaip legendas, o kaip moksliniais kritiniais 
metodais patikrintą istoriją (178, 124). Su „bolandistų draugija" 
Vilniaus istoriką galėjo sieti ir tiesioginiai ryšiai: vargu bau atsi- 
tiktinai antroji „Lietuvos istorijos" dalis pasirodo Antverpene. 

M. Jučo pastebėjimų, A. Kojalavičius papildęs M. Stryjkovskio 
darbą ir naujų šaltinių, ir savo meto žodinės tradicijos duomeni- 
mis. Jis pateikęs tikslių zinių iš Lietuvos ir Lenkijos unijos aktų, 
Vilniaus ir Maskvos diplomatinės korespondencijos, davęs naujų 
pastabų apie Goštautų, Giedraičių, Radvilų, Vilniaus teologų ir 
vyskupų gimines, apie patį Vilniaus miestą ir jo pilis (50, 
80—81). Kukli jėzuitų istoriko laikysena toli gražu nesutinka su 
jo nuveiktu moksliniu darbu. Tvarkydamas „Kroniką“, A. Kojala- 
vičius praleidžia daugel protui neįtikimų dalykų, nurodo logiškai 
nepaaiškinamas M. Stryjkovskio teksto vietas — „akivaizdžias 
klaidas" (65, 69). „Lietuvos istorijoje" nebelieka daugumos „Kro- 
nikoje" buvusių „stebuklų“ aprašymų. Istoriniai įvykiai nūnai 
grindžiami universaliomis psichologinėmis priežastimis, nurodant 
jų priklausomybę nuo veikėjo charakterio (162, 154—155), „ste- 
buklai" mėginami paaiškinti realiomis fizinėmis prielaidomis. Štai, 
perpasakodama „stebuklingą“ M. Stryjkovskio žinią apie karalių 
Aleksandrą ištikusį paralyžių po griežtos vyskupo Alberto Taboro 
kalbos, „Lietuvos istorija" priduria: „Gal priepuolį sukėlė per di- 
delis pyktis, išsiliejus tulžiai, bet žmonės jį išsiaiškino kaip blogą 
ženklą, kaip Dievo kerštą" (65, 584). Apskritai, A. Kojalavičius 
suvokia istoriją ne kaip aktyviai kuriamą ir „sukuriamą", „iš 
praeities ūkanų“ rašytojo gelbstimą tikrovę, bet universalios ir 
objektyvios, nuo pasakotojo valios nepareinančios tiesos skleidimo- 
si lauką. Istorikas praeities nežiedžiantis, o vien ją stebintis, -aiš- 
kinantis, komentuojantis. Istoriniams įvykiams ir herojams sutei- 
kiama visiška autonomija. „Stebėdamasis galvoju, kas tuo metu 
rūpėjo Vyteniui..." — prasitaria A. Kojalavičius, sykiu atskleisda- 
mas ir bendrąjį savo santykį su praeitimi (65, 171). 

Kita vertus, jėzuitų autorius sugeba objektyvuman pakylėtą is- 
torijos tiesą lanksčiai suderinti su baroko pažiūrų sąranga, pa- 
lenkti ją didaktiniams siekiams — mat laikomasi XVII a. istori- 
kams būdingo įsitikinimo, jog paveiki esanti pati loginio proto 

apnuoginta tiesa. A. Kojalaviciaus darbe raiškiai atsimuša „vienas 
esmingiausių baroko istoriografijos bruozų" — „medžiagos turtin- 
gumu besiremiantis mokslinis pobūdis ir neribotas lojalumas, tar- 
naujant aukštesnei idealiai ar realiai instancijai" (68, 68). Dėl šio 
ypatybės „Lietuvos istoriją“ sugebama skirti išsyk dviem skirtin- 
giems adresatams — Europos mokslinei visuomenei ir besimokan- 
čiam krašto jaunimui (65, 42). 

A. Kojalavičius, lygu Vakarų baroko autoriai, grąžina tautos 
istorijon renesanso pamestą krikščioniškos doros matmenį. Jau 
XVII šimtmečio priešaušry prancūzų istorikas Francois de la 
Noue (1531-1591) „Politiniuose ir kariniuose samprotavimuose" 
(„Discours politigues et militaires“, 1587) sielojasi, jog „vargšei 
Prancūzijai?" dėl dorovinio nuopuolio gresianti greita prapultis. 
Šalies visuomenė esą pasidavusi „nekenčiamo“ Makiavelio ir „iš- 
tvirkusios" literatūros įtakai, politinės išminties neleistinai 1eško- 
ma Aristotelio ir kitų bedievių knygose, o ne Šventajame Rašte. 
Doriškai smukusią valstybę, de le Noue įsitikinimu, galįs išgelbėti 
vien  pamaldus auklėjimas (172, 391). Agrippa d Aubigne 
(1552-1630) „Visuotinėje istorijoje" („Histoire  Universelle“, 
1616—1620) skaitytojams jau teigia: „iš šių pasakojimų jūs gausi- 
te tikrą istorijos vaisių — žmonių beprotysčių ir silpnumo, Dievo 
teisingumo ir galybės pažinimą“ (172, 395). Wolteris Raleigh 
(apie 1554—1618) — anglų poetas, keliautojas, piratas ir karaliaus 
sekretorius — įmestas kalėjiman, Senojo Testamento stilium para- 
šo „Penkiaknygę pasaulio istoriją“ („The Historie of the World 
in five bookes", 1614) — savotišką krikščioniškos dorovės vadovė- 
lį. „Viskas tuštybė ir sielos gniuždymas“, — išpažįsta istorikas, 
apžvelgęs  nuodėmingų darbų kupiną žmonijos kelią (172, 
437—439). Biblijos išmintimi pagrindžiamas baroko Prancūzijoje 
itin populiarus Žano Beni Bossuet (1627-1704) Liudviko XIV 
įpėdiniui skirtas didaktinio pobūdžio veikalas „Samprotavimai 
apie pasaulio istoriją“ („Discours sur 1/histoire universelle", 
1681). Valdovai ir tautos esą Dievo sumanymo vykdytojai. 
„Aukštai danguje Viešpats laiko visų valstybių valdžios vairą ir 
Jo rankose visų žmonių širdys: Jis čia užgniaužia aistras, čia .at- 
leidžia vadžias, ir šitaip Jis judina visą žmonių giminę", — teigia 
Bossuet (178, 141). 

A. Kojalavičiaus „Lietuvos istorija" darniai įsiterpia tarp šių 
ir kitų barokinės pasaulėvokos Vakarų istoriografijos darbų. Jėzui- 
tų autoriaus žvilgsnį visuomenės pasaulin vaizdžiai nusako pirmo- 

pirmo tomo titulinis pusl. 


sios kūrinio dalies pabaiga: „Dievui, visų karalysčių pirmapra- 
džiam ir aukščiausiajam valdovui bei viešpačiui, — garbė ir šlo- 
183 


vė" (65, 290). A. Kojalavičius suvokia istoriją kaip žmogaus ir 
Dievo valių sąveikos lauką. Žmonėms šioje žemėje suteikta visiš- 
ka veiklos laisvė — savo darbais jie galį ir nusidėti Viešpaties 
tiesai ir, stiprindami dorinius „gyvenimo pagrindus, jai tarnauti. 
Tačiau pasaulį valdęs Dievo protas, kreipiąs istorinius įvykius, 
atsizvelgdamas į tautų bei valdovų veiklos dorovingumą: Jogaila, 
pasak istoriko, meldžiasi prieš Žalgirio mūšį „gerai zinodamas, 
jog karai paprastai kyla dėl žmonių įgeidžių, o pergalės pasiekia- 
mos tiktai Aukščiausiojo valia" (65, 379). Šitaip regima istorija 
nebetenka herojinės epo didybės — tampa permaininga asmens ir 
tautos išganymo drama. M. Stryjkovskio šlovinti „šaunūs" didvy- 
riai „Lietuvos istorijoje" virsta nuodėmingais žmonėmis. A. Koja- 
lavičiaus rašte prapuola veik visi „Kronikoje“ buvę lietuvių ir 
antikos herojų sugretinimai, istorines asmenybes liaupsinantys epi- 
tetai. Asmeninės garbės geismą, M. Stryjkovskio skatintą kaip di- 
dzią dorybę, jėzuitų istorikas smerkia kaip krikščionies elgsenai 
prieštaraujančią valdovų nuodėmę. Nežabojamas šlovės godulys 
(„ambitio") nūnai gerokai pritemdo renesanso laikais veik dievin- 
tą Vytauto asmenį. Ir kovodamas su Jogaila dėl Lietuvos, ir jėga 
palenkdamas slavų žemes, ir siekdamas karaliaus vainiko, Vytau- 
tas, pasak A. Kojalavičiaus, buvęs apsėstas „senosios valdovų li- 
gos — garbės troškimo" (65, 418). Teigiamu herojumi „Lietuvos 
istorijoje" tampa nebe laisvės, bet priedermės žmogus — įsiparei- 
gojęs Dievui danguje ir tautai, valstybei žemėje. i 

Didžią asmenybę, renesanso minties laikytą pagrindiniu istori- 
jos veikėju, baroko istoriografijoje pakeičia tauta, virtusi dabar 
svarbiausia istorinio vyksmo dalyve. Valstybė, renesanso autoriaus 
vertinta vien kaip tinkama erdvė asmens šaunumui pasireikšti, 
baroko raštuose imama suvokti kaip savita aukštesnė individualy- 
bė: vertingas esąs vien jai palenktas asmens gyvenimas? Jau 
XVII a. pradžioje prancūzų istorikas Jacgues Auguste De Thou 
(1553—1617) kilsteli Europos istoriografiją naujon pakopon, veika- 
le „Savo laikų istorija" („Historia sui temporis“, 1604) pagrindi- 
niu sklaidos objektu paversdamas visą prancūzų tautą, o valstybę 
aiškindamas kaip aukščiausią visuomenės gyvenimo gėrybę, pirmi- 
nį ir tvirčiausią žmonių bendrumo pamatą. Valstybė svarbiausiu 
pasakojimo herojumi tampa anglų lordo Edvardo Klarendono 
(Clarendon, 1608—1674) veikale „Maišto ir pilietinio karo Angli- 
joje istorija" („History of the Rebellion and Civil Wars in Eng- 
land", 1646—1671), vokiečio Samuelio Pufendorfo (1632—1694) 

darbuose — „Švedijos įvykių komentarai" („Commentarii de rebus 
Suecicis", 1686) ir „Didžiojo Brandenburgo elektoriaus Fridricho 
Vilhelmo istorijos komentarai" („De rebus gestis Friderici Wilhel- 
mi Magni Electoris Brandenburgici Commentarii", 1695). Pamati- 
ne žmogaus dorybe šiuose istoriniuose kūriniuose laikomas asme- 
ninės „atsakomybės už valstybę jausmas" (68, 73—75). Lygu jo 
amžininkai Vakaruose, A. Kojalavičius paverčia tautą ir jos su- 
ręstą valstybę esminiais istorijos veikėjais. Ne valdovų garbė, bet 
LDK likimas apgobiamas didžiausiu istoriko rūpesčiu. Lietu- 
va — ligotas „kūnas“, nelaimių ištiktas „sudužęs laivas", „vargs- 
tanti", „žūstanti tėvynė", „našlaitė“ (65, 49, 113, 116, 148, 324). 
„Rūpestis valstybe" — tauriausia valdovo savybė. Gebėjimas, už- 
gniaužus asmeninę „ambiciją“, aukotis aukštesniems valstybės in- 
teresams — esminė tautos narių kultūros ir žmoniškumo žymė. 
Vaidevutis, vesdamas lietuvius ir prūsus kultūros būvin, pirmiau- 
sia išmokęs juos „neišlavintu protu aiškiai suvokti, kad esama 
dalykų, kurie vertintini labiau nei bet kokie asmeniški reikalai, 
būtent — visuomenės gerovė" (65, 52). Garbėtroška — ne tik as- 
meninį išganymą apsunkinanti, pamaldumą paminanti nuodėmė, 
bet ir valstybei pragaištinga yda. Dėl jos peikiamas ne tik Vy- 
tautas, bet ir legendinių laikų viešpačiai: Vaidevučio sūnų „ambi- 
cija" pražudžiusi bendrą baltų tautų politinį junginį: „visa vals- 
tybė dėl jaunuolių garbėtroškos ir lengvabūdiškumo atsidūrė be- 
veik prie bedugnės krašto" (65, 53). Daug vargų Lietuvai sutei- 
kęs Treniota, kurio širdis „buvo linkusi į garbę", „iš prigimties 
neramus garbėtroška "Tautvilas", „nepastovaus būdo Skirgaila", 
kuris „bemaž niekada nepajėgdavo atsidėti visuomenės reikalams“, 
„išpuikęs ir pasipūtęs" Švitrigaila (65, 110-111, 303, 440). Tikros 
pagarbos vertas tik ištikimai valstybei tarnaujantis asmuo: „nesą 
nieko sunkesnio nė kilnesnio, kaip širdyje puoselėjama tėvynės 
meilė" (65, 115). „Ištikimybė tėvynei" — tauriausia herojaus do- 
rybė — priskiriama Kęstučiu (65, 262—263), Jogailai (65, 394), 
Vilniaus vyskupui Albertui Taborui (65, 583, 596), didžiajam et- 
monui Konstantinu Ostrogiškiu (65, 599), Žygimantui Senajam 
(65, 678). Antrosios veikalo dalies pratarmėje A. Kojalavičius 
aukština Lietuvos didįjį etmoną Povilą Joną  Sapiegą 
(m. 1665) — „paaukojusį save karaliui ir tėvynei" — bei visą Sa- 
piegų giminę, kurios „namuose palaikoma ištikimybė tėvynei bei 


valdovui" (65, 294—295). 

Taigi „Lietuvos istorija" vertina praeities asmenybės darbus 
vienu atžvilgiu — ar jie sutinka su dorine Kristaus tiesa, ar ne- 
prieštarauja bendriesiems tautos siekiams, negriauna valstybės la- 
bo. Vienodą — krikščioniškos — doros matmenį A. Kojalavičius 
taiko ir „pagonybės“ ir krikščionybės laikų lietuvių žygiams. Jo 
knygoje pagarbiai aptariama su doros principais suderanti Vaide- 
vučio, Palemono, Kęstučio veikla, tačiau neigiamai žvelgiama į 
M. Stryjkovskio išaukštintą ant laisvės laužo sudėtą Punios gynė- 
jų auką. Renesansinės „Kronikos“ požiūriu, tai esąs amžinybės 
vertas, spartiečių šlovę prašokęs lietuvių narsumas. A. Kojalavi- 
čiaus nuomone, krikščionybės mokymą išduodanti pilėnų savižudy- 
bė tėra „visai beviltiškas sumanymas", „beprotiškas" elgesys (65, 
229). M. Stryjkovskis herojaus „šaunumu“ gebėjo pateisinti žiau- 
riausias piktadarybes. Jėzuitų istorikas kategoriškai smerkia kiek- 
vieno — nors ir iškiliausio asmens — nedorą elgesį. Renesansinį 
panegirinį žvilgsnį praeitin pakeičia pamokslininko ir teisėjo nuo- 
stata. A. Kojalavičiaus tapomi istorijos vaizdai tarsi pagrindžia 
baroko galvosenai būdingą mintį, jog valstybės likimas tiesiogiai 
pareinąs nuo jos valdovų dorinės brandos. XVII a. LDK istikusio 
nuopuolio priežastis istorikas stengiasi įžvelgti nuodėmingoje jos 
pirmųjų viešpačių veikloje. Mat jau Rimgaudas, „kuris pirmas iš 
lietuvių valdovų didžiuoju kunigaikščiu pasiskelbė“, buvo nustu- 
męs nuo valdžios „teisėtą paveldėtoją Šventaragį". Jo valstybė 
stiprėjo „asmeniškos skriaudos sąskaita" — „per klastą ir apgaulę 
viešpatavo Rimgaudo palikuonys“ (65, 94). Dar į baisesnes nuo- 
dėmes Lietuvos valstybę įklampinęs „Rimgaudo įpėdinis Mindau- 
gas*. Šis, „imdamas valdžią, kurią tėvas įsigijo nuskriausdamas 
našlaitėlį brolėną, netruko susitepti rankas giminaičių žudynėmis 
ir krauju". Mindaugas pradėjo neteisingą karą pries brolėnus: 
„štai tada ir tapo padėti pamatai būsimai lietuvių vidaus nesan- 
tarvei bei jų valstybės pragaiščiai", — daro išvadą A. Kojalavi- 
čius (65, 98—99). Pragaištingas tautai esąs ir Treniotos žygis: 
nužudydamas Mindaugą, jis pirmąsyk išmėginęs „naują kelią į 
valdžią". Nuo tol imta veržtis Lietuvos sostan „nepaisant ne tik 
padorumo, bet ir kraujo giminystės" (65, 110—111). Šią tiesą pa- 
liudija vėlesnės Vytauto kovos: „pikčiau nei laukinis“ jis Zudęs 
tautiečius, ropšdamasis Lietuvos valdžion. „Nieko nėra šventa 
tiems, kurie, praradę žmogiškuosius jausmus, sykį pradeda smuk- 
ti", — pastebi jėzuitų istorikas, aprašydamas Vytauto karo žygį į 
Vilnių (65, 320). Jokiom priežastim nepateisinamas esąs Algirdo 

ir Kęstučio „sąmokslas“ prieš šalies valdovą Jaunutį (65, 217— 
218), „barbariškai žiaurus Mykolo Glinskio maištas prieš Žygi- 
mantą Senąjį ir lietuvių didikus (65, 600). 

A. Kojalavičius, nuvertindamas M. Stryjkovskio diegtus rene- 
sansinės visuomenės idealus, neigiamai apibūdina ir pačias rene- 
sanso amžiaus permainas. „Kronikos“ liaupsę 1512 m. Lenkuose 
išplitusioms naujoms madoms, nubudusiai žmoniškesnei kultūrai 
„Lietuvos istorija" išverčia baroko kalbon: „Lenkijoje tais metais 
paplitę nauji papročiai. Žmonės trumpino ilgus plaukus, trumpus 
drabužius keitė ilgais; be ginklo niekas nežengė nė žingsnio iš na- 
mų, nors vargu ar kada kovoje buvo rodoma mažiau drąsos kaip 
tada, visi iš paskutiniųjų krovė turtą, visai nepaisydami, ar jis 
garbingai įgytas, nedorovingas užeigas labiau vertino nei gramati- 
kų mokyklas, jėgas bei jaunystę žudė puotose ir girtuoklių sam- 
būriuose, o elgėsi ir rengėsi visai ne taip, kaip reikalavo senolių 
papročiai. Kai pradėjo sklisti minėti papročiai, daugeliui rodėsi, 
jog jie pranašauja kažkokią nelaimę (65, 623). A. Kojalavičius 
suniekins laisvamanišką renesanso dvasią, tuosyk Lietuvon šaknis 
suleidusias „Liuterio ir Kalvino erezijas“. Šios, pasak istoriko, 
griovusios valstybės „viešąją tvarką", slopinusios piliečių ištikimy- 
bę tėvynei, jos tradicinei gyvensenai: „Jauni vyrai, lankęsi Vokie- 
tijoje ir ten mokęsi, važiavo tėvynėn senuosius tikybinius įsitiki- 
nimus pakeitę naujais, kurių ten prisigėrė. Padarę nelemtą išva- 
dą, jog prosenelių puoselėtos apeigos netinka tikram Dievo garbi- 
nimui, jie, nežinodami, kurią iš daugybės sektų pasirinkti, nebuvo 
ligi šiol nusistatę, kokiomis apeigomis šlovinti Visagalį. Nauji ti- 
kybiniai įsitikinimai laisvai plito po didikų bei bajorų dvarus, 
nuolatos pripilamų taurių kurstomi, kėlė galvą per puotas ir gė- 
rynes, tačiau kelias į bažnyčias jiems ilgai buvo užkirstas" (65, 
696). Baroko veikale susilaukia kritikos renesansinės kultūros glo- 
bėjas Žygimantas Augustas: „Mokytas tai buvo valdovas, bet sa- 
vo mokytumą suteršė prietaringu smalsumu" (65, 755). 

Taigi A. Kojalavičiaus „Lietuvos istorijoje" gan raiškiai iškyla 
XVII a. visuomenės vertybinei orientacijai atliepęs asmenybės sie- 
ja „Įvairenybėse“ („Miscellanea rerum“) garbinami istoriniai as- 
menys: Žemaičių vyskupas Merkelis Giedraitis, Vilniaus vyskupai 
Jurgis Radvila ir Eustachijus Valavičius (apie 1560—1630), kanc- 
leris Albrechtas Stanislovas Radvila. Kunigaikštis M. Giedraitis, 
istoriko liudijimu, buvęs ne tik išmintingas ir Lietuvai naudingas 

senatorius, „žemaičių kalbą“ kasdieniuose pamoksluose vartojęs 


krašto kultūrintojas, bet ir labai dievobaimingas vyras — „ki- 
tiems didis, pats save niekinęs"“. Zemaičių vyskupas vengęs tarno 
paslaugų — pats klodavęs lovą, pats tamsoje ieškodavęs žibinto 


nakties maldai, „pamaldumo viršūnę pasiekė", kai „vargšų kojas, 
savomis rankomis numazgotas, išbučiavo" (63, 14—15). Mikalo- 
jaus Juodojo sūnus J. Radvila, atsivertęs iš „erezijos“ kataliky- 
bėn, iškilo ir kaip „pamaldumą tarp visų stiprinęs" ganytojas, ir 
kaip sumanus valstybininkas — „dėl žmoniškumo, meilės jausmų 
ir nepriekaištingo gyvenimo girtiniausias vyras" (63, 78—79). Išti- 
kimai Dievui ir tėvynei tarnavo E. Valavičius — didžiavęsis prieš 
lenkus garbingų lietuvio vardu. Šis „iš šviesios lietuvių giminės 
kilęs" vyskupas „rodė nuostabų geismą šventiems dalykams": 
mazgojęs varguolių kojas, nuolat lavinęsis šv. Ignoto surašytais 
dvasiniais pratimais (63, 80—81). Tėvynei ir Bažnyčiai „ištiki- 
miausias kunigaikštis" esąs mokytas ir dievobaimingas kancleris 
A. S. Radvila (63, 119). Idealiai pamaldžių Lietuvos žmonių ga- 
leriją pratęsia hagiografinis A. Kojalavičiaus darbas . „Trumpas 
paminėjimas šventai mirusių brolių jėzuitų koadjutorių" („Pa- 
miątka krotka braciey koadiutorow Societatis Iesu swiątobliwie 
zmarlych..." Vilnius, 1673). Šiame veikale tauriausių tautos asme- 
nybių greton iškeliami nusizeminę prastuoliai. Lietuvis Motiejus 
Janavičius (m. 1617) veik visus ordine praleistus metus prabuvęs 
virėju — šitaip pelnydamas išskirtinę Dievo malonę (64, 75). „Iš 
Žemaičių Kunigaikštystės kilęs" Jonas Egertas buvo pasiekęs „to- 
kių dorybių": „skurdo, tylėjimo, tobulo paklusnumo ordinui". Kol 
sveikata leido, jis dirbęs „su didžiausiu noru" kepėju įvairiose ko- 
legijose. Buvęs toks „veltėdystės priešas“, jog nepaliovęs triūstis, 
net ranką ir koją paralyžiui sukausčius: „Sveikąją ranką, kuria 
dirbo, vadino valstiečiu, o sergančią — bajoru, nes ši darbuotis 
nepadėdavo". Mirė Nesvyžiuje 1655 m. (64, 150). Lietuvis Kristu- 
pas Kulkevičius, nors trumpai draugijoje gyvenęs, „metus dorybe 
apdovanojo": „Jau naujokyne sykį tvirtai įsidėjo sau į širdį ir 
atmintį, kad valgyti jam reikia ir mažai, ir skurdžiai, o dirbti, 
kentėti, jausti — kuo daugiausiai". Išgirdęs brolių skundus dėl 
prasto maisto, „linksmu veidu atsakydavo: aš juk ir šitokio val- 
gio nesu vertas, negalima dangun patekti be didžios kantrybės, 
apsileidimu nieko nenuveiksime". Mirė Vilniuje 1653 m. (64, 
265). Jonas Butkevičius, 1655 m. visiems broliams bėgant nuo 
Maskvos ir kazokų kariuomenės, pasilikęs Nesvyžiaus kolegijo- 

je — namų saugoti ir artimiesiems pavojaus metu patarnauti. At- 
radę jį tarp kitų lavonų maskvėnų žiauriai nužudytą — kryžiumi 
gulintį, „linksmai dangun atgręžtu veidu" (64, 304—305). „Lietu- 
vių bajoras“ Sebastijonas Aleksandravičius, „ilgai įvairiuose 
dvaruose laiką leidęs", 1638 m. įstoja ordinan, tampa virėju. Pa- 
garsėjęs širdies dorybėm — „meile, darbu, malda ir paklusnumu". 
„Pasninkų išsekintas vos pats bepajudėjo (...), bet visad melstis 
eidavo bažnyčion ir ten savo pašnekesius su Viešpačiu Dievu tęs- 
davo" (64, 308). „Paprastas žmogus", lietuvis amatininkas Kas- 
paras Lulavičius, įveikęs Šėtono gundymus ir atėjęs pas Vilniaus 
jėzuitus. Brolių raginamas pramokti lenkiškas knygas skaityti, 
kad šitaip didesnę Viešpaties malonę pelnytų, atsakęs: galįs būti 
išganytas ir tuomet, jei dorai jau išmoktų amatu užsiimsiąs. 
Prieš mirtį kentėdamas baisius skausmus, jų dar daugiau Dievo 
prašęs. Miręs Vilniaus kolegijoje apie 1650 m. (64, 356—366). 
Nepaisant aiškiai išsakyto dorovinio idealo, A. Kojalavičiaus 
darbai, ypač „Lietuvos istorija", nieku būdu neišsitenka griežtuose 
didaktinio kūrinio rėmuose. Skirtingai nei M. Stryjkovskis, jėzuitų 
autorius vengia vienpusiškos praeities asmenybių idealizaci- 
jos — stengiasi atskleisti visą dvasios gyvenimo prieštaringumą. 
„Lietuvos istorijoje“, lygu Vakarų baroko istoriografijoje, asmeny- 
bės paveikslas tapomas nebe dviem skirtingom — juoda, balta — 
spalvom, pamėgtom renesanso rašytojų, bet įvairiais atspalviais, 
subtiliais pustoniais (68, 74). A. Kojalavičius praturtina Lietuvos 
raštiją svarbiais baroko meno ir literatūros atradimais — kintan- 
čiu herojaus charakteriu, psichologine sielos drama. Kaip ir pran- 
cuzų istorikas De Thou, lietuvių rašytojas suteikia moksliniam 
veikalui darnią literatūrinę lytį (172, 400). Tad, pagrįstu Vlado 
Žulio tvirtinimu, A. Kojalavičius, skirtingai nei liaudies herojinio 
epo tradicijai neatsispyręs „Kronikos“ autorius, „teisėtai gali būti 
laikomas mūsų grožinės literatūros pirmtaku" (162, 149). „Lietu- 
vos istorija“ jau M. Stryjkovskio meniškai atskleistą veiksmo 
dramatizmą papildo kenčiančios ir kintančios sielos dramatizmu. 
Pratęsdamas Andriaus Rimšos, S. Laurinavičiaus meninius ieskoji- 
mus, A. Kojalavičius stengiasi perteikti ne tik istorinius įvykius, 
bet ir herojaus patirtą jų išgyvenimą. Lietuvos baroko literatūroje 
įsigali renesanso nepažintos vaizdo kūrimo priemonės — menamoji 
kalba, vidinis personažo monologas. Šitaip renesansiniam epui bū- 
dingą monologinį autoriaus pasakojimą pakeicia savarankių cha- 
rakterių drama, grindžiama skirtingų tiesų sankirta, herojų pokal- 

biu. Livonijos magistro spiriamas krikštytis Mindaugas A. Kojala- 
vičiaus kūrinyje svarstąs: „Lyg plėšikai, atėmę iš jo kai kurias 
žemes, net nepamėginę kautis teisėtoje kovoje, verčia jį išsizadėti 
protėvių tikėjimo. Ką jie dar būtų susimanę įsakyti, jeigu būtų 
laimėję karą? Lietuviams dar užteksią jėgų kovai. Kam gi jie 
taip įžūliai tarsi nugalėtojai įsakinėją jam, žmogui, kurio dar ne- 
išbandė kovos lauke? Perdaug atvirai jie tyčiojąsi iš jo, dar svei- 
ko, ir, nešykštėdami titulų, grobsto žemes" (65, 102). Jėzuitų is- 
torikas mėgina bešališkai išsakyti ne tik krikščionybės, bet ir Lie- 
tuvos priešų mintis. Prieš Traidenį sukilęs Daumantas ketinąs 
traukti tėvynėn su rusų kariauna, tačiau imąs dvejoti: „Ar gali 
kas būti tikras, kad jie atkakliau kausis už tremtinį, nei lietuviai 
už valdovą ir tėvynę? Kovojant be galo svarbu, dėl ko kovoja- 
ma: šitai didžiai skatina narsumą ir labai padeda laimėti mūšį“ 
(65, 144). Vidiniais monologais „Lietuvos istorija" perteikia lietu- 
vių triuškinamo Lenkijos valdovo Lešeko Juodojo, karo zygin 
prieš lietuvius išsirengusių kryžiuočių nuostatas (65, 145, 371). 

M. Stryjkovskį visų pirma domino asmenybės šaunumo, jos 
heroizmo proveržos, A. Kojalavičius zvilgsnį. nukreipia į priešta- 
ringus, dažnusyk kraštutinius asmens išgyvenimus, į jo jauseną Ti- 
binėje, apsisprendimo reikalaujančioje būklėje. Pragaištingon vidi- 
nėn sumaištin atvedęs Lietuvos karalių melagingas krikštas: „Tuo 
tarpų Mindaugas, neseniai iš baimės priėmęs krikščionybę, viešai 
ją pripažino, tačiau, vienas likęs, ant stabmeldžių aukuro ją be- 
gėdiškai įžeidinėjo. Kai praėjo pavojus ir atslūgo baimė, jis smar- 
kiai gailėjosi šitaip padaręs. Nepaisant to, kad turėjo karaliaus 
vardą, jo valdžia visur rodėsi menka (...) Iš visos širdies dabar 
neapkentė to, ką neseniai padarė skatinamas baimės ar veidmai- 
nystės. Prieštaringi jausmai galop sukėlė baisų įnirtį, ir visai ne- 
daug betrūko, kad išprotėjęs Mindaugas būtų viešai atsižadėjęs 
krikščionybės..." (65, 103). Atskleisdamas Jogailos klastą, Kęstutis 
sūnų Vytautą įstūmęs sopulingon dvejonėn: šis „blaškydamasis 
tarp meilės tėvui ir palankumo pusbroliui, ilgai nežinojo, nei ką 
sakyti, nei ką galvoti. Jis pasveikino tėvą, kad tam pavyko išaiš- 
kinti klastingus priešo sumanymus ir užkirsti kelią klastai, tačiau 
sveikindamas sielvartavo dėl paniekinto- kilnaus draugystės jaus- 
mo, nes bičiulis Jogaila nuo dabar pavirto priešu. Gal visomis 
priemonėmis gelbėti draugą, kuris, suimtas ir įkalintas, nė nežino, 
ar liks gyvas, tačiau ar nepamins tuo būdu meilės, kurią sūnus 
turi jausti tėvui?" (65, 268). Apsispręsti tarp Dievo ir „žūstan- 

Jurgis Radvila (1556—1600) 


čios tėvynės" verčiami vienuoliai kunigaikščiai: Mindaugo sūnus 
Vaišvilkas, Traidenio sūnus Rimantas (65, 116, 148—151). Tapy- 
damas Žygimanto Kęstutaičio nužudymo sceną, A. Kojalavičius 
dėmesį sutelkia ne tiek į tragišką veiksmą, kiek į asmens laikyse- 
ną, jo apsisprendimą šio veiksmo atžvilgiu. Didžiojo kunigaikščio 
žirgininkas Skabeika, sąmokslininkų raginamas dėl tėvynės ir pi- 
liečių gerovės išduoti mirčiai tironiškai viešpataujantį valdovą, 
pasirenka savo likimą tautos istorijos, „būsimųjų kartų" akivaiz- 
doje: „Suvokęs, kokiam nepaprastam žingsniui esąs raginamas, 

Skabeika kurį metą jautėsi lyg šaltu vandeniu perlietas; kai ilgai- 
niui iš gailesčio krašto gyventojams širdyje pabudo neapykanta 
valdovui, jis pasizadėjo saugoti paslaptį ir talkinti sąmokslinin- 
kams" (65, 463). Gerbtinas, A. Kojalavičiaus nuomone, esąs ir 
priešingas, bet sąmoningai ir laisva valia pasirinktas elgesys. Ska- 
beikai ir sąmokslininkams parbloškus Žygimantą Kęstutaitį, šio 
kambarinis „Slavka, užgulęs leisgyvį valdovą, norėjo savo kūnu 
uzstoti jį nuo smūgių, tačiau Jonas Čartoryskis nuvilko jį į šalį 
ir išmetė pro langą; nieko negali sakyti, žmogus buvo vertas 
tauresnės dalios, nes paliko būsimosioms kartoms pavyzdį, koks 
ištikimas turi būti tarnas savo valdovui" (65, 464). „Lietuvos is- 
torijoje" kaip dorybė nurodomas stoiškas asmens žvilgsnis į per- 
mainingą ir priešišką pasaulį, gebėjimas santūriai „atremti bet 
kokį likimo smūgį" (65, 258). Vaizduodamas lietuvių kovas su 
kryžiuočiais, jėzuitų autorius nukreipia žvilgsnį į Orią ir ramią 
žmogaus laikyseną mirtino pavojaus akivaizdoje: „Į karą traukė 
is tiesų visos Europos riterijos žiedas; apie nieką kita jie nesvajo- 
jo, apie nieką kita nekalbėjo, tik apie Lietuvos sunaikinimą. 
Garsas apie tą jų žygį pasiekė bemat ir Lietuvą. Daug kas ėmė 
būgštauti, kad šalį ištiksianti pražūtis. Algirdas ir Kęstutis (šitaip 
įpratę daryti taurūs žmonės) nerodė nei per didelio jaudinimosi, 
nei per didelio pasitikėjimo: jie viską taip tvarkė, kad galėtų vie- 
nu ar kitu būdu atremti priešą ir priversti jį pasitraukti" (65, 
233). 

A. Kojalavičius, apdovanojęs savo personažus tauriausiais jaus- 
mais, sykiu stumia juos pragaištingų aistrų sūkurin, veda šiui- 
piausių nuodėmių bedugnėn, verčia daryti lemtingas klaidas, čia 
pat duodamas galimybę jas skaudžiai pajusti, kančioje dėl jų at- 
gailauti. Šio pasaulio permainų blaškomos sielos raida tampa es- 
miniu Lietuvos istorijos leitmotyvu. Jogaila iš „valdžios trokštan- 
čio jaunikaičio", „tūztančio ir kersto trokštančio" dėdės zudiko 
virsta pamaldžiu, išmintingų karaliumi, pagarsėjusiu „kilnia, aukš- 
tų tikslų siekiančia siela" (65, 264, 273, 453). Jo sūnus Kazimie- 
ras „santūriai ir išmintingai" tvarkęs Lietuvos reikalus, uoliai gy- 
nęs jos sienas, sėdęs Lenkijos sostan ir priverstas derinti nesuderi- 
namus lietuvių ir lenkų siekius, netenka savitvardos, vėliau ima 
ir į šalies reikalus žiūrėti pro pirštus: „bėgant metams ir nyks- 
tant dvasios žvalumui, vis labiau vengė valstybinių reikalų ir vis 
smarkiau mėgo medžioklę" (65, 481, 499, 533). „Jaunatviškai 
lengvabūdiškas" Žygimantas Augustas paskutiniaisiais gyvenimo 

metais likimo nubloškiamas skaudžion vienatvėn: pajutęs, jog jo 
politiniai sprendimai nebeturi galios, jog nebeįstengsiąs atitaisyti 
Liubline padarytos skriaudos Lietuvai, karalius „pirmą kartą su- 
vokė esąs daugumos apgautas. (...) Toks slogutis užgulė jam sie- 
lą, kad netrukus paliego ir kūnas galop visai pradėjo nykti ir 
silpti" (65, 674, 754). Įtaigiai A. Kojalavičius perteikia Mykolo 
Glinskio nuopuolio tragediją. Nesyk Lietuvą nuo priešų gynūsį 
„be galo garsų ir kilmingą rusų tautybės didiką" nezabotas val- 
džios geismas paskatinęs sukilti prieš tėvynę ir Dievo priesakus. 
Pykčio apsėstas, jis žiauriai nužudo Lietuvos maršalą Joną Zabe- 
rezinskį. „Kai pamažėle atlėgo įniršis ir suvokė padaręs didelį nu- 
sikaltimą, suprato, jog esąs taip toli nuėjęs, kad jau nebelieka 
jokios vilties susitaikyti su karaliumi, nes priešinga šalis be galo 
galinga. Tada nusprendė pakelti tikrą maištą ir savo nedorus 
ginklus nukreipti prieš patį karalių bei visą tėvynę. Nelyginant 
siaubingas žvėris, įsiutęs nuo pralieto kraujo, ir jis, įvykdęs 
žmogžudystę, užmiršo Dievo bei žmonių įstatymus..." (65, 600). . 
M. Glinskis „su barbarišku žiaurumu" kovojęs pries Lietuvą 
Maskvos valdovo pusėje, tačiau, šio apgautas, greit ėmęs graužtis 
dėl padarytų nusikaltimų: „Atsimindamas, kokia sėkmė jį anks- 
čiau lydėjusi, jis bodėjosi dabartine padėtimi, kai niekuo negali- 
ma pasitikėti; visur matydamas rusų barbariškumą, juto širdyje 
gailestį dėl savo veiksmų. Kiekvieną dieną krūtinę plėšė be palio- 
vos stiprėjantis tėvynės ilgesys ir didėjo viltis, jog karalius gali 
viską atleisti". „Permainingą savo lemties žaidimą" M. Glinskis 
baigia, stojęs Maskvos rūmuose ginti padorumo — dėl šitokio po- 
elgio pasmerktas myriop (65, 628—630). „Lietuvos istorijoje" 
kiekvienai praeities asmenybei, skirtingai nei išdidiems M. Stryj- 
kovskio herojams, yra suteikiama išskaidrinančios kančios, atgailos 
teisė: su Dievu ir tauta susitaikę išeina iš gyvenimo Vytautas, 
Kazimieras, Aleksandras. Atitardamas teatralizuotą baroko laikų 
gyvenseną, A. Kojalavičius istorinių asmenų agonijos scenas pa- 
verčia „mirties meno" pavyzdžiais. Nebūties akivaizdoje Vytautas 
paniekinęs šlovės ir valdžios geismą, atvėręs sielą Viešpaties ma- 
lonei: „Kai širdį apima nusivylimas ligšioliniu gyvenimu, rūpina- 
masi būsimuoju; štai ir Vytautas netrukus paliovė sielotis dėl Ze- 
miškųjų reikalų, kurie jam dabar rodėsi be galo menki, pasmerkė 
savo senuosius siekimus, už kuriuos turėsiąs atsiskaityti griežčiau- 
siajam teisėjui, ir galop nutarė krikščioniškai užbaigti gyvenimą“ 
(65, 428). Stoiškai mirtį pasitikęs karalius Kazimieras: . „Kai gy- 

dytojas Jokūbas Zaleskis, palieptas atvirai iškloti, ar karalius at- 
laikys ligą, nieko gero negalėjo pažadėti, karalius pasakė: „Vadi- 
nasi, reikia mirti" ir visą savo dėmesį nukreipė į paskutiniuosius 
mirtingųjų rūpesčius" (65, 540). 

A. Kojalavičiaus kūrinys vaizdžiai atveria ne tik paskirų as- 
menybių, bet ir tautos vidinę dramą. M. Stryjkovskio niekinta 
bebalsė „tamsuomenė"“ (czern) nūnai tampa gyva ir byli, verti- 
nanti istorinius įvykius ir asmenybių poelgius. Barokinėje krašto 
istorijoje iškyla kenčiančios, badų, karų, marų varginamos „visos 
Lietuvos" paveikslas. Greta politinių valstybės įvykių jėzuitų isto- 
rikas, neslėpdamas asmeninio skausmo, tapo jaudinančius liaudies 
kančių vaizdus: „Gegužei baigiantis (...) smarkiai prisnigo (...). 
Kaimiečiai nusiminė: šaltis pakando išplaukėjusių javų žiedus, uz- 
vertė juos sniegas; matydami juos šešias dienas laidote palaido- 
tus, jie raudojo, kad žuvo ir darbas, ir sėkla, ir galop visos vil- 
tys" (65, 241). „Nelaimingi metai, ne tik dėl to, kad tapo nuzu- 
dytas valdovas [Žygimantas Kęstutaitis], bet ir todėl, kad krito 
galybė paprastų žmonių. Po atšiaurios ir ilgesnės nei paprastai 
žiemos užėjo gyvulių maras, galop baisus badas užgriuvo vargšus 
žmonelius. Kurie, prisidžiovinę medžių lapų ir juos sutrynę, kepė- 
si duonos, tie tarėsi prabangiai besimaitiną, o kiti nevengė net 
lavonų. Daug kas lindo miškų tankumynuose į žvėrių urvus, sva- 
jodami, kad gal žvėrys sudraskys juos bei jų artimuosius, kurių 
patys vos nedraskė iš bado" (65, 465—466). „Išdžiūvo upės, kai 
kur taip nuseko vandenys, kad Nemunas prie Ragainės buvo ne- 
sunkiai perbrendamas. Dėl to iš pradžių kilo baisus badas, o vė- 
liau užėjęs gyvulių bei žmonių maras privertė lavonų ne tik kai- 
miečių trobelėse, bet ir bajorų rūmuose bei pilyse. Nelaimingieji 
turėjo tik tą paguodą, kad, užsirūstinus Aukščiausiajam,. paliko 
juos ramybėje priešų kariai" (65, 524). Gyvenimo negandas ken- 
čianti liaudis — „žmonės“, „tauta“ (homines, populus) — tampa 
svarbiausia doros sergėtoja istorijoje. Jos nuomonė ir valia, 
A. Kojalavičiaus įsitikinimu, atliepiančios paties Dievo sprendi- 
mus: „dangus smerkė tai, ką atmetė lyg susitarę Zzmonės. Mat 
visuotinę žmonių nuomonę paprastai remia slaptas Aukščiausiojo 
sprendimas" (65, 395). „Lietuvos istorija" suveda prieštaron poli- 
tikos ir dorovės tiesas. Valdžios vyrai dėl valstybės interesų esą 
linkę pateisinti valdovo nusikaltimus, liaudis, nors ir regėdama 
"stiprėjančios valstybės vaizdą“, išliekanti ištikima žmoniškumui: 
Šventaragio skriaudiko Rimgaudo „negeras poelgis sukėlė kur kas 

didesnį nepalankumą tautoje nei senate, mat tauta, atidesnis ir 
savarankiškesnis tiesos saugotojas, smerkė viską, kas nedora, tuo 
tarpu senatas, pratęs asmenines teises aukoti visuomenės labui, 
nelaikė didele gėda iš viso paniekinti dorumą" (65, 95). Dorovi- 
niam tautos teismui atiduodamas Kęstučio ir Jogailos ginčas. Su- 
žinoję apie slaptą Jogailos sutartį su kryžiuočiais, „žmonės ryžtin- 
gą ir iš pirmo žvilgsnio žiaurų Kęstučio elgesį įvertino kur kas 
atlaidžiau: jie neužjautė Jogailos, atvirkščiai, „pradėjo šio nekęsti. 
(-..) Visi lengvai išsižada tų, kuriuos pamilo paskatinti jausmo, o 
ne proto" (65, 268). 

Lietuvių tauta A. Kojalavičiaus regima kaip kintanti individu- 
alybė. Vaidevučio laikų „laukinės sielos" (feroces animi) ilgainiui 
išmoksta aukotis visuomenės labui, paklusti vienam valdovui, 
„kurio įsakymais (...) laiduojama laisvė“ — tampa valstybės pilie- 
čiais (65, 48—50). Tačiau jų turimas valdžios ir Dievo suvokimas 
dar nesąs kultūringas ir žmoniškas. Neišprususi tauta nuolankiai 
paklūstanti „nesantūriai", despotiskai Traidenio valdžiai — šis 
"kuo žiauriausiu būdu rodydavo savo galią; be abejo, tai didžiulė 
valdovo yda, tačiau laukinių žmonių ji laikoma dorybe ir žadina 
jeigu ne meilę, tai bent nuostabą ir pagarbą“ (65, 143). Šventa- 
ragio, Gedimino laikais buvusį prietarų iškreiptą tautos ryšį. su 
Dievybe nuskaidrinusi kupina pakantos apaštališka Jogailos veik- 
la: Jogaila pats ėmėsi visomis jėgomis rūpintis neapšviestų Zmo- 
nių krikštijimu. Tada jis ir patyrė, koks tai sunkus darbas. Be 
abejo, nieko nėra sunkiau žmonėms, kaip kito liepimu atsisakyti 
senelių tikėjimo, kurį kiekvienas gavo su motinos pienu. Mat pa- 
garba dievams ir baimė, iš mazens įskiepyta širdyje ir tolydžio 
bręstanti, negali būti vien jėga išraunamos iš neapšviestų širdžių. 
(...) Būdavo, kad pats valdovas, keliaudamas skersai išilgai po 
Lietuvą, nevengė lietuviškai aiškinti gausiai miniai krikščionių 
mokslo" (65, 287—288). Krikščioniška lietuvių tauta tampanti iš- 
ties laisva ir oria bendrija — nebepavaldžia tirono valiai (65, 
462—463). Lietuvos išganymo dramą A. Kojalavičius pratęsia 
„Įvairenybėse" — krašto Bažnyčios istorijoje. Šioje savotiškoje lie- 
tuvių tautos ir Dievo sandoros knygoje, aprašančioje šventuosius 
globėjus ir jos šventąsias vietas, Lietuvos gyvenimas pavirsta sak- 
raline istorija, Lietuvos žemė — Viešpaties žeme (63, 1-11, 
21-37). 

Kita vertus, barokinė „Lietuvos istorija", skirtingai nei „Kro- 
nika", patetiškai garbsčiusi menkiausią tautos kultūringumo ap- 

raišką, kultūrinę šalies brandą regi lydimą skaudžių dorovinių ne- 
tekčių. Džiaugdamasi vis naujais kultūros vaisiais, „kylančia gero- 
ve", Lietuva nustojanti senųjų laikų herojinės dvasios. Pakilų ša- 
lies sostinės aprašą A. Kojalavicius baigia atodūsiu: „Mūsų laikus 
jis [Vilnius] pasiekė taip viskuo garsėdamas, kad su įžymiausiąis 
miestais gali lenktyniauti. Savo didumu, turtais, gyventojų gausu- 
mu, atvykstančių svetimšalių įvairove ir daugumu, šventovių di- 
dybe, universitetu, prekybos platumu ir kitais miestus puošian- 
čiais dalykais Vilnius yra garsiausias iš visų sarmatų miestų: 
jis — valdovų buveinė, teismų, mokslo ir prekybos, bažnytinio ir 
valstybinio gyvenimo centras. Nieko jo garbei netrūksta, išskyrus 
tai, ko ir turėjo trūkti tautoje, kuri Laisvę ir Taiką užsitikrinda- 
vo ne sienomis ir pylimais, o piliečių narsumu" (65, 207). Naujų- 
jų laikų mūšiuose atsiradęs paraku užtaisomas šaunamasis ginklas 
isniekinęs kario narsumą, išmušęs žmogaus likimą iš jo paties 
rankų: „kai vartojami tokie vamzdžiai, atsitiktinumas lemia mir- 
tį, kurios narsiausias karys negali išvengti, uz kurią negali atker- 
šyti, nes nežino, iš kieno rankos ji ateina" (65, 216). Legendi- 
niais Rimgaudo valdymo metais, skirtingai nei dabarties amžiuje, 
„ne tiek klasta ar sumanumu, kiek jėga buvo grumiamasi dėl 
pergalės" (65, 96). Pasakodama apie didžiojo kunigaikščio Alek- 
sandro vainikavimą „Lietuvos istorija" pastebi: „atviros to meto 
širdys nemokėjo apgaulingai nei šiaip šnekėti, nei grazbyliauti, o 
gyvenime — pataikauti. Valstybėje kol kas svarbiausia buvo ran- 
ka ir Zygiai, o ne liežuvis ir bemaz iš mokyklos išsinešti iskalbin- 
gi, bet migloti postringavimai" (65, 543). Tauta jėzuitų istorikui, 
skirtingai nei M. Stryjkovskiui, nėra nelygstamos vertės, pati sa- 
ve pagrindžzianti, aukščiausia tiesos instancija esanti žmonių bend- 
rija. Ji, kaip kiekvienas nuodėmingas šio pasaulio  žmo- 
gus, — klystanti ir nupuolanti, ontologinio pamato stokojanti ir 
jo ieškanti, dangiškojo išganymo siekianti, su Dievo valia ir tiesa 
savo gyvenimą suderinti mėginanti būtybė. 

A. Kojalavičius, išvesdamas Lietuvos istorinę literatūrą iš pa- 
tetiško, idealizuojančio renesansinio vaizdavimo, paversdamas isto- 
riją savarankių ir kintančių charakterių drama, sykiu atveria 
krašto raštiją nekaustomam gyvenimo srautui, realioms žemiškos 
būties prieštaroms. Tokiu būdu Lietuvos praeitis tampa palenkta 
barokinei disonansų estetikai. XVII a. autorius meniškai apnuogi- 
na nesuderinamus dvasios prieštaravimus, atskleidžia šiurpų tra- 
giskų išgyvenimų grožį — ir drauge išsergsti pasaulio darnos, jį 

Alberto Vijūko—Kojalavičiaus „Miscellanea rerum..." (Vilnius, 1650) 
atvertimas su dedikacija Jurgiui Tiškevičiui 


persmelkusios universalios tiesos jutėjimą. Šį prasmingą visumos 
jausmą A. Kojalavičius išsako baroko pamėgta sentencijų, metafo- 
riškų palyginimų kalba: ji skirtingų asmenybių išgyvenimus ir po- 
elgius įrašo amžinon būties drobulėn, išauston iš tvarių gamtos ir 
dvasios gyvenimo dėsnių. Žmogaus sielos geismą, jos būseną „Lie- 
tuvos istorijoje" metaforiškai atliepia gamtos pasaulis: „Garbėtroš- 
kos jausmo laikas negydo, anaiptol, brandina: kaip upė, patvinus 
vandenims, pasiekia užtvaros lygį ir pralaužia pylimą, taip ir 
garbės troškimo jausmas, laiko šiek tiek aptramdytas, stiprėja, o 
jeigu jo kokia galia nesulaiko, viską pranoksta ir pasidaro toks 
įžūlus, kad laužo kas pakliūva" (65, 311). „Netikėta pasiuntinių 
kalba (...) gerokai apmalšino Vytauto iškilius potroškius. Kaip 
kieti kūnai, iš aukštai krisdami, arba sudūžta, arba atšoka, tren- 
kęsi į švelnią žemę, taip ir jam jau užgulė širdį gailestis dėl ši- 
tokio savo elgesio" (65, 422—423). „Kaip magneto paveikta adata 
tol nenurimsta, kol nepatenka į tam tikrą padėtį, taip ir širdis, 

garbėtroškos nuodų sudirginta, teranda ramybę tada, kai pasiekia 
užsibrėžtąjį tiksla..." (65, 308). 

Taigi baroko amžius praturtina Lietuvos istorinę literatūrą ir 
naujomis meninėmis lytimis, ir nauja išmintimi. Išpažindamas 
prigimtą asmens ir tautos dvasios prieštaringumą, A. Kojalavičius 
aiškiai nužymi ir šiems siekti privalomo, tobulo, su Dievo valia 
suderančio gyvenimo apmatus. M. Stryjkovskio garbinga asmens 
šlovė ir laisvė nūnai aukojamos tautos, tėvynės labui, akla tau- 
tos, kaip nelygstamos gėrybės, meilė — aukštesnei dieviškos, dori- 
nės tiesos meilei. Renesansinė „Kronika“ įvedė lietuvių tautos 
praeitį asmenybės šaunumo ir Portūnos valdomon pasaulio istori- 
jon, barokinis A. Kojalavičiaus kūrinys — sielos atgaila grindžia- 
mon žmoniškumo raidon. : 


Valstybės paveikslas 


„Taigi, kai išklibintas ar susilp- 
nintas vienas kuris iš keturių vals- 


tybės ramsčių — religija, teisingu- 
mas, mąstymas ar iždas — žmonės 
turi melstis, kad jų neištiktų nelai- 
mė" 


Fransis Bekonas (1561—1626). 


Lietuvai XVII a. — ne tik renesanso laikais skelbto antropo- 
centrinio pasaulėvaizdžio dialektinio neigimo metas, bet ir tolesnė 
humanizmo minties įaudrintų grumtynių dėl kultūrinio ir politi- 
nio tautos savarankumo tąsa. M. Stryjkovskio „Kronika“ — svar- 
biausias renesansinis šalies istorijos veikalas — atverdamas sava- 
rankią lietuvių tautos praeitį, jos rytdieną įjungė lenkų kuriamos 
Sarmatijos raidon, tautos politinę sąmonę palenkė polonocentrinei 
sarmatizmo ideologijai. Jau baroko priešaušryje krašto literatūra 
stoja neakivaizdžion polemikon su šitokia mozūrų istoriko nuosta- 

ta: stengiamasi apginti ir įvertinti lietuvių valstybės nepriklauso- 
mos ateities sampratą. 

Politinei šalies savivokai teorinius pamatus kloję M. Husovia- 
nas, Mykolas Lietuvis, A. Rotundas esmine tautos savarankumo 
ir valstybinės sąrangos savitumo atrama laikė bajorų savivalę za- 
bojančią stiprią didžiojo kunigaikščio valdžią. „Lenkų laisvei" 
priešingą tvirtos rankos idėją išsergsti ir XVI a. pabaigos litera- 
tūra. Tik po Liublino unijos ir paskutinio Jogailaičio Žygimanto 
Augusto mirties šią idėją raštijoje įkūnija nebe valdovas, bet kil- 
mingas lietuvių magnatas — Pater Patriae (tėvynės tėvas). Hero- 
jinės A. Rimšos ir J. Radvano poemos Lietuvos valstybės likimą 
įduoda į Radvilų giminės rankas. Tuometinis šalies lauko etmo- 
nas Kristupas Radvila Perkūnas A. Rimšos „Dėšimtmetyje pasa- 
kojime" iškeliamas kaip pagrindinis „Lietuvos valstybės" 
(„Panstwa Litewskiego") gynėjas, šlovingų Vytauto žygių tęsėjas. 
Jo vadovaujama lietuvių kariuomenė traukianti Maskvos gilumon 
Vytauto pramintais takais, atrasdama ir nepagerbdama kadaise 
šio statytas šventyklas (117, 55-56). K. Radvila po ilgo laiko vė- 
lei atvedąs „žmones iš Lietuvos" „prie pasaulyje šlovingos Volgos 
upės". „O didis Radvila, o garbingiausias vyre“, — sušunka poe- 
tas, kodėl mes tavęs neturėjome „senais laikais“, kai maskvėnai 
Lietuvos kaimus plėšė"..A. Rimšos viltimi, nūdienis lauko etmon- 
as turįs sugrąžinti šaliai buvusią galybę, vėlei atverti jai šlovingą 
ateitį. „Kalbės apie tave palikuonys,/Sudės apie tave gražių 
dainų./Būsi garsus kaip Vytautas įvairiausiuos kraštuos", — sako- 
ma K. Radvilai Perkūnu (117, 45—46). Dar raiškiau Radvilų 
kultą kuria „Radviliada“ — didžiojo etmono Mikalojaus Rudojo 
atminimui skirtas veikalas. Pratarmėje į Kristupą Perkūną Lydos 
seniūnas Jonas Abramavičius (m. 1602) aukština šio tėvą — ve- 
lionį etmoną — kaip „Lietuvių Kalaviją 17 Skydą", „Tėvynės "Te- 
vą ir Paguodą", „Tautų Ganytoją", „Išmintingą, Garbingą, Die- 
vobaimingą Herojų". M. Radvilai priskiriamas didis teisingumas, 
laisvės troškimas, ištikimybė tėvynei ir demokratinei jos tvarkai: 
„Su savo piliečiais gyveno kaip su vaikais, kilmingas Kunigaikštis 
buvo lygus su kitais laisvės atžvilgiu". Jo įpėdinis K. Radvila, 
pasak J. Abramavičiaus, esąs „Laisvės ir mūsų gimtosios tautos 
Autonomijos karščiausias gynėjas". Kristupas, jau spėjęs su savo 
kariais išvaikščioti „Vytauto takelius“, prašomas toliau tęsti gar- 
bingus tėvo darbus (105, pratarmė). „Radviliados“ knygon įdėta 
ir 1584 m. balandžio 27 dieną A. Volano pasakyta kalba prie 

M. Radvilos karsto. Vilniaus teisininko zžodžiu, velionis etmonas 
buvęs ir tvirčiausias valstybės ramstis, vertai „tėvynės tėvu" va- 
dintas, ir ištikimiausias piliečių globėjas — net jo tarnai jutę, jog 
gyveną ne prie pono, bet su draugu. Lietuviai esą netekę tėvo, 
draugo, o ne viešpaties. Jo įpėdinis Kristupas skatinamas eiti tė- 
vo pėdom — ištikimai ginti protėvių žemę, skleisti svečiose šalyse 
įgytą išmintį (60, 283). Pati J. Radvano poema iškelia M. Rad- 
vilą Rudąjį kaip vienintelį lietuvių tautos istorijos paveldėtoją ir 
jos nūdienį kūrėją. Didžiojo etmono skyde poetas regi iškaltus 
garbingiausius Lietuvos praeities žygius: romėno Libono kelionę 
Žemaitijon, „lietuvių karaliaus" Mindaugo „vaiskią šviesą", 
„Smarkiojo Vytenio" pergales prieš lenkus, pranašišką „vilko stau- 
gimą" ir „lietuvių sostinės Vilniaus" statymą, Gedimino, Kęstu- 
čio, Algirdo kovas su „visa Germanija". Ženkliškai J. Radvanas 
suveda akistaton M. Radvilą ir didįjį kunigaikštį Vytautą: sapno 
regėjime pasirodęs iš Žalgirio mūšio grįžtąs valdovas priekaištauja 
dėl sunykusios šalies galybės, primena etmonui šlovingus Nari- 
manto ir Algirdo žygius, ragina drąsiai ginti valstybę (60, 
294—296). „Juk tu — lietuvių viltis, patikimiausia mūsų imperi- 
jos šviesa", — kreipiamasi į M. Radvilą. M. Radvila Rudasis ku- 
ria Lietuvą, gąsdindamas „barbarišką Volgą“ — narsiai kovoda- 
mas su stiprėjančia Maskva, vienydamas senąsias baltų žemes, 
sergėdamas lietuvių suręstą imperiją: jis gelbsti nuo Ivano Rūs- 
čiojo ir prijungia prie Lietuvos Didžiosios Kunigaikštystės Livoni- 
ją — „lietuviams biciulišką tautą“, gina nuo totorių Volui- 
nę — „LDK provinciją". Pries mirtį didysis etmonas meldžia Die- 
vą pasigailėti lietuvių, pažadėti galingai Lietuvai skeptrą, garbę 
ir šlovę. Jam pasitraukus is gyvenimo, „vienintele lietuvių vilti- 
mi" palieka narsūs etmono sūnūs. 

Prie kuriamo Radvilų, kaip „tėvynės tėvų", kulto XVII a. 
pradžioje prisideda A. Gvagninio ir S. Daugirdo istoriniai darbai. 
Dedikuodamas Lietuvai skirtą „Europinės Sarmatijos kronikos" 
(„Kronika Sarmacyey europskiey", 1611) dalį M. K. Radvilai 
Našlaiteliu,, A. Gvagninis prideda ir eilėraštį „Skaisčiai šviesių Jų 
Didenybių Kunigaikščių 17 Ponų Radvilų garsiam ir senoviniam 
herbui". Jame Radvilų genealogija ir jų giminės ženklas vykusiai 
susiejami su Vilniaus įkūrimo mitu. Kadaise erelio lizde išaugin- 
tas žynys Lizdeika, legendinis Radvilų protėvis, — „jo patarimu 
Vilnius įkurtas" — uz padėtus pamatus tautos sostinei pagerbtas 
Erelio ženklu, tapusiu „garsiu“ visos giminės herbu. Šitaip Radvi- 

los paverčiami veik svarbiausiais Lietuvos valstybės kūrėjais: jų 
pradininko sumanumas lėmęs šalies sostapilio Vilniaus atsiradimą. 
A. Gvagninis kreipiasi prakalba į Vilniaus vaivadą M. K. Radvi- 
14 Našlaitėlį kap į išrinktąjį lietuvių tautos atstovą — dėkodamas 
jam už „šioje garsioje Valstybėje" patirtą „didį palankumą ir pa- 
slaugumą", atsilygindamas jam dedikuotu kūriniu už „nepelnytą 
taurios lietuvių tautos žmogiškumą". S. Daugirdas Lietuvos istori- 
ją patiki M. Radvilos Rudojo anūko Kristupo II valiai. Beje, į šį 
didiką, dar vaiką, kreipėsi eilėraščiu J. Radvanas, ragindamas 
„pIražystančioje jaunystėje" susipažinti su prosenelių, senelių ir tė- 
vo žygiais, išsergėti ateityje galingą Lietuvą (60, 282). 

Taip renesanso literatūros formuotą didžiojo kunigaikščio, kaip 
visuomeninio teisingumo ir valstybės gerovės sargo, vaizdinį baro- 
ko raštijoje pakeičia didiko — tėvynės gynėjo — paveikslas. Lie- 
tuvių tautos valią raštijoje ima atstovauti ne tiek Lenkijoje kara- 
liaujantis didysis kunigaikštis ar „bajorų tauta", kiek iškiliausias 
krašto magnatas. Šiuo atžvilgiu Lietuvos literatūra tiksliai atmu- 
šai politinio šalies gyvenimo tikrovę: Respublikoje šlovinama „ba- 
jorų lygybė" už rytinės Lenkijos sienos praktiškai buvo virtusi 
didikų visagalybė (16, I 170—171). Pagrindiniais Lietuvos valsty- 
bingumo, lietuvių tautos globėjais jautėsi esą ir tuometiniai kras- 
to magnatai. M. K. Radvila Našlaitėlis dar 1577 m. lenkiškai ra- 
šytame laiške savo broliui Jurgiui, tuosyk Vilniaus vyskupui ko- 
adjutoriui, įsakmiai primena: „Jūsų Malonybe, esi lietuvis, ne 
lenkas. Laikykis, Jūsų Malonybe, savo tautos, to neslėpdamas. 
Lenkai supranta, kad negali jos paglemžti, todėl stengiasi viso- 
kiais būdais jai kenkti" (103, 21). 

Gindami savo tautos reikalus Lietuvos didikai ne sykį spren- 
džia valstybės klausimus, nepaisydami nei karaliaus, nei sąjungi- 
ninkų lenkų valios. 1622 m. liepos 10 dieną tuometinis lauko et- 
monas Kristupas II Radvila, rūpindamasis vien „vargšės Lietu- 
vos" likimu, pasirašo paliaubas su Švedija. 1627 m. Vilniun su- 
važiavę Lietuvos senatoriai įgalioja L. Sapiegą darsyk sudaryti se- 
paratines paliaubas su švedais, palikdami prieš juos kariauti vie- 
nus lenkus. 1655 m. sava valia Lietuvos likimą tvarkydamas, Jo- 
nušas Radvila išduoda karalių, nutraukia uniją su Lenkija ir su- 
jungia LDK su Švedija (136, 178—181). 

XVII šimtmečio Lietuva tęsė A. Rotundo pradėtą polemiką su 
„bajorų laisvę" garbinusia lenkų politine mintimi. „Tėviška“ lie- 
tuvių magnato valdžia imama priesinti iš Lenkijos atėjusiai bajo- 

rijos savivalei, į didiką žvelgiama kaip į tvarkos sargą ir bajorų 
plėšiamų valstiečių gynėją. Tokį poziūrį aiškiai issako Vilniaus jė- 
zuitai, patys atvėrę savo mokyklas „vargšams ir mužikams“. Be- 
je, tuo metu Krokuvos lenkai I. Lojolos ordiną peikia kaip tik 
už tai, kad šis atitraukiąs jaunimą nuo „arklo ir adatos" (134, 
16). Universiteto studijų prefektui, priimančiam naujus studentus, 
buvo įsakyta „neatstumti nė vieno dėl to, kad jis ne iš kilmin- 
gųjų ar vargdienių". Veik pusę visų Vilniaus mokyklos studentų 
sudaro valstiečių ar miestelėnų vaikai (103, 25—26). 

Iš Lietuvos sostinės Respublikos bajorų savivalę ir nežmoniską 
valstiečių engimą griežtai smerkia P. Skarga. Pritardamas A. Vo- 
lano, A. Rotundo, M. Daukšos nuomonei, pirmasis Vilniaus aka- 
demijos rektorius teigia, jog valstiečiai esą „žmonės tos pačios 
kalbos ir padermės kaip ir ponai, nei kare paimti, nei pirkti, o 
tik darbui ir arimui pasamdyti", tad jų pavergimas — neteisėtas 
ir bedieviškas, užtraukiąs visai valstybei pelnytą Viešpaties kerštą 
(129, 15). Šią mintį kartoja Vilniuje pamokslavę Jokūbas Vujekas 
ir Jokūbas Olšauskas (Olszewski,  1587—1634. Šis Vilniuje 
1634 m. išėjusiuose „Pamoksluose arba tituluose“ („Kazania albo 
tytuly") sielojasi: „Lenkijoje ir Lietuvoje valstietis — nuosavas 
asilas. (...) Taigi ponams neskauda, o valstietis kenčia" (98, 
230). Baudžiauninkas turįs būti ne vergas, bet laisvas žemvaldžio 
samdinys, — tikina akademijos profesorius Martynas Smigleckis 
(1564—-apie 1619) 1607 m. išleistame papildytame veikalo „Trum- 
pas mokslas apie palūkanas..." („O lichwie (...) nauka krotka", 
Vilnius, 1596) leidime (81, 49—50). Krikščionišką prigimtos žmo- 
nių lygybės idėją iškelia „Punktuose sakymų" K. Sirvydas. Jo 
įsitikinimu, jokio žmogaus nevalia vien „iš viršaus sūdyti" ir dėl 
išvaizdos jį „už nieką turėti“. Motinos gimdančios vaikus tokio 
„Stono", kokio pačios esančios: „nevalnikė" — „nevalniką", bajorė 
— bajoraitį, tačiau savo dvasia visi žmonės esą „sūnūs Dievo", 
„karaliūnai, kunigaikščiai dangaus karalystės". Turtingas ir „gry- 
nas" (vargšas) susitinką gyvenimo kelyje tam, kad pasidalintų šio 
pasaulio turtų našta. Tačiau didžiūnai „dėl savo puotų, gėrimų 
ir pilvo apsunkimo (...) dažnai apleidžia gerus darbus" (138, 
I 221, II 36, 87, 176). K. Sirvydo nuomone, kilmingieji privalą 
sekti Kristumi, plovusiu ir buciavusiu apaštalams kojas. Is Dievo 
sūnaus reikią mokytis užuojautos ir meilės varguoliams: „Kuo di- 
desnis esi, tuo su visais žemiau apsieiki". Kaip ir Kristus šios Ze- 
mės viešpačiai turį nuolat klausti savo „valdonių“ (pavaldinių), 

ar nėra šiems prasikaltę, ar jų „neabidija“. Kaip šv. Samuelis 
galingieji privalą leisti pavaldiniams su savimi teismuose bylinė- 
tis. Deja, — atsidūsta K. Sirvydas, — nūdien nebelikę „ant svieto 
tokių viešpačių, kurie noringai pasiduotų sūdytis savo valdo- 
niams". Kituose kraštuose teisė dar priverčianti didikus gerbti 
jiems priklausomus žmones, o „čionai, mūspi ne teisybė, bet ga- 
lybė viršų turi labai tunkiai, o valdoniui ir prieigos viešpatiesp 
nėra" (138, II 134—135, 178—183). Vilniaus jėzuitų akademijoje 
profesoriavęs teisininkas pasaulietis Aleksandras Aronas Olizarovi- 
jus (apie 1618—1659), lygu Lietuvos renesanso publicistai, skelbia 
ne uždarų luomų, bet lygiateisių asmenų — piliečių — visuomenės 
sampratą. Kanclerio Leono Sapiegos sūnui, pakancleriui, teisės ka- 
tedros fundatoriui universitete Kazimierui Leonui (1609—1656) de- 
dikuotame darbe „Apie politinę žmonių sąjungą" („De politica 
hominum societate“, Gdanskas, 1651) A. Olizarovijus įrodinėja, 
jog vergiška Respublikos valstiečių padėtis esanti neteisėta, nes 
jie, kaip ir kitų luomų žmonės, esą piliečiai ir teisiškai lygūs 
tautos nariai. Bajorystę, Vilniaus profesoriaus įsitikinimu, sąlygo- 
jančios asmens dorybės, o ne kilmė (81, 58—66). „Ponus lenkus" 
Dievas baudžiąs švedų, kazokų ir maskvėnų kariaunomis ne dėl 
bedievystės ar girtuoklystės — „sunkesnių nuodėmių už Lenkiją 
kaimynai yra padarę“, — „bet dėl šlėktų savivalės, neturtingų 
brolių ir pavaldinių priespaudos", -— teigia Vilniaus akademijos 
profesorius Jonas Chondzinskis (1600—1660) rankraštyje likusiame 
veikale „Vieno lenkų dvasiškio diskursas 1657 metais po Viešpa- 
ties Atsimainymo šventės, kuriame parodoma už ką Dievas Len- 
kų Karūną baudžia ir kaip tolesnio baudimo išvengti galėtume" 
(„Discurs kaplana jednego polskiego roku tysiąc szesc set pigdzie- 
siątego siodmego post festum Transfigurationis Domini w ktorym 
pokazuje za co Bog Koronę Polską karze y iako dalszego karania 
uysc mamy“). Pasak jėzuitų teologo, „savivalė bei niekšybė" Len- 
kijoje „vietoj pasmerkimo įgavo garbingą laisvės titulą", tačiau 
Dievas nenorįs, „kad ir toliau Lenkija būtų pragaras valstiečiams 
ir žemesnės padėties žmonėms, kuriems kartu su ponais dangų 
pažadėjo". Lenkai privalą šį pragarą sunaikinti ir Respubliką 
„žmoniškai sutvarkyti, kad valstiečiai ne tik svetimų, bet ir savų 
ponų nebūtų engiami", — tikina J. Chondzinskis (24, 172—175). 
M. Smigleckio, A. Olizarovijaus, J. Chondzinskio mintys apie ša- 
lies žemdirbių padėtį buvo žinomos Vilniaus universiteto studen- 
tams ir jų gyvai svarstomos (81, 87). Atvirai krašto valstietijos 

stoja ginti ir kai kurie ano meto Lietuvos didikai. „Jums valstie- 
tis — chlopas, o man -prakilnus, šviesiausia prakilnybė, nes jei 
neturėčiau valstiečių, aš pats nebūčiau šviesiausiu dauggaliu", — 
aiškina valdžios vyrams XVI a. pabaigoje kancleris Leonas Sapie- 
ga (81, 98). 1610 m., piktindamasis samdytos kariuomenės siau- 
tėjimu, jis sielojasi: „Išeina valstietis su jauteliu artų, o kareivis, 
is plūgo iškinkęs, jautį pasiima. Išveža valstietėlis avižas, miežius 
ar kviečius sėti, o kareivis grūdus iš vežimo stveria (...), išties 
visą Lietuvą į niekį pavertė" (92, 221). Su užuojauta apie varga- 
ną Lietuvos žemdirbių būklę kalba „Dienoraštyje“ A. S. Radvila, 
1623 m. perėmęs iš L. Sapiegos kanclerio pareigybę. „Vargšai 
valstiečiai", jo žodžiu, sykiais labiau skriaudžiami savų kareivių 
nei priešų. „Linksmai grįžo kariuomenė, patenkinta taika ir dar 
labiau džiaugdamasi viltimi pareiti tėvynėn. Bet ši su liūdesiu 
Juos priėmė savo glėbin, nes kareiviai kaip. priešai naikino bajorų, 
dvasininkų ir karaliaus turtus. Lietuva labiausiai nukentėjo... (...) 
Prieita net iki to, kad vargšus valstiečius imta vietoje arklių kin- 
kyti vežimuosna ir raginti juos botagais. Atrodė, kad eina totorių 
orda, o ne krikščionių kariuomenė, nes ir laukiniai totoriai turi 
daugiau meilės bei pasigailėjimo artimui, nei kartais mūsiškiai. 
Lietuvoje ypač pasižymėjo lenkai. Jie net išplėšdavo is tėvų vai- 
kus, kuriuos net ir manojoje Pinsko seniūnijoje vargšai tėvai tu- 
rėjo pinigais išsipirkti. Vertas skundo vaizdas Kariūnos ir Lietu- 
vos, kur pergalę pritemdė skausmas ir plėšikavimai; ir nežinia, ar 
vargšai valstietėliai negeistų geriau karo nei tokios taikos", — ap- 
rašo kancleris 1634 m. lietuvių ir lenkų kariuomenės sugrįžimą 
po žygio prieš Maskvą (110, I 379; 136, 212—213). Drauge su 
kitais Lietuvos senatoriais S. A. Radvila 1653 m. priekaištauja 
Respublikos valdovui, kad „Karūnos daliniai, prieštaraudami uni- 
jos paktui, daro žalos Lietuvoje" (110, I 361, III 383, 434, 437). 
„Pamaldžiame diskurse" tarp didžiausių valstybės „nuodėmių“ nu- 
rodoma didikų „prabanga“, bajorų „savivalė“ ir „pavaldinių prie- 
spauda" — šiuos kaip belaisvius be teismo, be priežasties ir bau- 
džiame, ir naikiname (109, J3). Pats A. S. Radvila, jo tarno 
S. Tokarskio liudijimu, ypač rūpinęsis pavaldiniais: mėgdavęs as- 
meniškai kalbėtis su valstiečiais, teiraudavęsis jų, ar nėra skriau- 
džiami, šelpdavęs sergančius, gindavęs žemdirbių reikalus teismuo- 
se. Negalėdamas pakęsti įkaušusių bajorų siautėjimo, LDK kancle- 
ris įrengęs savo valdose blaivyklų trobas, kuriose prievarta apna- 
kvindindavęs girtus šlėkteles (126, 78—79). 


208 


Lietuvos baroko kultūroje didikas iškyla ir kaip senųjų tautos 
papročių — visų pirma religinės tolerancijos, piliečių sązinės lais- 
vės gynėjas. Tuometinėje Respublikoje kristalizuojantis vieningai 
bajorų sarmatų katalikų „tautai", stiprėjant neapykantai visiems 
kitatikiams (142, 9, 17), į laisvamaniškesnę Lietuvą žvelgiama 
kaip į nuodėmingą eretikų kraštą. Plūsdamas „eretišką piktžodžia- 
vimą prieš Viešpatį Dievą“, P. Skarga rūsčiai pastebi: „o Lietu- 
voje daugiausia tos neištikimybės ir burnojimo esama" (129, 4). 
Sąžinės laisvę kaip lietuvių politinės ir visuomeninės sąrangos 
principą Respublikos karaliaus akivaizdoje gina kalvinizmą išpa- 
žįstantys Kristupas II Radvila ir jo sūnus Jonušas (110, 
I 560—561). Karštas katalikas Leonas Sapiega, ragindamas Poloc- 
ko arkivyskupo Juozapato Kuncevičiaus (1580—1623) ateiti talkon 
ir pasaulietinės kanclerio valdžios galia priversti šalies pravoslavus 
paklusti Romai — pereiti unitų Bažnyčion, atsako šiam ugningu 
1622 m. kovo 12 dienos laišku. L. Sapiega kategoriškai smerkia 
prievarta grįstą arkivyskupo apaštalavimą, pasisako prieš cerkvių 
užkalinėjimą. Pasak jo, „Aukščiausiasis kviečia visus savęsp malo- 
niai: „Ateikite pas mane visi ir t. t.", tačiau prievarta suvarytų 
vergų nenori turėti ir nepriima". J. Kuncevičius sėjąs neapykantą, 
pavojingai žarstąs žarijas valstybėje. „Išties, — sutinka kancleris, 
— reikia pagalvoti apie jų [pravoslavų] atsivertimą, siekiant, kad 
būtų viena avidė ir vienas piemuo, bet tai reikia daryti protin- 
gai, atsizvelgiant į laiko sąlygas, ypač dalykuose, priklausančiuose 
nuo laisvo sutikimo, juo labiau mūsų tėvynėje, kur visiškai nega- 
lioja toji sentencija: „priversk juos įžengti", „coge intrare“. Būti- 
na, kad šis mūsų uolumas ir visuotinio susijungimo noras remtųsi 
meilės tiesomis..." Polocko arkivyskupas, šaukdamasis keršto ir 
pasaulietinės valdžios pagalbos, L. Sapiegos nuomone, nutolęs nuo 
Kristaus ir Evangelijos. Juk Dievo Sūnus nesigynęs nuo savo 
skriaudėjų, nei apaštalai, nei kiti šventieji niekad negrasinę žmo- 
nėms šio pasaulio galingųjų valdžia. J. Kuncevičiaus raginimui iš- 
vyti iš valstybės unijai nepaklusnius pravoslavus atkertama: 
„Gink Dieve! tenebūnie mūsų tėvynėje tokios žiaurios neteisybės!" 
Geriau esą būti be bažnytinės sąjungos, nei dėl jos įstumti pavo- 
jun tėvų šalį (127, I 374—378). 1632 m. surašytame testamente 
L. Sapiega, grasindamas baisiausiais prakeiksmais, prisako sūnums 
ir būsimiesiems palikuonims globoti ne tik jo funduotas katalikų 
bažnyčias ir vienuolijas, bet ir „graikų unitų“ cerkves. Šioms 

skirtos aukos turinčios „būti amžinos ir neliečiamos, laikomos Jų 
didenybių graikų vyskupų valdžioje" (127, I 406). 

Tautos interesus ir LDK valstybingumo tradicijas ginančio di- 
diko vaizdinys — išskirtinis tuometinio Lietuvos kultūros rašto 
bruožas: Lenkijoje per visą XVII a. nieks nedrįso šlovinti magna- 
tų valdžios (142, 16). Sykiu Lietuvos baroko raštijoje, lygu rene- 
sanso laikų publicistikoje, kaip atsvara lenkiškai „aukso laisvei" 
dažnukart keliamas ir stiprios monarcho valdžios siekinys. Mykolo 
Lietuvio, A. Rotundo išsakytą nerimą dėl silpstančios valdovo ga- 
lios valstybėje atkartoja P. Skarga, K. Sirvydas, A. Olizarovijus, 
J. Chondzinskis, M. K. Radvila Našlaitėlis, pratęsdamas A. Ro- 
tundo mintį apie Lietuvos-Lenkijos Respubliką valdantį „lietuvį 
valdovą", 1572 m. liepos 15 dienos laiške dėdei M. Radvilai Ru- 
dajam dėsto: „Yra dar tokių, kurie labai susižavėję Piastais, bet 
jau nebe tie laikai. Gerai žinau, kad lenkas nenoromis lenktųsi 
lietuviui, o lietuvis lenkui. Greičiausiai, kad taip ir neišeis. Ir 
saugok, Dieve, jei taip išeitų. Mūsų Viešpats Žygimantas Augus- 
tas| neturėjo nė lašelio lenkiško kraujo, tik lietuvišką ir itališką. 
O kad prie to buvo prisidėjęs lenkiškas auklėjimas, Lietuva tą 
labai skaudžiai jaučia ir, jei Dievas nepasigailės, dar jaus" (135, 
279). Priešgyniaudamas Respublikoje įsigalėjusiai bajoriškos laisvės 
apologetikai, už tvirtą didžiojo kunigaikščio valdžią pasisako 
K. Sirvydas. „Punktuose sakymų" smerkiamas Samarijos karalius, 
buvęs panašus į vėjų mėtomą vandens putą. Nesipriešindamas pa- 
valdinių norams, jų „tūliems pageidimams" bevalis viešpats ir sa- 
ve, ir savo karalystę prapuldęs (138, II 72). K. Sirvydo prielan- 
kumas absoliutizmui vaizdus Jono Krikštytojo ir Kristaus sugreti- 
nimo. Kodėl žydai troškę išsirinkti šv. Joną „mesijašiumi"? — 


klausiama pamoksluose. Tokio žydų noro priežastis — „liuosybės 
piktos geidimas". Jie neva tikėjęsi, jog Jonas Krikštytojas, tapęs 
mesijumi, jiems nieko nedrausiąs — pataikausiąs pavaldiniams už 


patirtą iš jų malonę. Tuo metu Kristaus valdžia būtų buvusi 
tvirta ir žydams nepalanki (138, I 71—74). Drauge lietuvių pa- 
mokslininkas aiškiai atriboja stiprią monarcho valdžią nuo tironi- 
jos: Kristus „Punktuose sakymų" iškyla kaip griežtas, bet teisin- 
gas „karalius“, kovojantis prieš „tironą“ Vėliną (velnią). „Kur vi- 
si viskuo rūpinasi, tai visi nesirūpina", — pastebi „Vieno lenkų 
dvasiškio diskurse" J. Chondzinskis. Juk „pats pragaras be tvar- 
kos (subordinacijos, santarvės nors ir blogyje) neišbūtų", lenkai, 
to nesuvokdami, nesiliaują piktnaudžiauti „laikina“, „tvirtu teisin- 

Konstantino Sirvydo „Punktai sakymų" (Vilnius, 1629) 
pirmos dalies titulinis pusl. 


gumo, gero valdymo pagrindu“ neparemta laisve. „Netgi pati ka- 
rališkoji didybė yra paniekinama, ir prieinama iki to, kad, jeigu 
kas nors ponui nepatinka, kitą karalių pasodina sau ir tėvynei 

visų prazūčiai", — sielojasi J. Chondzinskis, siūlydamas sustiprinti 
valdovo ir valstybinių institucijų valdžią (24, 189—192). A. Oli- 
zarovijus, tarsi atliepdamas prieš šimtmetį išsakytą A. Rotundo 
nuomonę, pasisako už paveldimą monarchiją kaip tobuliausią val- 
dymo lytį. Lenkų bajorijos šlovinamą karaliaus elekciją — vieną 
svarbiausių „aukso laisvės“ požymių — Vilniaus profesorius smer- 
kia dėl ją lydinčios korupcijos. Jei valstybės viešpatį tenką rink- 
tis, geriau esą sostan sodinti saviškį, vietinį šalies gyventoją, „pi- 
lietį, o ne atėjūną" (116, 112—113). Šitokiai nuomonei atitaria ir 
Jonušas Radvila, sarmatišką laisvų karaliaus rinkimų idėją pa- 
lenkdamas lietuviškai vietinio paveldimo valdovo sampratai. 
1644 m. laiške Vladislovui Vazai Lietuvos didikas iškelia Jogailai- 
čių nuopelnus tėvynei: Žygimantas Senasis ir Žygimantas Augus- 
tas „įgalino laisvą tautą laisvai rinktis savo papročius, į laisvą 
karaliaus vietą ieškoti ne svetimo, o išsirinkti sau viešpatį iš bu- 
vusių valdovų žiedyno, kuris sugebėtų sujungti nors ir skirtingų 
religijų, bet ištikimus ir paklusnius pavaldinius“ (106, 167). 

Taigi Lietuvos baroko politinė mintis, remdamasi XVI a. pub- 
licistikos nuostatomis, daznusyk spyrėsi tuometinėje Lenkijoje 
viešpatavusios ir Lietuvon sklidusios sarmatizmo ideologijos pama- 
tiniams teiginiams: nevaržomai bajorijos laisvei, uždaros bajorų 
katalikų „tautos“ supratimui, laisvai valdovo elekcijai, absoliu- 
čiam valstiečio priklausomumui nuo bajoro valios. Barokinė Lie- 
tuvos literatūra polemizuoja ir su vieningos „Sarmatų imperijos“ 
samprata, priešindama šiai politinės baltų žemių vienybės ir „Lie- 
tuvos imperijos" idėją. 

J. Radvano „Radviliada“ pradedama nuo „lietuvių imperijos 
galybės ir didybės“ — nuo „lietuvių genčių", įsiviešpatavusių 
„nuo Baltijos iki Juodosios jūros", pašlovinimo. Lietuvos Didžioji 
Kunigaikštystė poeto regima kaip giminingų baltų genčių gyvena- 
mas kraštas: 

Čia toji pati žemė išgarsino lietuvius ir rūsčius sūduvius 

(Sudinos), 

Ir mirties nebijančius jotvingius, ir nomadus, ir polovcus 

(Poloucos), 

Ir senuosius prūsus, ir narsiaširdžius alanus, 

Ir jų giminaičius gepidus, ir kitas galingas tautas. 


Sarmatiją J. Radvanas tapatina tik su Lenkija, laikydamas 
Lietuvą atskira „Jogailaičių Zeme“. Lietuvių tautos valdovai, Ge- 

dimino palikuonys, pasak jo 


valdė lenkus, bohemus, vengrus, si- 
leziečius": 


1» 


Ši Jogailaičių žemė 
davė Sarmatijai karalius ir skyrė viešpačius 
Galingajam hunui ir čekų gentainiams bohemams 


(105, I; 60, 287—288). 


1597 m. Vilniuje išeina iš spaudos savitas „lietuvių imperializ- 
mo" manifestas — anoniminė poemėlė „Tėvynės mylėtojas Lietu- 
vos senatui ir tautai" („Philopatris ad senatum populumgue Li- 
tuanum"): lotynišką jos tekstą lydi tapatus lenkiškas vertimas. 
Sielodamasis dėl „daugvaldės lietuvių tautos nūdienio sunykimo, 


peikdamas piliečių egoizmą, nežinomas poetas ragina „dorąjį lie- 


tuvį" nusibraukti nuo akių sapną — vėlei siekti „senosios šlovės 
savo tėvynei". Visa poema sudėta kaip personifikuotas lyrinis 
„motulės Lietuvos" ir jos vaikų — esamų ir buvusių Didžiosios 


Kunigaikštystės žemių — pokalbis. 


Šiandien mano ir mano karalystės garbė pražudyta, 
Siandien mano turtai sunykę ir šlovė nuplėsta, 


— „Iauda"“ Lietuva, prisimindama buvusi lietuvių motina ir 
» 3 
galinga karalienė". Apverkdama žuvusių sūnų kaulus, vydama ša- 
lin „žiaurią fortūną“, prašydama dievų pagalbos savo „nuliūdusiai 
alvai", ji kreipiasi į nupuolusius lietuvius: 
, P 1 


O išsigimę sūnūs, arba ginkit, 
Arba jūsų daugiau nelaikysiu vaikeliais savais. 


Į šį Lietuvos skundą pirmieji atsišaukia Vilnius, Ašmena ir 
Lyda, Trakai, Gardinas, Kaunas ir Upytė. „Garsios valstybės sos- 
tapilis" Vilnius guodžiasi motinai panašia vargo dalia. Kiti lietu- 
vių miestai taria dar atmeną „tauriąją laisvę": dėl jos ir „viena- 
tinės motulės" jie nepagailėsią nė gyvybės. Ištikimybę Lietuvai 
prisiekia Žemaitija, kadaise savo tvirtybę parodžiusi, nusimesdama 
nuo sprando kryžiuočių jungą. 


Tu vis dėlto liaukis ašarom savas akis drėkinti, 
Dar, duos Dievas, bus mūsų reikalai geri, 


— ramina tėvynę žemaičiai. Karštą viltį sugrįžti Lietuvos glo- 
bon išsako Maskvos ir Lenkijos pasiglemžtos žemės. Su ilgesiu 

ankstesnę motinos meilę prisimena lenkams atitekusi Kijevo vai- 
vadija, vis dar tikinti, jog jos noras susijungti su lietuviais nebus 
paniekintas. Nors prieš savo valią tapau atskirta nuo „dėkingo- 
sios motulės", — sako Lietuvai Voluinė, — „vis dėlto neatšalo 
mūsų meilė tau“. „Pikto Maskvėno" tironija skundžiasi Smolen- 
skas, Pskovas, Didysis Naugardas ir Polockas, vildamiesi, jog bu- 
vusi tėvynė Lietuva išvaduosianti juos iš vergijos ir vėlei priim- 
sianti savo malonėn. Jausmingu žodžiu „numylėtąją motulę". ra- 
mina gudų miestai: Naugardukas, Slonimas, Volkoviskas, Vitebs- 
kas, Orša, kviesdami pasikliauti galingu Dievu, kuris turėtų su- 
grąžinti „anuos aukso metus". Poliesė prisimena buvusi šlovingos 
jotvingių tautos tėvynė. Senieji jos žmonės ilgai nepasidavę nei 
mozūrams, nei sarmatams, o vėliau „netrumpą laiką“ gyvenę 
drauge „su lietuviškų žemių motute". Įsidėmėtina, jog nežinomas 
„Tėvynės mylėtojas" ne tik lietuvių, bet net ir mozūrų nevadina 
sarmatais: šis vardas skiriamas vien lenkų tautai. Lietuviai ir li- 
vonėnai susijungę „vieną tautą sudarė ir buvo vienas noras ir 
vienoda laisvė", — tikina Livonija, „Lietuvos sesuo", skųsdamasis 
„didelėm dabarties permainom". Draugiškai į „motulę Lietuvą" 
kreipiasi ir pati Maskva, kviesdama „paslėpti kardus", užmiršti 
senus vaidus, susiimti rankomis pagonių turkų grėsmės akivaizdo- 
je. Vis dėlto poemėlė baigiama kovinga Perekopo totorių kalba. 
Šie, minėdami laikus, kai tarnavo Algirdo ir Vytauto galybei, 
vardindami iš lietuvių tautos patirtas malones, Lietuvai iškilmin- 
gai pažada: 


Jei mūsų geidi, matai pergalės ženklus, 
Eisim į Maskvą, ji — tavo priešas (97). 


Politinę „Tėvynės mylėtojo" nuostatą atliepė ir XVI-XVII a. 
sandūroje M. K. Radvilos Našlaitėlio dvare sudarytas, 1613 me- 
tais Amsterdame išleistas Lietuvos žemėlapis. Pirmojoje šio Zemė- 
lapio dalyje pažymimos ne tik „naujosios“, bet ir „senosios“, 
prieš Liublino uniją buvusios, LDK sienos, apimančios Voluinę, 
Podolę ir kitas Ukrainos žemes. Iškalbingi ir žemėlapio prierašai. 
Prie jotvingių gyventos Poliesės pažymėta: „Podlesia, kitų Pole- 
sia, arba kaip vietiniai gyventojai vadina Polesio, yra Lietuvos 
dalis. Sritis greta Voluinės miškinga ir pelkėta, nuo to ir pats 
vardas kilo". Antrąją žemėlapio dalį, vaizduojančią Dniepro vagą, 
lydi šitoks paaiškinimas: „Skaitytojui. Labiausiai du dalykai vertė 
mus pridėti prie savo žemėlapio Dniepro tėkmę. Pirmiausia, no- 

Knygos „Philopatris ad senatum populumgue Lithuanum" [B. v.], 1597 
titulinis pusl. 


ras parodyti šios upės ilgį (...). Antra, noras parodyti senosios 
D. Lietuvos Kunigaikštijos ribas, ypač D. Kunig. Vytauto lai- 
kais". Lietuvių valstybės savarankumo idėją pabrėžia ir žemėlapių 
priedas — M. K. Našlaitėlio kartografo Tomo Makovskio (1575— 

1630) duodamas Lietuvos aprašymas. Glaustai išdėstęs užsienio 
skaitytojui pamatinius tautos istorijos dalykus, Radvilų dvariškis 
tęsia: „Ir taip ši maloni Kunigaikštija, atnaujinta ir pilna seno- 
viškų tradicijų 1569 metais susidėjo su Lenkijos karalija į vieną 
Respublikos kūną, išlaikydama sau savo teises ir laisves, nes savo 
vyriausybę ir valdininkus lietuviai, aišku, tebeturi kaip ir anks- 
čiau" (2, 442—446, 450). Taigi imperinė lietuvių sąmonė baroko 
amžiuje gan sklandžiai derėjo su „dviejų tautų", „dviejų valsty- 
bių" unijos samprata, tačiau griežtai kirtosi su sarmatizmo ideo- 
logija. Šitokią prieštarą vaizdžiai atskleidžia greičiausiai po 
1661 m. pasirodęs rankraštis — „Svarstymai, dėl ko šviesiausias 
kunigaikštis Boguslovas Radvila negali būti išrinktas Poliesės vai- 
vadijos vadu generolu" („Refleksyje, dla ktorych jasnie oswiecony 
ksiąžę Boguslaw RadziwiH nie može byc obrany wodzem genera- 
lem wojewoztwa podlaskiego"). LDK žirgininkui B. Radvilai pra- 
šant karaliaus Poliesės vaivadijos, nežinomas „senas Radvilų na- 
mų tarnas" šios Lenkijai priklausančios žemės bajorijos vardu už- 
ginčija lietuvių didikui šitokią teisę. Pirmasis anonimo argumen- 
tas: „Kunigaikštis Boguslovas yra Lietuvis, tad yra teisingiau, jei 
sugriauto Vilniaus mūrus restauruotų, o mes, Karalystės sūnūs, 
turime Karalystės vadų ir etmonų". Kita vertus, B. Radvilos val- 
džia gresianti kraštui visiškai nauja tvarka: mat jis, nusižengda- 
mas Lenkijos papročiams, be karaliaus ar etmono sutikimo sava- 
vališkai renkąs kariuomenę. Tad įtartina B. Radvilos ištikimybė 
unijinei valstybei — juk „kiekviena naujybė Respublikoje yra pa- 
vojinga". Boguslovo valdžia kelianti rimtą „bajorijos ir laisvių 
priespaudos" pavojų. Didysis etmonas Jonušas Radvila vadinęsis 
daliniu Lietuvos kunigaikščiu — ar nenorįs ir jo brolis tapti Poli- 
esės kunigaikščiu. Sykiu katalikai poliesėnai negalį paklusti klai- 
datikio evangeliko įsakymams. B. Radvila galįs įvesti jų žemėn 
net lietuvių ar švedų kariuomenę. Kuriozišką tuometinės lietuviš- 
kosios ideologijos ir tikrovės susirėmimą liudija „Svarstymų" pa- 
baiga. Kreipdamasis į B. Radvilą, kurio tėvynainiai tuo laiku te- 
begina politines Lietuvos teises į Poliesę, įrodinėja čia gyvenusių 
jotvingių ir lietuvių etninę giminystę, nežinomas autorius įspėja: 
„O tu, kunigaikšti Boguslovai, savo karius iš Poliesės paleisk. 
(...) Būtina žinoti, jog poliesėnai savo protėvių jotvingių pavyz- 
džiu greičiau panorės visi išsyk žūti, nei armis coacti [jėga pri- 
versti] Radvilų bajorais tapti, vale [lik sveikas)" (112, 190—193). 


Imperinė XVII a. Lietuvos sąmonė turėjo nemaža sąlyčio taš- 
kų su tąsyk gana stipria etnokultūrinė lietuvių savimone. Neatsi- 
tiktinai poemėlėje „Tėvynės mylėtojas" pirmosios į „motutės Lie- 
tuvos" skundą atsišaukia lietuviškos LDK zemės. Baroko laikais 
išlieka aiški takoskyra tarp lietuviškos ir slaviškos kilmės valsty- 
bės piliečių, iš šalies pareigūnų reikalaujama „lietuviškų papro- 
čių". Anoniminiame satyros kūrinyje „Lietuvos Didžiosios Kuni- 
gaikštystės kreipimasis" krašto sėnatoriai pašiepiami ne tik dėl 
turto, šlovės, malonumų vaikymosi, bet ir dėl lietuvybės išdavys- 
tės. Apie Vilniaus kaštelioną Mikalojų Hlebavičių (m. 1632), iš 
Vitebsko kilusios giminės didiką, rašoma: 


Barzda lig juosmens Vilniaus pono, 
O galvoje tuščia, mat tai rusų žmogus.* 


Net uoliam Lietuvos patriotui A. S. Radvilai prikišama: 


Kancleris kunigaikštis Radvila — ne savas lietuvis, 
Nes lietuviški papročiai jame seniai užgeso, 
Zmoną vedė vokietę, o pats — voluinėnas. 


Plačios kelnės rodo taip pat esant vokietį.** 


Barokas Lietuvoje — atkaklių, ne manifestinės, bet vidinės 
įtampos kupinų, kovų dėl lietuviškos kultūros amžius. Šiuo laiku 
Lietuvos Didžiojoje Kunigaikštystėje lygu Prūsuose lietuvybė ne 
tik išsaugoma, bet ir pakylėjama europinės kultūros lygmenin. 
Jos gyvastį nuolat palaiko du pagrindiniai lietuvių raštijos Zidi- 
niai: vienas kurstomas Vilniaus akademijos jėzuitų, kitas puoselė- 
jamas kalvinistų po Radvilų Erelio sparnais. 

1644 m. Šiluvon susirinkęs Žemaitijos reformatų sinodas nuta- 
ria: „Išleisti Naująjį Testamentą ir himnų knygų lietuviškai" (43, 
164). Šį sumanymą remia Jonušas Radvila, suteikdamas lituanis- 
tiniam darbui M. Daukšos ir M. Giedraičio laikais turėtąjį vals- 
tybinį užmojį. 1651 m. Kėdainiuose jis įsteigia spaustuvę „specia- 
liai lietuviškiems reformatų raštams leisti" (73, 95). Vaclovas Bir- 
žiška svarsto: „atrodo net keista, kad tokios kultūrinio darbo rū- 


* Broda do pasa a w glowie są pustki 


U pana wilenskiego, bo to czlowiek ruski. 
** Ksiąžę kanclerz Radziwil to nie Litwin wlasny, 
Bo w nim dawno litewskie obyczaje zgasly, 
Zonę poją! Niemkinię, a sam jest Wolyniec. 
Z pluder rez, jako sądzič, tylko, že jest Niemiec. (154, 200) 

Jonušas Radvila (1612—1665) 


šies imtasi tuo laiku, kada visas kraštas buvo įtrauktas į karus 
ir vis Nauji priešai artinosi prie valstybės sienų. Ar tik nešvytu- 

riavo jau anuo laiku Jonušo Radvilos galvoje mintis atskirti Lie- 
tuvą nuo Lenkijos ir tokioj nepriklausomoj, ar su kitu kraštu su- 
jungtoj valstybėj remtis lietuvišku elementu?" (15, 93). Regis, ir 
pats didysis Lietuvos etmonas — Onos Kiškaitės (m. 1642) sūnus 
— bus mokėjęs lietuviškai: kare su kazokais slaptu, priešui nesu- 
prantama lietuvių kalba parašytu, laišku kreipiasi į jį sąjunginė 
lenkų kariuomenė (137, 12), lietuvišką eiliuotą pasveikinimą „Ant 
herbo kunigaikščio, jo mylistos" skiria jam Kėdainių burmistras 
Steponas Jaugelis Telega (apie 1600—apie 1666), dedikuodamas 
mecenatui 1653 m. J. Radvilos spaustuvėje išleistą „Knygą noba- 
žnystės krikščioniškos" — trijų religinių knygų, giesmyno, postilės 
ir maldyno, sąvadą. Prie šio lituanistinio darbo, be giesmes ver- 
tusio S. Jaugelio Telegos, triūsė Naujamiesčio pastorius ir Žemai- 
čių senjoras Jonas Božimovskis Vyresnysis (1610—1673), lietuvių 
pamokslininkas Kėdainiuose Samuelis Tamošauskas (apie 1605— 
1650), Radvilų dvaro ir lietuvių pamokslininkas Biržuose, vienas 
iš Boguslavo Radvilos mokytojų Samuelis Minvydas (1602—1660) 
(112, 16). Kėdainių spaustuvė, matyt, buvo skirta ir lietuviškai 
Biblijai leisti. Ją versti imasi J. Božimovskis Vyresnysis. Per ka- 
rą spaustuvei žuvus, 1660 m. savąjį Biblijos vertimą Londone 
pradeda spausdinti Samuelis Boguslovas Chilinskis „Lietuvnikas" 
(apie 1632—1668). Jo darbą remia rekomendacinis B. Radvilos 
laiškas. Priešininkų niekinamas kaip „aistringas lietuvis", užsiimąs 
beprasmiu Šventojo Rašto vertimu į menkai paplitusią kalbą, 
B. Chilinskis 1659 m. išleidžia anglišką knygelę „Biblijos vertimo 
lietuvių kalbon svarba" („An Account of the Translation of the 
Bible in to the Lithuanian Tongue“, Oxford) ir jos lotyniškąjį 
variantą „Ratio Institutae Translationis Bibliorum in Linguam 
Lithuanicam", kur aiškina, jog lietuvių kalba vartojama plačioje 
Lietuvos valstybės teritorijoje ir kaimyniniuose kraštuose: Livoni- 
joje, Kurše, Juodojoje Rusioje, Rytų Prūsijoje ir pasienyje su 
Maskva (80, 89—94). (Beje, šimtmečiu anksčiau apie tose vietose 
gyvenančius „lietuvių giminaičius“ kalbėjo M. Stryjkovskis.) Ši- 
taip antrojoje XVII a. pusėje imperinė Lietuvos sąmonė paremia- 
ma ir etnokultūrinio valstybės vientisumo idėja: lietuvių kalba 
skelbiama esanti ne tik LDK, bet ir uz jos esančių baltų gyvena- 
mų žemių kalba. 

Dėl Lietuvos kalvinistų tarpusavio nesutarimų žlugus B. Chi- 
linskio pradėtam leidimui, Šventasis Raštas toliau verčiamas Kė- 
dainiuose. Čia 1663 m., B. Radvilai tarpininkaujant ir laiduo- 

jant, atgabenamas iš Karaliaučiaus J. Bretkūno Biblijos vertimo 
rankraštis, turėjęs palengvinti kėdainiškių darbą. Prie kalviniško- 
sios Biblijos pluša J. Božimovskis Vyresnysis, jo sūnus Jonas Bo- 
žimovskis Jaunesnysis (1645—1687), Mikalojus Minvydas (m. po 
1685), Samuelis Bitneris (apie  1632—1710), Samuelis Lipskis 
Daugaila (m. 1689), Karolis Girdvila, Aleksandras Skominas, 
S. Monkevičius (80, 98; 82, 116—121). Šių žmonių parengto Nau- 
jojo Testamento rankraštis 1681 m. sudega per gaisrą Biržų baž- 
nyčios klebonijoje ir tik 1701 m. S. Bitnerio sutvarkytas išeina 
Karaliaučiuje paskutinės Biržų Radvilų palikuonės, Jonušo Radvi- 
los anūkės ir Boguslovo Radvilos dukters Liudvikos Karolinos 
(1667—1695) lėšomis. Tarp reformatų lituanistinio sąjūdžio žmo- 
nių sutinkame ir Biržų lietuvių pamokslininką Tomą Ksšivenskį 
(m. 1678), palikusį lietuviškos postilės rankraštį (82, 122). 

M. Daukšos žodžiui baroko amžiuje lieka istikimi ir lietuviai 
jėzuitai, šiuo laiku gimtajai raštijai suteikę profesionalios kultūros 
pobūdį. Vilniaus akademija, įsteigta kaip Lietuvos valstybės ir 
lietuvių tautos aukštoji mokykla (103, 22—24), išties tapo lemtin- 
gu tautos kūrybinių galių išmėginimu. Jau 1595 m. Vilniaus lie- 
tuvių pamokslininkas jėzuitas Laurynas Manikevičius (1559—1606) 
skundžiasi ordino generolui Lietuvos mokyklų polonizacija, apgai- 
lestauja, jog gabiam, bet nepasiturinčiam lietuvių jaunimui aukš- 
tasis mokslas sunkiai prieinamas (103, 40—42). Per visą XVII 
šimtmetį stengiamasi laimėti Vilniaus akademiją lietuvybei, lietu- 
vių kultūrai, paversti vyriausiąją šalies mokyklą tautinės kūrybos 
ir europinio mokslo darnios sąveikos buveine. 1608 m., įsteigiama 
atskira, nuo Lenkijos nepriklausoma Lietuvos jėzuitų provincija, 
aprėpusi lietuvius, žemaičius, prūsus, gudus ir mozūrus. 1626— 
1631 ir 1640-1643 m. šiai provincijai vadovauja žemaitis Jonas 
Jamielkauskis (1575—1650). Jam esant provincijolu išleidžiami ar 
parengiami spaudai svarbiausi K. Sirvydo lituanistiniai darbai: 
pirmoji „Punktų sakymų“ dalis, antroji ir trečioji žodyno „Dic- 
tionarium trium linguarum“ laidos (1631 ir 1642 m.) ir, kaip 
manoma, pirmoji lietuvių kalbos gramatika „Clavis linguae litu- 
anicae" (1630 m.). 1644-1646 m. tvarkant provinciją lietuviui 
Jonui Gruževskiui (1578—1646), beje, 1618-1625 ir 1641— 
1642 m. buvusiam Vilniaus universiteto rektoriumi, išeina iš 
spaudos antroji "Punktų sakymų" dalis, Saliamono Mozerkos Sla- 
vočinskio giesmynas „Giesmės tikėjimui katolickam priderančios“ 
(1646 m.), paruošiamos spaudai K. Sirvydo mokiniui ir talkinin- 

kui Jonui Jaknavičiui priskiriamos anoniminės „Lenkiškos ir lietu- 
viškos Evangelijos" („Ewangelie polskie y litewskie“, 1647). Tai 
knygos, išvedusios lietuvišką žodį profesionalios grožinės kūrybos, 
tuometinio Europos mokslinio ir filosofinio mintijimo lygmenin. 

1628 m. liepą Vilniuje susirinkusiame Lietuvos jėzuitų provin- 
cijos suvažiavime, vadovaujant provincijolu J. Jamielkauskui, 
tarp 40 kunigų dalyvaujant ordino vadovybėn prasimušusiems lie- 
tuviams: Andriui Novakui, Vilniaus profesų namų viršininkui, Jo- 
nui Gruževskiui, tuometiniam Varšuvos profesų namų viršininkui, 
šio broliui Jurgiui Gruževskiui, rezidencijos Gardine viršininkui, 
žemaičiui Mykolui Kaunackiui, Kražių kolegijos rektoriui, K. Sir- 
vydui bei J. Jaknavičiui, dvi dienas svarstomas klausimas „Apie 
lietuvių kalbos studijų skatinimą", nutariama sustiprinti lietuvių 
kalbos mokymą naujokyne, kolegijose įsteigti lietuvių kalbos lavi- 
nimosi „akademijas“, lietuviškai atlikinėti pamokslų sakymo pra- 
tybas, suteikti išskirtinių lengvatų šią kalbą studijuojantiems 
(102, 107—108). Po antrojo lietuvių kilmės rektoriaus A. Kojala- 
vičiaus Vilniaus akademijai vienas paskui kitą vadovauja net šeši 
lietuviai: žemaitis Žygimantas Liauksminas (1656—1657), Kazimie- 
ras Kojalavičius (1657—1662), žemaitis Mykolas Ginkevičius 
(1662—1663), žemaitis Danielius Butvilas (1663—1666), Andrius 
Valavičius  (1666—1669), Stanislovas  Tupikas (1669-1672). 
1655 m. pavasarį, prieš pat maskvėnų įsiveržimą, iš akademijoje 
dirbančių 43 jėzuitų kunigų net 21 yra lietuviai, o 4 — zemai- 
čiai. Šiuo laiku Lietuvos universitete, P. Rabikausko pastebėjimu, 
„lietuviškumas visomis kryptimis buvo pasiekęs savo viršūnę“ 
(103, 28, 30, 39). Su Vilniaus jėzuitų lituanistiniu sąjūdžiu susi- 
jęs Jokūbas Paškevičius (1587—1657) — lig šiolei neatrastos Ze- 
maitiškos postilės autorius, Pranas Šrubauskis, apie 1679 m. išlei- 
dęs giesmyną „Balsas širdies" ir katekizmą „Pamokslas Krikščio- 
niškas" (14, 262, 322). Kai kurios P. Šrubauskio paskelbtos gies- 
mės dar ir XVIII a. ugdė valstybinę lietuvių liaudies sąmonę. 

Šių kultūrinių ir politinių kovų dėl Lietuvos savarankumo 
kontekste raiškiau atsiskleidžia ir A. Kojalavičiaus istoriniuose 
darbuose išsakyta lietuvių tautos bei jos valstybingumo samprata. 
Tiesa, politinės jėzuitų istoriko pažiūros jau yra veik sutartinai ir 
gana kategoriškai apibrėžtos sių laikų tyrinėjimuose. Dar 1930 m. 
„Praeityje“ J. Matusas-Sedauskas priskyrė A. Kojalavičiui unijinę 
nuostatą ir pastebėjo, jog „Lietuvos istorija" „turi kažkokį abiejų 
tautų niveliavimo atspalvį“; ji nerodanti, kad autorius „būtų bu- 

vęs kokis garsus ar didelis Lietuvos istorininkas“ (84, 326—328). 
Z. Ivinskis bostoniškėje „Lietuvių enciklopedijoje" teigia „jis [A. 
Kojalavičius| neberodė to Stryjkovskio Kronikai charakteringo pri- 
sirišimo prie D.L.K-tijos ir jos šilto patriotizmo, kokiu dar kve- 
pėjo M. Giedraičio laikotarpis“. „Lietuvos istorijoje", pasak 
Ž - Eegis „lietuviškoji valstybinė sąmonė (-..) yra visai išblėsu- 

* (74, XII 196). Šitokiam požiūriui pritaria ir I. Jonynas. Jo 
manymu, „Kojalavičius neturi nė krislelio to lietuviško patriotiz- 
mo, kurį kas žingsnis randi skaitydamas Platųjį Lietuvos metraš- 
čių sąvadą ir kuriuo gana vykusiai naudojasi Stryjkovskis" (49, 
136). J. Tijūnėlytė, apžzvelgusi „Lietuvos istorijos" vaizdų sąran- 
gą, pastebi: „M. Stryjkovskis, nepaisant to, kad buvo lenkas, lie- 
tuvių atžvilgiu buvo objektyvesnis ir patriotiškesnis, nei lietuvis 
A. Kojalavičius". Šis dėl „Savo jėzuitiškos kosmopolitinės pasaulė- 
žiūros" buvęs „santūrus ir abejingas tėvynei" (192, 121). J. Jur- 
ginis, atskleisdamas gana raiškius valstybinės sąmonės ženklus jė- 
zuitų istoriko darbe, tvirtina: „Tautos supratimu Kojelavičius pa- 
darė didelį žingsnį atgal nuo savo pirmtakų humanistų. (...) Jam 
tauta — privilegijuotasis lenkiškai kalbantis bajorų luomas, skyrę- 
sis nuo liaudies dar tada, kai atsirado tauta" (54, 123—124). 
J. Jurginio teigimu, A. Kojalavičius dažnusyk tapatinęs tautybės 
ir pilietybės sąvokas, esminiu tautybės pagrindu laikęs ne kalbą, 
kaip renesansinė M. Stryjkovskio „Kronika", bet religiją (56, 161; 
53, 12—13). Kas teikia postūmį šitokiems vertinimams? Matyt, 
pirmasis M. Stryjkovskio ir A. Kojalavičiaus tekstų sugretinimo 
įspūdis: „Lietuvos istorijoje? pasigendamas „šiltas patriotizmas" 
daugiu atžvilgių sutapatintas su „Kronikoje“ gyva renesansinė 
praeities asmenybių heroizacija. M. Stryjkovskio ir A. Kojalavi- 
čiaus darbai lyginti, nepaisant renesanso ir baroko pasaulėvokų 
takoskyros. Panegirinę M. Stryjkovskio patetiką pakeitęs moksliš- 
kai santūrus, psichologiškai niuansuotas, ne istorinio asmens didy- 
bę, bet jo sielos dramatizmą atskleidžiantis A. Kojalavičiaus pa- 
sakojimas nepagrįstai palaikytas „abejingumo tėvynei“ apraiška. 
Kita vertus, „Lietuvos istorijos" supratimą sykiais lemia išanksti- 
nė "nuostata: XVII šimtmetis — „reakcingo jėzuitizmo" ir lietuviš- 
kos sąmonės apmirimo metas. Iš jėzuitų istoriko laukiama ne šios 
tiesos paneigimo, bet jos paliudijimo. 

Kultūrologinis, stilistinis žvilgsnis atveria kitokią A. Kojalavi- 
čiaus politinių pažiūrų sąrangą, leidžia „Lietuvos istoriją" perskai- 
tyti kaip lietuviškos, prieš M. Stryjkovskio skleistą sarmatizmą 

Jurgis Tiškevičius (?—1656) 


nukreiptos ideologijos kūrinį. Patį šios knygos autorių brandino 
tuomet gyvos kultūrinės ir politinės Lietuvos nepriklausomybės 

idėjos. A. Kojalavičius studijuoja ir dirba krašto jėzuitų mokyklo- 
se paties lietuviškumo klestėjimo metais. 1627 m. įstojęs į ordiną, 
jis iki 1629 m. greičiausiai studijuoja Vilniaus kolegijoje: tuo pa- 
čiu metu Vilniuje „Punktus sakymų" rengia K. Sirvydas, šv. Jo- 
no bažnyčioje lietuviškus pamokslus sako J. Jaknavičius, J. Ja- 
mielkauskio vadovaujamas provincijos suvažiavimas nutaria stip- 
rinti lietuvių kalbos studijas. Vėliau, nuo 1634 iki 1655 m. studi- 
juodamas ir profesoriaudamas Vilniaus akademijoje, A. Kojalavi- 
čius dirba greta J. Jaknavičiaus, J. Gruževskio, S. M. Slavocins- 
kio. 1645 m. pradėta rašyti „Lietuvos istorija" darniai įsiterpia 
tarp tuo laiku jėzuitų rengiamų lituanistinių darbų. A. Kojalavi- 
čius palaiko ryšius su Vilniaus vyskupų Jurgiu "Tiškevičiumi 
(1596—1656), lietuviškos politinės ir kultūrinės savimonės žmogu- 
mi: jam skiria 1650 m. išėjusią Lietuvos Bažnyčios istoriją „Įvai- 
renybės" („Miscellanea"). Iš Ukrainos kilę Tiškevičiai renesanso ir 
baroko laikais skelbėsi esą Gedimino sūnaus Manvydo palikuonys 
(156, 683). Jurgis Tiškevičius, Brastos vaivados, narsaus karve- 
džio, jėzuitų kolegijos Brastoje fundatoriaus Eustachijaus Tiškevi- 
čiaus (m. 1631) sūnus, prieš tapdamas Vilniaus vyskupu, 1633— 
1649 m. valdo Žemaičių vyskupystę, kurioje tuomet, pasak 
Z. Ivinskio, dar būta gyvų M. Giedraičio sergėtos „Vytautinės 
Lietuvos valstybingumo sąmonės“ atšvaitų. Žemaičių vyskupystę 
J. Tiškevičius paveldi iš M. Giedraičio auklėtinio ir sekretoriaus, 
raseiniškio Merkelio Geišo Elijošaičio (apie 1570—1633), garsėjusio 
puikiais žemaitiškais pamokslais (42, 309—310). Žemaičių kalbą 
anuo laiku gina ir pats Žemaitijos seniūnas Jeronimas Valavičius 
(m. 1641), kadaise iš Gardino kilusios didikų giminės palikuonis 
(19, 381). 1631 m. jis remia M. Geišo paskyrimą į vyskupus — 
„nes jis moka žemaičių kalbą, visai skirtingą nuo lenkų kalbos, o 
žemaitiškai, išskyrus dabartinį kandidatą Geišą, beveik joks vys- 
kupas nebemoka" (42, 310). Žemaitijoje J. Tiškevičius darbuojasi 
drauge su M. Giedraičio lietuvybei išaugintais kunigais. Vienam 
iš jų — žemaičių bajorui Jonui Smulkai Kazakevičiui (apie 1582— 
1646) — 1638 m. Varnių kapitula paveda parašyti šventais dar- 
bais pagarsėjusio velionio vyskupo M. Giedraičio biografiją (42, 
294, 305). Pats J. Tiškevičius tęsia M. Giedraičio pradėtą katali- 
kybės restauracijos darbą, kaip ir jo pirmtakas stengdamasis su- 
teikti katalikybei liaudišką lietuvybės lytį. Vyskupo rūpesčiu Gar- 
duose 1637 m. įkurdinami dominikonai ir įsteigiamos garsiosios 
Žemaičių kalvarijos. J. Tiškevičiaus pastangomis sukuriamos lietu- 

viškos giesmės ir maldos einantiems į šias kalvarijas, Skuode 
liaudžiai suburiama religinė šv. Izidoriaus artojų brolija (74, 
XXXI 240). Gavęs vyskupo sutikimą, prelatas Jurgis Šavinskis 
1634—1639 m. keliauja po Žemaičių parapijas, rinkdamas etnogra- 
finę medžiagą, aprašinėdamas vietos papročius, vėliau — praneši- 
me Propagandos kongregacijai Romoje gretina lietuvių kalbą su 
lotynų ir graikų kalbomis (43, 178). Tad neatsitiktinai Žemaičių 
vyskupą J. Tiškevičių lietuvišku eilėraščiu „Brangus feniksas 
paukštis" Šiaulių bažnyčios pašventinimo proga 1634 m. pasveiki- 
na Šiaulių klebonas Petras Tarvainis, 1646 m. lotyniška panegi- 
rika „Šviesiausiam ir garbingiausiam ponui, p. Jurgiui Tiškevi- 
čiui...?  („Illustrissimo Ac Reverendissimo Domino, D. Georgio 
Tyszkiewicz (...) Episcopo Samogitiae“) į jį kreipiasi save vysku- 
po klientu ir vyskupijos auklėtiniu vadindamas lietuviškų giesmių 
vertėjas S. M. Slavočinskis (73, 87, 121). Matyt, nėra atsitiktina 
ir A. Kojalavičiaus Bažnyčios istorijos dedikacija 1649 m. Vil- 
niaus vyskupu tapusiam J. Tiškevičiui. Juo labiau, kad M. Gied- 
raičio asmeniui šioje jėzuitų istoriko knygoje rodoma išskirtinė 
pagarba: jis minimas ne tik kaip lig šiolei žmonių godojamas Že- 
maičių vyskupas, bet ir iškeliamas tarp nedaugelio „po mirties 
plačiai šventumu pagarsėjusių Lietuvos Didžiosios Kunigaikštystės 
vyrų" (63, 14—16, 86). A. Kojalavičius, aukštindamas nepaprastą 
M. Giedraičio pamaldumą, pabrėžia ir jo patriotizmą, ištikimybę 
tėvų papročiams: „kol gyveno, kasdienius pamokslus buvo papra- 
tęs sakyti žemaitiškai". L 
Jėzuitų istoriko neužsisklęsta tarp Romos tikėjimo lietuvių 
kultūrininkų ir valstybininkų. Minsko vaivados Andriaus Zavišos 
1600 m. ištartas pastebėjimas: Lietuvoje įprasta, jog „katalikai 
kalbasi su eretikais" (43, 140) lieka teisingas ir XVII a. viduryje. 
1653 m. išleistą „Radvilų kroniką“ A. Kojalavičius dedikuoja ne 
kuriam nors Radvilų giminės katalikui, bet tuo metu didžiausiam 
Lietuvos valstybingumo gynėjui kalvinistui Vilniaus vaivadai, lau- 
ko etmonui Jonušui Radvilai, tardamas, jog Radvilų žygiais re- 
miasi visa lietuvių tautos istorija, jog Jonušas, valstybės sostinės 
Vilniaus viešpats, esąs labiausiai nusipelnęs šios „Lietuvos istori- 
jos santraukos" (61, pratarmė). Įsidėmėtina, kad „klaidatikiui", 
nuosekliam kalvinizmo ir sąžinės laisvės gynėjui skirtą knygą at- 
spaudžia ne kas kitas, bet „Jėzaus draugijos akademijos spaustu- 
vė". Taigi įpusėjus XVII šimtmečiui net tarp Vilniaus jėzuitų iš- 
lieka gyva lietuviška „laisvamanybės“ ir religinės tolerancijos 

dvasia. Dėl jos 1611 m. akademijos profesoriams priekaištauja 
Romoje sėdįs ordino generolas Klaudijus Akvaviva (1542—1615) 
(98, 128), ją gina 1628 m. Vilniuje susirinkęs Lietuvos jėzuitų 
provincijos suvažiavimas, svarstąs, ar verta priimti į aukštesnią- 
sias kolegijų klases eretikus ir schizmatikus (pravoslavus), nelin- 
kusius pereiti katalikybėn — mat šie filosofijos ir teologijos studi- 
jose įgytas žinias vėliau kaip ginklą nukreipią prieš Romos tikėji- 
mą. J. Jamielkauskio vadovaujamas suvažiavimas nutaria: kitati- 
kių iš mokyklų nešalinti, bet leisti jiems studijuoti („tolerandos 
esse"), nes nieks nežinąs, kada Dievas manąs jiems suteikti atsi- 
vertimo malonę (102, 108). Pagarbą J. Radvilai A. Kojalavičius 
išsergsti ir po dramatiškos jo mirties — nesmerkia, kaip lenkų 
publicistai, Respubliką išdavusio ir su švedais susidėjusio Lietuvos 
etmono. „Lietuvos istorijos“ antrosios dalies pratarmėje, aukšti- 
nančioje J. Radvilos priešo Povilo Sapiegos žygius Potvynio me- 
tais, apie tuo laiku daugelio niekinamą velionį lietuvių kariuome- 
nės vadą santūriai sakoma: „didysis etmonas, laikydamas padėtį 
beviltiška, pasidavė naujai valdžiai" (65, 294). Beje, Kėdainiuose 
1655 m. spalio 20 dieną unijinę Lietuvos ir Švedijos sutartį 
drauge su J. Radvila, Žemaičių vyskupu Petru Parčiauskiu (apie 
1598—1658) bei 1134 lietuvių bajorais Vilniaus kapitulos ir vys- 
kupo J. Tiškevičiaus vardu pasirašo ir kanauninkas Jurgis Bialo- 
zoras (m. 1665). 

Taigi darbų skyrimas J. Tiškevičiui, „Vytauto Didžiojo nuro- 
dytu keliu" ėjusio M. Giedraičio (42, 288) religinės valdžios pa- 
veldėtojui, ir Jonušui Radvilai, „Vytauto takeliais“ vaikščiojusio 
K. Radvilos Perkūno anūkui, jau savaime nusako paties A. Koja- 
lavičiaus politinę orientaciją. Iškalbios yra ir „Lietuvos istorijos" 
dedikacijos iškiliausiems Sapiegų giminės atstovams. Sapiegos, nuo 
Smolensko kilę didikai, savo galybės laikais kildinasi iš Gedimi- 
naičių: skelbiasi esą Gedimino sūnaus Narimanto anūko, XV a. 
Trakų kašteliono Sunigailos palikuonys (156, 678). Antrojoje 
XVII a. pusėje, mąžtant Radvilų ir Pacų didybei, ši giminė tam- 
pa tvirčiausia Lietuvos valstybingumo sergėtoja. 1650 m. išėjusi 
pirmoji „Lietuvos istorijos" dalis skiriama pakancleriui Kazimierui 
Leonui (1609—1656) — tuo laiku vieninteliam gyvam garsiojo 
Lietuvos kanclerio, III Lietuvos Statuto parengėjo Leono Sapiegos 
sūnui. L. Sapiega krašto valstybingumo idėją perėmė iš nuosek- 
liausių jos gynėjų Radvilų: jaunystėje mokytis jis buvo leistas į 
M. Radvilo Juodojo dvarą, su šio sūnumi studijavo Leipcige. 


8 227 


1599 m. L. Sapiega vedė K. Radvilos Perkūno dukrą Elzbietą. 
Būsimasis kancleris drauge su M. K. Našlaitėliu ir jo broliu Jur- 
giu, Vilniaus jėzuitais bei Lietuvos luomais du metus grūmėsi, 
kad laisvą Žemaičių vyskupo vietą užimtų ne Gniezno arkivysku- 
po proteguojamas ir paties popiežiaus remiamas lenkas Jokūbas 
Voroneckis, bet sklandžiai gimtąją „žemaičių kalbą“  mokąs 
M. Giedraitis (42, 303—304; 43, 102). 1592—1600 m. kancleris 
L. Sapiega sykiu su M. Giedraičiu gynė Vilniaus vyskupystę nuo 
karaliaus Zigmanto Vazos jon peršamo lenko B. Maciejevskio — 
paragintas nusileisti valdovui, atsakęs: „Arba žūti, arba iškovoti, 
kad Vilniaus vyskupu būtų Lietuvis" (135, 282). L. Sapiegos pa- 
rengtas ir sumaniai Zigmanto Vazos elekcijos metu 1588 m. pa- 
tvirtintas III Statutas, uždraudęs svetimšaliams įsigyti krašte nuo- 
savybės ir užimti valstybines vietas, įteisinęs religinę toleranciją 
kaip lietuvių visuomenės gyvenimo principą, ilgam laikui sustipri- 
no Lietuvos valstybingumo pamatus. 1632 m. surašytame testa- 
mente L. Sapiega prisako sūnums „ištikimai, dorai, nuolankiai ir 
rūpestingai tarnauti" valdovu ir savo tėvynei (127, I 401). 
1665 m.. mirus didžiajam Lietuvos etmonui Povilui Jonui Sapie- 
gai, pagrindiniu Sapiegų giminės turtų ir galios paveldėtoju lieka 
jo sūnus, bevaikio pakanclerio Kazimiero Leono didžiuliais turtais 
apdovanotas krikštasūnis Kazimieras Jonas Sapiega (1637—1720). 
Šiam jaunam didikui, ragindamas sekti velionio tėvo bei protėvių 
pėdomis, linkėdamas išgarsinti „Sapiegos vardą, kuris visada buvo 
(...) nelyginant skydas, saugantis Tėvynę“, ir skiria A. Kojalavi- 
čius 1669 m. antrąją „Lietuvos istorijos" dalį (65, 299). Dedika- 
cijos Sapiegoms nėra tuščias jėzuitų istoriko mostas: jų patrioti- 
nę, politinę prasmę deramai atliepia perdėm lietuviška knygos 
ideologija. 

Jau patyrėme, jog esminis dėmesys ir rūpestis barokinėje „Lie- 
tuvos istorijoje" skiriamas nebe iškiliom praeities asmenybėm, bet 
tautos ir jos valstybės likimui. A. Kojalavičiaus nuostata tiksliai 
išsakoma darbo pratarmėje: „kalbu kaip eilinis Zmogus, tačiau 
turiu galvoje bei širdyje ir valstybę" (65, 40). Lietuvos valstybės 
samprata tampa pamatiniu M. Stryjkovskio ir A. Kojalavičiaus 
ginčo dalyku. Jėzuitų istorikas perrašo „Kroniką“, stropiai naikin- 
damas ne tik renesansinio antropocentrizmo, bet ir lenkiškos sar- 
matų ideologijos apraiškas. Jo priekaištas, jog „svetimšaliai rašy- 
tojai dažniausiai nelabai rūpinasi kitų tautų reikalais“, regis, ne- 
tiesiogiai yra skiriamas ir mozūru M. Stryjkovskiui (65, 43). 


228 


A. Kojalavičius atmeta biblinėmis legendomis grįstą, bendrą slavų 
ir baltų kilmę aiškinančią, rutėnų papročius aprašančią panslavis- 
kąją „Kronikos" dalį ir pradeda savo pasakojimą nuo lietuvių 
tautos ir baltų genčių protėvynės. Kaip ir M. Stryjkovskis, jėzui- 
tų istorikas artimiausiais lietuvių giminaičiais laiko prūsus, žemai- 
čius, latvius, jotvingius, polovcus ir pečenegus, visų jų protė- 
viams, pasirėmęs austrų istoriko Volfgango Lazijaus (1514—1565) 
nuomone, skiria herulų vardą. Prieštaraudamas sarmatizmo ideo- 
logų teiginiui, jog lenkai esą seniausia sarmatų tauta, vieninteliai 
teisėti kadaise buvusios Sarmatijos imperijos paveldėtojai, A. Ko- 
jalavičius, lygu antikos autoriai, vartoja ne politinę, bet vien 
geografinę Sarmatijos sąvoką. Sarmatų žemė, jo įsitikinimu, nuo 
seniausių laikų esanti herulų — baltų tautų — tėvynė: „visoje eu- 
ropinės Sarmatijos dalyje, apimančioje Prūsiją, Žemaitiją, Kuršą, 
Livoniją, Estiją, Lietuvą, Jotvingiją, arba Poleksiją [Subsylva- 
niam), ir kai kurias kitas žemes, gerokai toliau nuo Venedų jūros 
esančias, kitados gyvenusios tautos, kurių ir kalba, ir kilmė 
bendra su lietuviais“ (65, 62, I 5). Slavai, renesanso ir baroko 
laikais dažnusyk laikyti vieninteliais sarmatų protėviais, „Lietuvos 
istorijoje" virsta atėjūnais, įsiveržusiais į baltų gyventą Sarmatiją: 
„šios kaimyninės lietuviams tautos, artimos kilme ir kalba, sla- 
vams su savo vadu Lechu įsiveržus į Sarmatiją [a Sclavinis Duce 
Lecho Sarmatiam ingressis|, buvo išstumtos iš savo sodybų ir tų 
pačių slavų piktžodžiaujant, kaip kai kas pažymi, pavadintos sla- 
višku žodžiu vandalai. Taip pat langobardai, kurių pirmąsias so- 
dybas kurie ne kurie rašytojai įkurdina palei Latviją ir kurie dėl 
ilgesnių barzdos plaukų buvo paprastai vadinami latvių ir lietu- 
vių kalba ilgabarzdžiais [Igabarzdaii — vienintelis lietuviškas žo- 
dis lotyniškoje „Lietuvos istorijoje"], rusų netikėtai iš Sarmatijos 
išvyti [a Russis forte e Sarmatia exacti), įsiveržė iš pradžių į 
Germaniją, o vėliau ir į kitas romėnų žemes“ (62, 17; 65, 45). 
Šitaip A. Kojalavičius, nors keliais šimtmečiais pavėlavęs, lietuvių 
tautos vardu įsiterpia į antikinio pasaulio dalybas. Vandalus, lan- 
gobardus, dėl kurių etninės priklausomybės jau renesanso amžiuje 
pešėsi vokiečių ir lenkų istorikai, jis, nesileisdamas į didesnę pole- 
miką, priskiria lietuvių protėviams herulams. Istorinį lietuvių tau- 
tos kelią A. Kojalavičius regi likimiškai aprėžtą santykių su kai- 
mynais slavais — lenkais, rusais, vėliau — maskvėnais. Lenkų ir 
rusų išguitos iš savo tėvynės Sarmatijos, herulų gentys priverstos 
dalyvauti didžiajame tautų kraustymesi: daug kartų siaubti Ro- 

mos imperiją, ne sykį ginti romėnų vėliavas (65, 45—46). Nuola- 
tinėse kovose su Sarmatijoje įsikūrusiais slavais subręsta, suklesti 
ir sunyksta Lietuvos valstybė. Jėzuitų istorikas sugriauna „Kroni- 
kos" kurtą idilisšką darnių lietuvių ir rusų, lietuvių ir lenkų san- 
tykių vaizdą, lig galo apnuogina tarp šių tautų atsivėrusius prieš- 
taravimus. „Lietuvos istorija" virsta baltų ir slavų tarpusavio ko- 
vų istorija. Mat A. Kojalavičius ne tik išpažįsta, bet ir išgrynina 
M. Stryjkovskio prikeltą baltų tautų etninės, kultūrinės ir politi- 
nės vienovės idėją, iškelia lietuvių tautą ir jos valstybę kaip visų 
baltiškų žemių vienytoją ir gynėją. Sekdamas „Kronika“, jis nu- 
kelia baltų valstybingumo pradžią į IV a., į legendinius Vaidevu- 
čio laikus. Tačiau renesansinė legenda apie pirmąjį prūsų ir lietu- 
vių valdovą nūnai įgyja mokslinį, „sociologinį“ pobūdį — tampa 
raiškia XVII šimtmetyje itin populiarios, Hugo  Grocijaus 
(1583—1645), Tomo Hobso (1588—1679) Europoje skelbtos, visuo- 
meninės „sutarties teorijos iliustracija. Iš natūralaus, prigimtom 
egoistinėm aistrom grįsto žmonių būvio — „visų karo prieš visus" 
(„bellum omnium contra omnes" — T. Hobsas) — lietuviai ir 
prūsai, A. Kojalavičiaus nuomone, išbridę visuomeninio susitarimo 
būdu. „Laukinės sielos, gyvenančios be įstatymų ir valdžios“ 
(„absgue lege ac Magistratu viventibus feroces animi") buvusios. 
papratę visa spręsti vieninteliu būdu — „visuotinėmis žudynėmis" 
(„per mutus caedes"). Vėliau nuolatinių pavojų išvarginti žmonės 
pradėję „tartis“ (communicare) ir nusprendę išsirinkti valdovą — 
mat suvokę, „jog bendruomenėje visuotinė ramybė esti tada, kai 
laikomasi tų pačių įstatymų ir klausoma tos pačios valdžios". Šį 
baltų tautų pasitarime priimtą sprendimą ir įgyvendinęs lietuvis 
Vaidevutis (Veidewutas), palenkdamas pavienių žmonių laisves 
vieno valdovo valdžiai („imperio libertas (...) permittatur"). Taip 
tapo sukurta prūsų ir lietuvių (alanų) valstybė — Respublica 
Prussorum et Alanorum (62, I 13-17; 65, 48-51). Jos atsiradi- 
mą, A. Kojalavičiaus manynu, sąlygojusi ir Sarmatijon atkakusių 
slavų grėsmė: mat prūsai su džiaugsmu įsileidę lietuvius savon 
žemėn „tokiu laiku, kada kaimyninės tautos, atsikėlusios prie 
Vyslos, iš arti ėmė grasinti ginklais Prūsijai" (65, 48). 
Vaidevučio respublikai dėl sūnų nesantaikos suirus, baltų vals- 
tybingumo židiniu tapusi Lietuva: 373 m. Litalano sukurta lietu- 
vių ir latvių bendra valstybė netrukus aprėpusi ir žemaičių žemes 
(65, 54, 63), pradėjusi kovą su rusais ir lenkais, eidama pagal- 
bon giminaičiams jotvingiams, prūsams, pečenegams ir polovcams. 

Ne visuomet baltų grumtynės su slavais buvusios sėkmingos: 
X a., Lietuvoje viešpataujant Palemonui, Kijevo valdovo Sviato- 
slavo „pulkus sumušęs „pečenegų kunigaikštis lietuvis Kuris", ta- 
čiau Sviatoslavo sūnus Vladimiras pavergęs „lietuvių kaimynę ir 
sąjungininkę" jotvingių tautą ir prisijungęs prie Rusios pačią Lie- 
tuvą (65, 62—63). Palemono sūnus Spera, tapęs Lietuvos valdo- 
vu, „keletą kartų siuntė ginkluotą pagalbą kaimyninei Prūsijai, 
kai šią gentį ėmė puldinėti lenkų karalius Boleslovas Narsusis" 
(65, 64). Vis dėlto kadaise Vaidevučio įkurta Romuvos alkvietė 
su šventuoju ąžuolynu tapusi „nuniokota ir iškirsta lenkų" (65, 
53). Speros sūnūs Kernius ir Gimbutas, nebepakęsdami rusų 
„smurto“ ir „atkaraus plėšikavimo", užpuolę ir nusiaubę jau 
anksčiau polovcų kunigaikščio Sekalio nuvargintą Rusią (65, 65). 
XIII a. pradžioje itin žiauriai jotvingių ir lietuvių žemes niokojęs 
Galičo ir Vladimiro kunigaikštis Romanas (65, 71—73). Vėlesniais 
laikais baltų tautos su rusais sykiais dėjęsi draugėn kovai prieš 
bendrą priešą: rusai,  gindamiesi nuo „sarmatų“ — lenkų ir 
vengrų — kvietęsi „į ginklo brolius“ polovcus, lietuvius ir jotvin- 
gius, skitų užpulti polovcai, prašę rusų pagalbos (65, 74—76). 
Skitų ordų išdegintą Rusią paveržę Erdvilo vedami lietuviai, že- 
maičiai ir kuršiai. Šio Lietuvos karo zygio A. Kojalavičius, skir- 
tingai nei M. Stryjkovskis, nevaizduoja kaip ypatingos lietuvių 
malonės ir taurumo veiksmo. Pasak jo, „atsidurti lietuvių val- 
džioje rusus labiau vertė būtinybė nei laisva valia" — mat „ver- 
gaudami" lietuviams, rusai turėję vilties išvengti totorių grėsmės 
ir išsaugoti „neliečiamas krikščioniškas apeigas" (65, 79). Rimgau- 
do sukurta Lietuvos Didžioji Kunigaikštystė, aprėpusi Lietuvą, 
Žemaitiją, Kuršą, Poliesę, Naugarduką, Mozyrių, Pinską, Sever- 
ską, Černigovą, A. Kojalavičiaus teigimu, išsyk susilaukusi Rusios 
neapykantos. Didžiajam kunigaikščiui Rimgaudui krašto valstybin- 
gumą tekę apginti lemtingame kare su Kijevo valdovu Sviatosla- 
vu (65, 94—97). Rimgaudo anūkas Vaišvilkas teikęs pagalbą su 
vokiečiais kovojusiems Sembos prūsams, tačiau nesugebėjęs savo 
valdžioje išlaikyti jotvingių gyvenamos Poliesės (Poleksijos) — 
jam viešpataujant karingą jotvingių gentį veik sunaikinę lenkai 
(65, 118). „Išvyti lenkus ir vėl ten atkurti senąsias lietuvių tei- 
ses" ėmęsis Traidenis. Tai padaryti nebuvę sunku: „išlikę jotvin- 
giai, iš seno nekęsdami lenkų, patys nuo jų atsimetė" (65, 141). 
Su lenkais dėl jotvingių, su vokiečiais dėl prūsų laisvės daugelį 
metų kovojęs Traidenio įpėdinis Vytenis (65, 154, 168). Šio sū- 

nus Gediminas užėmęs Kijevą — „rusų tautos bei valstybės sosti- 
nę" — ir šitaip, A. Kojalavičiaus įsitikinimu, pridėjęs prie Lietu- 
vos didžiojo kunigaikščio Rusios didžiojo kunigaikščio titulą, pa- 
daręs Lietuvą teisėta visų Rusios Zzemių vienytoja ir valdove: mat 
„Iusų valstybėse nuo seno buvo priimta, kad tas turi. aukščiau- 
siąją valdžią visoje Rusioje, kas valdo Kijevą“ (65, 95, 201, 
204). Jėzuitų istorikas, lygu prieš pusamžį nežinomasis „Tėvynės 
mylėtojas" ir M. K. Radvila Našlaitėlis, gindanas Lietuvos impe- 
rijos idėją, atmeta sarmatizmo nuostatą, jog Lenkija esanti vie- 
nintelė visų slaviškų žemių paveldėtoja ir karalienė: „nė vienam 
lenkų karaliui dar nebuvo pavykę nei gauti Kijevo kunigaikščio 
vardo, nei išvyti iš šių valdų teisėtų valdovų, nei nugalėtų tautų 
paversti savo valdiniais“ (65, 204). Jokių teisių į Kijevo Rusios 
palikimą A. Kojalavičius nepripažįsta ir Maskvai (50, 83). Prie- 
šingai, pati Maskva, jo įsitikinimu, esanti Kijevo valdovų pavel- 
das. Ji — naujas, dirbtinis, jokių istorinių tradicijų neturintis po- 
litinis darinys: „Riuriko laikais vargu ar kitos Rusios gentys bu- 
vo girdėjusios maskvėnų vardą, ko gero, visai jo nežinojo, nes ši- 
taip vadino tik Maskvos miesto bei apygardos gyventojus. Kaip 
niekas niekada negalės tvirtinti, kad Maskva nepriklausė Riurikui, 
taip visi žmonės, susipažinę su istorija, niekada nepripažins 
Maskvos kunigaikščiams jokių teisių į Riuriko bei jo įpėdinių 
valdas" (65, 711). „Lietuvos istorijoje" be išlygų pritariama Vy- 
tauto politikai Rytuose: „Paskelbus Aleksandrą Vytautą Lietuvos 
Didžiuoju kunigaikščiu, prasidėjo valstybėje klestėjimo laikai“, 
niekad Lietuva „nei žygių šlove, nei valdomų žemių platumu ne- 
buvo didingesnė, kaip viešpataujant Vytautui" (65, 332). Tironiš- 
ka Maskva laikoma didžiausiu Lietuvos priešu, jos valstybingumo 
duobkasiu. Laiku nesutramdyta maskvėnų galybė esanti pagrindi- 
nė XVII a. viduryje Lietuvą ištikusios tragedijos priežastis. Del 
savo meto krašto nelaimių A. Kojalavičius kaltina Kazimierą Jo- 
gailaitį, neišsergėjusį vytautinės Lietuvos imperijos, leidusį Mask- 
vos kunigaikščiui Ivanui Vasiljevičiui 1478 m. užgrobti lietuvių 
valdytąjį Didįjį Naugardą: „Šios turtingos žemės praradimas davė 
pradžią Lietuvos smukimui iš tų aukštybių, į kurias ją buvo iš- 
kėlęs Vytautas. Vėliau bemaž po kiekvieno karo reikėjo už taiką 
mokėti arba ištisa žeme, arba kokia apygarda; retai pavykdavo 
ką is priešo atgauti; Žygimanto Augusto paliaubų aktas galutinai 
pakirto jėgas, o visa valstybė suiro mūsų laikais, kai ją visomis 
jėgomis iš karto užpuolė trys priešai: Maskva, Švedija ir Zaporo- 

žė" (65, 530—531). Lietuvos santykiai su Maskva jėzuitų istoriko 
knygoje, lygu prieš šimtmetį rašytuose Žygimanto Augusto ir 
G. Katkevičiaus laiškuose Ivanui Rūsčiajam, vaizduojami kaip 
laisvos Vakarų šalies grumtynės su visas teisės ir doros tiesas pa- 
mynusiu „laukiniu“ Rytų kraštu. Lietuvių didieji kunigaikščiai su 
Maskvos valdovais, A. Kojalavičiaus teigimu, verčiami kalbėtis 
kitoniška, Europai svetima kalba. Vilniaus pasiuntiniai Maskvoje 
užgauliojami ir niekinami — „nelyginant būtų atsidūrę laukinių 
žmonių šalyje" (65, 753). Maskvėnams priekaištaujant, kodėl Lie- 

tuva siunčianti pas juos jaunus, bebarzdžzius, nekilmingus diplo- 
matus, lietuviai aiškinę „barbarams" pamatinius demokratinio gy- 
venimo dalykus: „Esą Lietuvoje nė vienas žmogus nevertinamas 
pagal paveldėtą tėvoniją ar įsigytus turtus, nes ten visi bajorai 
naudojąsi lygiomis teisėmis ir privilegijomis" (65, 707). Žygiman- 
tas Augustas, kviečiamas Ivano Rūsčiojo nedelsiant sykiu pulti 
totorius, pasak A. Kojalavičiaus, pagalbon eiti atsisakęs, nes 
„laisvų žmonių valstybėje valdovas įstatymų verčiamas skaitytis 
su kitų nuomone“ (65, 699). Raginamas pripažinti Ivano prisi- 
skirtąjį caro titulą, Zygimantas Augustas Maskvos viešpačiui dės- 
tęs: „Tuo tarpu carais tituluojami tik mahometonų atskalos val- 
dovai, krikščionių tikėjimo priešai, tokie, kaip turkų tironas ir 
skitų tautų chanai. Kadangi Lenkijos karaliai laiko' Maskvos didį- 
jį kunigaikštį nelyginant savo broliu ir gerbia kaip krikščionių 
valdovą, jie jaustųsi pažeidę krikščionio orumą, teikdami jam to- 
kią pat pagarbą kaip ir barbarams“ (65, 691). Maskvos kuni- 
gaikščius „Lietuvos istorija" tituluoja „barbarų barbaro"“, „pasipū- 
tėlio", „savimylos“, „laukinio“ vardais, pabrėždama, jog šie teisę 
tevertinę tiek, kiek šitai jiems naudinga, jog maskvėnų žodžiai 
visai neatitinką jų darbų, menkai esą galima pasitikėti Maskvos 
pažadais (65, 564—565, 631). Amorali ir despotiška Maskvos vals- 
tybės prigimtis raiškiai atsiskleidusi Livonijos kare: laužydami su- 
tartis, dangstydamiesi pramanytomis istorinėmis teorijomis, . mask- 
vėnai veržęsi į svetimą baltų kraštą. Su Maskva dėl rusų ir bal- 
tų žemių kovojanti Lietuva A. Kojalavičiaus darbe iškyla kaip 
doros ir Vakarų demokratijos gynėja: apsaugoję Livoniją nuo 
maskvėnų despotijos, lietuviai laidavę šiaurės kaimynams visas 
žmogaus, miestų bei luomų teises, laisvę išpažinti liuteronybę, pa- 
žadėję, jog Rygos miestą valdysią tik vietiniai žmonės, moką ar- 
ba vokiečių, arba latvių kalbą (65, 714—715, 742—743). 

Jėzuitų istorikas, kaip ir Radvilų tarnas S. B. Chilinskis, i1m- 
perinę Lietuvos sąmonę stengiasi paremti lietuvių valdytų Zemių 
etninės, kalbinės, kultūrinės vienovės idėja. Vilniaus teisė į Livo- 
niją grindžiama lietuvių ir latvių giminyste: „Mat Livonijos gy- 
ventojai, kitados kilę iš to paties kelmo kaip ir lietuviai bei kal- 
bėję ta pačia kalba, nesantarvės metais ne kartą buvo Lietuvos 
didžiųjų kunigaikščių nugalėti, kol vokiečiai dar nebuvo atsikraus- 
te į šį kraštą" (65, 717). A. Kojalavičius papildo M. Stryjkovskio 
duotą savo meto Poliesės aprašymą, prie „Kronikos“ nurodytų 
dabartinių šio krašto gyventojų lenkų bei rusų priskirdamas dar 

ir lietuvius: šitaip Lietuvos teisei į tąsyk Lenkijos savintąsi jot- 
vingių tautos palikimą suteikiamas etninis pamatas (65, 118). 
A. Kojalavičius nenutyli M. Stryjkovskio žinios apie nūdienį lie- 
tuvių giminaičių polovcų likimą: „polovcų likučiai, įsikūrę prie 
Suomijos upės Korelos, Maskvos valdose, dar praėjusiame amžiuje 
kalbėję šneka, artima lietuvių kalbai. Polovcų sodybos buvo iš- 
mėtytos nuo Volgos upės ligi Suomijos" (65, 54). Apskritai jėzui- 
tų istorikas aiškiai skiria tautybės ir pilietybės sąvokas, į LDK 
žvelgia kaip į lietuvių sukurtą ir valdomą keliatautę imperiją. Ši- 
tokią nuostatą vaizdžiai atskleidžia Kernavės seimo paveikslas. Po 
Treniotos nužudymo lietuviams valdžion keliant Mindaugo pali- 
kuonį Vaišvilką, o Lietuvos rusams siūlant Rusios karaliaus Da- 
nieliaus sūnų Švarną, žemaičiai ir jotvingiai, bijodami Vaišvilko 
keršto už tėvo nužudymą, pritarę rusų sumanymui. Tačiau šių 
trijų valstybės tautų sprendimui ryžtingai pasipriešinę lietuviai: 
„Ką gi kita yra bandę pasiekti Lietuvoje didelės Kijevo, Galičo 
ir kitų žemių kariaunos, daugel kartų netikėtai sulaužiusios sutar- 
tis ir paskelbusios karą? Ką gi kita ligi šiol stengėsi lietuviai iš 
paskutiniųjų atremti? Ar ne šitai, ką dabar taikos metu naugar- 
dukiečiai taip gražiai pataria ir su kuo taip nerūpestingai sutinka 
žemaičiai, tai yra rusų kunigaikščio valdžią Lietuvoje ir Žemaiti- 
joje? (...) Ko galima tikėtis, kai rusas tapsiąs valdovu? Tegu ką 
tinkami galvoją žemaičiai ir jotvingiai, bet jie esą įsitikinę, jog 
nepakęsią valdovo, kilusio iš tautos, kurią jų senoliai ginklu už- 
kariavę ir padarę pavaldžią Lietuvai. Iš visų jėgų jie ir saugosią 
sentėvių palikimą, tai yra lietuvį, valdantį Rusią..." (65, 115). 
Rusų maištus ar jų pastangas persimesti Maskvos valstybėn 
A. Kojalavičius, skirtingai nei M. Stryjkovskis, be jokių išlygų 
smerkia kaip „tėvynės“ išdavystę (65, 441, 539, 559, 602—603). 
Nors tėvynė Lietuva jo knygoje yra ne tiek politinė, kiek etninė 
sąvoka: Vilnių Gediminas įkūręs kaip „lietuvių tautos ir visų 
Lietuvai priklausomų žemių" sostinę, Jogaila uždraudęs daugelio 
dievų garbinimą „visoje Lietuvoje ir kitose Lietuvai priklausančio- 
se žemėse“ (65, 206, 286). 

A. Kojalavičiaus skleidžiama imperinė Lietuvos sąmonė nu- 
kreipta ne tik prieš „laukinę“ Maskvą, bet ir prieš „brolišką". 
Lenkiją. Tiesa, antilenkiška „Lietuvos istorijos" nuostata yra kiek 
pridengta išsyk į akis krintančios „unijinės dvasios": jėzuitų isto- 
rikas pašiepia ambicingą Vytauto siekį vainikuotis Lietuvos kara- 
liumi, pasveikina M. Stryjkovskio veik nutylėtą Liublino uniją — 

Alberto Vijūko-Kojalavičiaus „Miscellanea rerum..." (Vilnius, 1650) 
titulinis pusl. 


„Nenoriu būti šiuo atveju teisėjas, džiaugdamasis, kad buvo pa- 

siekta santarvė" (65, 75). Tačiau jo kuriami Vytauto karūnavi- 

mosi ir Liublino unijos vaizdai yra barokiškai daugiaprasmiai, 

polilogiški. A. Kojalavičius išsako Vytauto teisę karūnon gynusio 

imperatoriaus Zigmanto nuomonę: „karaliaus titulas Lietuvoje ne- 

sąs visai neįprastas; nors valdant Mindaugui, jis ir ne visai čia 
tikęs, bet dabar Vytauto pastangomis Lietuva taip išplėtusi savo 
sienas, kad šiuo metu ji aiškiai esanti nuskriausta, kadangi tokia 
didžiulė valstybė neturinti valdovo soste karaliaus" (65, 418). 
Vytauto „ambicijai", pasak „Lietuvos istorijos", iš meilės tėvynei 
slapčia pritaręs ir Lenkuose karaliavęs Jogaila: „Vargu ar galima 
tikėti, kad karalius nieko nebūtų žinojęs apie Vytauto gudrius 
sumanymus, jis veikiau dėjosi nieko nežinąs, didžiai trokšdamas, 
kad išgarsėtų Vytauto bei Lietuvos vardas" (65, 393—394). Tad 
yra pagrindo ir kiek netikėtam, ankstesnių tyrinėjimų išvadoms 
prieštaraujančiam M. Jučo teiginiui, jog „Lietuvos istorijos" auto- 
rius „aukštino Vytauto bandymą karūnuotis karaliaus vainiku, 
(...) palankiai žiūrėjo į Vytauto karūnavimosi planus" (50, 85). 
Viešas A. Kojalavičiaus „džiaugsmas“ Liubline pasiekta lietuvių ir 
lenkų santarve iš esmės prieštarauja visam idėjiniam „Lietuvos is- 
torijos" audiniui. Mat jėzuitų autorius atvirai reiškia nuomonę, 
Jog tautos teisę į nepriklausomą valstybinį būvį remianti ir isto- 
rinėje būtyje besiskleidžianti Dievo valia, ir gamtos taisyklės, ir 
pati istorinės raidos logika: „kai vienoje valstybėje gyvena skir- 
tingos tautos, tada kiekvienai rūpi savo reikalai, tada kiekviena 
baudžiasi tvarkyti krašto reikalus taip, kad nuostolių turėtų kita 
tauta, o ne ji pati" (65, 373); „sujungtos didelės karalystės dėl 
skirtingų tautų nuotaikų ir papročių vargiai paklūsta vieno žmo- 
gaus valdžiai, nes Aukščiausiasis irgi taip sutvarkė žmonių reika- 
lus, kad kaip vienas kūnas turi vieną galvą, taip vienas karalius 
reikalingas vienai tautai" (65, 363); „vieno valdovo per maža 
skirtingoms valstybėms, kaip per maža vienos sielos į dvi dalis 
padalytam kūnui" (65, 83). Žmogui prigimta tautystės idėja, 
A. Kojalavičiaus teigimu, vertusi Lietuvos labui tarnauti Lenkijos 
karalių Jogailą ir jo palikuonis — „mat visada didesnį palanku- 
mą rodome tėvynei bei jos reikalams" (65, 433), „paprastai žmo- 
nių širdys labiau linksta į tą pusę, į kurią jas traukia ta pati 
tautybė" (65, 53). Vien Vilniuje viešpataujančio valdovo būtinybę 
suvokę lietuviai dar Jogailos laikais: Žygimantas Kęstutaitis gei- 
dęs, kad Jogailos sūnūs „išsižadėtų minties paveldėti Lietuvą, ku- 
rią ketino išsaugoti savo sūnui" (65, 460); po Žygimanto mirties 
apie krašto ateitį galvoję lietuvių bajorai „svarstė, kokios žalos 
atnešė valstybei Jogailos išvykimas į Lenkiją. (...) Esąs tik vienas 
būdas suteikti valstybei saugią ramybę, tas pats, kuriuo pavyko 
išplėsti jos valdas, būtent išrinkti tokį valdovą, kuris, neturėda- 

mas kitų rūpesčių, nevaldydamas svetimų valstybių, asmeniskai 
rūpintųsi išsaugoti Lietuvos Didžiosios Kunigaikštystės vientisu- 
mą" (65, 467—468). A. Kojalavičius pritaria savarankių Vilniaus 
valdovų — Kazimiero Jogailaičio, Aleksandro Kazimieraicio — 
vainikavimui Lietuvos didžiaisiais kunigaikščiais, smerkia lenkų 
pastangas sutrukdyti lietuviams pasiskelbti vien savą viešpatį. 
Lenkų didikai visaip kliudę pries jų valią Lietuvos valdovu iš- 
rinktam Kazimierui rūpintis lietuvių reikalais: „jie net jam nelei- 
do mokytis lietuvių kalbos, kuri labai padėtų patraukti savo 
krašto žmones į save" (65, 472). Ir priešingai, lietuviai prieštara- 
vę, kad jų didysis kunigaikštis užimtų po Vladislovo Jogailaičio 


mirties likusį Lenkijos karaliaus sostą — mat jau buvo spėję pa- 
tirti, „kaip naudinga Lietuvai, jog valdovas gyvena Lietuvoje“ 
(65, 484). 


Kita vertus, A. Kojalavičiaus parodytas palankumas Lietuvos 
ir Lenkijos unijai tampa visiškai suprantamas XVII a. politinio 
gyvenimo kontekste: antroji „Lietuvos istorijos" dalis rengiama 
krašto okupacijos metais, Vilniuje siaučiant maskvėnų ir kazokų 
kariaunai, švedams siaubiant Žemaitiją. Maskvos grėsmės akivaiz- 
doje jėzuitų istorikas Lietuva; matė vienintelę iseitį — abipusiai 
naudingą sąjungą su Lenkiją. Taciau jo darbe nuosekliai laikoma- 
si ne lenkiškos, bet lietuviškos unijos sampratos — dar XVI šimt- 
metyje raiškiai išdėstytos A. Rotundo publicistikoje. A. Kojalavi- 
ciaus požiūriu, Lietuva bendroje Respublikoje esanti savaranki 
valstybė, savos dinastijos valdovų valdoma. „Lietuvos istorijoje" 
itin dėmesingai aprašomi nuolatiniai lietuvių ir lenkų vaidai dėl 
Krėvos unijos sąlygų bei turinio. Vaizduodamas abiejų tautų ki- 
vircą 1448 m. Liublino seime, A. Kojalavičius praleidžia „Kroni- 
koje" išdėstytą lenkišką unijos supratimą (pasak M. Stryjkovskio, 
Jogaila Krėvoje pažadėjęs Lietuvą prie Lenkijos „prijungti ir jos 
nuosavybe paversti" — „przylęczyč i przywlaszczyč" (132, II 
228—229) ir prideda neva tąsyk iškeltus lietuvių reikalavimus: 
„Lietuviai visų pirma reikalavo iš naujo surašyti Jogailos sudary- 
tą sutartį (paprastai vadinamą unija), mat kadaise į susitarimo 
aktą dėl kurių ne kurių žmonių apsileidimo ir lengvabūdiškumo 
pakliuvo keli straipsniai, žeminantys Lietuvos Didžiosios Kuni- 
gaikštystės orumą ir kenkiantys jos labui, juos esą reikią pašalin- 
ti 1r aiškiai parašyti, kad vienam valdovui pavaldi dviejų tautų 
sąjunga truksianti tol, kol Jogailos šeimos palikuonys karaliausią 
Lenkijoje" (65, 489). Lenkams su šiais reikalavimais nesutikus ir 

pasiūlius Lietuvos Didžiąją Kunigaikštystę išvis panaikinti, lietu- 
viai, pasak A. Kojalavičiaus intarpo, „šaukdamiesi dangaus kerš- 
to, pakėlė didelį triukšmą: girdi, lig šiol patraukliu žodžiu „uni- 
ja" jiems akis muilinę, susimanė galop atimti žemes ir pasiekti, 
kad, išnykus lietuvių bei rusų vardams, neliktų nė pačios Lietu- 
vos. (...) Nedaug betrūko, kad dviejų tautų sąjunga būtų amžinai 
nutraukta" (65, 491). Panašiai jėzutų autorius papildo ir 
M. Stryjkovskio duotą 1451 m. Parčevo seimo aprašymą, „Lietu- 
vos istorijos" teigimu, šiame seime lietuviai „dar atkakliau reika- 
lavo atnaujinti unijos aktus, tvirtindami, jog tuose aktuose esą 
tokių straipsnių, kurie nerūpestingai ir lengvabūdiškai suformuluo- 
ti rusų patariamų Lietuvos didžiųjų kunigaikščių, smarkiai įžei- 
džia lietuvius ir atneša visokeriopos žalos visuomenei. (...) Kas 
be ko, jie gerai žiną, kad jų, lietuvių, rūpesčiai nė motais kai 
kurioms Lietuvai priklausančioms žemėms, ginklu užkariautoms ir 
pripratusioms vergauti. Tuo tarpų Lietuva negalinti dėl esamos 
padėties nesikrimsti: ji savo noru susivienijusi su Lenkija ne tam, 
kad tarnautų jos karaliams, bet tam, kad lietuviai, sudarę amži- 
ną sąjungą su lenkais, gyventų lygiomis su jais teisėmis" (65, 
495—496; 132, II 518—519). M. Stryjkovskio vos vienu sakiniu 
paminėtai 1569 m. Liublino unijai A. Kojalavičius skiria itin 
daug dėmesio: tai, jo manymu, esąs lemtingas lietuvių tautos is- 
torinio kelio posūkis. Jėzuitų istorikas neabejoja šios sutarties bū- 
tinybe: ji buvusi reikalinga karan su maskvėnais įsitraukusiai Lie- 
tuvai (65, 735). Lietuviai, pasak jo, „nuoširdžiai troškę" sutar- 
ties, tik manę, kad jos „sąlygos turinčios laiduoti ir saugoti lie- 
tuvių valstybės bei tautos orumą": „Be abejo jie norėjo unijos, 
bet tokios, kad nebūtų pažeistas valstybės orumas, pakeista pa- 
reigybės ir teismai, be to, įstatymai, privilegijos, papročiai, paga- 
liau Lietuvos Didžiosios Kunigaikštystės sienos" (65, 736). Deja, 
lietuvių iškeltų sąlygų neatliepusi Liublino sutartis, kurią Lietuvos 
atstovai pasirašę iš prievartos — karaliaus grasinami. Neatnešusi 
ji lietuvių valstybei ir tikėtosios gerovės: „Būsimosios kartos, ap- 
mąstydamos veiksmus zZmonių, kuriems buvo patikėtos šitokios 
sunkios pareigos, be vargo pastebės, kaip pasikeitė dabartinė Lie- 
tuva palyginti su tadainykšte". Pounijinės Lietuvos valdos vargiai 
bepateisinusios garbingą didžiojo kunigaikščio titulą — „nes, vie- 
name pakraštyje priešui atplėšus Seversko, Naugardo, Pskovo, 
Smolensko bei Polocko kunigaikštystes, o kitame sąjungininkams 
atėmus Kijevą, Volynę, Palenkę, gerokai sumažėjo jos teritorija“ 

(65, 748—750). A. Kojalavičiaus liudijimu, pats Žygimantas Au- 
gustas suvokęs, „kokia skriauda, atimant tiek žemių, padaryta jo 
tėvynei, ir nutarė šiek tiek už šią skriaudą atsiteisti, pazadėda- 
mas prie Lietuvos prijungti Mazoviją" (65, 750). Šiam sumany- 
mui įgyvendinti paskutinysis Jogailaitis 1571 m. sušaukęs Varsu- 
vos seimą, tačiau jo valiai pasipriešinę Lenkijos luomai ir patys 
mozūrai. „Tada karalius, pasak Lietuvos istorikų, pirmą kartą 
suvokė esąs daugumos apgautas. Jis, gailėdamasis, kad nepasisekė 
padaryti to, ką norėjo, ėmęs rūstauti ant kaltininkų ir pats vie- 
nas svarstyti širdyje, kuriuo būdu esą galima nutraukti Liublino 
susitarimus" (65, 754). Taigi 1569 m. uniją A. Kojalavičius aiš- 
kina kaip lietuvių tautos orumo įžeidimą, kaip vieną iš Lietuvos 
imperijos nuopuolio priežasčių, kaip lemtingą Jogailos vaikaičio 
Žygimanto Augusto klaidą. Nežinia, kokiais „Lietuvos istorikais" 
Vilniaus profesorius šitokią savo nuostatą grindžia? Vis dėlto veik 
netenka abejoti, jog tarp minimų anoniminių autorių bus buvęs 
ir Žygimanto Augusto sekretorius A. Rotundas:  „Herbyne“ 
(1658 m.) A. Kojalavičius sakosi. matęs jo „Kronikos arba Lietu- 
vos istorijos" rankraštį Nesvyžiaus bibliotekoje (11, XI 131). Re- 
gis, tik A. Rotundas, kaip artimas valdovui žmogus, bus galėjęs 
patirti priešmirtinę Žygimanto Augusto valią, regėti dėl tėvynei 
padarytos skriaudos kenčiančio Jogailaičio dramą. 

„Lietuvos istorija“ ginčijasi su Liublino sutartimi ir jos sąly- 
gas padiktavusia sarmatizmo Ideologija, is paskutiniųjų gindama 
lietuvių imperijos idėją. A. Kojalavičius gerokai nuosekliau nei 
M. Stryjkovskis kelia Lietuvos teises į lenkų pasiglemztus Podolės 
ir Voluinės kraštus (50, 84; 65, 290, 489—491), neigia Lenkijos 
pretenzijas į Livoniją: šią gentainių latvių salį Lietuva valdžiusi 
„kaip savo žemę ir viena, lenkams nė kiek neprisidedant, savo 
lėšomis ir jėgomis gynė nuo maskvėnų ir švedų" (65, 715, 719, 
742—744). Kita vertus, pati unija bei jungtinė abiejų tautų Res- 
publika jėzuitų istoriko vertinama iš lietuviškojo imperializmo po- 
zicijų: jo įsitikinimu Lietuvos—Lenkijos valstybėje privalą viešpa- 
tauti lietuviai Jogailaičiai. Į nūnai Respubliką valdančią Vazų gi- 
minę „Lietuvos istorija" Zvelgia kaip į Vytenio palikuonis. Jau 
keturis šimtmečius trunkantį Vytenaičių valdymą buvęs trumpam 
nutraukęs tik prancūzas Henrikas Valua — „tačiau netrukus vals- 
tybės reikalai visų didžiausiam labui vėl atsidūrė sitiek amžių is- 
bandytose rankose. Atstatė is savo krašto kilusių Lietuvos valdo- 
vų seką Lenkijos karalius Zigmantas III, ketvirtas Lietuvos kuni- 

gaikštis, Švedijos karaliaus Jono I ir Kotrynos, Vytenio trečios 
eilės anūkės bei Onos sesers sūnus, be to, Lenkijos karalius, var- 
du Vladislovas IV, Lietuvos didysis kunigaikštis (...). Iš tos pa- 
čios giminės Lenkijos karalius Kazimieras IV ir trečiasis Lietuvos 
didysis kunigaikštis, kuriam valstybė, beveik sugniuždyta didžiulių 
pavojų, paskyrė karaliaus sostą, kad jis, padedamas dievų, grą- 
žintų valstybei Vytenio ir Jogailos giminės išpuoselėtą stiprybę, 
tarsi saugų prieglobstį nuo griūvančių nelaimių..." (65, 152—153). 
Šitoks požiūris į Vazas, kaip į savą, lietuviškos kilmės valdovų 
giminę, matyt, buvo įprastas XVII a. Lietuvoje. 1632 m. elekci- 
niame seime Kristupas II Radvila gina būsimą viešpatį Vladislo- 
vą Vazą nuo senatorių ketinimų apkrauti jį didžiuliais mokesčiais 
valstybės labui, tardamas: „Viena buvo Steponuųį ar Henrikui 
kaip svetimšaliams siūlyti pacta conventa [rinkiminiame seime 
tarp valdovo ir luomų sudaromą sutartį|, ir kas kita tam, kuris 
yra mūsų pilietis, kaulas iš mūsų kaulų, čia gimęs, išauklėtas ir 
mums gerai nusipelnęs. Nekraukime ant jo pečių nepanešamo jun- 
go, juk žinome jo galimybes“ (110, I 221). Zigmantas Vaza, pa- 
brėžiant jo lietuvišką kilmę, Lietuvos raštuose (kanclerio L. Sa- 
piegos laiškuose) vadinamas lietuvišku Žygimanto vardu — „Žigi- 
mont", „Žigismont" (127, I 411, 423). 

Gindamas lietuvių kilmės dinastiją Respublikos soste, A. Koja- 
lavičius nuosekliai pasisako už paveldimą viešpaties valdžią, at- 
meta pamatinį sarmatizmo ideologijos principą — laisvai renkamo 
karaliaus idėją. „Kronikoje“ buvusią bajorų teises ir laisvus val- 
dovo rinkimus šlovinančią Traidenio sūnaus vienuolio Rimanto 
šneką Kernavės seime „Lietuvos istorija“ išverčia lietuviškos ideo- 
logijos  kalbon. A. Kojalavičiaus Rimantas, skirtingai nei 
M. Stryjkovskio herojus, nebeskatina bajorų gyventi nepriklauso- 
mai, patiems savo viešpačius renkantis, tik prašo juos teisėtai jo 
paveldėtą, tačiau dėl vienuolystės užimti nevaliojama Lietuvos 
valdžią „pripažinti“ "Traidenio maršalu Vyteniu (65, 149—150; 
132, I 328—329). Sosto paveldimumo, įpėdinio skyrimo prie gyvos 
valdovo galvos (vivente rege) nuostatą pagrindžia pati „Lietuvos 
istorijos" vaizdų sąranga: Palemono sūnus Spera „gyvas būdamas, 
nusprendė nepalikti po mirties sūnums paveldimo neapykantos 
šaltinio, todėl pasistengė laiku padalyti valdžią" (65, 64); Lietu- 
vos kunigaikštis Živinbudas „baigdamas gyvenimą, (...) deramu 
laiku perdavė valdžią sūnui" (65, 85); Šventaragis „norėjo, kad 
tėvynėje visada viešpatautų ramybė, todėl, skubiai sukvietęs tary- 

bos posėdį, paskyrė savo įpėdiniu beveik šešiasdešimtmetį sūnų 
Germantą" (65, 128); Gediminas, „norėdamas iš anksto užkirsti 
kelią vaidams (...) paskyrė didžiuoju kunigaikščiu" sūnų Jaunutį 
(65, 217). Lygu Lietuvos politinę mintį tęsę Vilniaus jėzuitai 
K. Sirvydas, J. Chondzinskis, A. Olizarovijus — A. Kojalavičius 
yra stiprios monarcho valdžios šalininkas. Sarmatizmo ideologų 
garbinama „aukso laisvė", jo manymu, kelianti didžiausią grėsmę 
Lietuvos ir Respublikos valstybingumui. Daug kam atrodę, kad 
Lietuva Aleksandro Kazimieraičio laikais netekusi dalies žemių dėl 
valdovo apsileidimo, — pastebi jėzuitų istorikas, — „tačiaus tuos 
nuostolius valstybė patyrė ne dėl jo nesėkmingo valdymo, o dėl 
bajorų ydų. Mat bajorai ne tik nenorėjo šaukiami eiti į kariuo- 
menę, bet visaip vengė laiku mokėti mokesčius, reikalingus algi- 
ninkams atlyginti, nors Aleksandras ir nesistengė jų pernelyg ap- 
krauti šia našta..." (65, 592). Aleksandro brolis Žygimantas Sena- 
sis vadintas „savo amžiaus valdovų tėvu" mat „uoliai tramdė di- 
dikų nesantarvę, mirtiną valstybės ligą" (65, 678). Sykiu A. Ko- 
jalavičius aiškiai skiria savavalį despotą nuo valstybei tarnaujan- 
čio viešpaties: „tikrais tironais“ tapusių Skirgailos, Žygimanto 
Kęstutaičio nužudymai esą teisėti (65, 324, 344, 461—463), di- 
džiajam kunigaikščiui privalu paisyti „Lietuvos papročių ir teisių" 
(65, 579, 583). Taigi „Lietuvos istorijoje" išlieka gyva A. Rotun- 
do „Lenko pasikalbėjimo su lietuviu" išsakyta, N. Makiavelio au- 
toritetu ir Vytauto pavyzdžiu paremta, paveldimo, pačios tautos 
išsiauginto, tvirtos rankos valdovo samprata. Iš naujojo Respubli- 
kos viešpaties Jono Kazimiero Vazos (1609—1672) jėzuitų autorius 
kaip išganymo žlungančiai valstybei laukia griežtesnės — lietuviš- 
kos — tvarkos. Šitoks požiūris XVII a. viduryje nėra vienišas — 
pats Jonas Kazimieras senato ir bajorijos atstovų taryboje 
1658 m. išdėsto radikalią valstybės reformos programą, ketina, 
rūmų partijos padedamas, iš esmės sustiprinti savo valdžią, pa- 
naikinti laisvus karaliaus rinkimus, įvesti Respublikoje paveldimą 
sostą (90, 247). Taip paklusnumą paveldėtam valdovui sergstinti 
politinė Lietuvos sąmonė, padėjusi Žygimanto Augusto laikais pa- 
lenkti raudančius lietuvių didikus Liublino unijai, nūnai žadėjo 
valstybinį tautos prisikėlimą. 

Neigdamas sarmatišką bajorų lygiateisiškumo idėją, A. Kojala- 
vičius remia tuometinės lietuvių politinės minties skleidžiamą di- 
diko — Tėvynės Tėvo—sampratą. Dedikuodamas pirmąją „Lietu- 
"vos istorijos" dalį Kazimierui Leonui Sapiegai, jis iškelia Sapiegų 

giminę kaip tvirčiausią tėvynės valstybingumo ramstį. Sapiegos 
gelbėję Lietuvą pragaištingiausiais metais: apgynę kraštą nuo 
M. Glinskio sukelto rusų maišto, nuo Vazų laikais sukilusių ka- 
zokų. Pats K. L. Sapiega „šiais niūriais laikais labiausiai palaiko 
Lietuvos valstybę“. Jam, kaip nuo seno tėvynės meilę širdyje 
puoselėjančios giminės palikuoniui, A. Kojalavičius ir patiki isto- 
rinį lietuvių tautos likimą: „Lietuvos istorija atiduotina "Tavo 
Aukstybei ne tik pasižiūrėti, bet ir ypatingai globoti" (65, 39— 
40). Po trejų metų išleista „Radvilų kronika" skiria „Lietuvos is- 
torijos santrauką“ J. Radvilos globai. Vilniaus vaivada skelbia- 
mas esąs pirmas žmogus po karaliaus Lietuvoje (61, 110). Šią 
nuostatą jėzuitų autorius pagrindžią legendine Radvilų genealogija 
ir jų istoriniais žygiais. Giminės pradininkas Lizdeika — lizde 
„paties Vytenio rastas berniukas" — A. Kojalavičiaus vadinamas 
Traidenio anūku. Kunigaikštišką vyriausiojo žynio kilmę patyręs, 
Vytenis išleidęs už jo savo dukrą. Taigi Radvilos esą ir Traide- 
nio, ir Vytenio palikuonys (61, 4—5). Ištikimai Lietuvos valsty- 
bingumą gynusi Radvilų giminės politika kronikoje priešinama 
Žygimanto Augusto išdavystei: tėvynę apiplėšusi Liublino unija 
buvusi sudaryta prieš Radvilų valią — „karaliui privertus" („Re- 
ge urgente"). Tragiškas buvęs ir vėlesnis Žygimanto Augusto pra- 
regėjimas: „kai pats savuosius Liublino dokumentus peržiūrėjo ir 
kenčiančia siela suvokė, is liūdesio kilusios slegiančios dvasios li- 
gos tapo pagaliau užgesintas“ (61, 47—48). Vilniaus vaivada 
J. Radvila A. Kojalavičiaus knygelėje iškyla kaip imperinių Gedi- 
mino, Algirdo, Vytauto žygių tęsėjas: vydamas „maištininkų ka- 
zokų gaują“ 1651 m. su lietuvių kariais jis užėmęs kadaise Gedi- 
mino Lietuvai laimėtą, Žygimanto Augusto Lenkijai priskirtą „vi- 
sų rusų sostinę Kijevą" (61, 105—106). 

Vis dėlto sarmatizmui priešinama lietuvių imperijas idėja jė- 
zuitų istoriko darbuose neįgyja nelygstamos vertės, nevirsta aukš- 
čiausia tautos gyvenimo tiesa. A. Kojalavičius išgali Lietuvos 
praeitį vertinti ne tik lietuvių, lenkų ar maskvėnų, bet visos Eu- 
ropos zžvilgsniu, regėti lietuvių tautos kelią krikščioniškojo pasau- 
lio raidoje. Į ginčą dėl Vytauto karūnos „Lietuvos istorijoje“ 
krikščionių balsu leidžiama įsiterpti Romos popiežiui, nuogąstau- 
jančiam, „jog Vytauto vainikavimo sukelti didžiuliai sąmyšiai iš 
pamatų sukrės krikščioniškąją valstybę“ (65, 424). Pasisakydamas 
prieš tautos orumą žeminančias Krėvos ir Liublino unijų sąlygas, 
A. Kojalavičius lieka įsitikinęs, jog lietuvių ir lenkų" sąjunga la- 

Alberto Vijūko-—Kojalavičiaus „Historiae Litvaniae..." (Antverpenas, 1669) 
antro tomo titulinis pusl. 

bai naudinga visam  krikščioniškajam pasauliu" (65, 570). 
XVII a. imperinė Lietuvos ideologija, skirtingai nei lenkų sarma- 
tizmas, neperauga į mesianizmą — į Dievo išrinktosios tautos 
kultą. 1633 m. Varšuvoje išeina iš spaudos pranciškono Vojciecho 
Dembolenskio (apie 1585-apie 1647) knyga „Vienvaldės pasaulio 
valstybės pagrindimas" („Wywod jedynowlasnego panstwa swia- 
ta") — karaliaus Vladislovo Vazos privilegija paremtas, „Lenkijos 
karalystės tautoms" dedikuotas leidinys. Lenkų vienuolio teigimu, 
pirmieji žmonės Adomas ir Ieva rojuje šnekėję lenkiškai, lenkai 


esą seniausia pasaulio tauta, Lenkijos karalystė — Adomo sūnaus 
Skito sukurta vienvaldės „skitų karalystės" tąsa, lenkų karaliai, 
iki nūdienio Vladislovo, — teisėti visos žmonių giminės viešpačiai, 


Adomui Dievo duotos pasaulinės valdžios paveldėtojai. V. Dem- 
bolenskio įsitikinimu, baltasis lenkų erelis netrukus išskleisiąs 
sparnus virš viso pasaulio: lenkų karalius, sumušęs turkus, perkel- 
siąs „pasaulo sostą arba majestotą“ iš Lenkijos į Siriją ir ten 
nuo Libano kalno „vėl kaip anksčiau" valdysiąs su savo įpėdi- 
niais Aziją, Afriką ir Europą, ir būsią taip iki pasaulio pabaigos 
(32, I 144). Mintį, jog lenkų tauta esanti Dievo pašaukta tęsti 
istorinę Izraelio misiją, XVII a. skelbia publicistas Simonas Staro- 
volskis (1588—1656), poetai Vaclovas Potockis (apie 1621—1696) 
ir Vespazjanas Kochovskis (1633—1700). Mesianistinį pobūdį baro- 
ko amžiuje įgyja vokiečių tautinė sąmonė. Anglų puritonai yra 


įsitikinę, jog Anglija — Dievo karalystės įsikūnijimas žemėje, 
Anglijos kolonijos — tai Kristaus dovana už tikrojo tikėjimo 
skleidimą. Anglai — Viešpaties išrinktoji tauta, jos pašaukimas — 
nešti žmonijai laisvę, — tikina Džonas Miltonas (1608—1674) (17, 
45-48). 

Baroko žmogui savas krikščionies žvilgsnis nesudievina lietuvių 
tautos — priverčia ją kantriai nešti bendrą atsakomybės uz krikš- 


čioniškąją Europą naštą. Katalikybės restauracijos amžius diegia 
tautinėn lietuvių sąmonėn ne viešpatavimo pasaulyje Dievo var- 
du, bet tarnystės pasauliui ir Dievui mintį. Atliepdamas XVII 
šimtmetyje vyraujančią pamaldžią „tautos nuotaiką", A. Kojalavi- 
čius iskelia istorinę lietuvių bylą į sakralinę erdvę. Sykiu su pir- 
mąja „Lietuvos istorijos“ dalimi 1650 m. jis išleidžia „Įvairenybes 
apie Bažnyčios būklę Lietuvos Didžiojoje Kunigaikštystėje" — lie- 
tuvių tautos ir Dievo šventos sutarties knygą. Lietuva šiame kū- 
rinyje stoja Viešpaties akivaizdon su savo „vietiniais globėjais“, 
„šventumu plačiai pagarsėjusiais vyrais" ir draugė atsiveria kaip 

sakralinių ženklų — Dievybės pėdsakų — sklidina žemė. Tarp 
LDK patronų A. Kojalavičius aprašo ne tik Romos, bet ir 
„graikų tikybos" šventuosius. Greta Mindaugo laikais gyvenusio 
Lietuvos vyskupo Vito, Jogailos anūko šv. Kazimiero, neva žydų 
XVI a. nukankintų „lietuvių tautybės" vaikų — palaimintųjų Elz- 
bietos ir Simono — su pagarba minimi ir pravoslavai: X a. Ru- 
sios monarchas Vladimiras, jo sūnūs Dovydas ir Romanas, 
šv. Prakseda — „Polocko kunigaikštytė, Erdvilo, Lietuvos kuni- 
gaikščio Naugarduke, proanūkė“, palaimintasis Jelisiejus — „kai 
kas, jei neklysta, sako jo tėvu buvus Lietuvos kunigaikštį Traide- 
nį", Algirdo nužudyti „lietuvių bajorai" Joanas, Antonijus ir 
Eustachijus, Kijevo metropolitas Aleksejus, unitų vyskupas Juoza- 
patas Kuncevičius. Trečioji „Įvairenybių“ dalis skiriama „dėl ste- 
buklų dažnai lankomoms Lietuvos Didžiosios Kunigaikštystės vie- 
toms": šalia katalikiškų Vilniaus, Nesvyžiaus, Žemaičių Kalvarijos, 
Paširvinčio, Budos šventenybių apsakomos ir stebuklingos pravos- 
lavų relikvijos Polocke, Lavriševe, Vilniuje. Tad vargiai galima 
sutikti su J. Jurginio nuomone, jog A. Kojalavičiaus raštams esąs 
būdingas „religijos statymas virš tautybės" (56, 161). Rašydamas 
Lietuvos bažnyčios istoriją, jėzuitų autorius remiasi, ne tiek kon- 
fesiniu, kiek valstybiniu ir tautiniu principu, jo laikais dar gyva 
lietuviška religinės tolerancijos nuostata. LDK Bažnyčiai „Įvaire- 
nybėse" priskiriami visi krikščionys: katalikai, pravoslavai, unitai, 
liuteronys, kalvinistai. Romos, „graikų“ ir „eretikų“ bažnycioms 
skiriamos atskiros knygos dalys. Pasakodamas apie Vilniaus šven- 
tyklas, A. Kojalavičius pagarbiai mini ne tik tais laikais mieste 
veikusias 23 katalikų bažnyčias ir 9 unitų cerkves, bet ir kalvi- 
nistų, liuteronų, „rusų schizmatikų“, judėjų ir mahometonų mal- 
dos namus (63, 76). Gedimino paveržtos Kijevo Rusios šventieji 
nūnai paverčiami „vietiniais Lietuvos Didžiosios Kunigaikštystės 
globėjais". Lietuvių valstybės likimas patikimas ne vien katalikų, 
bet ir pravoslavų šventųjų galiai. Tiesa, kiek įstengdamas, 
A. Kojalavičius pabrėžia daugumos jų lietuvišką kilmę. Apskritai 
„įvairenybės“, kaip ir „Lietuvos istorija“, lietuvių imperijos idėją 
stengiasi suderinti su lietuvybės idėja, su lietuviška savimone. 
A. Kojalavičiaus Lietuva geidžia būti Dievo palaiminta ir su sa- 
vo imperija, ir su sava tautyste. Nėra ir turbūt negali tapti pa- 
grįstas teiginys, jog tauta jėzuitų istorikui — „privilegijuotas ba- 
jorų luomas, kalbantis lenkiškai" (53, 15). A. Kojalavičiaus dar- 
bai priklauso demokratinei Lietuvos jėzuitų kultūrai, telkusiai 

bendram kūrybos darbui ir liaudį, ir dvasios aristokratus. Drauge 
su kitais Vilniaus akademijos profesoriais „Lietuvos istorijos" au- 
torius sarmatiškai „bajorų tautos" sampratai priešina atviraluo- 
mės visuomenės, valstiečių ir miestelėnų lygiateisiškumo idėją. Į 
liaudies žmogų jis atsigręžia ne tik kaip į garbingą Dievo kūrinį, 
bet ir kaip į lietuvių tautos narį. „Trumpame paminėjime šven- 
tai mirusių brolių jėzuitų koadjutorių" tarp gausybės šventai gy- 
venusių viso „pasaulio jėzuitų tapomi jaudinantys lietuvių „pra- 
stuolių" portretai. „Įvairenybėse" greta kunigaikštiškos, bajoriškos 
kilmės šventųjų Lietuvos globėjų iškeliami Punios ir Vilniaus 
miestelėnų vaikai — „lietuvių tautybės" kankiniai (63, 4). Jau 
anksčiau patyrėme, jog „Lietuvos istorija" žvelgia į kenčiančią 
lietuvių liaudį kaip į Viešpaties valios reiškėją, tvirčiausią doros 
tiesų sergėtoją žemėje. Šiame kūrinyje pagarbiai aptariamos lietu- 
vių ir kitos baltų kalbos, smerkiama tėvų kalbos išsižadanti di- 
duomenė. „Iš tiesų lietuviškajame žodyne, — pastebi A. Kojalavi- 
čius, — protarpiais pasitaiko nemaža lotynų kalbos liekanų; be 
to, pačiu linksniavimu, kirčių įvairove labiau nei kitos sarmatų 
kalbos lietuvių šliejasi prie lotynų ir graikų kalbų [ultra alias 
Sarmaticas linguas, ad Latinam et Graecam sese acclinent|" (62, 
I 9; 65, 46). Šios liekanos lietuvių šnekoje atsiradę dar prieš ro- 
mėnų atsikraustymą Lietuvon — mat Europoje kariavę lietuviai 
„be gausaus grobio, parnešdavo saviesiems ir svetimą kalbą. Ta- 
tai sena ir visuotinė bėda: svetur iš svetimšalio ko nors semtis, o 
savais dalykais bjaurėtis; taigi kad atrodytų esą išmintingesni už 
prastuomenę, atsisakę gimtosios kalbos, per tam tikrą laiką pa- 
keitė ją svetima" (65, 46—47). Tėvų kalbą pamynusiems didi- 
kams „Įvairenybėse“ netiesiogiai priešinamas kunigaikštis Merkelis 
Giedraitis — ne tik mazgodavęs, bučiuodavęs varguolių kojas, 
valgydavęs su jais prie vieno stalo, bet ir lig mirties skelbęs Die- 
vo žodį žemaičių kalba (63, 14—15). 

Regis, istorinio asmens tautybės klausimas A. Kojalavičiui esti 
itin opus. Lietuvos Bažnyčios istorijoje stropiai nurodoma krašto 
šventųjų, Vilniaus ir Žemaičių vyskupų tautinė priklausomybė. 
Įsidėmėtina, jog tarp daugybės prierašų „Įvairenybėse" nėra nė 
vieno lauktino „gente Lituanus, natione Polonus". Jėzuitų auto- 
rius atskiron tautybėn išskiria ne tik lietuvius, lenkus, rusus, bet 
ir žemaičius, mozūrus. Greta ketvirtojo Žemaičių vyskupo Jokūbo 
pridurta: „lietuvių tautybės trakiškis, liaudies vadintas Raudonu 
[Rawdonas|". Penktasis — Baltramiejus — esąs „mozūrų tautybės 

[natione Mazouius|", devintasis — Martynas — žemaitis („natione 
Samogita"). Ir visiškai netikėtas keturioliktojo (išties tryliktojo) 
Žemaičių vyskupo Venclovo Virbickio apibūdinimas — „natione 
Lithuanus, gente Polonus" (63, 84—85). 

Taigi A. Kojalavičius, perrašydamas M. Stryjkovskio „Kroni- 
ką", apvalo tautinę sąmonę nuo svetimos sarmatų ideologijos ap- 
našų, vėlei atveria Lietuvos istorinį kelią savarankion ateitin. Jo 
darbai gina ir XVII šimtmečio gyveniman diegia M. Husoviano, 
Mykolo Lietuvio, A. Rotundo, A. Volano subrandintą savito lie- 
tuviško valstybingumo sampratą. 

Jėzuitų autoriaus sukurta istorinė drama ligi galo suvaidinama 
kupinoje paradoksų tuometinėje krašto politinio gyvenimo scenoje. 
Paskutinysis Jogailaitis — Žygimanto Augusto sesers Kotrynos 
anūkas Jonas Kazimieras Vaza, A. Kojalavičiaus manymu, turėjęs 
sugrąžinti valstybei „Vytenio ir Jogailos giminės išpuoselėtą stip- 
rybę", neįveikęs bajorų savivalės, praradęs viltį reformuoti irstan- 
čią Respubliką, 1668 m. atsisako sosto. Paskutiniame seime ver- 
kia atsiveikinimo kalb4 sakydamas karalius, verkia Prancūzijon jį 
islydintys luomai. 

Kazimieras Jonas Sapiega, antrosios „Lietuvos istorijos" dalies 
pratarmėje ragintas „sekti protėviais“, „žengti į aukščiausią šlo- 
vę", netrunka įkūnyti A. Kojalavičiaus skleistą Tėvynės Tėvo sie- 
kinį — išties imasi „globoti“ tautos istoriją. 1682 m. tapęs Vil- 
niaus vaivada ir didžiuoju LDK etmonu, jis tvarkosi „lietuviš- 
kai": slopina bajorų savivalę, savo paties lėšomis išlaiko didžiulę 
Lietuvos kariuomenę, tėviškai rūpinasi kraštu ir pavaldiniais, jau- 
čiasi esąs nepriklausomas nei nuo lenkų, nei nuo lenkų kilmės 
valdovo Jono Sobieskio (1629—1696) valios. Krašte viešpataujantis 
etmonas amžininkų vadinamas „Lietuvos karaliuku" — „krolik Li- 
tewski" (127, II 175—180), 212), kalbama, jog K. J. Sapiega sie- 
kiąs nutraukti Lietuvos ir Lenkijos uniją, užsidėti Lietuvos Di- 
džiosios Kunigaikštystės mitrą (74, XXVI 474). Vis dėlto šito- 
kiam magnato valdymui pasipriešina, anot A. Rotundo ir A. Vo- 
lano, „lenkiškos savivalės" geidžianti Lietuvos bajorija. K. J. Sa- 
piegos teigimu, „iš Liublino" sukurstyta, ji ima siaubti etmono ir 
jo giminės dvarus. Maištininkų vadas Žemaičių seniūnas Grigas 
Oginskis kreipiasi į karalių Augustą II Saksą (1670—1733), „visos 
tautos vardu“ prašydamas įvesti Lietuvon svetimą kariuomenę 
„Respublikai ir laisvei apginti" (127, II 416—418). Tėvynės priešu 
apskelbtas K. J. Sapiega 1699 m. vasario 16 dieną Gardine sura- 

šo „Manifestą Dievui, pasauliui ir tėvynei" („Manifest Bogu, 
swiatu i ojczyznie"). Jame sielojasi dėl maištininkų niokojamo 
krašto, plėšiamų paprastų žmonių, dėl „laisvos nuomonės" perse- 
kiojimo tėvynėje, kurios pati prigimtis buvusi — „jausti, kas pa- 
tinka, ir kalbėti, ką jauti". „Manifeste“ Dievo ir tautos akivaiz- 
doje tikinama, kad ne etmonas, bet bajorai išdavę Lietuvą — pa- 
kvietę jon svetimą kariuomenę ir šitaip pažeidę „iš abiejų valsty- 
bių ir tautų sudarytos respublikos" pagrindus, suniekinę lietuvių 
žemės valstybingumą. Pats K. J. Sapiega visados gynęs „Lietuvos 
Kunigaikštystės tautos šlovę", neleidęs tėvynėn įžengti nei sveti- 
mai, nei lenkų kariuomenei. Deja, dabar liūdnai išpažįstąs, jog 
bajorų valdoma Lietuva nuo jo nusigręžusi, jog esąs „nuginkluo- 
tas sutikimo visos tautos, kuri veik visa prieš mane metėsi" 
(127, II 413—432). 1700 m., tyliai karaliui pritariant, Lietuvos 
bajorai galutinai pakerta Sapiegų galybę. Valkininkų kautynėse 
netekęs sūnaus Mykolo, etmonas bėga iš tėvynės, o krašto bajo- 
rai, liudydami ištikimybę vytautinei Lietuvos valstybingumo tra- 
dicijai, 1700 m. lapkričio 24 dieną Valkininkuose surašytu doku- 
mentu paskelbia karalių Augustą II absoliučios ir paveldimos val- 
džios Lietuvos didžiuoju kunigaikščiu, tardami: „...Išsižadame visų 
savo beverčių lenkiškų didžiosios Lietuvos kunigaikštijos, Lenkų 
karalių ir didžiųjų Lietuvos kunigaikščių mūsų protėviams duotų 
laisvių. Atmetame laisvą priešinimosi žodį [t. y. liberum veto) ir 
apie valstybę galvojimo laisvę. Valdžią ir jos dispoziciją taip pat 
pavedame ir įteikiame mūsų absoliutiškajam ir aukščiausiajam 
viešpačiui, šviesiausiajam Lietuvos kunigaikščiui, kaip kadaise ją 
turėjo paveldėjamieji Lietuvos kunigaikščiai. Gediminai, Algirdai, 
Jogailos viešpatavo absoliutiškai. Amžinai išsižadame laisvojo 
Lenkų karaliaus ir didžiojo Lietuvos kunigaikščio rinkimo teisių 
su visais jų punktais, klauzulėmis ir paragrafais..." (76, 378— 
379). 1701 m. pasipiktinęs Varšuvos seimas šį raštą viešai sudegįi- 
na. 

PABAIGA 


XVI-XVII amžių LDK istorinės literatūros tyrinėjimai leidžia 
prieiti prie šių išvadų: 

1. XVI a. Lietuvos kultūroje viduramžiams būdingą ontologinį 
pasaulio supratimą pakeitė istorinis mąstymas. Istoriografija kraš- 
to humanistų tapo suvokta kaip universalus, asmens ir tautos 
gyvenimą įprasminantis tekstas. Įrašydama į šį tekstą savo dar- 
bus tauta turėjusi įgyti „istorinę“ amžinybę. 

2. M. Stryjkovskio skelbtas etinis renesanso mokymas, kreipęs 
žmogų į vienintelį aukščiausią tikslą — į „amžiną šlovę“ žemės 
pasaulyje, iškėlė krašto kultūroje „šaunios“ — veiklios, herojiškos, 
krikščioniškos moralės principų nepaisančios, savo jėgomis perdėm 
pasikliaujančios — asmenybės idealą. 

3. Polemizuodami su kaimyninių šalių ideologinėmis nuostato- 
mis XVI a. Lietuvos publicistai Mykolas Lietuvis, A. Rotundas, 
A. Volanas, P. Roizijus bei kiti kūrė tautinės — savita lietuvių 
tautos prigimtimi, papročiais ir kultūra pagrįstos — valstybės 
sampratą. Stipri, paveldima, bet su teisės normomis suderanti di- 
džiojo kunigaikščio valdžia, „bajorų tautos“ išskirtinumą neigian- 
ti, žemųjų luomų pilietines teises ginanti demokratija buvo laiko- 
mos svarbiausiomis lietuviško valstybingumo savybėmis. 

4. Renesansiniai M. Stryjkovskio istoriografijos darbai sukūrė 
vientisą lietuvių tautos istoriją, apibrėždami lietuvių tautą kaip 
savarankišką, savitos kilmės, papročių, kalbos, savitos istorinės 
raidos etninę bendriją. M. Stryjkovskis tuometinėje Lietuvos kul- 
tūroje nuosekliausiai gynė antropocentrinės Vakarų dvasios idealus 
— laisvą, savo galiomis „žemiško išganymo" siekiančią asmenybę 
ir savarankią, istoriniais žygiais savąjį buvimą įprasminancią tau- 
tą. Didžios įtakos tolesnei lietuvių politinės minties raidai ir Lie- 
tuvos savimonei apskritai turėjo M. Stryjkovskio prikelta baltų 
tautų kultūrinės ir politinės vienovės samprata, jo skleista tauti- 
nės lietuvių valstybės idėja. Bet lietuvos ateitį „Kronika" vertino 
iš panslaviškojo sarmatizmo pozicijų, lietuvių tautos likimą pa- 
lenkdama bendrai lenkiškos „Sarmatų imperijos" raidai. 

5. XVI. Lietuvos literatūroje būta nemaža pastangų, sekant 
antikinės klasikos pavyzdžiais, kurti herojinį epą. M. Stryjkovskio 
eiliuotoji Lietuvos istorija gebėjo unikaliai sujungti klasikinę poe- 
tiką su lietuvių mitologiniu pasauliu, šitaip peršokdama įprastas 

renesanso istoriografijos bei herojinės poemos ribas ir įgydama vė- 
lyvojo tautinio epo lytį. 

6. XVI a. pab. — XVII a. pirmojoje pusėje Lietuvos kultūrą 
ištiko renesansinio antropocentrizmo krizė, esmingai pasikeitė ver- 
tybinė ir pasaulėžiūrinė asmens orientacija, buvo grįžta prie tra- 
dicinės krikščioniškos moralės. Krašto baroko literatūroje tapo pa- 
neigta „žemiškos šlovės“ vertė, egocentrišką „šaunų" herojų, neri- 
botos laisvės asmenybę pakeitė pamaldaus, Dievui ir tėvynei įsi- 
pareigojusio žmogaus siekinys. 

7. Vertybinei baroko nuostatai XVII amžiuje buvo palenkta 
Lietuvos istorijos interpretacija. A. Kojalavičius suteikė tautos 
istorijai renesanso pamestą krikščioniškos doros matmenį, vertino 
praeitį kaip Zmogaus, tautos ir Dievo valių sąveikos lauką. Jo 
teigimu, valstybės likimas priklausąs ne tiek nuo piliečių „šaunu- 
mo", kiek nuo jų valstybės valdovų dorinės brandos, gebėjimo 
krikščioniškomis dorybėmis pelnyti savai tautai Dievo paramą. 

8. A. Kojalavičius, perrasšydamas M. Stryjkovskio „Kroniką“, 
atmetė jos skleistą polonocentrinę sarmatizmo ideologiją, vėlei at- 
vėrė Lietuvos istoriniam keliui savarankišką ateitį. „Lietuvos isto- 
rija" gynė ir XVII a. sąmonėn diegė A. Goštauto, M. Husoviano, 
Mykolo Lietuvio, A. Rotundo, A. Volano, M. Daukšos subrandin- 
tą savitomis lietuviškomis tradicijomis grįsto valstybingumo sam- 


pratą. 

PERSON, VOLK, STAAT IN DER HISTORISCHEN 
LITERATUR DES GROBFURSTENTUMS LITAUEN 


Zusammenfassung 


Die historische Literatur war ein wichtiger Teil der Kultur 
des GroBfūrstentums Litauen im XVI-XVII Jh., die die wesentli- 
chen weltanschaulichen, ideologischen und žsthetischen Suchens- 
vermogen jener Zeit zu umfassen und zu verallgemeinern versuch- 
te. Die auferordentliche Bedeutung dieser Literatur wurde durch 
die Veranderungen im BewuBtsein des Westeuropas verursacht 
und zwar: die ontologische Weltauffassung wurde durch die histo- 
rische Denkweise der Renaissanceepoche ersetzt. 

Die Historiographie des XVI-XVII Jh., deren Grund die Wer- 
ke von Motiejus Stryjkovskis (1547—vor 1593) und die von Al- 
bertas Kojalavičius (1609—1677) bilden, drūckte aus und formier- 
te das politische BewuBtsein Litauens, zugleich den gesellschaftli- 
chen Gedanken der Litauer in die politische Polemik West- und 
Osteuropa einzufugend. In den historischen Werken von M. Stryj- 
kovskis wiederspiegelt sich am deutlichsten die renaissancische an- 
tropozentrische Auffassung der Personlichkeit, der Nation und des 
Staates. Aus der Position der theozentristischen Weltauffassung 
korrigierte die barockische Historiographie von A. Kojalavicius die 
Konzeption des Individuums, interpretierte neu die Beziehungen 
zwischen dem Individuum und dem Volk, zwischen dem Individu- 
um und dem Staat. 

Das Ziel dieser Arbeit ware — auf Grund der historischen Li- 
teratur — die Dominanten der Weltauffassung des litauischen 
Menschen der XVI-XVII Jh., seine geistigen Werte, das kulturel- 
le und politische BewuBtsein dessen, sowie die ideologischen 
Grūnde der Staatlichkeit Litauens herauszustellen. 

Also man betrachtet die historische Literatur des Groffirstėn- 
tums Litauen als einen Kulturtext. Man analysiert sie im Sinne 
des Kulturstils, wenn man als den Determinator des Stils die 
Weltauffassung der schopferischen Personlichkeit annimmt und 
wenn man den Stil nicht nur als eine historische Benennung der 
Kulturbegriffe betrachtet, sondern als ein Prinzip des Kulturschaf- 

fens selbst, das alle getrennten -Gebiete des geistigen Lebens der- 
selben stilistischen Epoche in sich vereint. 

Es ist hervorhebenswert, da8 die im Mittelalter herrschende 
abstrakte Empfindung der Zeit durch das konkrete, immer fort- 
laufende und nicht zurūckkehrende Bild der Zeit in der Weltauf- 
fassung der Renaissanceepoche verdrūngt wird. Der westeuropai- 
sche Mensch gelangte in die Welt der historischen Zeit, seine Be- 
ziehung dazu k6nnen wir „als“ einen Kampf gegen die Zeit" be- 
nennen. In diesem Kampf bemiūhte sich der Renaissancegeist die 
einfache Zeit in die geschichtliche umzuwandeln — also aus ihr 
eine -bedeutungsvolle, sinngemaBe Vergangenheit zu machen. 

Dem historischen Schriftentum der Renaissanceepoche wurden 
die wichtigsten Aufgaben der Kulturarbeit gestellt, namlich — die 
Wirklichkeit  wissenschaftlich zu erkennen und das Weltbild 
kūnstlerisch auszupragen. Die Historiographie wurde als eine lite- 
rarische Gattung aufgefaBt, die ihre didaktische Funktion besitzt 
— die Wahrheit der Vergangenheit aufzuklšren und an Beispielen 
dieser die gegenwartige Gesellschaft zu belehren. 

M. Stryjkovskis, wie auch die anderen Autoren des damaligen 
Westeuropas, erfasste schon keine gottliche Ursachlichkeit, die die 
historischen  Ereignisse vereint, nahm die Geschichte als ein 
Kampffeld wahr, das fur alle mėglichkeitshabenden Pers6nlichkei- 
ten und Vėlker offen bleibt. Die historischen Ereignisse werden 
nicht durch den Willen Gottes verursacht, sondern durch den 
mit dem Schicksal kampfenden Menschen, durch den Geist des 
Volkes. Anstelle des Gottes tritt die antike Fortuna. 

Zugleich hob M. Stryjkovskis „die Kunst der Geschichte" als 
ein universelles, ontologisches Grundprinzip des Menschenseins 
hervor. Die Bibel wurde durch die „heiligen" Geschichtswissen- 
schaften ersetzt, die die Weltordnung behiten, das Menschenle- 
besn sinnvoll machen und die Menschenarbeiten in die Richtung 
der „historischen Ewigkeit" lenken sollen. 

Die ethische Lehre der Renaissanceepoche stellte der Person- 
lichkeit das ewige hochste Ziel — das war „der ewige Ruhm" des 
irdischen Lebens im Gedachtnis der Kultur. „Die Tugend" grin- 
dete auf dem Begehr des irdischen Ruhms. Der Zweck der Histo- 
riographie ware das durch die Vorbilder der Vergangenheit anzu- 
spornen. Das Grundprinzip der geistigen WertmaBe des Menschen 
in der renaissancischen Historiographie Litauens wurde durch die 
Kmterien „der Bravheit" und „des Patriotismus" bestimmt. Die 

Personlichkeit sollte den „ewigen Ruhm" nicht fur sich selbst, 
sondern auch fr die Heimat suchen. Ė 

Die Urheber der Renaissancehistoriographie in West- und Mit- 
teleuropa waren die ersten Beschūtzer der nationalen Staaten, die 
Grūnder der neuen — nationalen — Ideologie. 

Schon am Anfang des XVI Jh. hob der Kanzler des GroBfūrs- 
tentums Litauen Albertas Goštautas die Idee des nationalen li- 
tauischen Staates hervor, dem zugrunde eigentūmlicher Ursprung 
des Volkes, seine Sitten und Brauche, sowie die eigenartige Kul- 
tur liegt. Er trennte sehr deutlich die Begriffe das Volk und der 
Staat, auch die Nationalitšt und die Būrgerschaft voneinander. 
Als Gegensatz zur Idee der staatlichen Selbstandigkeit des litaui- 
schen Volkes, die Albertas Goštautas verteidigte, stellte der Dich- 
ter Jonas Vislicietis (ungefahr 1490—1520) in seinem Poem „Der 
preuBische Krieg" (1515) die Ideologie des panslavistischen Sar- 
matismus dar. 

Es ist hervorhebenswert, daB in den nachsten Jahrzehnten der 
politische Gedanke in Vilnius sich in der Richtung der Ideen von 
A. Goštautas und nicht in der des Poeten J. Vislicietis entfalte- 
te. Durch die Polemik mit der Ideologie der Nachbarlander ver- 
mochte der Gedanke Litauens des XVI Jh. seine eigenartige Auf- 
fassung der Regierungsmacht und der Gesellschaftsordnung, die 
auf Traditionen des staatlichen Lebens des Volkes stūtzt, auszu- 
pragen. Dem von Moskau vergėtterten Despotismus stellte Vilnius 
die Personlichkeit des freien Willens und die demokratische Gese- 
Ilschaftsordnung gegenūber. Gegen die aus Krakau kommende 
Ideologie, die aufBerordentliche Rechte des Adelstandes deklarierte, 
wurde in Litauen Idee der starken rechtlichen PFiūrstenherrschaft 
und der Demokratie, die weite burgerliche Rechte der niederen 
Stande garantiert, verbreitet. 

„Die Chronik“ von M. Stryjkovskis (1582 in Konigsberg) 
krėonte die Bemihungen der Renaissancehistoriographie Litauens 
kompakte Geschichte des litauischen Volkes zu schaffen, wobei 
das litauische Volk als eine selbstandige Individualitat hervortritt 
— also als eine ethnische Gesellschaft, dię ihren eigenartigen 
Ursprung, ihre Sitten und Brauche, ihre Sprache und ihre einzi- 
gartige geschichtliche Entwicklung besitzt. 

M. Stryjkovskis machte einen klaren Unterschied zwischen den 
Begriffen das Volk und der Staat. Seine in Sluzk 1575-1577 ge- 


schriebene erste litauische Geschichte in Versen, das so genannte 

Nesvyžius-Manuskript „Uber den Ursprung und Munterheit, Hel- 
dentaten und innere Sachen des edlen Volkes der Litauer, Žemai- 
čiai und Russen" (O początkach, wywodach, dzielnosšciach, spra- 
wach rycerskich i domowych slawnego narodu litewskiego, Ze- 
moidskiego i ruskiego) ist keine Geschichte des „politischen Vol 
kes", sondern die Geschichte des litauischen Ethnos, das vielna- 
tionales GrofBfūrstentum Litauen geschaffen hatte. Die Verhaltnis- 
se zwischen der Religion und der Nationalitat betrachtet 
M. Stryjkovskis aus dem Standpunkt des Religionpluralismus, der 
Renaissanceepoche eigen war. Die Religion sei nur der historische 
sich immer wieder zu verandbarer Teil des Volkslebens. Die Mis- 
sion des Glaubens ist unweigerlich gesellschaftlichen Charakters — 
die Verstarkung der Kraft des Volkes und des Staates. 

Im Begriff von M. Stryjkovskis bleibt die litauische Kultur 
nur insoweit wertvoll, wie sie alle Wesensmerkmale der Nation 
bewahrt. Noch vor der Erscheinung der ersten litauischen Būucher 
im Groffūrstentum Litauen beschūtzt der Autor offentlich die 
Rechte der litauischen Sprache. 

in Bewuftsein des litauischen. Volkes hat M. Stryjkovskis die 
Idee des selbstūndigen historischen Schicksals der Litauer, die 
Idee ihres eigenartigen Ursprungs tief eingepragt. 

Die litauische Historiographie stellte den Begriff der politi- 
schen und kulturellen Einheit der Balten dem durch die Renais- 
sanceepoche erweckten Nationalismus der Deutschen und Slaven, 
der expansiven Ideologie des Pangermanismus und Panslavismus 
gegenūber. 

M. Stryjkovskis hat die Vergangenheit des litauischen Volkes 
in die Weltgeschichte eingezogen. Seiner Theorie nach stammt 
das litauische Volk aus dem Geschlecht des Enkels des biblischen 
Noah. Damit hat er die Ursprūnge der Litauer in die Anfange 
der  Menschheit eingeflochten. In den Erzahlungen ūber die 
Kampfe der Litauer mit dem romischen Reich oder mit anderen 
Volkern Westeuropas wurden die Litauer als gleichwertiges Bin- 
deglied der antiken politischen Welt geschildert. 

Zugleich verteidigten die Werke von M. Stryjkovskis die Idee 
des nationalen litauischen Staates. Er bemihte sich die vielfalti- 
gen Adligen verschiedener Nationalitaten des GroBfirstentums Li- 
tauen im XVI Jh. auf Grund der litauischen Nationalitat zu ver- 
einigen. Der Schriftsteller bietete der Geneologie der hervorra-, 
gendsten Edelleute Litauens an, er behauptete, daf die Ahneii“ 

der Litauer und Russen aus ehrenvollen antiken Litauer stamm 
ten und litauischer Nationalitūt waren. Also war das politische 
Bewuftsein der Adligen im XVI Jh. noch nicht vom ethnischen 
SelbstbewuBtsein entfernt. M. Stryjkovskis hat die selbstandigė 
Vergangenheit Litauens hervorgehoben, leider seine selbstandigė 
Zukunft nicht erblickt. Die Gegenwart bewertete er aus der Posi- 
tion des panslawistischen Sarmatismus. 

Die zweideutigen ideologischen Vorbedingungen der Texte von 
M. Stryjkovskis wurden nicht sofort sowohl in Litauen als auch 
in Poland bemerkt. Die polnischen Leser schrieben dem Autor 
die Schuld zu, daf dieser die Interessen des Heimatlandes Polen 
verriet, daB er den Litauern schmeichelte. Dagegen in Litauen 
weckten zunachst die Werke von M. Stryjkovskis den litauischen 
Patriotismus, unterstūtzten die Ideen der Staatlichkeit und kultu- 
rellen Selbstandigkeit Litauens. 

Den Gedanken von M. Stryjkovskis nach, ist die geschichtli- 
che Selbstverstandigung Litauens ohne das asthetische Gedachtnis 
unvorstellbar. So bemihte man sich die Welt der Vergangenheit 
als ein Kunstwerk darzustellen. 

Die Litauische Literatur des XVI Jh. fuhrte einen Dialog mit 
der „klassischen“ Antike der Griechen und der Romer. Sie ent- 
wickelte sich als eine bewuBte und erfinderische Stilisation der 
Antike. Am Beispiel des antiken Epos begann. J. Vislicietis im 
Jahre 1515 eine nationale Epopoe zu schaffen. Die in Versen ge- 
dichtete „Geschichte Litauens"“, die M. Stryjkovskis in Sluzkas 
geschrieben hat, entspricht in mehreren Aspekten den Forderun- 
gen der klassischen Literatur der Antike. 

Die Renaissanceliteratur Litauens wandte sich nicht nur zur 
griechisch—r6mischen,  sondern  auch - zur litauischen Antike. 
M. Stryjkovskis stilisierte und kūnstlerisch erweiterte die antiken 
europaischen Texte, das Schaffen des „heidnischen Litauens“" 
ubertrug aus der Mythologie auf die literarische Ebene. Fast alle 
groBte historische Ereignisse und Personlichkeiten haben ihre Vor- 
bilder in der antiken Kultur oder in der Heiligen Schrift. Damit 
wird das vorchristliche Litauen, so wie der ganze historische 
Schicksal des litauischen Volkes, in. den Kontext der alten und 
Aamaligen Kultur Europas eingeschrieben. 

Die von M. Stryjkovskis geschaffene „Geschichte Litauens" 
'berschritt alle Schranken der gew6hnlichen Historiographie und 

des Heldenepos der Renaissance. Sie nahm die Form des spaten 
Nationalepos an. 

M. Stryjkovskis war ein origineller Kūnstler, dem die Rahmen 
der Renaissancepoetik zu eng waren, Er vereinte novatorisch die 
heroische Lobstilistik mit dem vulgaren Realismus. Leider bekam 
die Schilderung der Vergangenheitswelt noch keine psychologische 
Tiefe, weil die Helden nicht imstande waren die Situation selb- 
standig zu bewerten, nachzudenken und zu 'analysieren. 

Am Beispiel des Schaffens von M. Stryjkovskis konnen wir 
SchluBfolgerungen ziehen, daB die Literatur des XVI Jh. sowohl 
in Litauen als auch in Renaissanceeuropa zum individuellen Teil 
des Schaffens wurde und nicht als nachahmentlicher Beruf geblie- 
ben war. Die antike Kultur wurde nicht mehr nur imitiert, son- 
dern auch stilisiert. 

Auf Grund des feierlichen Schaffens damaliger Zeit, der Werke 
von Andrius Rimša, Jonas Radvanas, Petras Skarga, Danielius 
Naborovskis, Zbignievas Morštynas, Albrechtas Stanislovas Radvi- 
la kėnnen wir deutlich das aksiologische Paradigma der Barock- 
kultur betrachten. 

Schon am Ende des XVI Jh. uberlebte der Mensch in Litauen 
die Krise der antropozentristischen Weltauffassung. Das irdische 
Sein, dessen in der Renaissanceepoche herrschende Erkennenmėg- 
lichkeitsillusion schon aus der Macht des Menschenwillens wegge- 
schlichen war, offenbarte sich im diesseitigen Raum voll von wi- 
derspruchreichen Antinomien. 

„Die Bravheit" in der Literatur des XVI Jh. war schon keine 
Tugend mehr. „Die Ruhmbegier" war als das Laster bewertet. 
Der renaissancische „virtus“ bekam eine negative Konnotation in 
den barockischen "Texten als „ambitio". Den Ruhmsiūchtigen wa- 
ren solche Tugenden wie „Gottesangst“, „Frommigkeit" und „hei- 
lige Gehorsamkeit" gegenubergestellt. 

Anderseits suchte der Barockmensch persėnliche Kontakte mit 
dem Gott anzukniūpfen. Der Herr war schon nicht nur als mach- 
tiger Beschūtzer des Weltsinnes, sondern zuerst als sorgvoller, 
lieblicher Schūtzer des personlichen menschlichen Seins. Der Herr 
war zum „mein Gott" geworden. Mit dem „irdischen Ruhm" war 
auch die Wichtigkeit des staatlichen Lebens abgewertet. Im 
Schriftentum des XVII Jh. Litauens bildete sich ein neuer Ideal 
des Menschen — eine fromme Personlichkeit anstelle einer braven. 
In den deheroisierten Texten des XVII Jh. wurden die Tendenzen 

klarer sichtbar, wobei die Personlichkeit dem Willen des Kollek- 
tivs untergeworfen wurde und womit das BewuBtsein der kollekti- 
ven Schuld und der kollektiven Verantwortung transparent wur- 
de. 

Die Weltauffassung der litauischen Barockzeit konnen wir mit 
Recht als ein dialektisches Bindeglied zwischen dem renaissanssi- 
schen Antropozentrismus und dem mittelaltrigan Theozentrismus 
wahrnehmen. Diese Ideen fanden Widerhall in der Gegenwart als 
fammiger Drang nach dem Gott, der Personlichkeit, die den 
Wert des irdischen Seins und den Stolz des Menschen bis zum 
Ende nicht verleugnen konnte. Das Bekenntnis „der Lehrheit des 
Ruhms" und anstatt dieses „die heilige Frommigkeit" wiederspie- 
geln am deutlichsten den Bruch der Weltauffassung des Landes. 
Anstelle eines aktiven politischen Zeitalters, der keine moralische 
Skrupel bekannte, brach das neue kontemplative auf Angst vor 
Gott und auf die strengste Moral gebaute Jahrhundert aus. Den 
inneren Inhalt des geistigen Lebens des XVII Jh. bildete nun- 
mehr keine blinde Furcht vor der Freiheit, sondern die Besin- 
nung der Pilicht, die der tragische Humanismus sich einzuleben 
bemihie. Die vorherrschende existenzielle Haltung des barocki- 
schen Menschen — die freie Verpflichtung dem Gott und der Ge- 
sellschaft gegeniber. 

Die Historiographie der Barockkultur hob ihre Anspriche ab, 
die Bibel zu ersetzen, aber bewahrte die Autoritat der „Lehrerin 
des Lebens", die sie in der Antike verschaffen hat. Nur der 
Inhalt der Lehre verūnderte sich wesentlich. Die geschichiliche Li- 
teratur deklarierte nicht mehr die egozentristische personliche 
Ruhmbegierde, sondern drūckte allgemeinen Regel der christlichen 
Moral aus. Die Geschichte Litauens wurde nach den Ansprichen 
des barockischen Wertsystems dargestellt. Den Bruch des baroc- 
kischen historischen Bewu8tseins der Nation wiederspiegelt am 
deutlichsten die „Geschichte Litauens" in zwei Banden des Pro- 
fessoren der Akademie Vilnius, des Jesutten A. Kojalavičius 
(„Historia Lituana"— T.I. 1650 in Gdansk, T.II. 1669 in Antwer- 
pen). Als Vorbild zu diesem Werk diente „Die Chronik" von 
M. Stryjkovskis. A. Kojalavičius verlieh aber dem "Text einen 
ganz neuen Sinn. “ 

Anderseits vermochte A. Kojalavičius die objektivisierte geschi- 
chtliche Wahrheit mit dem Weltauffassungssystem der Barockepo- 
che zu verkniūpfen, sie damit den didaktischen Regeln zu len- 

kend. So gelang es ihm, wie auch den anderen Autoren des 
Westbarocks, den Mafstab der christlichen Tugend, der in der 
Renaissanceepoche verloren ging, in die Volksgeschichte wieder 
einzuziehen. In der „Geschichte Litauens" wird die Vergangenheit 
als ein Wirkungsfeld zwischen dem Menschen- und dem Gottes- 
willen begriffen. Die Menschen auf der Erde haben vėllige Frei- 
heit des Tuns, sie kėnnen Sūnden begehen, aber auch anderseits 
— der Wahrheit des Gottes dienen, so die moralischen Grūnde 
des Lebens verstarkend. Die Vernunft Gottes herrscht aber tuber 
die Welt, lenkt die geschichtlichen Ereignisse in Hinsicht auf die 
Moral der V6lker oder der Volkerleiter. Von diesem Blickpunkt 
aus verlor die geschilderte Geschichte die Starke des „heroischen 
Epos" — sie wurde zum Bekehrungsdrama der Person und des 
Volkes. 

Sowohl die „Geschichte Litauens“ als auch die religiosen 
Schriften von A. Kojalavičius hoben den Ideal der Personlichkeit, 
der Ansprūchen des gesellschaftlichen Wertsystems des XVII Jh. 
"entsprach, hervor — den frommen Patrioten des Landes. Sonst 
waren die Rahmen des einplanigen didaktischen Werkes dem 
Schaffen von A. Kojalavičius zu eng. Unterschiedlich von 
M. Stryjkovskis weigerte der Barockautor die Vergangenheitsper- 
sonlichkeiten einseitig zu idealisieren und bemihte sich alle wi- 
dersprūche des Lebensgeistes zu schildern. Er fūhrte in die Land- 
literatur der Renaissanceepoche noch nicht bekannte poetische 
Ausdrucksmittel wie die erlebte Rede und den inneren Monolog 
ein. 

In dem historischen Text des Barocks waren die in der Re- 
naissanceepoche verehrten Ruhm und Freiheit der Personlichkeit 
als Opfer dem Volk und der Heimat gebracht, die blinde Liebe 
der Nation — der hoheren gėttlichen Liebe der tugendhaften 
Wahrheit geopfert. 

Als Gegensatz zur Freiheitsideologie des polnischen Adels, ho- 
ben die litauischen Autoren nach der Lublinsunion und nach dem 
Tod des letzten Vertreters des Geschlechts von Jogaila Žygiman- 
tas Augustas die Idee hervor, daB die Macht nicht geerbt sein, 
sondern dem Adel geh6ren muB. A. Rimša und J. Radvanas 
wollten das Schicksal des Staates in die Hande der adligen Rad- 
vilos ubergeben und suchten unter diesen GroBen „Pater Pat- 
riae". 

Der eigenartige Zug des Schrifttums der Barockkultur ware 
das Bild des edligen GroBen, der alle Interesse des Volkes und 
des Groffūrstentums Litauens schūtzt. In Polen hat man keinen 
Mut im ganzen XVII Jh. die Macht der Magnaten zu loben. An- 
derseits aber kamen in der damaligen Literatur auch die anderen 
Tendenzen zum Vorschein, z. B., A. Olizarovijus hob die Idee 
der geerbten Macht des Monarchen hervor. 

Der politische Gedanke des litauischen Barocks, der sich auf 
die Vorbedingungen der Publizistik des XVI Jh. stūtzte, war als 
Gegensatz den wesentlichen Thesen der Ideologie des Sarmatis- 
mus, der damals in Polen herrschte und nach Litauen drang, 
eben der unbeschrūnkten Freiheit der Adligen, dem Begriff des 
„geschlossenen Volkes" der christlichen Adligen, dem Begriff der 
freien Elektion des Monarchen, der absoluten Abhangigkeit des 
Bauers von dem Willen des Adligen. Die schriftliche Kultur des 
Barocks polemisierte mit dem Begriff „des Sarmatenreiches" und 
hob dagegen die Idee der politischen Einheit der baltischen Lan- 
der, auch „das Reich Litauens"“ hervor. A. Kojalavičius lehnte 
die Vorbedingung des Sarmatismus ab, da8 Polen der einzige 
Erbe aller slavischen Lander ist. Damit unterstūtzte er die Idee 
des litauischen Reiches. 

Die Beziehungen zwischen Vilnius und Moskau sind in der 
„Geschichte Litauens" als der Kampf des freien Westlandes mit 
dem wilden Ostland geschildert, das alle Wahrheiten des Rechts 
und der Tugend zugrunde gerichtet hat. Das gegen Moskau 
kampfende Litauen hat A. Kojalavičius als einen Beschūtzer der 
westlichen Demokratie und der christlichen Tugend hervorgeho- 
ben. 

Das imperische BewufBtsein Litauens bemūhte sich der jesuiti- 
sche Historiker mit der Idee der ethnischen, sprachlichen und 
kulturellen Einheit der eroberten Lander zu begrūnden. In seinen 
Schriften ist die Verwandtschaft der Litauer und der Letten, der 
Litauer und der PreuBen hervorgehoben. 

Das Groffūrstentum Litauens betrachtet A. Kojalavičius als 
ein litauisches Reich, das das litauische Volk und der litauische 
Ursprung geschaffen hat. Die Heimat war fur ihn nicht nur ein 
politischer, sondern auch ein ethnischer Begriff. 

Die Ideologie des litauischen  Reiches setzte der Schriftsteller 
nicht direkt der Idee der Union zwischen den Litauern und den 
Polen entgegen. In seinen Schriften ist die politische Vorbedin- 

gung klar, daB nur der Staat stark sein kann, den ein Volk bil- 
det und der nur einen Herrscher hat. Anderseits im zweiten 
Band der „Geschichte Litauens"“, das A. Kojalavičius in der Zeit 
der Okkupation seines Heimatlandes durch Moskau schrieb, sah 
er nur einen einzigen Ausweg gegen diese Agression — die Union 
mit Polen. In seinen Schriften finden wir den Begriff der Union 
nicht im polnischen Sinne des Wortes, sondern im litauischen, 
den A. Rotundas noch im XVI Jh. hervorgehoben hat. 

Die imperische Ideologie Litauens, unterschiedlich von Ideen 
des Sarmatismus, wurde nicht zum Messianismus — daraus bilde- 
te sich nicht der Kult des gėttlichen Volkes. Der christliche 
Blick des Barockautors verherrlichte das litauische Volk nicht. In 
den Schriften von A. Kojalavičius soll Litauen geduldig die ge- 
meinsame Verantwortung fur das christliche Europa tragen. Das 
Jahrhundert der Restauration des Christentums pragte im natio- 
nalen BewuBtsein der Litauer keine Herrschaft in der Welt im 
Namen Gottes, sondern den Gedanken des Dienens der Welt und 
dem Gott. 


JEDNOSTKA, NAROD, PANSTWO W 
LITERATURZE HISTORYCZNEJ WIELKIEGO 
KSIESTWA LITEWSKIEGO 


/ 
Resumė 


Literatura historyczna — niezwykle wažna częšc kultury Wiel- 
kiego Księstwa Litewskiego XVI-XVII wieku — potrafila ogarnąc 
i uogolnic istotne poszukiwania šwiatopoglądowe, ideologiczne i 
estetyczne owegu czasu. O szczegolnym znaczeniu tej literatury 
zadecydowaly zmiany, ktore zaszty w sšwiadomošė na Zachodzie: 
zamiast ontologicznej koncepcji šwiata w okresie odrodzenia przy- 
szto myslenie dziejowe. 

Historiografia XVI-XVII stulecia, ktorej podstawę stanowią 
prace Macieja Stryjkowskiego (1547 — przed 1593) oraz Alberta 
Kojalowicza (1609—1677), formulowala i uksztaltowala sšwiado- 

mošč polityczną Litwy, wlączyla mysl spoleczną Litwy do polemi- 
ki politycznej między Europą Zachodnią i Wschodnią. Historyczne 
dzieta M. Stryjkowskiego najjaskrawiej w Owczesnej kulturze kraju 
krzewily renesansowe, oparte na antropocentryzmie pojęcie jed- 
nostki, narodu i panstwa. Historiografia barokowa A. Kojalowicza 
z. pozycji teocentrycznego rozumienia swiata istotnie korygowala 
koncepcję indywiduum, po nowemu interpretowala stosunki międ- 
zy jednostką a narodem, jednostką a panstwem. 

Podstawowym celem pracy jest zbadac, opierając się na litera- 
turze historycznej, dominanty mentalnosci cztowieka Litwy XVI- 
XVII wieku, jego hierarchię wartošci, samosšwiadomošė kulturalną 
i polityczną oraz fundamenty ideologiczne panstwowosšci Litwy. A 
wigc literatura historyczna Wielkiego Księstwa Litewskiego zostala 
przedstawiona jako tekst z zakresu kultury. Bada się ją pod 
względem stylu kultury, przyjmując za wspolny mianownik stylu 
šwiatopogląd osobowošci tworzącej, pojmując styl nie tylko jako 
szatę zewnętrzną kultury, lecz rowniež jako zasadę jej tworzenia, 
lączącą w jedną calosč rožnorodne dziedziny žycia duchowego tej 
samej epoki stylistycznej. 

Daje się zauwažyč, že panujący w wiekach srednich abstrak- 
cyjny odbior' (interpretacja) czasu wypiera obraz czasu konkretne- 
go, mijającego bezpowrotnie. Czlowiek Zachodu znalazt się w 
swiecie czasu dziejowego, jego stosunek do czasu stal się „walką 
z czasem". W walce tej duch renesansu usiluje przeksztalcic czas 
w historię — swiadomą, uwarunkowaną przesztošcią. 

Renesansowemu pišmiennictwu dziejowemu powierzono do spel- 
nienia misję kulturalną: naukowe poznanie rzeczywistosci, artys- 
tyczne przyozdobienie šwiata. Historiografia jest pojmowana jako 
gatunek literacki o swoistym przeznaczeniu dydaktycznym — ma 
wyjawič prawdę o przesztosci, ksztaltującą spoleczenstwo wspol- 
czesne. 

M. Stryjkowski, podobnie jak Owczesni autorzy zachodnio-— 
europejscy, nie dostrzega! pierwiastka Boskiego jednoczącego wy- 
darzenia przesziošci, dzieje widzial jako pole walki narodow i jed- 
nostek, posiadających szerokie možliwošci. Nie wola Boga, lecz 
potęga walczącego Zz losem cztowieka decyduje 0 wydarzeniach 
dziejowych narodu. Boga wypiera z historii antyczna Fortuna. 

Jednoczešnie M. Stryjkowski „sztukę historyczną" wysunąl jako 
uniwersalną, ontologiczną podstawę žycia ludzi. „Swiete“ nauki 
historyczne zastąpily Biblię: wlašnie one powinny strzec ladu na 

šwiecie, nadac sens zyciu cztowieka, skierowac jego dzialalnosč ku 
„wiecznošci dziejowej". 

Renesansowa nauka etyczna kierowala jednostkę ku jedynemu 
najwyžszemu celowi — „ku wiecznej chwale" na šwiecie ziemskim 
i wpisaniu się w pamigč kultury. „Cnota" stala się uzasadnionym 
požądaniem chwaly ziemskiej, przeznaczeniem historiografii jest 
zachęcač do niej przykladami z przesztošci. 

Patriotyzm obok bohaterstwa w litewskiej historiografii rene- 
sansowej jest podstawowym miernikiem oceny czlowieka: obowiąz- 
kiem jednostki jest nie tylko poszukiwanie „niesmiertelnej stawy“ 
dla siebie, lecz i dla Ojezyzny. 

Tworcy historiografii renesansowej zarowno Europy Zachodniej, 
jak i Europy Srodkowej byli pierwszymi obroncami panstw naro- 
dowych, založycielami nowej — narodowej — ideologii. 

Juž na początku XVI w. kanclerz Wielkiego Księstwa Litews- 
kiego Albertas Gosztautas wysuną! ideę litewskiego panstwa naro- 
dowego, swoistego pod względem cech narodowych, obyczajow i 
kultury. Wyraznie rozdzieli! pojęcie narodu i panstwa, narodowos- 
ci i obywatelstwa. 

Poeta Jan z Wislicy (okolo 1490 — okolo 1520) w poemacie 
„Wojna pruska" (Bellum Prutenum 1515) panstawistyczną ideolo- 
gię sarmatyzmu przeciwstawil idei samodzielnošci panstwowej na- 
rodu litewskiego, w ktorej obronie występowa! A. Gosztautas. 
Opiewając heksametrem przesztosc Litwy, Jan z Wislicy kompo- 
nowal ją do dziejow stowianskich, przysztosė narodu litewskiego, 
w perspektywie historycznej, upatrywal!l w Imperium Polskim — 
Sarmacji. W ten sposob patriotyzm Wielkiego Księstwa Litews- 
kiego probowal pogodzič ze samošwiadomoščią Sarmaty. 

W pozniejszych dziesigcioleciach mysl polityczna Wilna kieruje 
się nie ku ideom Jana z Wislicy, lecz sktania ku koncepcji nak- 
rešlonej przez A. Gosztautasa. 

Mysl litewska XVI w., polemizując z ideologią panstw sąsied- 
nich, potrafila przedstawič swoistą koncepcję ladu panstwowego, 
opartą na tradycjach narodowych žycia panstwowego. Wilno prze- 
ciwstawialo ustroj žycia wolnych jednostek i demokratycznego 
spoteczenstwa despotyzmowi bronionemu przez Moskwę. Wbrew 
gloszonej przez Krakow ideologii wyjątkowosci stanu szlacheckiego 
w Litwie poruszano kwestie silnej wladzy ksiąžęcej, opartej na 
praworządnošci oraz demokratycznych gwarancjach szerokich praw 
obywatelskich stanow nižszych. 

„Kronika“ M. Stryjkowskiego (1582 r., Krolewiec) uwienczyla 
wysilki renesansowej historiografii Litwy w sprawie stworzenia 
jednolitej historii narodu litewskiego, wyodrgbnienia narodu li- 
tewskiego jako samodzielnej, zespolonej jednostki — wspolnoty et- 
nicznej odrębnego pochodzenia, obyczajow, języka, swoistego ro- 
zwoju dziejowego. 

M. Stryjkowski wyraznie rozgranicza! pojęcie narodu i panst- 
wa. W latach 1575—1577 jego pierwsza napisana w Slucku wier- 
szowana historia Litwy „O początkach, wywodach i dzielnosciach, 
sprawach rycerskich i domowych stawnego narodu litewskiego, že- 
moidskiego i ruskiego", tak zwany rękopis niešwieski, nie jest his- 
"torią „narodu politycznego", lecz dziejami etnosu litewskiego, kto- 
ry stworzyt wielonarodowe Wielkie Księstwo Litewskie. 

M. Stryjkowski postrzegal stosunek narodowošci i religii z po- 
zycji charakterystycznego Ienesansowi pluralizmu religijnego. Reli- 
gia jest jedynie dziejową zmieniającą się formą žycia narodu. 
Spoleczne przeznaczenie wiary — to wzmacnianie potęgi narodu i 
panstwa. 

Kultura litewska, zgodnie z twierdzeniem M. Stryjkowskiego, 
zachowa swą wartosc jedynie strzegąc swych form narodowych. 
M. Stryjkowski, jeszcze przed pojawieniem się w Wielkim Księs- 
twie Litewskim pierwszych ksiąžek, zaczyna publicznie bronic pra- 
wa języka litewskiego. 

M. Stryjkowski wyryl w swiadomosci litewskiej ideę samodziel- 
niego losu dziejowego narodu litewskiego, odrębnosci jego pocho- 
dzenia. 

Historiografia litewska koncepcję jednolitosci politycznej i kul- 
turalnėj Baltow przeciwstawiala rozbudzonemu przez idee renesan- 
su nacjonalizmowi niemieckiemu i slowianskiemu, ekspansywnej 
ideologii pangermanizmu i panslawizmu. 

M. Stryjkowski wpisa! przesztošė narodu litewskiego do dzie- 
jow šwiatowych. Wywodząc Litwinow z rodu biblijnego wnuka 
Noego, wywiod! rodowod Litwinnw od zarania wspolnoty ludzkiej, 
opowiadając zaš o walkach przodkow Litwinow z Cesarstwem 
Rzymskim i narodami Europy Zachodniej, wlączyl Litwinow jako 
rownoprawnych cztonkow do antycznego šwiata politycznego. 

Jednoczešnie prace M. Stryjkowskiego bronily idei litewskiego 
panstwa narodowego. Jednoczyly one wielonarodową szlachtę 
Wielkiego Księstwa Litewskiego XVI w. na gruncie narodowosci 
litewskiej. Podając genealogię najznakomitszych magnatow owego 

czasu, M. Stryjkowski wywodzit rody litewskie i ruskie z tych sa- 
mych korzeni — godnej szacunku Litwy antycznej. Zatem swiado- 
mosščė polityczna szlachty XVI w. nie byla oderwana od samo- 
šwiadomošci etnicznej. 

Apoteozując niezaležną przesztošė narodu litewskiego, M. Stryj- 
kowski nie dostrzega! niepodlegtej przyszlosšci Litwy. Dzien dzisiej- 
szy kraju ocenial z pozycji panstawizmu sarmackiego. 

Dwulicowosč ideologiczna tekstėw M. Stryjkowskiego nie od 
razu zostala zauwažona w Litwie i Polsce. Czytelnicy polscy 
XVI-XVII w. oskaržali autora „Kroniki" 0 zdradę interesow 
Polski, przypochlebianie się Litwinom. W Litwie prace M. Stryj- 
kowskiego inspirowaly przede wszystkim patriotyzm litewski, pro- 
pagowaly idee panstwowosšci kraju, samodzielnošci kulturowej. 

Zgodnie z twierdzeniem M. Stryjkowskiego, historyczna samo- 
šwiadomosč narodu nie jest možliwa bez pamigci estetycznej. Za- 
tem swiat, ktory przeminąl, usilowano. odtworzyč jako dzielo 
sztuki. 

Literatura litewska XVI w. toczyla dialogi z „klasyczną“ lite- 
raturą grecką i rzymską. Rozwijala się ona jako šwiadoma i došč 
pomyslowa stylizacja antyku. Juž w 1515 r., wzorując się na 
eposie antycznym, Jan z Wislicy przystąpi! do tworzenia „epopei 
narodowej".  Pisana w Slucku wierszowana historia Litwy 
M. Stryjkowskiego rėowniež pod wieloma względami odpowiadala 
klasycznym kanonom literatury antycznej. 

Litewska literatura renesansowa zwracala się nie tylko ku 
greckiej, rzymskiej, lecz i ku wlasnej — litewskiej — antycznošci. 
„M. Stryjkowski nie tylko stylizowal! antyczne teksty europejskie, 
lecz artystycznie je rozwijal, przenios! tworczošė „Litwy pogans- 
kiej" z mitu na plaszczyznę literatury. Prawie wszystkie najwa- 
žniejsze wydarzenia i jednostki historyczne mają swe odpowiedniki 
w kulturze antycznej lub Pisšmie Swigtym. W ten sposob Litwa 
przedchrzešcijanska i caly los dziejowy narodu litewskiego zostal 
wpisany do najdawniejszego i Owczesnego tekstu kulturowego 
Europy. 

Historia Litwy, stworzona przez M. Stryjkowskiego, swoim 
rozmachem przerosla zarowno granice przyjęte w Owczesnej histo- 
riografii, jak i w renesansowym poemacie heroicznym, nabrala 
formą požnego eposu narodowego. 

M. Stryjkowski byt artystą oryginalnym, nie mieszczącym się 
w ramach poetyki renesansowej, smialo lączącym heroiczną stylis- 

tykę panegiryczną Zz wulgarnym realizmem bytowym. Jednakže 
przedstawiany przez niego šwiat przesztosci nie potrafil jeszcze 
nabyč glębi psychologicznej — nie byl oceniany, przemyslany, 
pIrzežywany pIrzez samego bohatera. 

Tworczošė M. Stryjkowskiego šwiadczy o tym, že w Litwie 
XVI w., podobnie jak w Europie epoki renesansu, literatura z 
wprawnego Irzemiosta przeksztalcila się w  podmiot tworczošci 
indywidualnej. Kultura antyczna nie jest juž kopiowana, lecz sty- 
lizowana. į 

Opierając się na utworach tego okresu oraz na tekstach And- 
rzeja Rymszy, Jana Radwana, Piotra Skargi (1536—1612), Danie- 
la Naborowskiego (1573—1640), Zbigniewa Morsztyna (ok. 1628— 
ok. 1689), Albrechta Stanistawa Radziwila (1593 lub 1595—1656) 
zostal ujawniony paradygmat aksjomatyczny kultury barokowej. 

Juž w koncu XVI w. cztowiek Litwy przežy! kryzys antropo- 
centrycznego postrzegania swiata. Byt ziemski, ktorego iluzją 
absolutnego poznania žylo sig w okresie renesansu, wydart się 
spod wplywu jego woli, ujawnit nie dające się pogodzic w na- 
szym šwiecie antynomie. 

„Walecznosė" w literaturze.konca XVI w. przestaje byc cnotą. 
Zaczyna się oceniač „pragnienie chwaly“ jako grzeszną wadę. 
„Virtus" epoki renesansu w tekšcie barokowym zaczęto ujemnie 
interpretowač jako „ambitio". Czlowiekowi žądnemu zaszczytow 
przeciwstawiano takie cechy moralne jak bojazn Boga, pobožnosė, 
„šwietą pokorę“. 

Z innej strony, cztowiek baroku szukai! bezposredniego osobis- 
tego obcowania z Bogiem. Bog ujawnil mu się nie tylko jako 
majestatyczny stražnik sensownego šwiata, lecz, przede wszystkim, 
jako troskliwy, kochający opiekun istnienia czlowieka-jednostki, 
jako „moj Bog". 

W odbrązowionych tekstach XVII w. wzmogla się tendencja 
podporządkowująca jednostkę woli zespolowej, ksztaltująca swiado- 
mošė winy i odpowiedzialnošci zespolowej. 

Barokowe postrzeganie šwiata w Litwie možna przedstawic ja- 
ko lącznik dialektycznego antropocentryzmu renesansowego i teo- 
centryzmu šredniowiecznego, ktore w realnym šwiecie odzwiercied- 
laly namigtne dąženie cztowieka do Boga. Czlowiek jednak nie 
potrafi do konca wyrzec się wartošci žycia ziemskiego oraz py- 
chy: wyznawanie „marnošci chwaly" i utrwalenie się „swietej po- 
kory" najjaskrawiej charakteryzuje przehom w widzeniu kraju. 

Wiek polityki czynnej, nie uznającej skrupulow moralnych, zastą- 
pil wiek kontemplacyjny, oparty na bogobojnej moralnošci. Jed- 
nakže trešč žycia duchowego polowy XVII w. stanowil nie šlepy 
strach wolnosci, lecz šwiadomošė obowiązku zaszczepiana przez 
„tragiczny humanizm“. Panująca postawa egzystencjalna cztowieka 
baroku — to swobodne zobowiązanie, ztožone wobec Boga i spo- 
leczenstwa. 

Historiografia kultury barokowej zrezygnowala z pretensji okre- 
su renesansowego do zmiany Bibli, zachowala jednak zdobyty 
jeszcze w antyku autorytet „szkoly žycia". Jedynie zmienila się 
istotnie tresč jej nauczania. Teraz juž literatura historiczna nie 
zaszczepiala egocentrycznego pragnienia chwaly osobistej, lecz glo- 
sila powszechne prawdy moralnosci chrzescijanskiej. 

Historia Litwy sklania się ku hierarchii wartošci baroku. Naj- 
jaskrawszy przelom barokowy w historycznej šwiadomošci narodu 
odzwierciedla dwutomowa „Historia Litwy“ („Historia Lituana", 
I cz. 1650 r. Gdansk, II cz. — 1669 r. Antwerpen) A. Kojatowi- 
cza, profesora Akademii Wilenskiej, jezuity. Autor baroku opieral 
się na tekscie „Kroniki" M. Stryjkowskiego, istotnie ją przetwa- 
rzając. 

Z innej strony, A. Kojalowicz potrafi! prawdę historyczną 
podniesioną do obiektywnosci skojarzyc z barokową konstrukcoją 
poglądėw, naktonic ją do celow dydaktycznych. Podobnie jak 
autorzy zachodni baroku, zwroci! dziejom narodu zatracone Ww 
epoce renesansu zasady moralnošci chrzešcijanskiej. Przesztošč w 
„Historii Litwy" jest pojmowana jako pole wzajemnego oddzialy- 
wania woli cztowieka i Boga. Ludziom na tej ziemi dana jest 
calkowita wolnošč postępowania — swoim postępowaniem mogą i 
zgrzeszyč przeciwko prawdzie Božej, i služyč jej przez utrwalanie 
zasad žycia moralnego. Jednakže kierujący swiatem Rozum Boski 
kieruje wydarzeniami historycznymi, uwzględniając moralnošč „pos- 
tepowania narodow i wladcow. Tak postrzegana historia utracila 
wielkošč eposu heroicznego — stala się zmieniającym -się drama- 
tem zbawienia jednostki i narodu. 

Zarowno „Historia Litwy" A. Kojalowicza, jak i jego dziela 
religijne,  wyražnie  podniosly hierarchię  wartošci  spolecznej 
XVII w., ktėora znalazta oddzwick w ideale jednostki — pobož- 
nym patriocie ojezyzny. 

Z innej strony, prace A. Kojalowicza nie zmiešcily się w šcis- 
lych ramach jednoplanowego utworu dydaktycznego. Odmiennie 

niz M. Stryjkowski, autor baroku unikal! jednostronnego idealizo- 
wania jednostek historycznych, staral się odzwierciedlic calą sprze- 
cznošė žycia duchowego. Wprowadzi! do literatury kraju nieznane 
w epoce renesansu šrodki tworzenia obrazu — wewnetrzny mono- 
log postaci. 

W barokowym tekšcie historycznym czczona przez renesans 
chwala i wolnošė jednostki zostaly zložone w ofiarze dobru 
ojczyzny, narodowi, šlepa zas bezwarunkowa milosč žycia narodu 
— umilowaniu prawdy boskiej. 

Po unii lubelskiej i po smierci Zygmunta Augusta Jagiello- 
nczyka jako przeciwwagę szlacheckiej ideologii „wolnošci polskiej" 
autorzy litewscy wysuwali idee nie wladzy dziedzicznej, lecz wta- 
dzy možnowladcow. A. Rymsza, J. Radwan losy panstwa przeka- 
zali w ręce rodziny Radziwiltow, szukali wšrod Radziwikow Pater 
Patriae (ojca Ojezyzny). 

Obraz magnata broniącego interesow narodu i tradycji pans- 
twowosci Wielkiego Księstwa Litewskiego — to wyjątkowa cecha 
barokowego pišmiennictwa kulturowego Litwy. W Polsce na prze- 
ciągu calego XVII w. nikt się nie wažyl wysltawiac wladzy mag- 
nackiej. Z innej strony, Owczesna literatura litewska wysuwala 
cele silnej dziedzicznej wtadzy monarszej (A. Olizarovius). 

Litewska barokowa mysl polityczna, opierająca się na prawach 
publicystyki XVI w., częstokroč stawiala opor wobec panującej w 
6wczesnej Polsce i przedostającej się do Litwy fundamentalnej te- 
zy ideologii sarmatyzmu: niczym nie krępowanej wolnosšci szlach- 
ty, pojęcia zamkniętego katolickiego „narodu" szlacheckiego, wol- 
nej elekcji wladzy, absolutnej zaležnosci chlopa od wladzy szlach- 
ty. Barokowa kultura pisemna Litwy polemizowala rowniež Z 
koncepcją „jednolitego imperium sarmackiego", przeciwstawiając 
jej jednošė polityczną ziem baltyckich oraz idee Imperium Litews- 
kiego. 

A. Kojatowicz, broniąc idei Imperium Litewskiego, odrzucil te- 
zę sarmatyzmu o tym, že Polska jest jedyną spadkobierczynią 
wszystkich ziem slowianskich. 2 

W „Histori Litwy“ stosunki migdzy Wilnem a Moskwą 
przedstawione są jako potyczki „wolnego" kraju zachodniego Zz 
„barbarzynskim" krajeom wschodnim, ktėory pogwalcil wszystkie 
zasady prawa i moralnosci. A. Kojalowicz walczącą z Moskwą 
Litwę wywyžszyl jako obronczynię demokracji zachodniej i moral- 
nosci chrzescijanskiej. 

Historyk jezuicki usilowal poprzec ideę jednolitošci ziem zarzą- 
dzanych przez Litwę pod względem etnicznym, językowym, kultu- 
ralnym swiadomošcią imperialną Litwy: w jego tekstach wyraznie 
się podkrešla pokrewienstwo Litwinow i Lotyszow, Litwinow i 
Prusow. Wielkie Księstwo Litewskie A. Kojalowicz odbieral! jako 
imperium, stworzone przez narod litewski i litewskie ze swej na- 
tury. Ojczyzna stanowila dla niego nie tylko pojęcie polityczne, 
lecz i etniczne. 

Imperialną ideologię Litwy A. Kojalowicz posrednio przeciwsta- 
wial idei unii litewsko—polskiej. W jego tekstach niejednokrotnie 
wyraznie jest podkreslona teza polityczna o tym, že tylko takie 
panstwo može byč silne, ktore jest založone przez jeden nardd i 
zarządzane jest przez jednego wladcę. Z innej strony, pisząc Ww 
okresie okupacji Ojezyzny drugą częšč „Historii Litwy", A. Koja- 
lowicz w obliczu grozby moskiewskiej dostrzega! dla Litwy jedyne 
wyjscie — dwustronnie korzystny sojusz z Polską. W jego pra- 
cach jednak konsekwentnie przestrzegana jest nie polska, lecz li- 
tewska koncepcoja unii wyluszczona jeszcze w XVI w. przez 
A. Rotundusa. 

Poglądy chrzescijanskie dziejopisa baroku nie uczynily z naro- 
du litewskiego mesjasza, teksty A. Kojatowicza zmuszają Litwę 
do cierpliwego džwigania brzemienia odpowiedzialnošci wspolnej 
dla Europy chrzescijanskiej. Wiek restauracji katolicyzmu rozwinąl 
w swiadomosci litewskiej mysl stuženia swiatu i Bogu. 

